Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 8 Σεπτεμβρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1391/5-9-2017 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομίας και Ανάπτυξης, με θέμα: «Δικαίωμα εξαγοράς κόκκινων δανείων από το δανειολήπτη Α΄ Κατοικίας - Προτιμησιακό καθεστώς». 2. Η με αριθμό 1442/5-9-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Περιβάλλοντος και Ενέργειας, με θέμα: «Θα δοθεί επιτέλους λύση στο θέμα της “ΑΜΙΑΝΤΙΤ”;». 3. Η με αριθμό 1253/18-7-2017 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Περιβάλλοντος και Ενέργειας, με θέμα: «Έρευνες και γεωτρήσεις για κοιτάσματα υδρογονανθράκων στην περιοχή νοτίως της Κρήτης και ευρύτερα στην Ελληνική Αποκλειστική Οικονομική Ζώνη.»
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Ο Γενικός Γραμματέας της Κυβέρνησης κ. Καλογήρου ενημερώνει τη Βουλή ότι δεν θα συζητηθούν λόγω κωλύματος των αρμοδίων Υπουργών οι εξής επίκαιρες ερωτήσεις: Η πρώτη με αριθμό 1386/4-9-2017 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσιαβρά - Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με την προώθηση και στήριξη των συλλογικών σχημάτων παραγωγής, δεν θα συζητηθεί, λόγω κωλύματος του Υπουργού Αγροτικής Ανάπτυξης και Τροφίμων κ. Αποστόλου. Αιτία η κυβερνητική αποστολή, εν όψει της ΔΕΘ. Η πρώτη με αριθμό 1441/5-9-2017 επίκαιρη ερώτηση δευτέρου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, με θέμα: «Απούσα η χώρα μας από τη διεκδίκηση κοινοτικής στήριξης για τους σιτοπαραγωγούς», επίσης δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Αποστόλου. Αιτία η κυβερνητική αποστολή, εν όψει της ΔΕΘ. Ακόμη, δεν θα συζητηθεί η δεύτερη με αριθμό 1440/5-9-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, σχετικά με τον προγραμματισμό προσλήψεων κάθε ειδικότητας στους δήμους και τις καθυστερήσεις στην ενημέρωση της απογραφής, λόγω κωλύματος της Υπουργού Διοικητικής Ανασυγκρότησης κ. Γεροβασίλη. Αιτία η επίσκεψη του Γάλλου Προέδρου - κυβερνητική αποστολή. Η δεύτερη με αριθμό 1357/29-8-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Ένταξη όλου του Βορείου Οδικού Άξονα Κρήτης (ΒΟΑΚ) στο φυσικό αντικείμενο για τις μελέτες που θα ανατεθούν», δεν θα συζητηθεί λόγω κωλύματος του Υπουργού Μεταφορών και Υποδομών κ. Σπίρτζη. Αιτία ο φόρτος εργασίας. Η τρίτη με αριθμό 1329/28-8-2017 επίκαιρη ερώτηση δευτέρου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υποδομών και Μεταφορών, με θέμα: «Ολοκλήρωση εργασιών διαμόρφωσης και περίφραξης απαλλοτριωθείσας περιοχής στο αεροδρόμιο Χίου και κατασκευή επέκτασης της οδού Χρήστου», επίσης δεν θα συζητηθεί λόγω κωλύματος του Υπουργού Μεταφορών και Υποδομών κ. Σπίρτζη. Αιτία ο φόρτος εργασίας. Η τέταρτη με αριθμό 1114/29-6-2017 επίκαιρη ερώτηση δευτέρου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Υποδομών και Μεταφορών, με θέμα: «Η δημιουργία τριών νέων σταθμών διοδίων στον οδικό άξονα Προμαχώνας - Σέρρες - Λιμάνι Θεσσαλονίκης είναι καταστροφική για το Νομό Σερρών», δεν θα συζητηθεί λόγω κωλύματος του Υπουργού Μεταφορών και Υποδομών κ. Σπίρτζη. Αιτία ο φόρτος εργασίας. Και, τέλος, η πέμπτη με αριθμό 1248/18-7-2017 επίκαιρη ερώτηση δευτέρου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υποδομών και Μεταφορών, με θέμα: «Να παρθούν άμεσα μέτρα για την άμεση αποζημίωση των σεισμοπαθών και την αποκατάσταση των ζημιών στη Λέσβο», επίσης δεν θα συζητηθεί λόγω κωλύματος του Υπουργού Μεταφορών και Υποδομών κ. Σπίρτζη. Αιτία ο φόρτος εργασίας.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Συνταξιοδοτικές ρυθμίσεις Δημοσίου και λοιπές ασφαλιστικές διατάξεις, ενίσχυση της προστασίας των εργαζομένων, δικαιώματα ατόμων με αναπηρίες και άλλες διατάξεις». Έχουν απομείνει να μιλήσουν τριάντα έξι Βουλευτές. Όπως αντιλαμβάνεστε, πρέπει να τελειώσουμε σε ένα λογικό χρόνο. Χθες συμφωνήθηκε να λήξει η συνεδρίαση στις 13.00΄. Αντιλαμβάνεστε ότι είναι λίγο δύσκολο να μιλήσουν τριάντα έξι Βουλευτές στον κανονικό χρόνο. Η πρόταση είναι να περιοριστεί ο χρόνος των ομιλητών στα πέντε λεπτά και των Κοινοβουλευτικών Εκπροσώπων στα δέκα λεπτά.
Όχι, κύριε Πρόεδρε.
Αν η Βουλή το αποδέχεται, έχει καλώς. Αν δεν το αποδέχεστε, προχωρούμε κανονικά.
Κύριε Μαντά, θέλετε να προχωρήσουμε κανονικά;
Τι να πω, κύριε Πρόεδρε;
Κρατήστε το επτάλεπτο, κύριε Πρόεδρε, και βλέπουμε.
Θα έχουμε πρόβλημα στους τελευταίους ομιλητές.
Κύριε Δένδια, τι λέτε;
Κύριε Πρόεδρε, αν έχετε την καλοσύνη, κρατήστε το επτάλεπτο και γύρω στις 11.00΄ με 11.30΄ κάνουμε μια επανατοποθέτηση, βλέποντας πώς προχωράει η συζήτηση, με την παράκληση προς τους συναδέλφους να μην υπερβαίνουν το επτάλεπτο.
Εντάξει. Όπως συμφωνήσαμε, θα κάνουμε επανατοποθέτηση, ανάλογα με την εξέλιξη. Ο κ. Σαρίδης, Βουλευτής της Ένωσης Κεντρώων, έχει τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, ζήτησα να πάρω τον λόγο, με σκοπό να σας παρουσιάσω τα επιχειρήματα εκείνα, τα οποία με έπεισαν να υπογράψω και να καταθέσω την τροπολογία με γενικό αριθμό 1234 και ειδικό 84, η οποία προβλέπει την επιστροφή των καταβληθέντων ποσών σε όσους εθελοντές μακράς θητείας πλήρωσαν αδίκως διπλές ασφαλιστικές εισφορές. Κάποιοι συμπολίτες μας, λοιπόν, κατέβαλαν για την ίδια χρονική περίοδο διπλές ασφαλιστικές εισφορές. Κανείς δεν το αμφισβητεί αυτό, όπως κανείς δεν αντιλέγει πως είναι δίκαιο να τους επιστραφούν τα λεφτά τους. Η ιστορία του δίκαιου αιτήματός τους αποδεικνύει πως δεν είναι αρκετό να έχει κανείς δίκιο και να το αναγνωρίζουν όλοι. Πρέπει να βρεις το δίκιο σου μέσα σε αυτήν εδώ την Αίθουσα. Για χάρη συντομίας, θα ξεκινήσω την ιστορία από το σημείο που η ελληνική Κυβέρνηση αναγνώρισε το λάθος της και δήλωσε την πρόθεσή της να το διορθώσει με νόμο. Το Νοέμβριο του 2014, λοιπόν, η τότε συγκυβέρνηση Νέας Δημοκρατίας - ΠΑΣΟΚ ανακοίνωσε πως φέρνει στη Βουλή αυτό το συγκεκριμένο θέμα, για να αποκατασταθεί η συγκεκριμένη αδικία. Για την ακρίβεια, την Παρασκευή 14 Νοεμβρίου 2014, ο τότε Αναπληρωτής Οικονομικών κ. Σταϊκούρας ανακοινώνει με δελτίο Τύπου σχέδιο νόμου με τίτλο: «Ρύθμιση συνταξιοδοτικών θεμάτων του Δημοσίου και άλλες διατάξεις». Σας διαβάζω τι έγραφε αυτό το δελτίο Τύπου: «Στο υπό κατάθεση σχέδιο νόμου περιλαμβάνονται συνταξιοδοτικές διατάξεις που αφορούν τα στελέχη των Ενόπλων Δυνάμεων και των Σωμάτων Ασφαλείας, σύμφωνα με τις οποίες μεταξύ άλλων αποδίδεται επιτέλους στους οπλίτες πενταετούς υποχρέωσης το ποσό των ασφαλιστικών εισφορών που είχαν καταβάλει για επικουρική σύνταξη στο ΕΤΕΑΜ, ενώ παράλληλα είχαν καταβάλει, για την ίδια αιτία, ασφαλιστικές εισφορές και στα οικεία μετοχικά ταμεία». Το καταθέτω για τα Πρακτικά της Βουλής. [[Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά άκουγαν τότε, τον Νοέμβριο του 2014, οι εθελοντές μακράς θητείας, που είχαν πληρώσει άδικα διπλές ασφαλιστικές εισφορές. Προέκυψε, όμως, η αδυναμία εκλογής του Προέδρου της Δημοκρατίας και ακολούθησε η διάλυση του Κοινοβουλίου, λόγω της προκήρυξης των πρόωρων εκλογών του Ιανουαρίου του 2015 και έτσι χάθηκε η ευκαιρία τους. Έτσι έχασαν το δίκιο τους. Έκαναν υπομονή και η επιμονή τους υποχρέωσε τη νέα πρώτη συγκυβέρνηση ΣΥΡΙΖΑ - ΑΝΕΛ να αποδεχτεί και αυτή το δίκαιο του αιτήματός τους και να δεσμευτεί πως θα το λύσει νομοθετώντας. Τον επόμενο χρόνο, λοιπόν, το καυτό καλοκαίρι του 2015, ο σεβαστός κ. Μάρδας ως Αναπληρωτής Υπουργός Οικονομικών τότε κατέθεσε νομοσχέδιο, το οποίο περιλάμβανε σχετική αντίστοιχη διάταξη, σύμφωνα με την οποία θα επιστρέφονταν οι διπλές εισφορές στους δικαιούχους. Για την ακρίβεια, στη σελίδα 5 της Έκθεσης Αξιολόγησης Συνεπειών αναφέρεται πως με το άρθρο 2, παράγραφος 4 του νομοσχεδίου του κ. Μάρδα ορίζεται ότι τα μετοχικά ταμεία είναι υποχρεωμένα να επιστρέψουν στους ίδιους τους δικαιούχους τα καταβληθέντα ποσά, για τις περιπτώσεις όπου πρόσωπα, κατά τη διάρκεια της θητείας τους στις Ένοπλες Δυνάμεις, παρά το γεγονός ότι ήταν ασφαλισμένοι στο ΙΚΑ - ΕΤΑΜ και ΕΤΕΑΜ, είχαν παράλληλα καταβάλει τις ανάλογες ασφαλιστικές εισφορές και στα μετοχικά ταμεία. Είχαν πληρώσει, δηλαδή, διπλές εισφορές. Η τροπολογία που σας ζητώ να στηρίξετε με τη ψήφο σας, περιέχει αυτούσια τη διάταξη αυτή του κ. Μάρδα. Καταθέτω σχετικά στα Πρακτικά την Έκθεση του Γενικού Λογιστηρίου του κράτους, την Έκθεση Αξιολόγησης Συνεπειών, καταθέτω την Ειδική Έκθεση του Ελεγκτικού Συνεδρίου και την αιτιολογική έκθεση, που κατατέθηκε στις 16 Ιουνίου του 2015 και φέρει τις υπογραφές του κ. Μάρδα και του κ. Σκουρλέτη. Προκηρύχθηκαν εκλογές, πάλι πρόωρες, και η αδικία παρέμεινε. Από τότε οι άνθρωποι αυτοί παλεύουν να ακουστούν, χωρίς αποτέλεσμα. [[Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αντιθέτως, μια από τις πολλές δικαιολογίες που άκουσαν, ήταν και εκείνη της αναρμοδιότητας. Αφού μάζεψαν, λοιπόν, δεκάδες απαντητικές επιστολές, που δήλωναν κάθε είδους αναρμοδιότητα, πήραν επιτέλους και μία που έλεγε πως το Υπουργείο, που είναι αρμόδιο να λύσει το πρόβλημά τους, είναι το Υπουργείο Εργασίας. Πρόκειται για την απάντηση που τους δόθηκε τον Ιανουάριο του 2017, σε ερώτημα που είχαν απευθύνει τον Νοέμβριο του 2016. Καταθέτω, λοιπόν, στα Πρακτικά την απάντηση της διευθύντριας του γραφείου του σημερινού Αναπληρωτή Υπουργού Οικονομικών, η οποία αναφέρει τα εξής: «Όπως γνωρίζετε, μέχρι τη ψήφιση του ν.4387/2016 δεν έγινε δυνατή η ψήφιση της προωθούμενης από το Υπουργείο Οικονομικών διάταξης για την αντιμετώπιση του θέματος της επιστροφής των εισφορών επί των αποδοχών των εθελοντών μακράς θητείας, που έχουν καταβληθεί δύο φορές σε ασφαλιστικά ταμεία επικουρικής ασφάλισης. Μετά την ψήφιση του ανωτέρου νόμου, η πρωτοβουλία για την προώθηση νομοθετικής ρύθμισης για την αντιμετώπιση του εν λόγω θέματος ανήκει στο Υπουργείο Εργασίας Κοινωνικής Ασφάλισης και Κοινωνικής Αλληλεγγύης….». [[Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συνεπώς - για να ανακεφαλαιώσουμε - κάποιοι συμπολίτες μας πλήρωσαν κάποτε, χωρίς να ευθύνονται, διπλές ασφαλιστικές εισφορές και στο ΙΚΑ και στα μετοχικά ταμεία. Ζητούν, λοιπόν, εδώ και χρόνια την αποκατάσταση αυτής της αδικίας και την επιστροφή των χρημάτων τους. Όπως ελπίζω να σας απέδειξα, υπάρχει διακομματική συμφωνία για το δίκαιο του αιτήματός τους. Τα λεφτά αυτά πρέπει να τους επιστραφούν. Κανείς δεν το αμφισβητεί αυτό. Δυστυχώς, όμως, ενώ την αδικία αυτή, το λάθος αυτό - όπως θέλετε πείτε το - το αναγνωρίζουν όλοι και υπόσχονται ότι θα το λύσουν, όταν έρχεται η ώρα να κάνουν τα λόγια πράξη, κρύβονται, εξαφανίζονται. Όλοι ανεξαιρέτως οι Αναπληρωτές Υπουργοί Οικονομικών από το 2014 μέχρι τον Ιανουάριο που μας πέρασε, διαβεβαίωναν για την πρόθεσή τους να λύσουν το θέμα. Σήμερα, λοιπόν, θα πάρουμε την απάντηση της Κυβέρνησης και του αρμόδιου Υπουργού για το συγκεκριμένο θέμα. Ο κ. Πετρόπουλος θα πρέπει να κάνει δεκτή την τροπολογία με αριθμό 1234 και ειδικό 84, είτε να μας εξηγήσει το γιατί δεν την αποδέχεται. Μέσα σε αυτήν την Αίθουσα, υπάρχουν πολλοί που έχουν δώσει την υπόσχεση πως όταν θα τους δοθεί η ευκαιρία, θα στηρίξουν το δίκαιο αίτημα των εθελοντών μακράς θητείας... [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό ακόμα, κύριε Πρόεδρε, επειδή το θέμα είναι πάρα πολύ σημαντικό. …για να τους επιστραφούν οι διπλές εισφορές, που έχουν αδίκως καταβάλει. Και αυτό θα το πράξουν διά της ψήφου τους. Κυρίες και κύριοι συνάδελφοι της Πλειοψηφίας, σήμερα έχετε την ευκαιρία να αποκαταστήσετε μια αδικία που χρονίζει. Εάν το κάνετε αυτό, εάν ξεκινήσετε να διορθώνετε τις αδικίες και να τιμάτε τις υποσχέσεις σας, ειδικά όταν σας παρουσιάζεται η ευκαιρία με τόσο πρόδηλο και προφανή τρόπο, όσο η εν λόγω τροπολογία με αριθμό 1234, τότε ίσως οι πολίτες να αρχίσουν να πιστεύουν πως δεν είναι μάταιο να προσπαθούν, πως δεν είναι ανώφελο να διεκδικούν το δίκαιό τους, πως δεν είναι ανούσιο να ελπίζουν. Ψηφίζουμε σήμερα ένα νομοσχέδιο, που οι όποιες φιλεργατικές του διατάξεις, αυτές που εμείς κρίνουμε ως θετικές, απαιτούν θάρρος από τους εργαζομένους, θάρρος για να διεκδικήσουν και να παλέψουν, για να μη φύγει νύχτα ο εργαζόμενος, όπως λέει και ο ποιητής. Το θάρρος, λοιπόν, που απαιτεί να έχουν οι εργαζόμενοι ο υπό ψήφιση νόμος, θα το βρουν ευκολότερα αν ξέρουν ότι η πολιτική ηγεσία της χώρας έχει το ανάλογο θάρρος να αναγνωρίζει όταν πρέπει και να διορθώνει τα λάθη, να αποκαθιστά τις αδικίες. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, σε μισό λεπτό. Αυτά που ζητάμε από τους πολίτες, Υπουργέ, κύριε Πετρόπουλε, πρέπει να τα υποστηρίζουμε με πράξεις. Περιμένω, λοιπόν από σας να μας αποδείξετε πως έχετε το θάρρος και την πολιτική βούληση να προχωρήσετε στην αποδοχή της υποχρέωσής σας να διορθώσετε το λάθος, να αποκαταστήσετε την αδικία εις βάρος των εθελοντών μακράς θητείας. Κύριε Υπουργέ, σας ζητώ να κάνετε αποδεκτή την τροπολογία, για να αποδείξετε ότι τα λόγια δεν έχουν χάσει το νόημά τους. Σας ζητώ να κάνετε αποδεκτή την τροπολογία, για να αποδείξετε ότι η Κυβέρνηση δεν εκβιάζεται. Σας ζητώ να κάνετε αποδεκτή την τροπολογία, για να αποδείξετε ότι δεν έχουμε απωλέσει την εθνική μας κυριαρχία. Κυρίες και κύριοι συνάδελφοι, σας ζητώ να την υπερψηφίσετε. Ευχαριστώ πολύ.
Ευχαριστώ, αλλά η παράκλησή μου είναι τα επτά λεπτά χρόνου ομιλίας, να είναι πραγματικά επτά λεπτά, διότι αν μιλάμε οκτώ, εννέα ή δέκα λεπτά, αντιλαμβάνεστε ότι δεν πρόκειται να μιλήσουν οι τελευταίοι. O κ. Χατζηδάκης, Βουλευτής της Νέας Δημοκρατίας, έχει τον λόγο για επτά λεπτά.
Κύριε Πρόεδρε, κυρίες και κύριοι συνάδελφοι, ζούμε από χθες κυβερνητικούς πανηγυρισμούς. Δεν είναι η πρώτη φορά. Είναι πολύ συχνό το φαινόμενο. Αν τους πάρει κανείς τις μετρητοίς, έχω την εντύπωση ότι η πατρίδα μας δεν θα είχε ξεπεράσει τα τελευταία δυόμισι χρόνια απλώς και μόνο την οικονομική κρίση, αλλά θα είχε μετατραπεί σε μια οικονομική υπερδύναμη. Αυτό θέλουν να μας κάνουν να πιστέψουμε οι συνάδελφοι του ΣΥΡΙΖΑ και των ΑΝΕΛ. Ας δούμε, λοιπόν, γιατί πανηγυρίζουν χθες και σήμερα. Το νομοσχέδιο αυτό έρχεται, υποτίθεται, μεταξύ των άλλων να διορθώσει λάθη της ίδιας της Κυβέρνησης ΣΥΡΙΖΑ - ΑΝΕΛ με το νομοσχέδιο Κατρούγκαλου. Στην πραγματικότητα ούτε αυτό κάνει. Ας δούμε, για παράδειγμα, τις επικουρικές συντάξεις. Δεν λύνεται το θέμα του μαθηματικού τύπου, με τον οποίο γίνεται ο υπολογισμός και έτσι, κοντά στις μειώσεις των επικουρικών συντάξεων που φτάνουν στο 40%, από τη δική σας Κυβέρνηση, έχουμε και εκατόν είκοσι εννέα χιλιάδες συνταξιούχους, για τους οποίους υποτίθεται ότι νοιαζόσαστε, οι οποίοι περιμένουν στον πάγκο, στην ουρά, προκειμένου να αντιμετωπιστεί το θέμα της επικουρικής τους σύνταξης. Παράλληλα, το νομοσχέδιο αυτό δεν διορθώνει, σε πολύ μεγάλο βαθμό ούτε τις αδικίες, που εσείς οι ίδιοι δημιουργήσατε. Αντιθέτως, δημιουργεί καινούριες. Κάνει βήματα προς τα πίσω. Για παράδειγμα, η αύξηση των εισφορών στο Μετοχικό Ταμείο Πολιτικών Υπαλλήλων, πάει από 4% σε 4,5% - στο άρθρο 21- η οποία οδηγεί σε ταυτόχρονη μείωση των αποδοχών όλων αυτών των ανθρώπων. Και βεβαίως, μην μου πείτε ότι δεν είναι βήμα προς τα πίσω αυτό που κάνει η Υπουργός με τον ΕΦΚΑ. Υποτίθεται ότι έγινε ένας ενιαίος φορέας ασφάλισης, πομπωδώς, ο οποίος θα ξεκινούσε από την αρχή, μια μεγάλη μεταρρύθμιση και εδώ δεν υπάρχει οργανόγραμμα. Δεν υπάρχει τίποτα! Με παγκόσμια πρωτοτυπία, οι συνάδελφοι της Πλειοψηφίας, υποθέτω, θα δώσουν σήμερα εξουσιοδότηση στην Υπουργό να διορθώνει το οργανόγραμμα κατά το δοκούν, να φέρνει συνεχείς τροποποιήσεις μόνης της, να τις υπογράφει μόνη της, και να προχωρεί μόνη της. Είναι αυτό κατά την άποψή σας σύγχρονη αντίληψη περί διοικήσεως. Μπορεί και να είναι κι εμείς να μην το έχουμε πάρει χαμπάρι. Βεβαίως, κυρίες και κύριοι συνάδελφοι του ΣΥΡΙΖΑ, ακούγεται - δεν το διέψευσε καθόλου ο κ. Τσακαλώτος - ότι η τρόικα έχει αντιρρήσεις για κάποια άρθρα αυτού του νομοσχεδίου. Εύχομαι να μην φέρετε μετά από μερικές μέρες κάποιες διατάξεις που θα ξεψηφίζουν τις σημερινές διατάξεις. Από την άλλη, όμως, σκέφτομαι ότι εσείς και αυτό το έχετε λυμένο. Θα ξεψηφίσετε τις διατάξεις αυτές και πάλι πανηγυρίζοντας και πάλι έχοντας καταγάγει μια περιφανή νίκη. Είναι παράδοση αυτή την οποία ζούμε τα τελευταία δυόμισι χρόνια. Κύριοι συνάδελφοι, από χθες, συνέχεια επαναλαμβάνετε ότι είστε οι υπερασπιστές των φτωχών. εσείς, που σκίζετε τα πουκάμισά σας κάθε μέρα γι' αυτούς, που νοιαζόσαστε γι' αυτήν την κατηγορία των συμπολιτών μας. Λοιπόν, τι θέλετε να τους κάνετε τους φτωχούς, ιδιαίτερα, Έλληνες να ξεχάσουν; Θέλετε να τους κάνετε να ξεχάσουν ότι είχατε υποσχεθεί δέκατη τρίτη σύνταξη και με το τέταρτο μνημόνιο κόβετε και τη δωδέκατη. Θέλετε να κάνετε όλους τους εργαζόμενους, να ξεχάσουν ότι μιλούσατε για γενιά των 700 ευρώ καταγγελτικά και φτάσατε στη γενιά των 360 ευρώ. Θέλετε να τους κάνετε να ξεχάσουν ότι είχατε υποσχεθεί ότι θα αυξήσετε κατά πολύ τους μισθούς και τελικά η Υπουργός πανηγυρίζει ότι τους μειώσατε, αλλά λίγο. Θέλετε να τους κάνετε τα ξεχάσουν ότι είχατε κόκκινη γραμμή στα 9.000 ευρώ για τη μείωση του αφορολόγητου, διά του κ. Τσακαλώτου, και τελικά συμβιβαστήκατε σε ένα ποσό κάτω από 6.000 ευρώ για τους μισθωτούς. Θέλετε να τους κάνετε να ξεχάσουν ότι θα σταματούσατε τη φυγή των νέων στο εξωτερικών, η οποία έχει τριπλασιαστεί. Εσείς νομίζω, λοιπόν, ότι επενδύετε σε ένα συνολικό και ομαδικό Αλτσαχάιμερ, να ξεχάσουν όλοι τα πάντα, προκειμένου να ξανακερδίσετε τις εκλογές. Σας κόβω για λίγο πλεονέκτες. Σαν πολλά ζητάτε. Βλέπω τις τελευταίες μέρες ότι ο Πρωθυπουργός προσπαθεί να πείσει την Κυβέρνησή του - ίσως, τον εαυτό του πρωτίστως - ότι κάνει στροφή σε επενδύσεις, αλλά την ίδια στιγμή είναι ολοφάνερο ότι δεν φτάνουν τα μερεμέτια. Η Ελλάδα πρέπει να κάνει ένα άλμα προς την κατεύθυνση της επιχειρηματικότητας, των ιδιωτικών επενδύσεων, της ιδιωτικής πρωτοβουλίας. Αυτό το άλμα δεν μπορείτε να το κάνετε εσείς, γιατί την ίδια στιγμή που ο Πρωθυπουργός κάνει επισκέψεις και διάφορες τέτοιες κινήσεις επικοινωνιακού χαρακτήρα, η επένδυση στο Ελληνικό, για την οποία πανηγυρίζατε από αυτό εδώ το Βήμα έναν χρόνο πριν, είναι παγωμένη. Την ίδια στιγμή, στις Σκουριές έχετε μπλοκάρει μόνοι σας τη μεγαλύτερη διεθνή επένδυση που έχει γίνει τα τελευταία χρόνια στη χώρα. Την ίδια στιγμή, ο Πρωθυπουργός στην επίσκεψή του σε ελληνική επιχείρηση αυτήν την εβδομάδα μίλησε περιφρονητικά για το κέρδος, σάμπως να περιμένατε ότι η ιδιωτική οικονομία μπορεί να κινηθεί χωρίς το κίνητρο του κέρδους. Κυρίες και κύριοι συνάδελφοι, είναι ολοφάνερο ότι αυτή η Κυβέρνηση μετρήθηκε, ζυγίστηκε και βρέθηκε ελλιποβαρής. Δεν μπορείτε να κάνετε το βασικό που χρειάζεται ο τόπος σήμερα για να υπάρξει επανεκκίνηση της οικονομίας και έχει να κάνει με τις ιδιωτικές επενδύσεις. Η Ελλάδα το 2007, που δεν ήταν όλα μαγικά, είχε επενδύσεις ως ποσοστό του ακαθάριστου εθνικού προϊόντος, κοντά στο 27%. Το 2016, με εσάς τους θριαμβευτές, είχε ένα ποσοστό ιδιωτικών επενδύσεων, ως ποσοστό του ΑΕΠ, στο 11%. Δηλαδή, δραματική μείωση, χαμηλό εικοσαετίας. Δεν γίνεται με αυτές τις αντιλήψεις η μηχανή της οικονομίας να μπει μπροστά, να δημιουργηθούν καινούριες δουλειές, να μπει μεροκάματο στο σπίτι, να αντιμετωπιστεί σε γερές βάσεις το πρόβλημα του ασφαλιστικού. Το μόνο το οποίο κάνετε με την παραμονή σας στην εξουσία, εσείς που ήρθατε ως Ρομπέν των φτωχών, είναι να κάνετε τους φτωχούς, φτωχότερους. Αυτό κάνετε. Δεν με ενδιαφέρουν οι προθέσεις σας ούτε καν η δίκη προθέσεων. Αυτό που βλέπω, είναι το αποτέλεσμα και το αποτέλεσμα είναι τελείως αρνητικό, κυρίως για τους φτωχότερους Έλληνες. Όσο λοιπόν, νωρίτερα φύγετε τόσο καλύτερο θα είναι για τον τόπο. Ευχαριστώ πολύ.
Ευχαριστώ, κύριε συνάδελφε. Τον λόγο έχει ο κ. Θεόδωρος Φορτσάκης, Βουλευτής της Νέας Δημοκρατίας, για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, να ξεκινήσω από κάτι θετικό, για να μην είμαστε συνέχεια γκρινιάρηδες. Να πω ότι ο Ευρωπαϊκός Οργανισμός Δημοσίου Δικαίου χθες γιόρτασε τα δέκα χρόνια του και για τη γιορτή αυτή είχαν έρθει δύο Πρόεδροι Δημοκρατίας - ο Πορτογάλος Πρόεδρος και ο Ιταλός Πρόεδρος - καθώς και ο δικός μας Πρόεδρος της Δημοκρατίας και τρεις καθηγητές του Δημοσίου Δικαίου. Μάλιστα, οι δύο Πρόεδροι ήρθαν ειδικά γι' αυτήν την τελετή και τίμησαν με την παρουσία τους και τον οργανισμό και τη χώρα μας. Πρόκειται για έναν οργανισμό, που έχει δημιουργηθεί με ελληνική πρωτοβουλία, με την πρωτοβουλία του καθηγητή του κ. Φλογαΐτη. Η οργάνωση του φορέα αυτού, πραγματικά τιμά την Ελλάδα και προσελκύει πάντα τους πιο υψηλού επιπέδου δημοσιολόγους στη χώρα μας, στην οποία δημιουργεί κι ένα βήμα διαλόγου, που τη φέρνει στην πρώτη γραμμή της επικαιρότητας του δημοσίου δικαίου σε ολόκληρη την Ευρώπη. Αξίζει, νομίζω, να πούμε ένα μεγάλο μπράβο σε αυτόν τον οργανισμό και στις πρωτοβουλίες τις οποίες παίρνει. Οι επισκέψεις των Προέδρων των δύο δημοκρατιών δεν είναι οι μόνες. Ξέρουμε ότι σήμερα έρχεται και ο Πρόεδρος της Γαλλικής Δημοκρατίας, κ. Μακρόν, ο οποίος μάλιστα φέρνει μαζί του κι ένα μεγάλο οικονομικό επιτελείο, περισσότερους από σαράντα επενδυτές, όπως διαβάζω, από τους οποίους οι δεκαπέντε είναι επικεφαλής πολύ μεγάλων γαλλικών εταιρειών και πραγματικά, δημιουργείται μια ευκαιρία, για να μπορέσει να πάρει ξανά μπρος η χώρα. Όμως, την ίδια ώρα που έχουμε μια τέτοια ευκαιρία και πολλοί μπορούμε να ελπίζουμε ότι κάτι θα γίνει, την ίδια αυτή ώρα έχουμε στη δική μας τη χώρα μια εξαιρετικά αντιφατική κατάσταση, όπου από τη μία βλέπουμε να υποδεχόμαστε τον Γάλλο Πρόεδρο και τους επενδυτές του από την άλλη, όμως, δημιουργούμε ένα κλίμα εξαιρετικά αρνητικό, το οποίο δημιουργεί μια τεράστια ανησυχία για την ικανότητά μας να υποδεχθούμε τέτοιου είδους επενδύσεις. Τα είπε και ο προηγούμενος ομιλητής. Αυτή η προοπτική εγγράφεται σε ένα πλαίσιο, το οποίο είναι εξαιρετικά ανησυχητικό, διότι δεν έχει χάσει καμμιά ευκαιρία η Κυβέρνηση να δείξει ότι, όχι μόνο δεν στηρίζει τις επενδύσεις, αλλά αντίθετα κάνει ό,τι μπορεί για να τις εμποδίσει. Είναι επιτακτική ανάγκη, αυτή η νοοτροπία να αλλάξει αμέσως, ειδάλλως ό,τι θετικό θα μπορούσε να προκύψει από επισκέψεις, σαν τη σημερινή του Γάλλου Προέδρου, κινδυνεύει να εξανεμιστεί κι ούτε καν να δημιουργήσει ένα οποιαδήποτε αποτέλεσμα. Πριν μπω στο σχόλιο για το σημερινό νομοσχέδιο, να θυμίσω ότι αυτή η εξαιρετικά αρνητική επενδυτική αντίληψη που επικρατεί στη χώρα μας εγγράφεται σήμερα σε ένα πολύ αρνητικό πλαίσιο δεδομένων, που αναφέρεται από τη μία μεριά στα ληξιπρόθεσμα του δημοσίου κι από την άλλη πλευρά στην εκτέλεση του προϋπολογισμού. Δημοσιεύθηκε πρόσφατα το δελτίο μηνιαίων στοιχείων γενικής Κυβέρνησης του Ιουλίου του 2017 και διαπιστώνουμε μια σημαντική αύξηση των ληξιπρόθεσμων οφειλών του δημοσίου προς τους ιδιώτες. Έχουμε, δηλαδή, ουσιαστικά τη συνέχεια μιας εσωτερικής στάσης πληρωμών. Οι ληξιπρόθεσμες οφειλές μόνο για τον Ιούλιο αυξήθηκαν κατά 340 εκατομμύρια, ενώ συνολικά υπερβαίνουν τα 5,4 δισεκατομμύρια. Έχουμε μια σημαντική αύξηση δηλαδή, σε σχέση με τους προηγούμενους μήνες. Σημειώνω ότι σε αυτά δεν συμπεριλαμβάνεται και μια σειρά σημαντικών εκκρεμών υποχρεώσεων. Και όλα αυτά ενώ είχαμε εκταμίευση 7,7 δισεκατομμύρια από τη γνωστή δόση, από την οποία τα 800 εκατομμύρια έπρεπε να πάνε για εξόφληση ληξιπρόθεσμων. Θυμίζω ότι είναι προϋπόθεση να εκταμιευτούν ακόμα 800 εκατομμύρια της δόσης αυτής που υπολείπονται, ώστε να προχωρήσει η ρύθμιση που έχει επιτευχθεί με το δημόσιο και τους δανειστές. Αντί, όμως, να αποπληρώνουμε, δημιουργούμε συνέχεια νέες οφειλές, ενώ πρόκειται για χρήματα τα οποία είναι διαθέσιμα από τον Ευρωπαϊκό Μηχανισμό Στήριξης και δεν καταβάλλονται επειδή εμείς δεν κάνουμε τα αυτονόητα. Για την εκτέλεση του προϋπολογισμού θυμίζω ότι τα καθαρά έσοδα από τον Γενάρη ως τον Ιούλιο ήταν 27,3 δισεκατομμύρια έναντι 27,9 δισεκατομμύρια του στόχου. Έχουμε, δηλαδή, μια υστέρηση αρκετά σημαντική και η μεγαλύτερη τρύπα - και αυτό είναι το ανησυχητικό - εστιάζεται στον φόρο εισοδήματος, όπου έχουμε 400 εκατομμύρια λιγότερα από αυτά που έπρεπε. Είναι χαρακτηριστικό ότι όλα τα φετινά έσοδα είναι χαμηλότερα από τα περσινά. Οι πολίτες δεν αντέχουν άλλους φόρους. Ένας στους τρεις δεν πλήρωσε και δεν θα μπορέσει να πληρώσει και στο μέλλον. Μιλάμε για εξακόσιες εβδομήντα χιλιάδες φορολογούμενους και για τέσσερα εκατομμύρια φορολογούμενους οι οποίοι χρωστούν στην εφορία 5,5 δισεκατομμύρια. Να μην ξεχνάμε ότι υπάρχουν και άλλοι εννιακόσια πενήντα χιλιάδες πολίτες και επιχειρήσεις που υφίστανται συνεχώς κατασχέσεις. Αυτές οι αρνητικές προοπτικές επιβαρύνονται από την προοπτική της καταβολής δύο ακόμα δόσεων φόρου εισοδήματος, πέντε δόσεων ΕΝΦΙΑ, τελών κυκλοφορίας, ΦΠΑ, κ.λπ.. Οι πολίτες δεν αντέχουν άλλους φόρους. Το σημερινό νομοσχέδιο εγγράφεται δέκατο έβδομο σε μια ατελείωτη σειρά ρυθμίσεων μέσα σε δεκαεννέα μήνες, αλλά δυστυχώς παραμένει ένα νομοσχέδιο, που ρυθμίζει θέματα δεύτερα. Από τα σημαντικά του ήδη υπογραμμίστηκαν: πρώτον, ότι περιλαμβάνει διάταξη που επιβεβαιώνει την καθιέρωση συντελεστή αποπλήρωσης 0,45 για κάθε έτος ασφάλισης των επικουρικών επί των νέων συντάξιμων αποδοχών, πράγμα που οδηγεί σε μειώσεις επικουρικών από 21% ως και 40%, ενώ ταυτόχρονα δεν δίνει καμμία λύση στην έλλειψη στόχου υπολογισμού των επικουρικών συντάξεων από 1 Ιανουαρίου 2015, καθώς εκκρεμεί η έκδοση του σχετικού μαθηματικού τύπου του τμήματος της σύνταξης μετά την 1 Ιανουαρίου 2015. Σημειώνω - ειπώθηκε ήδη αρκετά - ότι εκατόν είκοσι εννέα χιλιάδες επικουρικές συντάξεις 650 εκατομμυρίων ευρώ λιμνάζουν από τον Γενάρη του 2015 γι' αυτόν ακριβώς το λόγο, αλλά κανείς δεν συγκινείται. Με άλλη ρύθμιση αυξάνονται οι εισφορές των μετόχων του Μετοχικού Ταμείου Πολιτικών Υπαλλήλων, με αντίστοιχη μείωση των αποδοχών τους. Υπάρχουν δύο, τρεις ρυθμίσεις ακόμα. Θα τις πω, κύριε Πρόεδρε, σε λιγότερο από ένα λεπτό. Μείωση της σύνταξης για στρατιωτικούς, αστυνομικούς, λιμενικούς πανεπιστημιακούς, γιατρούς του ΕΣΥ που αμείβονται με τον ν.4472/2017. Άρση του περιορισμού της τριετίας για την ικανοποίηση συνταξιοδοτικών αξιώσεων κατά του δημοσίου, ενώ δεν αίρεται ο πενταετής περιορισμός άσκησης των δικαιωμάτων στη διαδοχική σύνταξη. Ευρεία εξουσιοδότηση στον Υπουργό Εργασίας για συγχώνευση και αναδόμηση του ΕΦΚΑ, με αποτέλεσμα να έχουμε πρόβλημα συνταγματικότητας. Ρύθμιση διαδικασίας επιστροφής αχρεωστήτων καταβληθεισών εισφορών και άνιση μεταχείριση μεταξύ ιδιώτη και δημοσίου, διότι οι συνθήκες καταβολής και επιστροφής είναι διαφορετικές. Δυνατότητα μεταφοράς υπαλλήλων μεταξύ διαφόρων φορέων, με δυνατότητα του Υπουργού να ρυθμίζει τα ζητήματα αυτά, με νέο ζήτημα συνταγματικότητας. Τέλος, έχουμε για τις εργασιακές ρυθμίσεις - και κλείνω με αυτό - τη διαπίστωση ότι το νομοσχέδιο κινείται προς κατεύθυνση εντελώς εσφαλμένη, αφού, αντί να προβλέψει θετικά μέτρα τόνωσης της εργασίας, που έχουμε τόσο πολύ ανάγκη, ακολουθεί μια λογική τιμωρητική, με αυστηρές ποινές και λουκέτο στις επιχειρήσεις. Είναι πραγματικά λυπηρό ότι σε μία τόσο δύσκολη συγκυρία η Κυβέρνηση δεν συγκινείται από τα μεγάλα προβλήματα και επιμένει σε μία πολιτική, η οποία έχει αποδειχθεί αδιέξοδη και η οποία κινδυνεύει να μας ζημιώσει ακόμα περισσότερο τις ημέρες που έρχονται. Σας ευχαριστώ πολύ.
Και εγώ σας ευχαριστώ. Τον λόγο έχει ο κ. Κεδίκογλου, Βουλευτής της Νέας Δημοκρατίας. Σας παρακαλώ να σεβαστείτε το χρόνο.
Ευχαριστώ, κύριε Πρόεδρε. Κυρίες και κύριοι συνάδελφοι, ωραία λόγια, όμορφες υποσχέσεις ακούσαμε και πάλι από κυβερνητικά χείλη σε αυτή τη συνεδρίαση. Στο προφητικό βιβλίο του Τζορτζ Όργουελ «1984», θυμήθηκα ότι υπάρχει μία χαρακτηριστική αναφορά στη νέα γλώσσα που επιβάλλει το καθεστώς, με την οποία αλλάζει η έννοια των λέξεων, ώστε να εξυπηρετούνται οι ανάγκες του καθεστώτος. Τα δυόμισι τελευταία χρόνια προσπαθούμε να μεταφράσουμε τη νέα γλώσσα της Κυβέρνησης ΣΥΡΙΖΑ - ΑΝΕΛ. Και τώρα πια μπορούμε. Σε οτιδήποτε έχουν πει οι κυβερνώντες, έγινε τελικά ακριβώς το αντίθετο. Έτσι άλωσαν την εξουσία, κηρύσσοντας το σκίσιμο του μνημονίου, για να υπογράψουν τελικά περισσότερα και χειρότερα κι έτσι πορεύονται στην καταστροφική διακυβέρνησή τους. Τα παραδείγματα είναι πολλά. Η δέσμευση για το αφορολόγητο των 9.000 ευρώ, που έπεσε τελικά στις 6.000 ευρώ, ο βασικός μισθός των 750 ευρώ που έπεσε κι αυτός στο μισό και μάλιστα, με μορφή ελαστική ή το φαιδρότερο, οι εισαγωγικές εξετάσεις που θα καταργούνταν κι έγιναν τελικά διπλές. Συνολικά, δεν υπήρξε καμμία δέσμευση της Κυβέρνησης, προεκλογική ή μετεκλογική, που να μη διαψεύστηκε στην πράξη. Τελευταία απόδειξη είναι το παρόν νομοσχέδιο, με το οποίο η υπόσχεση του δέκατου τρίτου μισθού: γίνεται περικοπή του δωδέκατου και του ενδέκατου, όπως αντίστοιχα γίνεται και με τις συντάξεις. Έτσι, μετά τη γενιά των 360 ευρώ, φτάνουμε και στους συνταξιούχους των 185 ευρώ. Η Υπουργός Εργασίας χρησιμοποίησε, φυσικά, τη νέα γλώσσα της Κυβέρνησης, για να μας πει ότι «το νομοσχέδιο αυτό επουλώνει τις πληγές του ασφαλιστικού συστήματος». Αυτό που συμβαίνει, βέβαια, στην πραγματικότητα είναι ότι όχι μόνο ανοίγουν βαθύτερες πληγές αλλά πλήττονται και οι προοπτικές ανάκαμψης της οικονομίας και καταπολέμησης της ανεργίας. Δεν είναι μόνο οι άμεσες συνέπειες του νομοσχεδίου, που είναι σοβαρές. Οι μειώσεις των επικουρικών συντάξεων μπορεί να φτάσουν έως και 40%, οδηγώντας σε απόγνωση χιλιάδες συνταξιούχους. Δεν είναι μόνο η κουτοπονηριά τού να παγώνεις εκατόν είκοσι εννιά χιλιάδες συντάξεις, για να μη φανούν άμεσα τα αποτελέσματα. Βλέπετε, η νέα γλώσσα της Κυβέρνησης τα καταφέρνει με τις λέξεις, αλλά έχει ένα πρόβλημα με τα νούμερα. Το μεγαλύτερο πρόβλημα, όμως, είναι ότι το νομοσχέδιο κινείται σε τελείως λάθος κατεύθυνση. Η Κυβέρνηση δεν κάνει απλώς τα αντίθετα από αυτά που έλεγε. Αυτά που κάνει είναι και τα αντίθετα από αυτά που χρειάζεται η οικονομία, από αυτά που χρειάζεται, σε τελικά ανάλυση, ο τόπος. Δεν έρχεται η ανάπτυξη με αυξήσεις φόρων και εισφορών. Ρωτήστε και τον Πρόεδρο Μακρόν, που έρχεται σήμερα, για το πώς σχεδιάζει να οδηγήσει σε ανάκαμψη τη γαλλική οικονομία. Δεν καταπολεμάται η ανεργία με επιπλέον μειώσεις μισθών, με μερική απασχόληση, που επί των ημερών σας ξεπέρασε την κανονική εργασία, με τεχνητή μείωση του αριθμού αυτών που απασχολούνται ή με τη φυγή των νέων στο εξωτερικό, που επί των ημερών σας τριπλασιάστηκε από το 11% το 2015, στο 33% το 2017. Δεν καταπολεμάται η αδήλωτη εργασία αποκλειστικά και μόνο με εξοντωτικά και τιμωρητικά μέτρα. Εμείς, για παράδειγμα, κάναμε την πρόταση για ενθαρρυντικά μέτρα, με τη δημιουργία της Λευκής Βίβλου επιχειρήσεων που έχουν υποδειγματικές εργασιακές επιδόσεις και θα επιβραβεύονται με μείωση εισφορών. Το νομοσχέδιο, παρά τις λίγες ασήμαντες εξαιρέσεις τις οποίες δεν έχουμε αντίρρηση να ψηφίσουμε, κινείται σε λάθος κατεύθυνση, γιατί η Κυβέρνηση αδυνατεί να κατανοήσει πώς λειτουργεί μία ελεύθερη οικονομία. Κι είναι φυσικό να συμβαίνει αυτό γιατί η επιχειρηματικότητα, ο ιδιωτικός τομέας, είναι έννοιες ξένες προς το DNA των στελεχών της Κυβέρνησης. Εδώ δεν καταλαβαίνετε ότι με την επιστροφή οφειλών σε ιδιώτες βγαίνει ωφελημένο το δημόσιο. Για κάθε ένα ευρώ που δίνει το δημόσιο, επιστρέφουν τελικά στα ταμεία του 1,2 ευρώ και χρειάζεται οι δανειστές να σας πιέζουν για να επιστρέψετε τα οφειλόμενα στους ιδιώτες. Χαρακτηριστικό παράδειγμα και εξήγηση για τις συνεχείς αυξήσεις φόρων και εισφορών είναι το πώς η Κυβέρνηση έχει σχεδιάσει τον ισοσκελισμό του προϋπολογισμού. Μόνο 10% μειώσεις δαπανών και 90% αυξήσεις φόρων και εισφορών. Εδώ να θυμίσω ότι επί κυβέρνησης Σαμαρά ο ισοσκελισμός γινόταν με 25% αυξήσεις φόρων και εισφορών και 75% μειώσεις δαπανών. Και πώς να μη συμβεί αυτό, όταν έχετε σπάσει κάθε ρεκόρ προσλήψεων «ημετέρων» συμβασιούχων, αδελφών, ξαδέλφων, γαμπρών και λοιπών συντρόφων. Μου θυμίζει λίγο ένα απόσπασμα από ένα άλλο βιβλίο του Τζορτζ Όργουελ, τη «Φάρμα των ζώων», που λέει ότι «όλα τα ζώα είναι ίσα, αλλά τα γουρούνια είναι πιο ίσα από τα υπόλοιπα ζώα». Είναι προφητικός, είπαμε, ο Όργουελ. Μιλάτε για επενδύσεις. Τώρα είναι η τελευταία σας ανακάλυψη. Λέτε ότι κατανοήσατε πλέον την ανάγκη τους, όμως, κάνετε οτιδήποτε για να τις εμποδίσετε. Τα παραδείγματα είναι πολλά - τα ανέφεραν και προηγούμενοι ομιλητές - η Κασσιόπη, το Ελληνικό, η «Ελληνικός Χρυσός». Και έχουμε και τον Υπουργό Επικρατείας να λέει ότι δεν μπορεί να απορροφήσει από το ταμείο Γιούνγκερ, γιατί απαιτούνται business plan - αυτά είναι δύσκολα πράγματα! - και θέλει τα έσοδα, έξοδα να είναι συν. Ποτέ δεν κατάλαβα που κολλάει αυτό το «συν». Θα ήθελα να μας το εξηγήσει κάποτε ο κ. Φλαμπουράρης. Εάν ο κύριος Υπουργός θεωρεί ότι είναι δύσκολα αυτά τα πράγματα, ας τα αφήσει γι' αυτούς που ξέρουν και μπορούν να τα κάνουν. Και εάν δεν είστε ακόμα έτοιμοι να αφήσετε τη γλυκιά καρέκλα, αφήστε τουλάχιστον τον ιδιωτικό τομέα να κάνει αυτό που μπορεί. Έχω ένα παράδειγμα από την ιδιαίτερη πατρίδα μου. Άνοιξε ναυπηγείο στο Μαντούδι. Βρήκαν απασχόληση δεκάδες άνθρωποι. Ξέρετε, πρέπει να δείτε πώς λάμπουν τα μάτια ενός ανθρώπου, που έχει πιάσει δουλειά μετά από χρόνια ανεργίας. Και τώρα, έρχεται ένα γραφειοκράτης από την αποκεντρωμένη διοίκηση και παρά τις παρεμβάσεις και στην αποκεντρωμένη διοίκηση και στους Υπουργούς της Κυβέρνησής σας, το ναυπηγείο κλείνει. Δεκάδες άνθρωποι πετιούνται στο δρόμο. Ποιος το κάνει; Ένας γραφειοκράτης, που δεν ξέρει τίποτα για την επιχείρηση, δεν ξέρει τίποτα για την περιοχή. Πώς είναι δυνατόν να συμβαίνουν αυτά; Εν κατακλείδι, δεν ξέρετε, δεν θέλετε; Το σίγουρο είναι ότι δεν μπορείτε. Και όσο πιο γρήγορα φύγετε, τόσο το καλύτερο για τον τόπο. Ευχαριστώ.
Ευχαριστώ και για τον σεβασμό στον χρόνο, κύριε Κεδίκογλου. Τον λόγο έχει ο κ. Αθανασίου για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, θα περιοριστώ σε δύο, τρεις παρατηρήσεις σε συγκεκριμένες διατάξεις του νομοσχεδίου. Να τονίσω, όμως, εκ προοιμίου ότι το νομοσχέδιο, ως νομικό κείμενο, έχει μικρή ουσιαστική χρησιμότητα για τους εργαζόμενους και τους συνταξιούχους, αφού ο επικοινωνιακός του χαρακτήρας ενόψει της Διεθνούς Έκθεσης Θεσσαλονίκης αναιρεί οποιαδήποτε απόπειρα ουσιαστικής επίλυσης των προβλημάτων, που η ίδια η Κυβέρνηση με τα μέχρι τώρα νομοθετήματά της δημιούργησε σε εργαζόμενους και συνταξιούχους. Δεν απάντησε ο εισηγητής της πλειοψηφίας, αλλά ούτε οι αρμόδιοι Υπουργοί. Τι θα γίνει με τις εκατόν τριάντα πέντε χιλιάδες περίπου ληξιπρόθεσμες εκκρεμείς κύριες συντάξεις που αγγίζουν το ποσό του 1,4 δισεκατομμυρίων ευρώ; Τι θα γίνει με τις εκατόν είκοσι πέντε χιλιάδες περίπου ληξιπρόθεσμες επικουρικές συντάξεις που αγγίζουν τα 650.000.000 ευρώ, ενώ τα αναδρομικά τους που δεν έχουν αποδοθεί αγγίζουν τα 25 εκατομμύρια ευρώ; Τι θα γίνει με τα ληξιπρόθεσμα εφάπαξ του ΤΕΑΠ - εξήντα τρεις χιλιάδες είναι περίπου οι δικαιούχοι - όπου οι οφειλές είναι στα 900.000.000 περίπου; Δηλαδή, περίπου τριακόσιες χιλιάδες δικαιούχοι σύνταξης αναμένουν οφειλές 3 δισεκατομμυρίων ευρώ. Υπάρχουν και άλλα ζητήματα, που με καθαρότητα και πληρότητα έθεσε, τόσο ο κ. Βρούτσης όσο και ο κ. Δένδιας, αλλά και οι άλλοι Βουλευτές μας. Τώρα θα πω για τις επιμέρους διατάξεις, στις οποίες θέλω κυρίως να επικεντρωθώ. Προσέξτε, κυρίες και κύριοι συνάδελφοι, πού θα οδηγηθεί η όλη ρύθμιση των θεμάτων αυτών και τι εξαπάτηση γίνεται στην ουσία στους εργαζόμενους. Λέτε, λοιπόν, στο άρθρο 49. «Η συζήτηση των αγωγών και των τακτικών ενδίκων μέσων επί των διαφορών για άκυρη απόλυση, μισθούς υπερημερίας και καθυστερούμενους μισθούς, προσδιορίζεται υποχρεωτικά μέσα σε εξήντα ημέρες από την κατάθεσή τους. Εάν αναβληθεί η συζήτηση αυτή, προσδιορίζεται υποχρεωτικά μέσα σε τριάντα ημέρες». Αυτή είναι η διάταξη, όπως εισάγεται. Η διάταξη, όμως, αυτή για την επίσπευση της εκδίκασης των εργατικών αγωγών υποχρεωτικά εντός εξήντα ημερών και σε τριάντα ημέρες εάν γίνει αναβολή, είναι ο ορισμός του ευχολογίου. Μια διάταξη αυτού του είδους δεν αυξάνει τους διαθέσιμους πόρους ούτε μειώνει την ύλη, στην οποία καλούνται τα δικαστήρια να ανταποκριθούν. Στην πιθανότερη περίπτωση, η διάταξη θα μείνει ανεφάρμοστη, αλλιώς θα αδικηθούν άλλοι συμπολίτες, καθώς τα δικαστήρια θα αναγκαστούν να κατευθύνουν τους πόρους τους προς την κατεύθυνση των εργατικών διαφορών. Επομένως οι δικάσιμοι όλων των άλλων υποθέσεων θα πάει σε μάκρος. Γιατί; Γιατί δεν λαμβάνετε, κυρία Υπουργέ, κανένα μέτρο για την πραγματική επιτάχυνση των δικών, παρ' όλο που τον Κώδικα Πολιτικής Δικονομίας τον φέρατε προς ψήφιση πριν από λίγους μήνες. Στην ουσία, μια διάταξη, που εισάγεται ύστερα από την πρόσφατη τροποποίηση του Κώδικα, που δεν πρόκειται, λόγω αντικειμενικής αδυναμίας, ειδικά στα μεγάλα δικαστήρια της χώρας να εφαρμοστεί, την φέρνετε, όμως, προς ψήφιση γιατί νομίζετε ότι έτσι γίνεστε αρεστοί στους εργαζόμενους, ενώ στην ουσία τους εξαπατάτε. Γιατί τους εξαπατάτε; Πρώτον, γνωρίζετε ότι υπάρχει αντικειμενική αδυναμία εφαρμογής της διάταξης αυτής. Δεν μπορεί να επιβαρυνθούν τα πινάκια των δικαστηρίων με το υπάρχoν δυναμικό τους, ειδικά στα μεγάλα δικαστήρια της χώρας. Και δεύτερον, αν υποθέσουμε ότι δεν εφαρμόζεται η διάταξη αυτή - που δεν θα εφαρμοστεί - δεν έχει καμμία κύρωση ούτε για τον δικαστή που προσδιορίζει την υπόθεση, αλλά ούτε και για το κύρος της απόφασης, η οποία θα εκδοθεί μετά από το χρονικό διάστημα αυτό. Ποια είναι η επίπτωση; Καμμία επίπτωση. Γίνεται, όμως, για να φανείτε αρεστοί. Περαιτέρω, ορίζεται ότι η απόφαση πρέπει υποχρεωτικά να δημοσιεύεται εντός τριάντα ημερών από τη συζήτηση. Αναφέρεται συγκεκριμένα στη διάταξη ότι οι υποθέσεις πρέπει να δημοσιεύονται εντός τριάντα ημερών από τη συζήτηση. Αν, όμως, δεν γίνει αυτό; Δηλαδή, αν δεν δημοσιευθεί, λόγω φόρτου του δικάσαντος δικαστή η απόφαση, δεν θα είναι υποστατή ή έγκυρη αν εκδοθεί αργότερα; Και σε κάθε περίπτωση, ο αριθμός των υποθέσεων που εγγράφονται στα πινάκια των δικαστηρίων είναι αποκλειστικό δικαίωμα, σύμφωνα με τον Οργανισμό Δικαστηρίων, που είναι ειδική διάταξη, είναι lex specialis, στην αρμοδιότητα της ολομέλειας του δικαστηρίου. Δεν μπορεί να υποχρεωθεί η ολομέλεια του δικαστηρίου, εάν έχει αντικειμενική αδυναμία, λόγω του δυναμικού που έχει, να προσδιορίζει υποθέσεις, πέρα από τις δυνατότητες που έχει. Συνεπώς, η απόφαση που θα βγει, βεβαίως θα είναι έγκυρη, αλλά δεν θα πληροί τις προϋποθέσεις του νόμου, όπως τις θέσατε, ότι δηλαδή θα εκδοθεί σύντομα, για να ικανοποιηθούν οι εργαζόμενοι. Γι' αυτό είπα ότι στην ουσία τους εξαπατάτε. Τα ίδια ισχύουν και με τις προθεσμίες που εισάγει η παράγραφος 3 του άρθρου 50, που αφορά τις ανακοπές, θα επανέλθω στο επόμενο άρθρο. Στο άρθρο 50 θέλει μεγάλη προσοχή και απορώ αν είχε ενημερωθεί και ο Υπουργός Δικαιοσύνης, δηλαδή, αν είδε αυτήν τη διάταξη. Όταν τροποποιούμε κάτι, θα πρέπει να έχουμε και μια εποπτεία του δικαίου με την τροποποίηση μιας διάταξης. Θα πρέπει να ξέρουμε και τι συνέπειες έχει για διατάξεις, οι οποίες ισχύουν και δεν καταργούνται; Τι λέτε στο άρθρο 50; «Κατά τις διατάξεις των άρθρων 623 και 636 μπορεί λοιπόν να ζητηθεί η έκδοση διαταγής πληρωμής οφειλόμενου μισθού…» - προσέξτε - «…εφόσον η σύναψη της σύμβασης εξαρτημένης εργασίας και το ύψος του μισθού αποδεικνύονται με δημόσιο ή ιδιωτικό έγγραφο ή με απόφαση ασφαλιστικών μέτρων». [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, αλλά είναι πολύ σοβαρά και αν μπορεί να τα δει ο Υπουργός Δικαιοσύνης, για να μπορέσει να τα διορθώσει. Ας δούμε, λοιπόν, τι μας λέει το άρθρο 623 της Δικονομίας. Λέει: «κατά την ειδική διαδικασία των άρθρων…» τάδε «…μπορεί να ζητηθεί η έκδοση διαταγής πληρωμής για χρηματικές απαιτήσεις ή απαιτήσεις παροχής χειρόγραφων, εφόσον η απαίτηση και το οφειλόμενο ποσό αποδεικνύονται με έγγραφο». Αυτή είναι η διάταξη η οποία ισχύει. Αυτές είναι οι προϋποθέσεις. Όμως, με το εισαγόμενο άρθρο, το άρθρο 50, το οποίο διάβασα, περιορίζονται οι προϋποθέσεις έκδοσης διαταγής πληρωμής στην απόδειξη της σύμβασης μόνο εργασίας και στο ύψος του μισθού. Μα, άλλο είναι ο συμφωνηθείς μισθός, ο οποίος βεβαίως, μπορεί να προκύψει είτε από την έγγραφη σύμβαση εξαρτημένης εργασίας είτε και από αποδείξεις που δίνονται κ.λπ.. Άλλο, λοιπόν, είναι ο συμφωνηθείς μισθός και άλλο ο οφειλόμενος μισθός. Πρέπει, δηλαδή, να αποδεικνύεται ότι οφείλεται μισθός και το συνολικό ποσό που οφείλεται. Δεν αρκεί ο συμφωνηθείς μισθός, διότι μπορεί να έχει καταβληθεί και συνεπώς, απαιτείται να υπάρχει και απόδειξη. Γιατί αλλιώς αυτό αναιρεί ακόμα περισσότερο όλον τον προβληματισμό σας που πάτε να τον καλύψετε, κύριε Υπουργέ. Λέει: «Η εργασία που αντιστοιχεί στον μισθό για τον οποίο ζητείται έκδοση διαταγής πληρωμής τεκμαίρεται ότι έχει παρασχεθεί». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μα, δηλαδή, εισάγουμε ένα μαχητό τεκμήριο; Θα έρθει ο άλλος να ανταποδείξει στο δικαστήριο ότι δεν έχει παρασχεθεί εργασία. Αυτό, όμως τι σημαίνει; Ακούγεται ευχάριστα στα αυτιά του εργαζόμενου, αλλά στην ουσία είναι εξαπάτηση. Γιατί, αφού είναι μαχητό τεκμήριο θα δημιουργήσει σωρεία ανακοπών κατά της διαταγής πληρωμής. Γιατί θα έρχεται ο εργοδότης και θα λέει «μα, δε μου παρασχέθηκε εργασία». Να μία ανακοπή, λοιπόν, κατά της εκτελέσεως. Η άλλη ανακοπή που θα υπάρχει, θα είναι για το ύψος του οφειλόμενου μισθού, δηλαδή για τον μισθό που παρασχέθηκε, τον δεδουλευμένο.
Ολοκληρώστε, κύριε Αθανασίου, σας παρακαλώ.
Όταν το λέτε όμως για τον συμφωνηθέντα μισθό, αυτό αντιλαμβάνεστε ότι ακούγεται μεν ευχάριστα στον εργαζόμενο, αλλά στην ουσία, υπάρχει μια εξαπάτηση, κάτι που πρέπει να αντιληφθούν οι εργαζόμενοι. Όλα αυτά, κυρίες και κύριοι συνάδελφοι του ΣΥΡΙΖΑ, οι διατάξεις αυτές, γίνονται ενόψει της Διεθνούς Έκθεσης Θεσσαλονίκης, αλλά στην ουσία δεν αποτελούν τίποτα άλλο, παρά μια εξαπάτηση των εργαζομένων. Ευχαριστώ.
Κι εγώ σας ευχαριστώ. Τον λόγο έχει ο κ. Κεγκέρογλου, Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ.
Ευχαριστώ πολύ, κύριε Πρόεδρε. Ξεκινώ την τοποθέτησή μου με ένα σχόλιο για τη χθεσινή παρέμβαση του Υπουργού κ. Τσακαλώτου, ο οποίος ερχόμενος στην Αίθουσα, αντί να απολογηθεί και να δώσει εξηγήσεις για τις πολιτικές που ακολουθεί, τα μέτρα που παίρνει, που προκαλούν τεράστια προβλήματα στην κάθε οικογένεια, στους πολίτες, στις μικρές επιχειρήσεις, που κάνουν τη ζωή των Ελλήνων και των Ελληνίδων ακόμα πιο δύσκολη, ήρθε εδώ να μας αναπτύξει θεωρίες περί Μαρξ και άλλων τινών. Βέβαια, αναφέρθηκε και στα ώτα, στα αυτιά του, ότι δεν μεγάλωσαν, και πράγματι, γιατί ήδη έχουν αποκτήσει τέτοια ελαστικότητα που επανέρχονται μετά από τα πολλά τραβήγματα που του κάνουν. Δεν είπε, όμως, τίποτα ούτε για τη μύτη, που μεγαλώνει λόγω των ψεμάτων ούτε για τη γλώσσα, που έχει γίνει πια πάρα πολύ μεγάλη. Έρχομαι στο θέμα της τρίτης αξιολόγησης και είναι λίγες μέρες μόλις πριν η συζήτηση που κάνουμε εδώ στη Βουλή. Αφορά τα εργασιακά, αφορά πλήθος θεμάτων, που έχουν σχέση με τους κοινωνικούς εταίρους και η Κυβέρνηση, αντί να φροντίσει για την αποκατάσταση του κοινωνικού διαλόγου και της συνεννόησης με τους κοινωνικούς εταίρους, τους εργαζόμενους, τους εργοδότες, όλους όσους αφορούν τα θέματα, προχωρεί σε μονομερείς ενέργειες. Εμείς ζητούμε την άμεση αποκατάσταση του κοινωνικού διαλόγου, στον οποίο συμμετέχουν και οι εργαζόμενοι, οι οποίοι συστηματικά αποκλείονται τα τελευταία χρόνια. Κύριε Πρόεδρε, κυρίες και κύριοι συνάδελφοι, έχουν κατατεθεί τροπολογίες από την πλευρά της Κυβέρνησης, έχουν κατατεθεί από Βουλευτές, έχουν κατατεθεί και από εμάς, επεξεργασμένες διατάξεις που αφορούν την άρση αδικιών που προκλήθηκαν είτε με τον νόμο Κατρούγκαλου είτε με άλλα νομοθετήματα από το 2015 και μετά. Εμείς τοποθετούμαστε θετικά για συγκεκριμένες διατάξεις, όπως παραδείγματος χάριν την τροπολογία του κ. Βερναρδάκη, που αφορά τα άτομα με αναπηρία, που αφορά τα σημεία αναφοράς σε περιφέρειες, δήμους, για την παρακολούθηση της σύμβασης, τοποθετούμαστε θετικά για την ένταξη της ΕΣΑΜΕΑ παράλληλα με τον Συνήγορο του Πολίτη στο πλαίσιο προαγωγής και βέβαια για τη συμπερίληψη του Παρατηρητηρίου των ΑΜΕΑ. Είναι θετική η διάταξη που μιλάει για την εξίσωση της νοηματικής γλώσσας με την ελληνική. Παρακάτω, όμως, το ανατρέπει. Η ίδια διάταξη, όπως τροποποιήθηκε, ανατρέπει την ισοτιμία της νοηματικής με την ελληνική. Χρησιμοποιούνται δύο αντιεπιστημονικοί, στην ουσία, όροι. Πολιτικοί όροι μπορεί να είναι, τεχνικοί όροι μπορεί να είναι, αλλά είναι αντιεπιστημονικοί στην συγκεκριμένη περίπτωση. Αναφέρεται στους «προγλωσσικούς» χρήστες και στους «μεταγλωσσικούς» χρήστες. Αυτά θα πρέπει να διαγραφούν, «προγλωσσικά» κωφοί και «μεταγλωσσικά» κωφοί, και να αντικατασταθούν με τη φράση «για κωφούς και βαρήκοους χρήστες της νοηματικής». Απλά ελληνικά, νομικά ορθά, και όχι με τη χρήση των τεχνικών αυτών όρων να ανατρέπεται το εισαγωγικό της διάταξης, που αναγνωρίζει την ισοτιμία νοηματικής και ελληνικής. Η Ομοσπονδία Κωφών μάς έχει στείλει ενημερωτικά δύο μέρες τώρα, έχει στείλει στο Υπουργείο, είναι ενήμερο και οφείλει να αποδεχτεί αυτή τη διάταξη ως πολιτικά, νομικά και επιστημονικά ορθή. Άλλως, νομοθετούμε εδώ με μια διάταξη και ξενομοθετούμε με μια άλλη. Έχουμε την τροπολογία, η οποία αφορά τον ΟΓΑ, στην οποία έχουμε σταθεί θετικά, με την προϋπόθεση ότι το σύνολο των θεμάτων, που αφορούν την προνοιακή πολιτική του Υπουργείου, θα συγκεντρωθεί στον οργανισμό, αλλιώς δεν θα είχε νόημα η ίδρυσή του. Και βεβαίως, με την προϋπόθεση το κομμάτι, που αφορά την κοινωνική ασφάλιση των αγροτών, να μην αποδυναμωθεί ή να ενισχυθεί από άλλο ανθρώπινο δυναμικό, γιατί έχουμε το φαινόμενο, για τις συντάξεις του Ιουλίου, που έπρεπε ήδη να έχουν εκδοθεί, ο κ. Πετρόπουλος να μην δεσμεύεται ούτε για τον Δεκέμβριο. Αυτό είναι παράβαση νόμου, γιατί την ίδια ώρα δεν δίδει ούτε προσωρινή σύνταξη. Μπορεί, λόγω διοικητικών καθυστερήσεων ή άλλων να απολογηθεί και να πει ότι πάει ετεροχρονισμένα η απόδοση σύνταξης, αλλά την ίδια ώρα υποχρεούται να δώσει έστω προσωρινή. Και δεν το κάνει. Εμείς τοποθετούμαστε θετικά γι' αυτές τις τροπολογίες και λέμε ξεκάθαρα την άποψή μας, καθώς και για την τροπολογία που έχει καταθέσει ο συνάδελφος Βαρδάκης και αφορά τη ΔΕΥΑ Ηρακλείου, αλλά προφανώς, και άλλες ΔΕΥΑ της χώρας. Είμαστε θετικοί και ζητούμε να γίνει δεκτή από την Υπουργό. Είναι η βουλευτική τροπολογία του συνάδελφου Βαρδάκη με γενικό αριθμό 1243 και ειδικό 95. Με την ίδια καθαρότητα θέλουμε να τοποθετηθεί η Κυβέρνηση πάνω στη δικιά μας τροπολογία. Η δικιά μας τροπολογία έχει έξι άρθρα. Άρση αδικιών για τις συντάξεις, για τα ορφανά, τις χήρες ή τους χήρους. Δεν είναι δυνατόν να συνεχίζεται αυτή η ανάλγητη στάση από την πλευρά του Υπουργείου. Πρέπει να τροποποιηθεί άμεσα, να αρθεί η αδικία, να αποκατασταθεί η δικαιοσύνη. Δεν έχει καμμία αιτιολογία η Κυβέρνηση να μην παίρνει θέση. Δεύτερο θέμα. Έκδοση συντάξεων για ΟΑΕΕ, ΕΤΑΑ και ΟΓΑ, για ανθρώπους που έχουν ληξιπρόθεσμες οφειλές. Ζητάμε την αύξηση του ποσού από 15.000-20.000 που είναι σε ΟΑΕ και ΕΤΑΑ σε 35.000 και για τον ΟΓΑ από 4.000 σε 12.000. Σε κάθε περίπτωση, αν δεν μπορεί να ρυθμιστεί ένα ποσό ή δεν έχει τη δυνατότητα να το καταβάλει, να μπορεί με αίτησή του για ένα διάστημα προσωρινά να εξαιρείται του υπολογισμού της σύνταξης και μόλις αυτό καταβληθεί ή ρυθμιστεί, να επανυπολογίζεται η σύνταξη. Δεν είναι δυνατόν πενήντα χιλιάδες συντάξεις να εκκρεμούν μόνο εξ αυτού του λόγου, για ληξιπρόθεσμες οφειλές, που μπορεί να πληρωθούν ή μπορεί να μην πληρωθούν ποτέ, αλλά έχουν καταβληθεί ασφαλιστικές εισφορές, υπάρχει κατοχυρωμένη δεκαπενταετία, εικοσαετία, εικοσιπενταετία και επειδή υπάρχει πρόβλημα για τα υπόλοιπα δέκα χρόνια, χάνουν και τις ασφαλιστικές εισφορές της εικοσιπενταετίας που έχουν καταθέσει. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Κύριε Πρόεδρε, θα προχωρήσω γρηγορότερα. Το τρίτο θέμα αφορά την απασχόληση συνταξιούχων οποιοδήποτε ταμείου, αφορά τους νέους συνταξιούχους, με μικρή αγροτική εκμετάλλευση ή με το φαινόμενο όπου έχουμε να κάνουμε με μια, δυο ώρες την εβδομάδα σε ΚΕΚ, ΙΕΚ και το σύστημα δια βίου μάθησης λόγω της εμπειρίας και της γνώσης των ανθρώπων, της συσσωρευμένης γνώσης, που έχουν δουλέψει στο δημόσιο ή σε άλλους φορείς. Πιστεύω ότι πρέπει να κάνει δεκτή την τροπολογία το Υπουργείο. Ζητούμε να την κάνει δεκτή, ούτως ώστε να μην έχει περικοπή στη σύνταξη αν κάνει δύο ώρες το μήνα μάθημα σε ΙΕΚ, ΚΕΚ ή οτιδήποτε άλλο. Έχουμε και το άλλο θέμα, που έχει να κάνει με τους καταλογισμούς αναδρομικά. Το τελευταίο διάστημα υπάρχει υπερβάλλων ζήλος να καταλογίζουν αναδρομικά εισφορές, προσαυξήσεις, πρόστιμα, σε περιπτώσεις που είχαν πάρει απαλλαγή οι άνθρωποι, σχετικά με το ότι δεν υποχρεούνται να ασφαλιστούν στον ΟΑΕΕ, γιατί ασφαλίζονται στον ΟΓΑ ή σε άλλο ταμείο, και τώρα έρχονται αναδρομικά να τους καταλογίσουν πρόσθετους πόρους. Όχι! [[Στο σημείο αυτό κτυπάει επανειλημμένα το κουδούνι λήξεως του χρόνου του κυρίου Βουλευτή]] Θα πρέπει να δούμε, όπου υπήρχε καλόπιστη συμπεριφορά των ασφαλισμένων, δηλαδή όπου πραγματικά είχαν πάρει αυτή τη βεβαίωση, να μην υπάρχουν αυτοί οι καταλογισμοί.
Κύριε Κεγκέρολγου, ολοκληρώστε.
Κύριε Πρόεδρε, τελειώνω με ένα ακόμη σημείο της τροπολογίας μας, το οποίο αφορά τις συντάξεις για το διάστημα - θέλω να είμαι ακριβής - από την 1η Ιουλίου 2015 έως τις 12 Μαΐου 2016, που λόγω ενός πρόχειρου συστήματος που νομοθετήθηκε από τη Βουλή για τον υπολογισμό της σύνταξης, εκδίδονται συντάξεις των 120 και των 150 ευρώ. Αυτό είναι πάρα πολύ σημαντικό και θα πρέπει να αναθεωρηθεί. Και τελειώνω λέγοντας ξανά προς την πλευρά της Κυβέρνησης ότι οφείλει να τοποθετηθεί υπεύθυνα και στις τροπολογίες τις οποίες καταθέτουμε εμείς στο σύνολο των διατάξεων που λύνουν θέματα που είναι λελογισμένες, που είναι επιστημονικά τεκμηριωμένες, νομοτεχνικά άρτιες και μπορούν πραγματικά να βοηθήσουν στην παρούσα συγκυρία. Ευχαριστώ, κύριε Πρόεδρε.
Και εγώ ευχαριστώ. Τον λόγο έχει για επτά λεπτά ο Βουλευτής της Νέας Δημοκρατίας κ. Εμμανουήλ Κόνσολας.
Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, έχει τονιστεί από πολλούς συναδέλφους, από πολλούς Βουλευτές πολλών πτερύγων της Βουλής ότι το νομοσχέδιο αποτελεί ένα επικοινωνιακό τέχνασμα του κυρίου Πρωθυπουργού, τώρα μάλιστα που εξελίσσεται αυτή η μεγάλη φιέστα στη Θεσσαλονίκη. Και θα ήταν πραγματικά εξαιρετικά άνετη γι' αυτόν και η φιέστα, αλλά και το νομοσχέδιο εάν από την αρχή δεν εντόπιζε κάποιος ότι συμπεριλαμβάνονται διατάξεις, όπως για παράδειγμα ο συνδικαλιστικός νόμος για την προκήρυξη απεργιών με το «50+1» και άλλες διατάξεις. Ο εισηγητής μας κ. Βρούτσης έχει αναλύσει όλες τις πτυχές του νομοσχεδίου και ακούσαμε και τον κ. Χατζηδάκη προηγουμένως να ρωτά την Κυβέρνηση - και θέλω να ρωτήσω και εγώ την κυρία Υπουργό - εάν αυτό αποτελεί ένα πλαίσιο νόμου που έχει προσυμφωνηθεί για την τρίτη αξιολόγηση. Επιτρέψτε μου, κυρία Υπουργέ, από την αρχή να καταθέσω δύο βασικά ερωτήματα που αφορούν και το νομοσχέδιο. Το πρώτο είναι: Πότε σκοπεύετε να φέρετε τις ρυθμίσεις για τα εργασιακά που αποτελούν προαπαιτούμενα για την τρίτη αξιολόγηση; Θα φέρετε πάλι ένα νομοσχέδιο στο παραπέντε με τη διαδικασία του κατεπείγοντος για να ψηφιστεί σε μια νύχτα και να ανακαλέσουμε διατάξεις που θα ψηφιστούν σήμερα; Πότε σκοπεύετε να κλείσετε την τρίτη αξιολόγηση; Η καθυστέρηση στο κλείσιμο της δεύτερης αξιολόγησης ξέρετε πολύ καλά ότι συνδέθηκε με μέτρα ύψους 5,4 δισεκατομμυρίων. Αυτή τη φορά, ποιος θα είναι ο λογαριασμός που θα στείλετε στους πολίτες από τη νέα καθυστέρηση για το κλείσιμο της τρίτης αξιολόγησης; Το δεύτερο ερώτημα που θα μου επιτρέψετε να καταθέσω είναι αν το περιεχόμενο του νομοσχεδίου που φέρνετε σήμερα είναι προϊόν συμφωνίας και συνεννόησης με τους θεσμούς. Μπορείτε να μας το διαβεβαιώσετε αυτό; Κυρίως, όμως, μπορείτε να διαβεβαιώσετε στη Βουλή ότι δεν θα αναγκαστείτε να φέρετε αργότερα άλλες διατάξεις που θα ξηλώνουν τις διατάξεις που ψηφίζουμε σήμερα και τις τροποποιούμε; Είναι δύο ξεκάθαρα ερωτήματα για τα οποία ξέρουμε - γιατί δεν έχουμε οφθαλμαπάτες ούτε αυταπάτες - ότι δεν θα λάβουμε καθαρές απαντήσεις. Είμαστε σίγουροι γι' αυτό. Είναι δεδομένο ότι η Νέα Δημοκρατία από τον εισηγητή της, αλλά και από άλλους συναδέλφους, κατέθεσε μία δημιουργική κριτική αντιπολίτευση και τη στάση μας την προδιέγραψε και ο κ. Βρούτσης και άλλοι συνάδελφοι. Στις ρυθμίσεις που είναι προς σωστή κατεύθυνση η Νέα Δημοκρατία θα κινηθεί συνθετικά και εποικοδομητικά. Στο σύνολό του, όμως, αυτό το νομοσχέδιο περιέχει αποσπασματικές διατάξεις και ρυθμίσεις ήσσονος σημασίας. Το νομοσχέδιο που σύμφωνα με την κυβερνητική πλειοψηφία έχει ρηξικέλευθα χαρακτηριστικά, όπως είπαν συνάδελφοι της Πλειοψηφίας, αποφεύγει να αντιμετωπίσει προβλήματα που η ίδια η Κυβέρνηση δημιουργεί στους εργαζόμενους. Αντίθετα, επιβεβαιώνεται η μείωση των επικουρικών συντάξεων από το 21% στο 40%. Καταργήσατε τη ρήτρα μηδενικού ελλείμματος που προέβλεπε μειώσεις μόνο 7%, για να τις μειώσετε τελικά στο 40%. Εδώ και τριάντα τρεις μήνες που είστε Κυβέρνηση δεν έχει εγκριθεί καμμία επικουρική σύνταξη. Εκατόν είκοσι εννέα χιλιάδες δικαιούχοι περιμένουν τις επικουρικές συντάξεις και ο αριθμός τους αυξάνεται με γεωμετρική πρόοδο. Αυτό δεν σας λέει κάτι; Στο νομοσχέδιο υπάρχουν, επίσης, και νέες περικοπές εισοδημάτων. Ποιες είναι αυτές; Δεν είναι περικοπή η αύξηση της παρακράτησης στο Ταμείο Μετοχικών Υπαλλήλων από το 4% έως 4,5%; Ποιοι θα πληρώσουν αυτή την αύξηση; Δεν θα την πληρώσουν οι εργαζόμενοι με παρακράτηση και άρα με μείωση μισθού; Ένα άλλο ζήτημα, κυρίες και κύριοι συνάδελφοι, είναι η λειτουργία του ΕΦΚΑ, που θα έπρεπε να είχε οργανισμό λειτουργίας και συγκεκριμένο οργανόγραμμα εδώ και ενάμισι χρόνο. Γιατί δεν το έκανε η Κυβέρνηση; Πολύ απλά, για να φέρετε τη συγκεκριμένη διάταξη που δίνει το δικαίωμα στην ηγεσία του Υπουργείου να αποφασίζει για το οργανόγραμμα, για τους προϊσταμένους, τους διευθυντές, καταργώντας κάθε υπηρεσιακή, αλλά και αξιοκρατική διαδικασία. Μια αναφορά θα ήθελα να κάνω για την καταπολέμηση της αδήλωτης εργασίας, της οποίας ο στόχος μπορεί να αποτελέσει κοινό πεδίο συνεννόησης και συνεργασίας έστω και τώρα. Η προϋπόθεση, βέβαια, είναι ότι θα χτίζατε πάνω σε ό,τι θετικό σάς παρέδωσε η προηγούμενη κυβέρνηση. Να σας υπενθυμίσω ότι η προηγούμενη κυβέρνηση είχε παραλάβει την αδήλωτη εργασία στο 40,5% και την παρέδωσε μετά από συστηματικούς ελέγχους και την ορθή λειτουργία του Σώματος Επιθεωρητών Εργασίας στο 13,8%. Επίσης, πρέπει να θυμίσω ότι η «ΕΡΓΑΝΗ» ήταν ένα ουσιαστικό εργαλείο, ενώ ανασχετικά λειτούργησαν και τα υψηλά πρόστιμα των 10.500 ευρώ. Χρειάζονται, όμως, και κίνητρα παράλληλα με αυτά, κίνητρα για τις επιχειρήσεις που τηρούν τον νόμο και απασχολούν νόμιμα εργαζόμενους. Ποια θα ήταν αυτά; Και μόνο η μείωση των εισφορών είναι ένα σημαντικό κίνητρο. Θα το πράξετε, κυρία Υπουργέ; Κυρία Υπουργέ, στο νομοσχέδιο υπάρχουν αστοχίες, τις οποίες σας έχουν επισημάνει και φορείς που έχετε συνεργαστεί μαζί τους. Σας τις επισήμαναν και κατά τη διάρκεια της επιτροπής και στη συνάντηση μαζί τους εδώ στη Βουλή. Ενδεικτικά επιτρέψτε μου να αναφέρω το άρθρο 38. Με αυτό προβλέπεται η υποχρέωση ηλεκτρονικής καταχώρησης των υπερωριών και της υπερεργασίας στο πληροφοριακό σύστημα «ΕΡΓΑΝΗ». Μέχρι σήμερα δηλώνονταν σε χειρόγραφο βιβλίο, η τήρηση του οποίου ήταν υποχρεωτική για όλες τις επιχειρήσεις και στο οποίο υπήρχε πάντα και δεσμευτικά η υπογραφή του εργαζόμενου. Ταυτόχρονα, όμως, υπήρχε από την πλευρά του εργοδότη και η υποχρέωση καταχώρησης στο σύστημα «ΕΡΓΑΝΗ» εντός του πρώτου δεκαπενθημέρου του επόμενου μήνα. Προφανώς, όσοι συνέταξαν αυτή τη διάταξη δεν γνωρίζουν ενδεχομένως τις ιδιαιτερότητες και τις δυσλειτουργίες σε επιχειρήσεις που δραστηριοποιούνται στον χώρο του τουρισμού, εκεί δηλαδή που οι ανάγκες είναι απρόβλεπτες και οι υπερωρίες επιβάλλονται κάθε φορά από αστάθμητους παράγοντες. Εάν υπάρχει, για παράδειγμα, καθυστέρηση σε μια πτήση τσάρτερ από το εξωτερικό και δουλέψουν υπερωριακά εργαζόμενοι στις τουριστικές επιχειρήσεις, όπως επίσης και αστάθμητοι παράγοντες που συνέβησαν στον σεισμό της Κω, τι σημαίνει αυτό; Σημαίνει ότι θα σπεύσουν να δηλώσουν τις υπερωρίες στο σύστημα «ΕΡΓΑΝΗ» άμεσα ο εργοδότης και ο επιχειρηματίας; Και αν δεν το κάνουν θα αντιμετωπιστούν ως παραβάτες και ο εργοδότης κι ο επιχειρηματίας; Αυτό σημαίνει ότι οι μικρές οικογενειακές επιχειρήσεις, κυρία Υπουργέ, θα πρέπει να έχουν σε εικοσιτετράωρη βάση έναν λογιστή, που να διανυκτερεύει ταυτόχρονα μαζί με τον υπάλληλο της ρεσεψιόν σε ξενοδοχεία ή σε μικρές τουριστικές επιχειρήσεις, να δουλεύει σε εικοσιτετράωρη βάση για να ρυθμίσει αυτές τις παθογένειες. Θεωρώ ότι η προηγούμενη διάταξη, που προέβλεπε την τήρηση βιβλίου, το οποίο υπέγραφε και ο εργαζόμενος, ήταν σε ορθολογική βάση. Κυρία Υπουργέ, είναι ανεφάρμοστη αυτή η διάταξη ειδικά για τις επιχειρήσεις που δραστηριοποιούνται στον τομέα του τουρισμού και σας παρακαλώ να την ξαναδείτε έστω και τώρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιτρέψτε μου, κύριε Πρόεδρε, για ένα λεπτό ακόμα. Θέλω να αναφερθώ στο άρθρο που σχετίζεται με την αλλαγή της διαδικασίας της ηλεκτρονικής αναγγελίας οικειοθελούς αποχώρησης, με στόχο να περιλαμβάνεται σ' αυτήν και η υπογραφή του εργαζόμενου, στο άρθρο 40. Εάν όμως δεν υπογράψει ο εργαζόμενος, κάτι που είναι σύνηθες, ο εργοδότης οφείλει να επιδώσει εξώδικο στον εργαζόμενο εντός δύο ημερών από την αποχώρησή του και να αναγγείλει την αποχώρηση την επόμενη μέρα στο σύστημα «ΕΡΓΑΝΗ». Αυτό τι σημαίνει; Θα έχουμε δικηγόρους, εξώδικα, ξανά δικηγόρους κ.λπ.. Και αυτό είναι μια παθογένεια. Κυρίες και κύριοι συνάδελφοι, όσες προσπάθειες και αν κάνει η Κυβέρνηση και με αυτό το νομοσχέδιο δεν πρόκειται να ωραιοποιήσει την παθογένεια που δημιουργεί και την πραγματικότητα που ζει ο Έλληνας πολίτης. Δεν μπορεί να κρύψει για πολύ καιρό ακόμη τις νέες συντάξεις των 185 ευρώ, τη μείωση των επικουρικών συντάξεων, τους μισθούς των 360 ευρώ που δημιουργούν τη γενιά των 360 ευρώ. Δικό σας δημιούργημα, κυρίες και κύριοι της Κυβέρνησης, είναι. Πριν από τρία χρόνια, ο κ. Τσίπρας στη Θεσσαλονίκη είχε υποστηρίξει και είχε υποσχεθεί αύξηση του βασικού μισθού, του αφορολόγητου, των συντάξεων. Αποδείχθηκαν όλα ψέματα. Τα ψέματα, όμως, τελειώνουν. Κυρίες και κύριοι της Κυβέρνησης, έστω και τώρα θα ήθελα να σας παρακαλέσω να ενσωματώσετε τουλάχιστον τις επισημάνσεις του κ. Βρούτση και των άλλων συναδέλφων που έχουμε καταθέσει εδώ. Και ξέρετε, κανείς πλέον δεν πιστεύει ότι η Κυβέρνηση είναι μια Κυβέρνηση πλειοψηφίας. Είναι μια Κυβέρνηση μειοψηφίας, που διατηρείται στην εξουσία καθαρά από καθεστωτική αντίληψη και νοοτροπία. Ευχαριστώ, κύριε Πρόεδρε.
Ευχαριστώ. Η κ. Ουρανία Αντωνοπούλου, Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, έχει τον λόγο για πέντε λεπτά.
Ευχαριστώ, κύριε Πρόεδρε. Βρισκόμαστε εδώ για να συζητήσουμε τον νόμο που έχει καταθέσει το Υπουργείο Εργασίας, έναν νόμο εξαιρετικό στο ότι αντιμετωπίζει και προτείνει λύσεις για προβλήματα τα οποία απασχολούν τους εργαζόμενους. Αυτό που είναι εντυπωσιακό είναι η εμμονή που δείχνει η Αξιωματική Αντιπολίτευση στο να χρησιμοποιεί ανακριβή στοιχεία, ανακριβή νούμερα και να διαστρεβλώνει την πραγματικότητα σε μόνιμη βάση. Δεν είναι όμως μόνο η Αξιωματική Αντιπολίτευση. Άκουσα ακριβώς τα ίδια να επαναλαμβάνονται και από άλλα κόμματα της Αντιπολίτευσης. Είπε η Υπουργός μας χθες ότι θεωρείτε προνομιακό πεδίο αντιπαράθεσης την ανεργία και την απασχόληση και καταθέτετε συνέχεια νούμερα, τα οποία αποπροσανατολίζουν τον κόσμο και τελικά δεν ισχύουν. Ας επαναλάβουμε, λοιπόν, κάποια από αυτά τα νούμερα καθαρά, ξεκάθαρα. Άνεργοι: Ο αριθμός των ανέργων στο τέλος του 2014, αρχές του 2015, ήταν ένα εκατομμύριο διακόσιες τριάντα μία χιλιάδες. Σήμερα έχει λυθεί το πρόβλημα της ανεργίας; Φυσικά και όχι. Πόσοι άνεργοι υπάρχουν σήμερα; Υπάρχουν ένα εκατομμύριο τριάντα πέντε χιλιάδες. Η Αξιωματική Αντιπολίτευση το θεωρεί βελτίωση ή χειροτέρευση επί ΣΥΡΙΖΑ - ΑΝΕΛ; Ποσοστά ανεργίας: Τον Μάιο του 2014, επί υπουργίας του κ. Βρούτση και της Νέας Δημοκρατίας, διότι χθες υπήρχε μια αντιπαράθεση πάνω σε αυτό,…
Ο Μάιος τι είναι;
Με συγχωρείτε, να ολοκληρώσω;
Τον Ιανουάριο του 2015 πρέπει να λέτε.
Θα έρθουμε και στον Ιανουάριο του 2015. Πρώτον, είπατε εχθές, αφού θέλετε να πάμε στον Ιανουάριο του 2015, ότι η ανεργία ήταν στο 25,4%. Η ΕΛΣΤΑΤ λέει 25,8%. Δεύτερον, γιατί πηγαίνουμε στον Μάιο; Γιατί τα τελευταία στοιχεία που έχουμε από την ΕΛΣΤΑΤ για το 2017 είναι τον Μάιο. Και όπως γνωρίζει ο κ. Βρούτσης, αυτό που πρέπει πάντα να κάνουμε είναι να συγκρίνουμε όμοια πράγματα. Δηλαδή, τον Μάιο του 2014, τον Μάιο του 2015, τον Μάιο του 2017. Το ποσοστό ανεργίας ήταν 27,1% τον Μάιο του 2014 και 21,7% τον Μάιο του 2017- για να γνωρίζει ο κόσμος σε τι αναφερόμαστε. Αν θέλετε να χρησιμοποιήσουμε τον μέσο όρο του 2014, ήταν 26,5%. Στον τελευταίο χρόνο επί δικής μας Κυβέρνησης είναι 23,5%. Δεν είναι μείωση της ανεργίας; Όμως δεν αρκεί να μειώνεται η ανεργία, γιατί μπορεί οι άνεργοι να σταματούν να ψάχνουν να βρουν δουλειά. Πρέπει να κοιτάμε την απασχόληση, πόσες θέσεις εργασίας έχουν δημιουργηθεί. Πάμε, λοιπόν, στα σχετικά νούμερα. Τον Ιανουάριο του 2014 υπήρχαν τρεισήμισι εκατομμύρια εργαζόμενοι. Τον Ιανουάριο του 2015 υπήρχαν τρία εκατομμύρια πεντακόσιοι τριάντα πέντε, κύριε Βρούτση. Δηλαδή, μέσα σε έναν χρόνο δημιουργήθηκαν το 2014 τριάντα πέντε χιλιάδες θέσεις εργασίας. Το 2014, τη χρονιά του success story, τριάντα πέντε χιλιάδες θέσεις εργασίας. Πάμε, λοιπόν, παρακάτω. Τον Ιανουάριο του 2015 έχουμε τρία εκατομμύρια πεντακόσιους τριάντα πέντε απασχολούμενους και ερχόμαστε σήμερα στους τρία εκατομμύρια επτακόσιους σαράντα πέντε. Δεν έχω να πω κάτι άλλο. Θέλω δύο λεπτά ακόμη, παρακαλώ, κύριε Πρόεδρε. Μιλάτε για τη μερική απασχόληση και την καταστροφή που έχει φέρει η δική μας Κυβέρνηση. Θα αναφερθώ σε στοιχεία του 2013 και του 2014- να τα επαναλάβουμε άλλη μία φορά. Επί Νέας Δημοκρατίας - ΠΑΣΟΚ αυξάνεται η μερική απασχόληση κατά 10,6 μονάδες. Το 2015 εξακολουθούμε και έχουμε πρόβλημα; Βεβαίως. Αυξάνεται κατά 2,8, το 2016 κατά 2,3 και τους εφτά πρώτους μήνες του 2017 κατά 0,16. Τι λέμε και επαναλαμβάνουμε; Βάζουμε φρένο στην καταστροφή που εσείς φέρατε. Παραδίδω τα σχετικά έγγραφα για τα Πρακτικά. [[Στο σημείο αυτό η Αναπληρώτρια Υπουργός κ. Ουρανία Αντωνοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τρίτον, μιλάμε για μισθούς και το πόσο έχουν αυξηθεί ή μειωθεί. Ρίξτε μια ματιά στο τι μας λέει η ΕΛΣΤΑΤ. Η ΕΛΣΤΑΤ κοιτάζει κάθε χρόνο δέκα βασικούς τομείς της οικονομίας και καταγράφει αύξηση ή μείωση μισθών σε αυτούς τους δέκα βασικούς τομείς της οικονομίας μας. Τομέας πρώτος: ορυχεία και λατομεία. Το 2014, όσον αφορά τους μισθούς, ήταν -2%. Το 2017 είναι +23,1%. Μεταποίηση: επί εποχής σας ήταν -3,9%. Επί εποχής μας είναι +3,7%. Διαβάστε τα νούμερα και βγάλτε τα συμπεράσματά σας. Τέλος, επειδή πολλοί έχουν αναφερθεί στο τι γίνεται με το ΕΣΠΑ, τι απορρόφηση έχουμε κι ότι δεν χρησιμοποιούμε τα κονδύλια, θα σας πω τι ισχύει για το Υπουργείο Εργασίας. Για το Υπουργείο Εργασίας, όσον αφορά τους διαθέσιμους πόρους του ΕΣΠΑ εμείς αυτή τη στιγμή υλοποιούμε προγράμματα και υποστηρίζουμε ανέργους, έχοντας ήδη απορροφήσει και εντάξει το 70% των πόρων. Όσον αφορά, δε, τις αποπληρωμές, όπως λέει και ο Υπουργός κ. Χαρίτσης, η Ελλάδα είναι πρώτη σε απορροφητικότητα. Αν κοιτάξετε μέσα στην Ελλάδα, που είναι πρώτη σε απορροφητικότητα σε ευρωπαϊκό επίπεδο, το Υπουργείο Εργασίας βρίσκεται στο 23,2% αποπληρωμών που έχουν ήδη γίνει. Φαντάζομαι αυτά τα νούμερα να σας λένε κάτι, κύριε Βρούτση. Θα ήθελα να κλείσω λέγοντας ότι ακόμη η Αντιπολίτευση δεν έχει καταλάβει και δεν έχει αποφασίσει ότι υπάρχουν κάποια θέματα με τα οποία δεν μπορούμε να παίζουμε. Δεν μπορούμε να παίζουμε αυτά τα μικροπολιτικά παιχνίδια στην πλάτη των ανέργων και στην πλάτη της κοινωνίας. Ευχαριστώ πολύ.
Κι εγώ ευχαριστώ, κυρία Αντωνοπούλου.
Κύριε Πρόεδρε, θα ήθελα τον λόγο για ένα λεπτό, παρακαλώ.
Ορίστε, κύριε Δένδια, έχετε τον λόγο.
Κύριε Πρόεδρε, κυρίες και κύριοι συνάδελφοι, από χθες παρατηρούμε μια παρέλαση Υπουργών εδώ, στην απέλπιδα προσπάθεια της Κυβέρνησης να δημιουργήσει ένα κλίμα. Να ξεκαθαρίσουμε λίγο τα πράγματα γιατί πετάγονται νούμερα δεξιά κι αριστερά τα οποία δεν έχουν καμία έννοια. Η κυβέρνηση το 2012 με Υπουργό τον κ. Βρούτση παρέλαβε την ανεργία στο 27,91%. Όταν ρίξατε την κυβέρνηση η ανεργία ήταν στο 25,4%. Το πρώτο εξάμηνο της άθλιας διακυβέρνησης - θυμίζω εποχές Βαρουφάκη - παρά ταύτα, εξαιτίας των προηγούμενων μέτρων, συνέχιζε η αποκλιμάκωση της ανεργίας κατά άλλο ένα 4%. Άρα το σχήμα να πάμε από το 10% στο 14%, σας παρακαλώ, να το αφήσετε. Δεύτερο και κυριότερο, κυρίες και κύριοι συνάδελφοι, εδώ έχουμε μια Κυβέρνηση, η οποία έχει φεσώσει το σύνολο της οικονομίας, δεν πληρώνει συντάξεις, χρωστάει έναν σκασμό από δισεκατομμύρια στους ιδιώτες, έρχονται οι ξένοι και της επιβάλλουν να πληρώσει τους ιδιώτες και ακούμε να μας παρουσιάζεται μια εικόνα περί δήθεν Κυβέρνησης η οποία έχει ρεκόρ απορροφητικότητας, απόδοσης .κλπ.. Δεν αφήνουμε την πλάκα, κυρίες και κύριοι συνάδελφοι; Καταλαβαίνουμε τη Θεσσαλονίκη. Δεν μπορούμε, όμως, να δημιουργήσουμε ονειρικό κόσμο και να τον πιστέψουμε και όλοι.
Σας ευχαριστώ.
Κύριε Πρόεδρε, θα ήθελα τον λόγο για ένα λεπτό μόνο, σας παρακαλώ.
Όχι τώρα. Δεν είναι τώρα η διαδικασία.
Τώρα έχει νόημα η απάντηση όμως.
Κυρία Αντωνοπούλου, θα σας παρακαλέσω να μην κάνουμε διάλογο, γιατί θα ξαναζητήσει ο κ. Δένδιας τον λόγο. Ορίστε, κυρία Υπουργέ, έχετε τον λόγο για ένα λεπτό.
Επειδή αναφερθήκατε, κύριε Δένδια, στο ότι χρησιμοποιούμε νούμερα του 2010, απλώς να σας υπενθυμίσω ότι και σήμερα όλα τα νούμερα που καταθέσαμε αφορούν το 2012 και συγκεκριμένα τον Ιούνιο του 2012 και μετά. Ευχαριστώ πολύ.
Τον λόγο έχει ο κ. Ψυχογιός, Βουλευτής του ΣΥΡΙΖΑ. Παρακαλώ να σεβαστούμε τον χρόνο, κύριε Ψυχογιέ.
Ευχαριστώ πολύ, κύριε Πρόεδρε. Κυρίες και κύριοι Υπουργοί - και αυτό από μόνο του είναι αξιοσημείωτο, γιατί είναι πλειοψηφία οι κυρίες Υπουργοί - κυρίες και κύριοι συνάδελφοι, θα ξεκινήσω την παρέμβασή μου, θέλοντας να σεβαστώ και τον χρόνο και να είμαι συνεπής, λέγοντας ότι για εμάς στον κόσμο της Αριστεράς τέτοια νομοσχέδια θεωρούνται πολύ σημαντικά. Θα μου επιτρέψετε πριν εισέλθω στο περιεχόμενο του νομοσχεδίου να κάνω δύο σχόλια. Το πρώτο είναι ότι πρόκειται για το πρώτο νομοσχέδιο για τα εργασιακά που μετά από πολλά χρόνια περιέχει αμιγώς προστατευτικές διατάξεις για τους εργαζόμενους. Δεν ανακαλύπτει την Αμερική ούτε είναι επαναστατικό. Πρόκειται για κεκτημένα δικαιώματα τα οποία, όμως, με τον τρόπο αυτό σταθεροποιεί και βελτιώνει τη θέση του εργαζόμενου στην αγορά εργασίας. Το δεύτερο έχει να κάνει με την Αξιωματική Αντιπολίτευση η οποία, όπως και σε προηγούμενα νομοσχέδια με τις Τοπικές Μονάδες Υγείας ή άλλα, λειτουργεί απαξιωτικά απέναντι στο νομοσχέδιο. Σίγουρα τέτοια δικαιώματα υγείας, εργασίας κ.λπ., προκαλούν σχεδόν «αλλεργία» στην Αξιωματική Αντιπολίτευση. Το Υπουργείο Εργασίας, όμως, έχει αποδείξει ότι κάνει προσπάθειες στην κατεύθυνση της υπεράσπισης των εργασιακών δικαιωμάτων, πρώτον, με τη μείωση των εισφορών για τους πιο αδύναμους με τον ΕΦΚΑ, παρά τους περιορισμούς που υπήρχαν από το μνημόνιο, με τη σκληρή διαπραγμάτευση για τα εργασιακά το προηγούμενο διάστημα, κατορθώνοντας να κερδίσουμε πίσω την αρχή της επεκτασιμότητας, αλλά και της ευνοϊκότερης ρύθμισης για τις συλλογικές συμβάσεις εργασίας από τον Σεπτέμβρη του 2018, αλλά και με το παρόν νομοσχέδιο που εισάγει σειρά θετικών διατάξεων για τον κόσμο της εργασίας. Και οι διατάξεις αυτές έχουν προκύψει από μία ευρεία διαδικασία διαβούλευσης με εργαζόμενους, συνδικάτα και φορείς. Όσον αφορά, λοιπόν, στο πρώτο κεφάλαιο, στα ασφαλιστικά δηλαδή, οι αγρότες ωφελούνται γιατί μπορούν πλέον να εξαγοράσουν πλασματικά χρόνια με χαμηλό αντίτιμο. Είναι ένα πάγιο αίτημα και πρόβλημα του αγροτικού κόσμου το οποίο λύνεται. Ομοίως, πολύ σημαντική είναι κι η ρύθμιση για τους ασφαλισμένους του ΕΤΑΑ - ΤΣΜΕΔΕ με την αποσύνδεση της ασφάλισης από την ιδιότητα. Αυτό σημαίνει ότι δικηγόροι και μηχανικοί θα καταβάλλουν πλέον ασφαλιστικές εισφορές από την έναρξη της επαγγελματικής τους δραστηριότητας και για όσο διάστημα διαρκεί και όχι από το γεγονός και μόνο ότι έχουν εγγραφεί σε δικηγορικούς συλλόγους ή ΤΕΕ. Σε αυτό πρέπει να συνυπολογίσουμε και το επίδομα ανεργίας το οποίο θα παίρνουν πλέον οι ελεύθεροι επαγγελματίες που απολύονται. Τέλος, ωφελούνται οι πάσχοντες από ψυχικά νοσήματα, αφού θα μπορούν να εργαστούν χωρίς να έχουν περικοπή της σύνταξής τους. Το δεύτερο κεφάλαιο του νομοσχεδίου εισάγει προστατευτικές εργασιακές ρυθμίσεις. Με αυτές ενισχύονται οι ελεγκτικοί μηχανισμοί και ισχυροποιείται το υφιστάμενο θεσμικό πλαίσιο προκειμένου να αντιμετωπιστεί το φαινόμενο της αδήλωτης, της υποδηλωμένης, της ανασφάλιστης αλλά και της απλήρωτης εργασίας. Όσον αφορά κατ' αρχάς στην αδήλωτη και υποδηλωμένη εργασία προβλέπονται τα εξής: Προσωρινή ή και οριστική διακοπή λειτουργίας της επιχείρησης για συγκεκριμένες περιπτώσεις παραβίασης της εργατικής νομοθεσίας, η οποία θα επιβάλλεται με αυτοματοποιημένο πλέον τρόπο. Υποχρέωση του εργοδότη για καταχώριση των υπερωριών πριν την έναρξή τους, ηλεκτρονικά ή μέσω sms στο σύστημα «ΕΡΓΑΝΗ». Με τον τρόπο αυτό εκσυγχρονίζεται το σημερινό σύστημα χειρόγραφης καταγραφής που άφηνε περιθώρια για παραβατικές συμπεριφορές. Επίσης, προβλέπεται η υποχρέωση του εργοδότη που εκτελεί οικοδομική εργασία ή τεχνικό έργο να προαναγγέλλει καθημερινά ηλεκτρονικά τους εργάτες του. Κάτι πολύ σημαντικό, που πρέπει να αναφερθεί, είναι το ότι η τήρηση της εργατικής νομοθεσίας από τις επιχειρήσεις γίνεται πλέον προϋπόθεση για την πρόσβασή τους στο δημόσιο χρήμα. Από την κρατική χρηματοδότηση αποκλείονται οι επιχειρήσεις που σε χρονικό διάστημα δύο ετών έχουν υποπέσει σε δύο ή τρεις υψηλής σοβαρότητας παραβάσεις, κάτι που δείχνει βέβαια και την κατεύθυνση που θέλουμε να δώσουμε στην αξιολόγηση των επιχειρήσεων. Όσον αφορά στην απλήρωτη εργασία, ο άνεργος πλέον ο οποίος έχει θεωρήσει μονομερή βλαπτική μεταβολή των όρων εργασίας του ως απόλυση, θα μπορεί να λαμβάνει αμέσως επίδομα ανεργίας, ενώ εισάγεται σύντομη ρητή προθεσμία για την εκδίκαση διαφορών για οφειλόμενους μισθούς και για άκυρη απόλυση, πράγμα το οποίο όσοι έχουμε ασκήσει μάχιμη δικηγορία ξέρουμε πολύ καλά τι πρόβλημα δημιουργούσε στους εργαζόμενους. Όσον αφορά σε λοιπά δικαιώματα, θεσπίζεται η επέκταση ειδικής άδειας και για γονείς τέκνων με βαριά νοητική στέρηση, σύνδρομο Down και αυτισμό. Επεκτείνεται η προστασία από την απόλυση που παρέχεται λόγω μητρότητας σε φυσικές μητέρες και σε αυτές που υιοθετούν ή γίνονται παρένθετες μητέρες, ένα φαινόμενο το οποίο υπήρχε και συνήθως εθελοτυφλούσαμε. Σημαντική, τέλος, πτυχή του νομοσχεδίου αποτελεί και η αλλαγή του θεσμικού πλαισίου με την προστασία των ατόμων με αναπηρία με σεβασμό στη διεθνή Σύμβαση των Ηνωμένων Εθνών για τα δικαιώματα των ΑΜΕΑ. Εκτός, όμως, από τις προστατευτικές διατάξεις που φέρνει το νομοσχέδιο θα ήθελα να αναφερθώ και σε δύο τροπολογίες που έχουμε καταθέσει μαζί με άλλους συναδέλφους του ΣΥΡΙΖΑ. Με την πρώτη τροπολογία, τη με γενικό αριθμό 1232 και ειδικό 84, προβλέπεται ρητώς πλέον ότι η άσκηση του δικαιώματος επίσχεσης του εργαζόμενου σε περίπτωση καθυστέρησης καταβολής δεδουλευμένων αποδοχών δεν μπορεί να θεωρηθεί από τον εργοδότη ως οικειοθελής αποχώρηση του εργαζόμενου ή ως σιωπηρή καταγγελία της σύμβασης σχέσης εργασίας με αυτόν. Στη δεύτερη τροπολογία, τη με γενικό αριθμό 1231 και ειδικό 83, προβλέπεται η δυνατότητα των εργαζόμενων να δηλώσουν παράσταση πολιτικής αγωγής για δεδουλευμένες αποδοχές και αποζημίωση απόλυσης, διάταξη η οποία είναι πολύ σημαντική γιατί ενισχύει τη θέση των εργαζόμενων κατά την ποινική διαδικασία. Κυρίες και κύριοι συνάδελφοι, κλείνοντας θα ήθελα να πω ότι την ώρα που εμείς παλεύουμε ώστε να χτίσουμε ξανά το προστατευτικό πλαίσιο και να ανασυστήσουμε βασικά εργασιακά δικαιώματα που καταστρατηγήθηκαν ή καταργήθηκαν, η Αντιπολίτευση βλέπει αυτές τις ουσιαστικές διατάξεις ως ένα νομοσχέδιο που είναι «ψίχουλα», «χαμηλής πτήσης», που αφορά «δεύτερα θέματα», «μονομερείς ενέργειες», όπως μας είχε πει και κάποτε για την ανθρωπιστική κρίση. Και, βέβαια, την ώρα που εμείς ενισχύουμε περαιτέρω τον ρόλο και προχωράμε στην αύξηση των θέσεων στο Σώμα Επιθεώρησης Εργασίας, ο πρώην Υπουργός Εργασίας είχε ξεχάσει ότι επί των ημερών του καταργήθηκαν διακόσιες εννιά θέσεις από το Σώμα, μεταξύ των οποίων και του Τμήματος Νομικής Στήριξης. Δεν νομίζω ότι είναι τυχαίο ή αμελητέο το να καταργεί κάποιος το Νομικό Τμήμα ενός τόσο νευραλγικού Σώματος για την αδήλωτη εργασία. Προφανώς λοιπόν και είμαστε απέναντι, διότι εσείς επιλέγετε και συνάσσεστε με τα συμφέροντα των ισχυρών, των μεγάλων εταιρειών, των εργοδοτών με μεγάλη κερδοφορία χωρίς κανόνες. Προφανώς εσείς οραματίζεστε και εφαρμόζετε την πλήρη απορρύθμιση της αγοράς εργασίας ως κίνητρο μάλιστα για επενδύσεις, που δεν θα ενοχλούνται από τις θεμελιώδεις διατάξεις για τα κοινωνικά δικαιώματα και το κράτος δικαίου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κύριε Πρόεδρε. Στον αντίποδα αυτού, εμείς είμαστε αποφασισμένοι να επαναφέρουμε την αξιοπρέπεια και τα δικαιώματα στους χώρους εργασίας, κάτι όμως που απαιτεί εγρήγορση και οργάνωση από τους εργαζόμενους και την κοινωνία συνολικά. Σαφέστατα έχουμε πολύ ακόμη δρόμο να διανύσουμε. Όμως η κοινωνία γνωρίζει - και το γνωρίζει καλά αυτό, πιστέψτε με, ό,τι και να λέτε, κύριοι της Αντιπολίτευσης - ότι μέσα σε ασφυκτικές συνθήκες εμείς υπερασπιζόμαστε την εργασία και το κοινωνικό κράτος και εσείς μεθοδικά και κυνικά το απαξιώσατε όλα τα προηγούμενα χρόνια. Ευχαριστώ.
Κι εγώ ευχαριστώ. Προχωράμε με την επόμενη ομιλήτρια, την κ. Καραμανλή, Βουλευτή της Νέας Δημοκρατίας. Κυρία Καραμανλή, έχετε τον λόγο, με την παράκληση, όμως, να τηρηθεί ο χρόνος στα επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, είναι αλήθεια ότι το υπό συζήτηση νομοσχέδιο ήρθε με τυμπανοκρουσίες και πολυδιαφημίστηκε ως το νομοσχέδιο που προστατεύει την εργασία και έρχεται να κλείσει και να θεραπεύσει τις ανοιχτές πληγές που έχουν προκαλέσει στους εργαζομένους οι πολιτικές της σημερινής Κυβέρνησης ΣΥΡΙΖΑ - ΑΝΕΛ. Στην πράξη, όμως, αποδεικνύεται μια νομοθετική πρωτοβουλία με στόχευση καθαρά επικοινωνιακή. Είναι προφανές ότι εντάσσεται στην προετοιμασία της επίσκεψης του Πρωθυπουργού στη ΔΕΘ ή της επιστροφής του στον τόπο του εγκλήματος. Το φέρατε τώρα, κύριοι συνάδελφοι της Κυβέρνησης, για να «χρυσώσετε το χάπι» σε ασφαλισμένους και συνταξιούχους, τους οποίους έχετε συνθλίψει, για να μην πάει ο Πρωθυπουργός στη Θεσσαλονίκη με άδεια χέρια και άδειος από επιχειρήματα, αλλά βεβαίως και για να εξευμενίσετε το αριστερό σας ακροατήριο που συνεχώς συρρικνώνεται. Ματαιοπονείτε. Οι πολίτες έχουν καεί ξανά και ξανά από τις υποσχέσεις σας και από τα μέτρα που έχουν φέρει την υπογραφή σας. Θυμούνται, μεταξύ άλλων, τις μειώσεις των συντάξεων: και αυτές που έγιναν και αυτές που έχετε ψηφίσει για το 2019. Θυμούνται τις υπέρογκες ασφαλιστικές εισφορές. Θυμούνται τις ομαδικές απολύσεις. Έτσι, δεν συγκινούνται από τέτοιες σκοπιμότητες. Το ίδιο σκηνικό εντυπώσεων, άλλωστε, επιχειρήσατε να στήσετε και στον χώρο της παιδείας και είπατε «αφού δεν μπορούμε να σκίσουμε, να καταργήσουμε τα μνημόνια, ας καταργήσουμε τις πανελλαδικές εξετάσεις». Χωρίς να έχετε κανέναν σχεδιασμό, χωρίς να έχετε κάνει καμμία επεξεργασία, τελικά καταλήξατε σε διπλές εκλογές και μείνατε μετεξεταστέοι. Το ίδιο επιχειρείτε και με τις επενδύσεις, όπου προσπαθείτε να μας πείσετε για τις καλές σας προθέσεις, σε πλήρη αντίφαση με όσα πράττετε. Και παρακολουθούμε, βεβαίως, τον Πρωθυπουργό σε ένα καθημερινό σόου, να ανακαλύπτει έκθαμβος και με μια μικρή καθυστέρηση, θα έλεγα εγώ, την επιχειρηματικότητα. Μιας και εκφράζετε εσχάτως τον θαυμασμό σας για τις επενδύσεις, μπορείτε να μας πείτε πόσες θέσεις εργασίας δημιουργήθηκαν από το περίφημο πακέτο Γιούνκερ, όπου η απορροφητικότητα της χώρας μας είναι στο ναδίρ; Ή καλύτερα, πόσες θέσεις εργασίας στερείται η ελληνική οικονομία επειδή δηλώνετε ανήμποροι, διά στόματος Φλαμπουράρη, να αξιοποιήσετε ευρωπαϊκούς πόρους; Ακούσαμε και την Υπουργό, η οποία δεν είπε απολύτως τίποτα. Μπέρδευε τα νούμερα. Είναι φιλότιμη η προσπάθειά σας να προπαγανδίσετε μία εικονική πραγματικότητα για όσα συμβαίνουν στη χώρα, αλλά αυτό που δεν λέτε είναι η συνέχεια του έργου, δηλαδή τι πρόκειται να φέρετε εν όψει της τρίτης αξιολόγησης και στα εργασιακά. Περνώντας τώρα στο περιεχόμενο του νομοσχεδίου, πέρα από κάποιες ασήμαντες διατάξεις που προσπαθείτε να προβάλετε, υπάρχουν άρθρα με έντονα αρνητικό πρόσημο για ασφαλισμένους και συνταξιούχους. Εκατόν είκοσι εννέα χιλιάδες δικαιούχοι επικουρικών συντάξεων περιμένουν στην ουρά από την 1η Ιανουαρίου του 2015 που δεν έχει εκδοθεί καμία επικουρική σύνταξη. Εκατόν είκοσι εννέα χιλιάδες άνθρωποι παραμένουν εγκλωβισμένοι, με τις αιτήσεις τους να παραμένουν στο συρτάρι, να περιμένουν τον τρόπο υπολογισμού και τον μαθηματικό τύπο. Σήμερα, όχι μόνο δεν ξεμπλοκάρετε τη διαδικασία φέρνοντας τον μαθηματικό τύπο, αλλά προχωράτε και σε συγκαλυμμένη μείωση των επικουρικών συντάξεων. Μειωμένες σε ποσοστό 20% -40% θα είναι οι επικουρικές συντάξεις όσων έχουν αιτηθεί συνταξιοδότηση από 1η Ιανουαρίου 2015 και μετά. Υπάρχει μία ακόμη διάταξη του νομοσχεδίου που φέρνει έμμεσες μειώσεις σε συντάξεις, ενώ παράλληλα ανοίγει τον δρόμο και για μείωση μισθών. Πρόκειται για την αποσύνδεση της προσωπικής διαφοράς που λαμβάνουν τα ειδικά μισθολόγια από τις συντάξιμες αποδοχές. Από τη στιγμή που αυτά τα χρήματα παύουν να είναι ενσωματωμένα στις αποδοχές που λογίζονται συντάξιμες, μοιραία θα οδηγήσουν σε μειώσεις συντάξεων για χιλιάδες εν ενεργεία καθηγητές, στρατιωτικούς, αστυνομικούς και γιατρούς. Επιπλέον, από τη στιγμή που η προσωπική διαφορά μετατρέπεται ουσιαστικά σε επίδομα, γίνεται πιο εύκολος ο δρόμος για την κατάργησή της. Την ίδια ώρα, βεβαίως, δίνετε ένα δωράκι σε μερίδα δημοσίων υπαλλήλων που πήρε θέση ευθύνης επί των ημερών σας. Περιλαμβάνεται το επίδομα της θέσης ευθύνης σε συντάξιμες αποδοχές, ακόμη και εάν δεν έχουν συμπληρώσει δύο χρόνια σε θέση ευθύνης, ακόμη και εάν ασκούν καθήκοντα με ανάθεση. Έτσι, για να μην ξεχνάμε και την εκλογική μας πελατεία! Τέλος, μείωση αποδοχών επιφέρει και η διάταξη που προβλέπει αύξηση των εισφορών υπέρ του Μετοχικού Ταμείου Πολιτικών Υπαλλήλων, με τις εισφορές να αυξάνονται από 4% σε 4,5%. Σε ένα νομοσχέδιο, λοιπόν, που θέλετε να είναι η φιλεργατική σας βιτρίνα, έχουν παρεισφρήσει μέτρα που φέρνουν νέες μειώσεις. Θα μου επιτρέψετε να αναφερθώ και στην αδήλωτη εργασία και θέλω να πιστεύω ότι είναι κοινή η βούληση όλου του πολιτικού συστήματος για την καταπολέμησή της. Μετά από δυόμισι χρόνια διακυβέρνησης καταπιάνεστε με το πρόβλημα της αδήλωτης εργασίας, χωρίς να δίνετε πειστικές απαντήσεις στα προβλήματα. Αξίζει να θυμηθούμε παρεμβάσεις της Κυβέρνησης της Νέας Δημοκρατίας που μείωσαν δραστικά την αδήλωτη εργασία, με πρώτη τη δημιουργία της «ΕΡΓΑΝΗΣ», ενός εργαλείου που ενισχύει τη διαφάνεια, τη δικαιοσύνη και την υπεράσπιση των εργαζομένων και των υγιών επιχειρήσεων, αλλά και την επιβολή του αυστηρού προστίμου των 10.500 ευρώ και τη μείωση των εισφορών κατά 6%. Πρόκειται για μέτρα που αποκλιμάκωσαν την παραβατικότητα στην αγορά εργασίας, μέτρα στα οποία ο ΣΥΡΙΖΑ στάθηκε απέναντι και άσκησε σκληρή κριτική. Όλα αυτά, βεβαίως, πριν φορέσει το μνημονιακό του κοστούμι. Συνοψίζοντας, λοιπόν, κυρίες και κύριοι συνάδελφοι, το νομοσχέδιο που φέρνει το Υπουργείο Εργασίας δεν μπορεί να επουλώσει τα τραύματα που έχει προκαλέσει αυτή η Κυβέρνηση στους συνταξιούχους και στους ασφαλισμένους. Οι όποιες ασήμαντες διατάξεις περιέχονται σε αυτό αποτελούν σταγόνα στον ωκεανό. Όταν έχετε επιβάλει εξοντωτικές εισφορές που έχουν σμπαραλιάσει ελεύθερους επαγγελματίες, αυτοαπασχολούμενους και αγρότες, όταν έχετε πετσοκόψει συντάξεις και έχετε καταδικάσει και μελλοντικούς συνταξιούχους, όταν έχετε προκαλέσει κραυγαλέες αδικίες με την κατάργηση των συντάξεων χηρείας, όταν στην αγορά εργασίας η μερική απασχόληση είναι ο κανόνας και έχετε δημιουργήσει τη γενιά των εργαζομένων των 360 ευρώ, όταν έχετε δημιουργήσει αυτήν τη δυσβάσταχτη πραγματικότητα για τους περισσότερους Έλληνες, δεν μπορείτε να θριαμβολογείτε και δεν μπορείτε ούτε να την αγνοείτε, ούτε να την αποκρύψετε με φθηνά τεχνάσματα. Δεν δίνετε λύση στα αδιέξοδα που έχετε δημιουργήσει εσείς στην κοινωνία και η κλεψύδρα της Κυβέρνησής σας αδειάζει με γοργούς ρυθμούς και αυτή η πορεία σας προς την έξοδο δεν ανακόπτεται ούτε με φιέστες ούτε με μεταμφιέσεις σε Ανδρέα Παπανδρέου. Ευχαριστώ πολύ.
Κι εγώ ευχαριστώ. Κύριε Γεωργιάδη, έχετε τον λόγο. Παρακαλώ να τηρήσετε τον χρόνο των επτά λεπτών.
Ευχαριστώ πάρα πολύ, κύριε Πρόεδρε. Κυρία Υπουργέ, πριν πάω στα γενικά, θα πω ότι μια κοινοβουλευτική συζήτηση έχει νόημα εάν επικρατεί η ιδέα τού να γίνονται ερωτήματα και να λαμβάνονται από την Κυβέρνηση απαντήσεις. Εάν γίνονται παράλληλοι μονόλογοι δεν έχει μεγάλη σημασία η διαδικασία. Ήρθε ο εισηγητής της Νέας Δημοκρατίας και κατέθεσε χθες ένα στοιχείο, ότι παραλάβαμε ως κυβέρνηση Σαμαρά - Βενιζέλου την αδήλωτη εργασία στο 40% και σας την παραδώσαμε στο 13% και σήμερα έχει επανέλθει στο 40%. Έχετε τις εξής δυο δυνατότητες, να μας πείτε αν αυτό είναι αλήθεια ή αν είναι ψέματα.
Αυτό δεν το είπε. Το τελευταίο δεν το είπε.
Εάν είναι αλήθεια, να μας πείτε πόσο είναι σήμερα η αδήλωτη εργασία, κύριε Μαντά…
Να σας πω, εντάξει.
…για να το συγκρίνουμε με το 2013 και να δω τι έχετε κάνει, γιατί από λόγια είστε πρώτοι, αλλά από αποτελέσματα είστε χάλια, γι' αυτό και η Υπουργός από χθες δεν απαντάει.
Λάθος κάνετε.
Πάμε τώρα…
Το 2014 δεν ήσασταν κυβέρνηση;
Το 2014 σας παραδώσαμε την αδήλωτη εργασία στο 13%, είπαμε και υπήρχε ολόκληρο ηλεκτρονικό σύστημα καταγραφής της αδήλωτης εργασίας, το «ΑΡΤΕΜΙΣ», ένα από τα πολλά τα οποία καταργήσατε και στο οποίο δεν αναρτάτε τίποτα, για να μη βλέπει ο ελληνικός λαός τα χάλια σας, αφού με διακόπτετε. Άρα λοιπόν, κυρία Υπουργέ, σημειώστε: Πόσο είναι η αδήλωτη εργασία σήμερα και γιατί δεν αναρτάτε στο «ΑΡΤΕΜΙΣ» τα στοιχεία ή οπουδήποτε αλλού θέλετε; Για ποιον λόγο, δηλαδή, πρέπει να δώσει πίστη ο ελληνικός λαός στα ωραία σας λόγια και να μην το δει καταγεγραμμένο, «κάναμε αυτό», «η Κυβέρνηση της Αριστεράς πολεμάει την αδήλωτη εργασία και τα λοιπά»; Δεύτερο συγκεκριμένο ερώτημα, στο οποίο θέλω να μου δώσετε συγκεκριμένες απαντήσεις, αν μπορείτε: Λέτε: «Θα παίρνουν το επίδομα ανεργίας για πέντε μήνες αυτοί οι εργαζόμενοι οι οποίοι παραμένουν απλήρωτοι από τις εταιρείες τους». Κυρία Υπουργέ, παρακαλώ, μπορείτε να σημειώνετε αυτά που σας ρωτάω; Μπορείτε να μου εξηγήσετε λίγο για να το καταλάβω με ποιους όρους, με ποιες προϋποθέσεις και με ποια κριτήρια δίνεται αυτό, ώστε να καταλάβω αν θα γίνει καταστρατήγηση και κατασπατάληση των πόρων; Φέρνω ένα πολύ απλό παράδειγμα: Μια επιχείρηση που τα φέρνει δύσκολα πέρα ή δεν τα φέρνει δύσκολα, συνεννοείται με δέκα εργαζομένους της, αυτοί δηλώνουν ότι είναι απλήρωτοι, παίρνουν το χιλιάρικο για πέντε μήνες και παίρνουν και μερικά μαύρα κάτω από το τραπέζι και είναι όλοι ευχαριστημένοι.
Αυτά κάνετε, κύριε Γεωργιάδη! Εν τη ρύμη του λόγου σας…
Μα, δεν υπήρχε αυτό! Δεν υπήρχε αυτή η δυνατότητα, κύριε συνάδελφε, αυτό σας εξηγώ. Κυρία Υπουργέ, μπορείτε να μας πείτε πώς ακριβώς διασφαλίζεται ότι αυτό το μέτρο το οποίο ψηφίζετε δεν θα τύχει καταστρατήγησης; Μπορείτε να μας δώσετε ένα ενδεικτικό νούμερο για το πόσο ακριβώς κοστίζει στον προϋπολογισμό; Πόσα λεφτά είναι αυτό; Πόσο θα κοστίσει; Πόσο το προϋπολογίζετε; Υποτίθεται ότι θέλετε να βάλετε σε τάξη τα οικονομικά της χώρας. Πρέπει να μας πείτε «αυτό το άρθρο προβλέπω να κοστίσει τόσα εκατομμύρια». Έχετε να μας δώσετε ένα τέτοιο στοιχείο; Εάν δεν έχετε, πώς το ψηφίζετε; Τρίτον, για να έρθουμε τώρα και στα πιο συγκεκριμένα, πανηγυρίζατε - και εγώ ομολογώ ότι όταν το διάβαζα στην αρχή στα άρθρα, είπα ότι μάλλον πρόκειται για κάποια μεγάλη μεταβολή - ότι μπορούν οι εργαζόμενοι χάρη στο νομοσχέδιό σας για πρώτη φορά να διεκδικήσουν τα δεδουλευμένα τους που δεν τους πληρώνουν οι κακοί εργοδότες και με διεκδίκηση προσωπικής περιουσίας. Από την άλλη, ενώ υποτίθεται ότι κάνετε μια τόσο κολοσσιαία μεταβολή που δεν υπήρχε, στον χώρο της εργοδοσίας νηνεμία επικρατεί. Ουδείς ασχολείται με το άρθρο σας, κανένας δεν στενοχωρήθηκε, κανένας δεν ασχολήθηκε, οπότε θα το ψάξουμε, διότι λέω και εγώ γιατί αυτοί οι κακοί εργοδότες δεν ανησυχούν με αυτή την κολοσσιαία μεταρρύθμιση της κυβερνήσεως της Αριστεράς! Διαπιστώνω, κύριοι συνάδελφοι, ότι για άλλη μια φορά κοροϊδεύετε τους εργαζομένους και τον ελληνικό λαό με χάντρες και θεωρείτε ότι όλοι είναι ιθαγενείς. Γιατί; Βεβαίως και μπορούσε μέχρι πριν από αυτό το νομοσχέδιο, μέχρι σήμερα κανονικά ο εργαζόμενος να διεκδικήσει τα δεδουλευμένα του με την προσωπική περιουσία του διευθύνοντος συμβούλου της ανωνύμου εταιρείας, του ομορρύθμου εταίρου και οτιδήποτε άλλο. Βεβαίως και μπορούσε! Η μόνη μεταβολή που κάνετε σήμερα - για να συνεννοούμαστε - είναι ότι καταργείτε ένα στάδιο διαδικασίας. Μέχρι τώρα για να το κάνει έπρεπε να προσκομίσει τη βεβαίωση ότι του χρωστάνε αυτά τα δεδουλευμένα. Τώρα εσείς του λέτε να το κάνει αυτομάτως. Μάλιστα! Τι θα γίνει στην πράξη, για να είναι καταγεγραμμένο στα Πρακτικά; Θα σας λατρέψουν οι δικηγόροι! Μόλις θα το κάνει ο εργαζόμενος βάσει του νόμου χωρίς το χαρτί, ένας καλός δικηγόρος του εργοδότη του θα ζητήσει ανακοπή, γιατί δεν έχει αποδειχθεί η οφειλή. Θα πάρει την ανακοπή και θα προστεθεί για τον δικηγόρο δικηγορική ύλη - προφανώς γι' αυτό το κάνατε - και δεύτερον, μια επιπλέον ταλαιπωρία στον εργαζόμενο. Συγχαρητήρια! Φοβερή μεταρρύθμιση! Και πάμε τώρα λίγο στα πολιτικά. Κυρία Υπουργέ, προσπαθώ να καταλάβω το εξής: Δεν θα σταθώ στο χθεσινό που είπε ο κ. Τσακαλώτος ότι η τρόικα έχει κάποιες ενστάσεις - εγώ είμαι πάντα παραδοσιακός σε αυτά, δηλαδή θεσμοί κ.λπ. είναι ανοησίες για να κοροϊδεύετε τον κόσμο, τρόικα ήταν, τρόικα είναι, κοροϊδέψατε τον κόσμο και έγινε θεσμοί - και εσείς είπατε ότι δεν είχε. Αυτά θα τα βρείτε μεταξύ σας όταν έρθει η τρίτη αξιολόγηση. Θα το δούμε. Πάω, όμως, στην ουσία, γιατί πρέπει να συνεννοούμαστε. Λέει ο κ. Τσακαλώτος σε συνέντευξή του προ ολίγων ημερών: Στόχος είναι να τελειώσει η τρίτη αξιολόγηση όσο γίνεται γρηγορότερα. Στην τρίτη αξιολόγηση υπάρχει η αλλαγή του συνδικαλιστικού νόμου, το «50+1». Η Νέα Δημοκρατία διά του εισηγητού της, σας είπε ότι θα το ψηφίσει. Εσείς βγάλατε τελείως την αξιολόγηση και έρχεται το νομοσχέδιο του Υπουργείου Εργασίας. Γιατί δεν φέρατε την αλλαγή του συνδικαλιστικού νόμου; Μήπως για να μην χαλάσετε τη φιέστα του κ. Τσίπρα στη Διεθνή Έκθεση Θεσσαλονίκης; Ή θέλετε να κλείσετε την αξιολόγηση, άρα, κύριοι συνάδελφοι του ΣΥΡΙΖΑ, θα το πιείτε και αυτό το πικρό ποτήρι - αντοχές έχετε, το έχετε αποδείξει - , θα ψηφίσει ο κ. Θεωνάς, συνδικαλιστής από τα νιάτα του, ότι δεν θα ξαναγίνει απεργία στην Ελλάδα χωρίς 50+1. Πολύ ωραία. Αφού θα το ψηφίσετε που θα το ψηφίσετε για να κρατήσετε τις καρέκλες σας, κύριε Θεωνά, γιατί δεν το ψηφίζατε έναν μήνα νωρίτερα για να στείλετε ένα σήμα στις αγορές ότι η Ελλάδα τρέχει, να πέσουν και λίγο τα επιτόκια, να χαρεί και λίγο η οικονομία και να πουν όλοι ότι ο Τσίπρας σοβαρεύτηκε; Γιατί δεν το κάνετε; Εγώ ισχυρίζομαι ότι θα παίξετε πάλι κατενάτσιο. Μην γελάτε, κύριε Μαντά! Μαζί θα το ψηφίσουμε όταν το φέρετε, με τη διαφορά ότι εγώ έλεγα τα ίδια από τα νιάτα μου, ενώ εσείς, κύριε Μαντά, λέγατε τα ανάποδα. Είναι ωραία, όμως, η βουλευτική καρέκλα, οπότε ας κάνετε και τα ανάποδα και εσείς και ο κ. Θεωνάς που γελάει από πίσω. Για να συνεννοούμαστε: Δεν είμαστε ίδιοι. Εμείς θα τα ψηφίσουμε γιατί τα πιστεύουμε. Εσείς θα τα ψηφίσετε για να κρατήσετε τη βουλευτική καρέκλα. Αυτή είναι η διαφορά μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Κλείνω, κύριε Πρόεδρε. Η ερώτηση όμως είναι: Αφού σκοπεύετε, όπως λέτε, να κλείσετε την αξιολόγηση, γιατί δεν το κάνετε μια ώρα αρχύτερα για να στείλετε και ένα καλό σήμα στις αγορές; Τι είναι αυτό που σας συγκρατεί; Ευχαριστώ πάρα πολύ.
Και εγώ ευχαριστώ.
Κύριε Πρόεδρε, θα ήθελα τον λόγο.
Θέλετε κανονική ομιλία ή παρέμβαση;
Θέλω να απαντήσω σε κάποια πράγματα λόγω της θεσμικής σας θέσης, κύριε Γεωργιάδη.
Αρκεί ένα λεπτό;
Μάλιστα, κύριε Πρόεδρε. Για την αδήλωτη εργασία τα στοιχεία είναι τα εξής: Το καλοκαίρι του 2012 η αδήλωτη εργασία ήταν 36%, το καλοκαίρι του 2013 η αδήλωτη εργασία ήταν 40%. Προφανώς «έπιασε ταβάνι», αφού διαλύθηκε όλο το πλαίσιο προστασίας. Όταν παραλάβαμε, η αδήλωτη εργασία ήταν κοντά στο 20%. Τα τελευταία διαθέσιμα στοιχεία δείχνουν 13% και θα βγει και η επόμενη έκθεση. Το «ΑΡΤΕΜΙΣ» λειτουργεί κανονικά. Δεν είστε καλά πληροφορημένος. Για το επίδομα ανεργίας, επίσης δεν είστε καλά πληροφορημένος, δεν με πειράζει, όμως. Να το εξηγήσουμε. [[Θόρυβος στην Αίθουσα]] Κύριε Γεωργιάδη, αφού με ρωτάτε, καλό είναι να με ακούτε.
Φτιάχνει την επόμενη απάντησή του.
Δεκτό, δεκτό! Αυτήν τη στιγμή, λοιπόν, ένας εργαζόμενος που απολύεται ή θεωρεί ότι έχει χωρίσει καταγγελία της σύμβασης εργασίας, ότι υπάρχει απόλυσή του δηλαδή, μένει άνεργος και για να πάρει το επίδομα ανεργίας από τον ΟΑΕΔ, θα πρέπει να προσκομίσει στον ΟΑΕΔ πρωτόδικη δικαστική απόφαση που να τον δικαιώνει και μετά παίρνει το επίδομα ανεργίας αναδρομικά.
Σωστά.
Αν είναι σωστό, τότε αυτό που συμβαίνει με αυτήν τη διάταξη είναι μία μεταφορά του κινδύνου. Δεν επιφέρει καμμία δημοσιονομική επίπτωση, διότι ο άνεργος θα πάρει το επίδομα ανεργίας από την πρώτη στιγμή που θα προσκομίσει τη δήλωση και αν η δικαστική απόφαση δεν τον δικαιώσει, θα υποχρεούται να το επιστρέψει αναδρομικά. Άρα επί της ουσίας…
Μα, αυτό γίνεται στην Ελλάδα τόσα χρόνια.
Κύριε Γεωργιάδη, η έκθεση του Γενικού Λογιστηρίου του Κράτους και οι δημοσιονομικές εκθέσεις βασίζονται στους νόμους, όπως πολύ καλά ξέρετε. Αυτήν τη στιγμή, λοιπόν, οι ρυθμίσεις τι κάνουν; Και νομίζω ορθώς το κάνουν. Μεταφέρουν τον κίνδυνο από τον άνεργο στον ΟΑΕΔ, αλλά δεν αλλάζουν τίποτα ως προς τη δημοσιονομική επίπτωση, διότι ο άνεργος θα πάρει το επίδομα ακριβώς τη στιγμή που το έχει περισσότερο ανάγκη, τη στιγμή δηλαδή που φεύγει από την επιχείρηση που δεν τον πληρώνει και δεν θα το πάρει μετά αναδρομικά. Ως προς τη δημοσιονομική του επίπτωση, όμως, είναι ακριβώς το ίδιο. Γι' αυτό, λοιπόν, κύριε Βρούτση, το Γενικό Λογιστήριο του Κράτους που έχει πλήρη έκθεση για το νομοσχέδιο - και δεν είναι έτσι όπως τα λέτε εδώ και μέρες, και βλέπετε ότι δεν απαντώ, το αφήνω, αλλά το λέτε και το ξαναλέτε - λέει ότι η συγκεκριμένη διάταξη δεν προκαλεί δημοσιονομική επίπτωση. Στο σύνολο του νομοσχεδίου, όταν το Γενικό Λογιστήριο βγάζει την οικονομική του έκθεση, σχολιάζει τις διατάξεις που προκαλούν δημοσιονομική επίπτωση. Αυτές που δεν προκαλούν δημοσιονομική επίπτωση δεν τις σχολιάζει. Αυτή, λοιπόν, δεν προκαλεί δημοσιονομική επίπτωση. Για να τελειώνουμε και με κάτι άλλο με τη διαταγή πληρωμής, αυτήν τη στιγμή οι εργαζόμενοι πάρα πολύ σπάνια μπορούν να βγάλουν εκτελεστό τίτλο σε βάρος της περιουσίας του εργοδότη φυσικού ή νομικού προσώπου και αυτό το ξέρουν όλοι οι δικηγόροι που ξέρουν εργατικό δίκαιο. Δεν μπορούν να βγάλουν διαταγή πληρωμής, εκτελεστό τίτλο σε βάρος της περιουσίας του εργοδότη για τα δεδουλευμένα τους, γιατί υπάρχουν θέματα μέσα στον Κώδικα Πολιτικής Δικονομίας που είναι άλυτα. Εμείς με τις ρυθμίσεις που κάνουμε λύνουμε αυτά τα θέματα, ώστε ο εργαζόμενος να μπορεί να βγάζει από την αμέσως επόμενη ημέρα διαταγή πληρωμής σε βάρος της περιουσίας του εργοδότη φυσικού ή νομικού προσώπου. Προφανώς οι νομικές διαδικασίες έχουν και την ανακοπή στη διαταγή πληρωμής, όπως και στις άλλες περιπτώσεις των διαταγών πληρωμής, όπως το ίδιο συμβαίνει και όταν έχεις ένα σπίτι που το νοικιάζεις και υπάρχει διαταγή απόδοσης του μισθίου. Το ίδιο ακριβώς θα υπάρχει κι εδώ. Είναι πάγιες διαδικασίες. Όμως εκεί που εσείς βλέπετε δικηγορική ύλη, εκεί εμείς βλέπουμε εργαζόμενους οι οποίοι πρέπει επιτέλους να έχουν ένα όπλο στα χέρια τους, διότι υπάρχουν άπειρες περιπτώσεις επιχειρήσεων και εργοδοτών που δεν πληρώνουν ενώ έχουν περιουσία και το νομικό πρόσωπο έχει περιουσία και θα έπρεπε να τους πληρώσει. Αυτά για τις διευκρινίσεις.
Κύριε Πρόεδρε, τον λόγο.
Κύριε Πρόεδρε, θα ήθελα κι εγώ τον λόγο.
Κύριε Δένδια, θέλετε μια παρέμβαση για ένα λεπτό;
Μάλιστα, κύριε Πρόεδρε. Κυρία Υπουργέ, στα υπόλοιπα θα σας απαντήσει ο συνάδελφος. Απλώς θα μου επιτρέψετε, επειδή εμπίπτει και στον κύκλο της επαγγελματικής μου δραστηριότητας, έστω και αν δεν είμαι εργατολόγος, στο άρθρο 50 του σχεδίου νόμου αυτά που μας λέτε δεν ισχύουν. Δεν γνωρίζω το δικό σας βιογραφικό, αλλά σας λέω ευθέως, για να γραφτεί στα Πρακτικά, ότι αυτά που λέτε δεν ισχύουν. Το μόνο που αλλάζετε εδώ είναι η δυνατότητα του εργαζόμενου να εκδώσει διαταγή πληρωμής χωρίς να αποδείξει το ύψος του οφειλόμενου ποσού και τη μη καταβολή του. Τα ανέλυσε ο κ. Αθανασίου - δεν είναι στην Αίθουσα - προηγουμένως. Αυτό θα οδηγήσει μαθηματικά στην άσκηση ανακοπής και στον διπλασιασμό του κόστους του εργαζομένου για να εισπράξει τα χρήματά του. Τα περί προσωπικής περιουσίας του εργοδότη είναι έπεα πτερόεντα, κοινώς, για να το πω νεοελληνικά, είναι λόγια του αέρα, δεν έχουν καμία διαφορά και δεν θα μπορούσαν να έχουν καμία διαφορά. Επίσης, η ρύθμιση αυτή, όποιος και αν την έγραψε, είναι ρύθμιση του γονάτου, συνιστά μεταβολή στον Κώδικα Πολιτικής Δικονομίας και θα έπρεπε να έχει σοβαρότητα νομοτεχνική, την οποία δεν έχει. Είναι αέρας κοπανιστός - χρησιμοποιώ αγοραίες εκφράσεις για να γραφτούν στα Πρακτικά - συνιστά βάρβαρη εξαπάτηση των εργαζομένων και εν πάση περιπτώσει δεν πρόκειται να ξεχάσουμε σε αυτή την Αίθουσα και τα πέντε γράμματα που ξέρουμε.
Κύριε Πρόεδρε, τον λόγο επί προσωπικού!
Πάλι;
Αναφέρθηκε σε μένα.
Κύριε Βρούτση, παρακαλώ. Πείτε μας ποιο είναι το προσωπικό.
Κύριε Πρόεδρε, στο κρίσιμο αυτό νομοσχέδιο όσον αφορά το θέμα των εντυπώσεων - γιατί περί εντυπώσεων πρόκειται - η Υπουργός στο ζήτημα της αδήλωτης εργασίας, που είναι και ο πυρήνας του νομοσχεδίου, αναφέρθηκε προσωπικά σε μένα με την προηγούμενη ιδιότητά μου ως Υπουργού και στην αδήλωτη εργασία και τα ποσοστά της. Οφείλω, λοιπόν, να απαντήσω, διότι η Υπουργός έδωσε ανακριβή στοιχεία στη Βουλή και είμαι υποχρεωμένος να υπερασπιστώ και τον εαυτό μου και να αποκαταστήσω την αλήθεια στα μάτια και της ελληνικής κοινωνίας και του Κοινοβουλίου.
Ένα λεπτό είναι αρκετό;
Ένα λεπτό.
Στην ομιλία σας, κύριε Βρούτση.
Οι Βουλευτές του ΣΥΡΙΖΑ δεν θέλουν να μιλήσω. Φοβούνται την αλήθεια.
Κάνετε λάθος.
Θα μιλήσετε στην ώρα σας!
Απαντώ λοιπόν. Μηδενίστε τον χρόνο. Πήρα τον λόγο από τον Πρόεδρο. Όταν θα καταλύσετε τη δημοκρατία, τότε μόνο θα μου εμποδίσετε τον λόγο.
Μας κλέβετε τον χρόνο!
Να τα πει στην ομιλία του.
Παρακαλώ, κυρία Τζούφη.
Εδώ είναι Βουλή. Πήρα τον λόγο από τον Πρόεδρο.
Να μιλήσετε στην ώρα σας και να τα καταθέσετε. Μονόλογο θέλετε. Λέτε τα ίδια.
Εντάξει, να μιλήσει ένα λεπτό.
Κύριε Πρόεδρε, μηδενίστε τον χρόνο, παρακαλώ.
Ωραία, έχετε ένα λεπτό.
Κύριε Πρόεδρε, κρατώ στα χέρια μου το διάγραμμα το οποίο διέψευσε η Υπουργός και το οποίο κατέθεσα χθες στη Βουλή. Η ανεργία είναι στο 40,4%. Η αδήλωτη έπεσε στο 13,2%. Τα ερωτήματα προς την Υπουργό είναι τα εξής: Πρώτον, το αμφισβητεί αυτό; Δεύτερον, τρία χρόνια που είναι Κυβέρνηση να μου πει τι έχει κάνει και ποιο μέτρο πήρε ο ΣΥΡΙΖΑ για την αδήλωτη εργασία. Τρίτον, γιατί εδώ και τρία χρόνια δεν δημοσιοποιεί στοιχεία;
Παρακαλώ, ποιο είναι το προσωπικό;
Και τέταρτη ερώτηση: Ποιο είναι σήμερα το ύψος της αδήλωτης εργασίας; Ευχαριστώ πολύ.
Να το καταθέσετε στα Πρακτικά.
Μας κλέβετε χρόνο!
Παρακαλώ! Κύριε Λαζαρίδη, έχετε τον λόγο.
Κύριε Πρόεδρε, η κυρία Υπουργός ζήτησε τον λόγο.
Θα απαντήσει στην ομιλία της, κύριε Μαντά. Θα αρχίσει ένας διάλογος που δεν θα τελειώσει. Θα απαντήσει.
Μην εκνευρίζεστε. Η δημοκρατία έχει αντίλογο. Τι να κάνουμε; Δεν σας αρέσει ο αντίλογος.
Κάνετε λάθος! Μονόλογο θέλετε!
Παρακαλώ, κύριε Λαζαρίδη, αρχίστε.
Σας ευχαριστώ, κύριε Πρόεδρε. Για άλλη μια φορά και τι δεν ακούσαμε σε αυτήν την Αίθουσα! Ακούσαμε για επιχειρηματικότητα, ακούσαμε για δημόσιο - ιδιωτικό τομέα και επιχειρηματικότητα από ποιους; Από αυτούς οι οποίοι κατέστρεψαν τη χώρα και την κοινωνία. Αυτοί οι οποίοι υπερχρέωσαν την χώρα, την πήγαν στο 120% και στη συνέχεια, οι ίδιοι το πήγαν στο 180%, κρίνουν την αποτελεσματικότητα αυτής της Κυβέρνησης. Αυτή η Κυβέρνηση διαχειρίζεται και προσπαθεί να επουλώσει τα τραύματα και να σηκώσει τη χώρα στα πόδια της από τις πράξεις των κυβερνήσεων της Νέας Δημοκρατίας και του ΠΑΣΟΚ. Άκουσα προηγουμένως δεν θυμάμαι ποιον εκπρόσωπο της Αξιωματικής Αντιπολίτευσης, ο οποίος μιλούσε για επιχειρηματικότητα και έλεγε ότι αυτή η Κυβέρνηση δεν ξέρει από επιχειρείν, αυτοί έχουν να κάνουν με τον ιδιωτικό τομέα κ.λπ.. Σας μιλώ εγώ, ο Βουλευτής των Ανεξαρτήτων Ελλήνων, που εμείς, οι Ανεξάρτητοι Έλληνες, είμαστε επιστήμονες ελεύθεροι επαγγελματίες και δεν έχουμε ούτε έναν δημόσιο υπάλληλο στις τάξεις μας, χωρίς αυτό να αποτελεί μομφή στους δημοσίους υπαλλήλους. Μάλιστα, ορισμένοι εξ ημών δραστηριοποιηθήκαμε και επιχειρηματικά και την επιχειρηματικότητα αυτή την οποία ασκούσαμε, όπως το ίδιο έκαναν σε όλους τους Έλληνες, την κατέστρεψαν οι πολιτικές αυτών των δύο κομμάτων. Βεβαίως, διακόσιες πενήντα δύο χιλιάδες επιχειρήσεις έκλεισαν. Θα το ξεχάσουμε αυτό; Δεν μπορούμε να το ξεχάσουμε. Η μισή Κοινοβουλευτική Ομάδα της Αξιωματικής Αντιπολίτευσης είναι δημόσιοι υπάλληλοι. Γιατί στρέφονται υποκριτικά εναντίον των δημοσίων υπαλλήλων; Υπάρχουν και εκλογικές περιφέρειες στην Ελλάδα όπου το σύνολο των εδρών καταλαμβάνεται από Βουλευτές οι οποίοι προέρχονται από το δημόσιο. Και πάλι λέω - μη με παρεξηγήσουν οι φίλοι μας δημόσιοι υπάλληλοι - ότι αυτό δεν είναι μομφή προς τους δημοσίους υπαλλήλους. Αντιθέτως, σέβομαι και υπολήπτομαι τους δημοσίους υπαλλήλους, που οι περισσότεροι ασκούν πραγματικά με συνέπεια τα καθήκοντά τους. Κυρίες και κύριοι συνάδελφοι, το νομοσχέδιο αυτό, όπως και όλα τα νομοσχέδια που έρχονται, προσπαθεί να επουλώσει τις βαθιές πληγές τις οποίες προξένησαν οι πολιτικές των προηγούμενων κυβερνήσεων. Με 28% ανεργία που παρέδωσε η κυβέρνηση Σαμαρά - Βενιζέλου, δεν μπορεί να σταθεί κανένα ασφαλιστικό σύστημα όρθιο. Δεν υπάρχει μελέτη. Όσες μελέτες και να διαβάσουμε, σε καμία μελέτη δεν θα συναντήσουμε τέτοιο ποσοστό. Είχα μιλήσει εγώ με έναν διακεκριμένο εργατολόγο - ο κ. Κουτρουμάνης πρέπει να είναι - με τον οποίο συζητήσαμε και του είπα το εξής: Προβλέπεται πουθενά σε κάποια μελέτη ανεργία, δηλαδή να αντιμετωπιστεί το φαινόμενο της ανεργίας πάνω από 15%; Μου είπε: «Όχι, πουθενά». Παρέδωσαν την ανεργία στο 28%. Αντί να απολογούνται και εν πάση περιπτώσει να συμβάλουν, να ασκήσουν κριτική - κριτική από την Αντιπολίτευση, που είναι το οξυγόνο της δημοκρατίας - προσπαθούν με ψέματα να αλλοιώσουν τα πραγματικά γεγονότα. Μηχανικοί και δικηγόροι, αυτό το νομοσχέδιο όλοι το είδαν θετικά. Ακούσαμε και τις απόψεις τους. Εγώ μηχανικός είμαι. Ένας μηχανικός ο οποίος δεν ασκεί την επαγγελματική του δραστηριότητα δεν καταβάλλει τις ασφαλιστικές εισφορές. Είναι πολύ δίκαιο. Και ξέρετε, εξαιτίας των πολιτικών αυτών των κομμάτων, από το 2009 οι μηχανικοί δεν έχουμε αντικείμενο, γιατί επέλεξαν ακριβώς να πλήξουν τον τομέα των κατασκευών, έναν τομέα ζωντανό, ο οποίος συντηρούσε πάνω από διακόσια πενήντα επαγγέλματα. Όμως ξέρετε, έχει βρεθεί σε αμηχανία η Αντιπολίτευση, γιατί όλα τα αντιπολιτευτικά τους χαρτιά, όλοι οι αντιπολιτευτικοί τους στόχοι μηδενίστηκαν. Αυτή η Κυβέρνηση βλέπουμε ότι έχει θετικά βήματα και αναγνωρίζονται διεθνώς. Προσπαθούσαν να φέρουν κάποια στοιχεία και εγώ θα τους πω για το 2014 το εξής: Αφού πήγαινε τόσο καλά η οικονομία, γιατί δεν πέρασαν την αξιολόγηση και δραπέτευσαν; Γιατί δραπετεύσαν το 2014 αυτά τα δύο κόμματα, η κυβέρνηση Σαμαρά - Βενιζέλου και δεν πέρασαν την αξιολόγηση. Και αυτή η Κυβέρνηση, την οποία κατηγορούν, πέρασε δύο αξιολογήσεις και πάει για τρίτη αξιολόγηση τώρα. Έτσι είναι. Βγήκε στις αγορές, δοκίμασε τις δυνάμεις της και την αποτελεσματικότητά της αυτή η Κυβέρνηση. Πάνω από μισή μονάδα, 0,6% λιγότερο θα πληρωθούν, χάρη σε αυτήν την Κυβέρνηση, τα ομόλογα Σαμαρά - Βενιζέλου. Αποτυχία είναι αυτό; Μεγάλη επιτυχία, όσο κι αν προσπαθούν να τη μειώσουν. Το 2014 λένε ότι ήταν καλή χρονιά. Εγώ θα σας διαβάσω στοιχεία από τα επιμελητήρια και από την ΕΛΣΤΑΤ. Το 2014 ήταν η χειρότερη χρονιά της δεκαετίας. Τα «κανόνια» έφτασαν σε αξία το 1,8 δισεκατομμύριο ή το 1,8% του ΑΕΠ. Το παθητικό στις πτωχεύσεις από τα 351 εκατομμύρια το 2012- σας τα διαβάζω τα στοιχεία όπως ακριβώς υπάρχουν στην ΕΛΣΤΑΤ - έφτασε στα 700 εκατομμύρια το 2013 και - κρατηθείτε, συνάδελφοι, να ακούσετε τώρα πού πήγαν την καλή χρονιά, του 2014- το 2014 από τα 700 εκατομμύρια του 2013 πήγαν στο 1,8 δισεκατομμύριο. Αυτή ήταν η καλή χρονιά, το 2014. Αυτή ήταν η καλή χρονιά. Και προσέξτε, τώρα εδώ. Το μεγαλύτερο ποσοστό από τις πτωχεύσεις το έχουμε στο εμπόριο, όπου έχουμε 41% πτωχεύσεις στον εμπορικό κλάδο. Η Νέα Δημοκρατία έβγαινε τότε, αν θυμάστε, συνάδελφοι, και κατηγορούσε το εμπόριο ότι είναι αντιπαραγωγικός κλάδος κ.λπ.. Έχω κατηγορήσει από αυτό το Βήμα πολλές φορές της Νέα Δημοκρατία ότι αυτό δεν έπρεπε να το κάνει στον εμπορικό κλάδο, γιατί παραδοσιακά οι έμποροι στήριζαν τη Νέα Δημοκρατία. Βλέπω ότι ο χρόνος τελειώνει και θέλω να πω κάτι από την επικαιρότητα. Δεν ξέρω για ποιον λόγο, δεν έχει προβληθεί καθόλου αυτό που γράφτηκε στην «Κυριακάτικη Δημοκρατία», μια εφημερίδα η οποία δεν πρόσκειται φιλικά σε αυτήν την Κυβέρνηση. Κανείς δεν αναφέρθηκε σε αυτό που έβγαλε η «Κυριακάτικη Δημοκρατία». «Η αγωγή», λέει, «που καίει ΠΑΣΟΚ και Νέα Δημοκρατία» και βγάζει στο φως, στην επιφάνεια, γιατί χαρίστηκε η Αγροτική Τράπεζα στην Πειραιώς, στον Σάλα. Λέει εδώ, από την πρώτη σελίδα σας διαβάζω αυτολεξεί: «Μόλις είκοσι τρεις μέρες μετά την επίδοση του δικογράφου» - όπου με αγωγή η Αγροτική Τράπεζα ζητούσε να της πληρωθούν τα δάνεια από τα δύο αυτά κόμματα - «τα δύο μεγάλα κόμματα αποφάσισαν να διαλύσουν την τράπεζα και να τη «χαρίσουν» στην Πειραιώς. Για να γλυτώσουν, όρισαν με τροπολογία - ντροπή ότι η ετήσια χρηματοδότησή τους είναι ακατάσχετη.». Κατέθεσαν τροπολογία με την οποία καθιστούσαν την επιχορήγηση ακατάσχετη. Γιατί είχαν υποθηκεύσει, προκειμένου να πάρουν δάνεια, να εξασφαλίσουν δάνεια, τις επιχορηγήσεις τους. Αυτές τις επιχορηγήσεις που είχαν υποθηκεύσει πριν από μερικά χρόνια ήρθαν εδώ και με τροπολογία που κατέθεσαν τις κατέστησαν ακατάσχετες. Αυτή είναι η εντιμότητα αυτών των δύο κομμάτων; Θα ήθελα να σας διαβάσω και μέσα τι λέει. Θα σας τα διαβάσω αυτολεξεί, δεν είναι λόγια δικά μου αυτά. Και λέει: «Νέα Δημοκρατία και ΠΑΣΟΚ αποφάσισαν να κλείσουν την Αγροτική Τράπεζα της Ελλάδος, που κατείχε το 72% της χρηματοδότησής τους, να τη χαρίσουν στην Τράπεζα Πειραιώς και να κλέψουν ουσιαστικά πάνω από 200 εκατομμύρια, που θα έπρεπε να επιστρέψουν». Συγκεκριμένα, τα δάνεια της Νέας Δημοκρατίας ήταν 240 εκατομμύρια και 220 εκατομμύρια περίπου του ΠΑΣΟΚ. Και συνεχίζει και ακούστε φρασεολογία: «Η πολιτική μεθόδευση με όρους μαφίας ξετυλίγεται στη πολυσέλιδη αγωγή που κατέθεσε η Αγροτική Τράπεζα τον Ιούλιο του 2012- επί νεοσύστατης κυβέρνησης Σαμαρά - Βενιζέλου - κατά του ελληνικού δημοσίου και των δύο πολιτικών κομμάτων…» - υπάρχει αγωγή από την Αγροτική Τράπεζα, σε βάρος των δύο κομμάτων - , «…όταν η τότε Κυβέρνηση αποφάσισε να εκχωρήσει το υγιές κομμάτι της Τράπεζας στη βολική Πειραιώς του Μιχάλη Σάλλα - μαζί με τα δάνεια τους - αντί του ευτελούς ποσού των 95 εκατομμυρίων ευρώ». Προσέξτε, κύριοι συνάδελφοι. Θέλω λίγο την προσοχή σας. Έδωσαν την Αγροτική Τράπεζα για 95 εκατομμύρια στην Πειραιώς, τη στιγμή που μόνο από τα κόμματα η Αγροτική Τράπεζα περίμενε 200 εκατομμύρια. Αν αυτό δεν συνιστά σκάνδαλο, τι είναι; Είναι ο ορισμός του σκανδάλου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ανοχή σας για λιγότερο από ένα λεπτό, κύριε Πρόεδρε. Συνεχίζω και σας τα διαβάζω αυτολεξεί, κύριοι συνάδελφοι, για να μην πει κανείς ότι υπερβάλω: «Είκοσι τρεις μέρες μετά την κατάθεση της αγωγής, στις 26 Ιουλίου 2012, αποφάσισαν τη διάλυση της Αγροτικής» και εκχώρησαν αυτό που σας είπα προηγουμένως. «Η αγωγή έπειτα από αλλεπάλληλες αναβολές έχει προσδιοριστεί να εκδικαστεί στα μέσα Οκτωβρίου, στο πολυμελές Πρωτοδικείο Αθηνών». Τώρα, αυτόν τον Οκτώβριο, κύριοι συνάδελφοι. «Θα έχει μεγάλο ενδιαφέρον να δούμε τόσο τη στάση της τράπεζας όσο βέβαια και των πολιτικών κομμάτων. Από αυτό θα εξαχθούν σημαντικά συμπεράσματα». Ξέρετε, έπαιρναν συνεχώς αναβολή αυτά τα δύο κόμματα. Τι προσπαθούσαν και τι ήλπιζαν με τις πολλές αναβολές, θα το δούμε και θα δούμε αν ξαναπάρουμε τώρα και άλλη αναβολή. Σας παρακαλώ πολύ, θέλω να τα καταθέσω στα Πρακτικά αυτά. Εδώ είναι η πρώτη σελίδα της εφημερίδας και εδώ μέσα η ανάλυση των γεγονότων. [[Στο σημείο αυτό ο Βουλευτής κ. Γεώργιος Λαζαρίδης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσον αφορά το νομοσχέδιο, ο εισηγητής μας κ. Παπαχριστόπουλος το έχει αναλύσει και στις επιτροπές και στην Ολομέλεια. Το νομοσχέδιο είναι θετικό και οι Ανεξάρτητοι Έλληνες το στηρίζουν. Σας ευχαριστώ.
Κι εγώ σας ευχαριστώ. Τον λόγο έχει ο κ. Παναγιωτόπουλος για επτά λεπτά
Ευχαριστώ, κύριε Πρόεδρε. Ενδιαφέρον το δικαστικό ρεπορτάζ της «ΔΗΜΟΚΡΑΤΙΑΣ», κύριε συνάδελφε, αλλά υποθέτω ότι αν η αγωγή έχει προχωρήσει και γίνουν όσα εύχεστε να γίνουν, τότε η εφημερίδα «ΔΗΜΟΚΡΑΤΙΑ» θα είναι η πρώτη εφημερίδα που θα έχει ρίξει την Αξιωματική Αντιπολίτευση. Θα είναι παγκόσμια πρωτοτυπία. Εγώ, όμως, δεν θέλω να αφιερώσω τριάντα δευτερόλεπτα στο νομοσχέδιο και δεκαπέντε στο δικαστικό ρεπορτάζ. Θέλω να μιλήσω για το νομοσχέδιο. Και θέλω να πω ότι, όπως πάντα, κυρίες και κύριοι συνάδελφοι της κυβερνητικής Πλειοψηφίας, για εσάς σημασία έχει το αφήγημα και όχι η πραγματικότητα. Έτσι, αυτές τις ημέρες ακούσαμε κατά τη συζήτηση του νομοσχεδίου στις επιτροπές και στην Ολομέλεια μεταξύ άλλων ότι αυτό το νομοσχέδιο βελτιώνει την καθημερινότητα των εργαζομένων και συνταξιούχων, ότι είναι το πρώτο «φιλεργατικό» νομοσχέδιο. Μάλλον, το πρώτο «φιλοδικηγορικό» νομοσχέδιο εκτιμώ ότι είναι. Πάντως δεν μπορώ να πω ότι είναι το πρώτο «φιλεργατικό». Αποδεικνύει το γεγονός ότι εσείς, της κυβερνητικής Πλειοψηφίας, είστε με τους εργαζόμενους, και μάλλον κατά συνέπεια, όχι με τους εργοδότες, ότι ξημερώνει μια νέα μέρα και μια νέα κανονικότητα στην αγορά εργασίας, κλπ.. Φυσικά, και τη γνωστή επωδό ότι εμείς, οι υπόλοιποι - και οι ειδικά εμείς στην Αξιωματική Αντιπολίτευση - δεν δικαιούμαστε «διά να ομιλούμε», όπως είχε πει κάποιος παλαιότερα για τους πολιτικούς του αντιπάλους. Τα γνωστά, δηλαδή. Η πραγματικότητα, όμως, επιμένει και είναι αρκετά διαφορετική. Θα ήθελα να κάνω μια εισαγωγική παρατήρηση, δεδομένου ότι θα περιορίσω την εισήγησή μου στους δύο άξονες κοινωνικής ασφάλισης και απασχόλησης. Εισαγωγικά, όμως. Εσείς, κυρίες και κύριοι Υπουργοί, επιμένετε να μην ακούτε κανέναν γύρω σας ή να τους ακούτε προσχηματικά, όπως για παράδειγμα την Ενιαία Ανεξάρτητη Αρχή για τις Δημόσιες Συμβάσεις, στην οποία θυμίζω ότι είχατε απευθύνει πρόσκληση να γνωμοδοτήσουν για το περίφημο άρθρο 41 στις 31-8-2017, δηλαδή την περασμένη Πέμπτη, όταν άρχισε να συζητείται στην επιτροπή το νομοσχέδιο. Μας κοινοποιήθηκε η απάντηση μόλις χθες, προκειμένου να δούμε και τη γνωμοδότηση, που ήταν πολύ ενδιαφέρουσα και εκτενέστατη, όπως είδα, αυτής της επιτροπής σχετικά με το άρθρο 41. Αγνοήσατε παντελώς την Οικονομική και Κοινωνική Επιτροπή, την ΟΚΕ, κατ' εξοχήν εταίρο με κοινωνικό πρόσημο. Δεν τους καλέσατε καν να γνωμοδοτήσουν, γιατί βέβαια δεν πρόσκεινται στην κυβερνητική Πλειοψηφία, με άλλα λόγια δεν είναι δική σας, οπότε δεν σας ενδιαφέρει η άποψή τους. Όσοι κοινωνικοί εταίροι προσήλθαν στον διάλογο διατύπωσαν σοβαρότατες επιφυλάξεις. Η ΓΣΕΕ σας έκανε την άβολη ερώτηση τι θα γίνει με τον συνδικαλιστικό νόμο και την αλλαγή του πλαισίου και τις απεργιακές κινητοποιήσεις που πρέπει, βάσει της επόμενης αξιολόγησης, να έρθουν στη Βουλή προς ψήφιση, υπονοώντας μάλλον ότι αυτή η νομοθετική πρωτοβουλία υπαγορεύεται από την πολιτική συγκυρία και όχι ουσία και μάλλον από συγκεκριμένες σκοπιμότητες. Ο ΣΕΒ, τον οποίο έτσι και αλλιώς δεν υπολήπτεστε αρκετά, κάνει λόγο για ρυθμίσεις τεχνικού χαρακτήρα δευτερεύουσας σημασίας, με πρακτική δυσκολία εφαρμογής και προστιθέμενη γραφειοκρατία, όπως για παράδειγμα στην περίπτωση της εκ των προτέρων ηλεκτρονικής δήλωσης των υπερωριών, που στην πράξη θα δημιουργήσει μεγάλα γραφειοκρατικά ζητήματα. Ήδη πονοκεφαλιάζουν οι λογιστές και βέβαια δεν θα καλύψει τη φύση αυτής της ενέργειας από πλευράς του εργοδότη, που είναι η κάλυψη εκτάκτων αναγκών που δεν μπορούν να προβλεφθούν εκ των προτέρων. Η ΓΣΕΒΕΕ χάλασε το κλίμα των ημερών με δημοσιεύματα στα πορίσματα της έρευνάς της για τις μικρομεσαίες επιχειρήσεις τις μέρες που συζητάμε. Μεταξύ άλλων σταχυολογώ: μια στις τέσσερις μικρές επιχειρήσεις βρίσκεται στο κόκκινο λόγω χρεών. Υπάρχει κίνδυνος λουκέτων για δεκατρείς χιλιάδες μικρομεσαίες επιχειρήσεις. Αντίστοιχα υπάρχει κίνδυνος απώλειας εικοσιπέντε χιλιάδων και βάλε θέσεων εργασίας. Μία στις τρεις επιχειρήσεις καθυστερεί στην καταβολή μισθών. Υποθέτω ότι τώρα θα συμμορφωθεί βάσει της τροποποίησης στη δικαστική διαδικασία. Το 42,7% απασχολεί προσωπικό με ευέλικτες μορφές απασχόλησης και το νέο φαινόμενο για το οποίο δεν άκουσα τίποτα αυτές τις μέρες, κυρία Υπουργέ, δίπλα στην αδήλωτη απασχόληση αναπτύσσεται με ιδιαίτερη ένταση σε συγκεκριμένα επαγγέλματα και το φαινόμενο της αδήλωτης επιχειρηματικότητας. Οι χιλιάδες μικροεπαγγελματίες που ασκούν αδήλωτη επαγγελματική δραστηριότητα, επειδή δεν αντέχουν πλέον να είναι νόμιμοι και να πληρώνουν όλα τα βάρη που τους έχετε επιβάλει, είναι μια πραγματικότητα. Εσείς ρυθμίσατε - και σωστά - για μηχανικούς και δικηγόρους ασφάλιση επαγγελματικής δραστηριότητας και όχι ιδιότητας. Αν και για εμένα εδώ εκτιμώ ότι για τον νέο επιστήμονα το βασικό ζητούμενο είναι να έχει δουλειά και όχι να μην έχει και εξ αυτού του λόγου να οφείλει μικρότερες και λιγότερες εισφορές. Πλην, όμως, για τους αδήλωτους επαγγελματίες, η απόκρυψη της επαγγελματικής τους δραστηριότητας είναι μονόδρομος επιβίωσης. Και για το σύστημα κοινωνικής ασφάλισης, τον ΕΦΚΑ, είναι πηγή διαρροής και απώλειας εσόδων. Και μια που είπα για τον ΕΦΚΑ, έρχομαι στην κοινωνική ασφάλιση, το οποίο είναι ζοφερό. Ο ΕΦΚΑ, το σύστημα Κατρούγκαλου που θα θωράκιζε - θυμάστε - την κοινωνική ασφάλιση σχεδόν για πάντα στη χώρα, είναι υπό κατάρρευση με χρέη και τρύπες που μεγαλώνουν κάθε μέρα. Λέτε ότι με αυτό το νομοσχέδιο διορθώνετε αδικίες του νόμου. Μικρό το καλό, λέω εγώ. Οι προοπτικές του ασφαλιστικού για τους συνταξιούχους κάθε άλλο παρά αισιόδοξες είναι. Εγώ σταχυολογώ αυτά που ήδη υφίστανται. Έχουν ψηφιστεί και θα συντρέξουν τους επόμενους μήνες μικρότερες κατά 30% οι νέες συντάξεις που εκδίδονται με βάση τον νόμο Κατρούγκαλου από 13-5-2016 και μετά, για δημοσίους υπαλλήλους με μεγάλο χρόνο υπηρεσίας, ασφαλισμένους ΙΚΑ με υψηλές αποδοχές, ασφαλισμένους πρώην ΤΕΒΕ με υψηλές εισφορές. Έως 300 ευρώ απώλεια περικοπής προσωπικής διαφοράς καταβαλλόμενες συντάξεις, κύριες και επικουρικές από το 2019 και μετά. Ψηφισθέν! Πάνω από 140.000 χαμηλοσυνταξιούχοι θα δουν νέες περικοπές στο ΕΚΑΣ από το 2018. Για τις επικουρικές συντάξεις έρχονται μειώσεις 10% ως 40%. Βάλατε πλαφόν 30%, αλλά δεν νομίζω ότι αυτό δημιουργεί μεγάλο λόγο αισιοδοξίας. Περίπου εξήντα πέντε χιλιάδες εκκρεμή εφάπαξ που θα μειωθούν έως 20%, όταν εκδοθούν. Βρίσκονται εκατοντάδες χιλιάδες αιτηθέντες σύνταξη στην αναμονή για σύνταξη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα κάνω κάποιες ειδικές παρατηρήσεις - μια μικρή ανοχή, κύριε Πρόεδρε - για μερικές επίμαχες φιλεργατικές διατάξεις. [[Στο σημείο αυτό την προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Άρθρο 41. Αποκλεισμός από δημόσιες συμβάσεις ή χρηματοδοτήσεις λόγω παραβιάσεων της εργατικής νομοθεσίας. Γνωρίζει επιφυλάξεις της ανεξάρτητης αρχής που κοινοποιήθηκαν μόλις χθες, όπως σας είπα, στο δεκασέλιδο υπόμνημά της. Εγείρουν πολλά ζητήματα που χρειάζονται περαιτέρω επεξεργασία και διόρθωση. Δεν τα είδατε. Εγώ σας είχα θέσει στην επιτροπή το ζήτημα του κενού ρύθμισης στην περίπτωση που ο εργαζόμενος προσφεύγει στα δικαστήρια και δικαιώνεται. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Καταθέτω, όμως, κι άλλο ένα κρίσιμο σημείο προβληματισμού. Υπάρχει εδώ ο κίνδυνος ανάπτυξης νέου πεδίου αθέμιτης συναλλαγής ανάμεσα αφ' ενός στην εργολαβική εταιρεία, δηλαδή, τον ιδιώτη και αφ' ετέρου τη διοίκηση, δηλαδή το Υπουργείο Εργασίας και ειδικότερα το Σώμα Επιθεωρητών Εργασίας. Όταν ο ΣΕΠΕ και κατ' επέκταση ο Ειδικός Γραμματέας ή ο Γενικός Γραμματέας του Υπουργείου, καθίστανται, διά της διατάξεως αυτής, ρυθμιστές διά της έκδοσης ενός πιστοποιητικού της πρόσβασης του εργολάβου στο δημόσιο χρήμα, καταλαβαίνετε τον κίνδυνο που ξαφνικά αναπτύσσεται. Σας ζητώ να το καταγράψετε.
Ολοκληρώνετε, παρακαλώ.
Ολοκληρώνω, κύριε Πρόεδρε. Για τα άρθρα 49-51, για την επιτάχυνση απονομής δικαιοσύνης στις εργατικές διαφορές, δεν ξέρω αν έχει συνεννοηθεί με το Υπουργείο Δικαιοσύνης ή τους δικαστές, το δικαστικό σώμα. Εδώ υποτίθεται ότι η τροποποίηση Κώδικα Πολιτικής Δικονομίας είναι αφ' ενός αντικείμενο της νομοπαρασκευαστικής επιτροπής του Υπουργείου Δικαιοσύνης και έρχεται ως προαπαιτούμενο με ορίζοντα υλοποίησης τον Σεπτέμβριο του 2017. Εσείς φέρνετε κάποιες τροποποιήσεις αποσπασματικά, εδώ κι εκεί, είτε με τροπολογίες είτε με άρθρα, διάσπαρτες σε νομοσχέδια. Έχετε συνεννοηθεί με το Υπουργείο Δικαιοσύνης; Δεν ξέρω, λοιπόν, αν έχετε συνεννοηθεί με τον Υπουργό. Ξέρω, όμως, ότι η τροποποίηση του Κώδικα Πολιτικής Δικονομίας που εισάγετε θα προσθέσει επιπλέον φορτίο σε ένα ήδη υπερφορτωμένο σύστημα εκδίκασης υποθέσεων στα μικρά πολιτικά δικαστήρια, δηλαδή το Ειρηνοδικείο και το Μονομελές. Θα δημιουργηθεί νέα ύλη με κύμα αιτήσεων εκδόσεως διαταγών πληρωμών για οφειλόμενους μισθούς, αλλά και ανακοπών από τους ανακόπτες και στην πράξη αυτό θα δημιουργήσει επιπλέον πρόβλημα. Ευχαριστώ για την ανοχή, κύριε Πρόεδρε. Ολοκληρώνω.
Μην με ευχαριστείτε, κλείστε.
Συμπερασματικά, πρόκειται για ένα νομοσχέδιο με αποσπασματικές, δευτερεύουσας σημασίας ρυθμίσεις με εμφανή τιμωρητική και όχι προληπτική αντιμετώπιση παραβατικών συμπεριφορών ως διασπορά θεωρητικώς φιλεργατικών διατάξεων, των οποίων η εφαρμογή στην πράξη είναι εξαιρετικά αμφίβολη. Εσείς στον μοναδικό δρόμο για τη δημιουργία νέων θέσεων απασχόλησης και διατήρηση των υφισταμένων και δημιουργία θέσεων απασχόλησης με καλύτερους όρους - όχι περισσότερες δουλειές μόνο, αλλά καλύτερες δουλειές - δεν αναγνωρίζετε ότι υπάρχει μόνο ο δρόμος της προσέγγισης επενδυτικών κεφαλαίων. Εκεί, όμως, αρχίζουν τα υπαρξιακά σας προβλήματα. Ο Πρωθυπουργός μιλάει για επενδύσεις, αλλά ο κινηματικός ΣΥΡΙΖΑ τις υπονομεύει.
Σας παρακαλώ, κύριε Παναγιωτόπουλε, κλείστε.
Ο κοινοβουλευτικός ΣΥΡΙΖΑ δηλώνει ότι είναι με τους εργαζόμενους…
Κλείστε.
…χωρίς να κάνει τον κόπο να διακρίνει ανάμεσα σε καλούς και κακούς εργοδότες. Και βέβαια, ο κυβερνητικός ΣΥΡΙΖΑ…
Κύριε Παναγιωτόπουλε, ακούτε το Προεδρείο;
Έτσι δεν γίνεται. Ευχαριστώ, κύριε Πρόεδρε…
Ναι, με ευχαριστείτε, αλλά πρέπει να κλείσετε.
Σημασία έχει το αφήγημα, αλλά το αφήγημα έχει σταματήσει να ακούγεται, έχει κουράσει το ακροατήριο. Ευχαριστώ.
Λοιπόν, αυτό που ακούστηκε χθες ότι θα καταβληθεί προσπάθεια να τελειώσουμε στις 13.00΄, ξεχάστε το. Δεν υπάρχει καμμία περίπτωση. Έχουν να μιλήσουν δύο, τρεις Υπουργοί, η κυρίως Υπουργός και άλλοι δύο, τρεις Κοινοβουλευτικοί και είκοσι συνάδελφοι. Ακόμη και να διαγράφοντο όλοι οι συνάδελφοι οικειοθελώς, μόνο με τους Υπουργούς και τους Κοινοβουλευτικούς θέλουμε μιάμιση ώρα και τουλάχιστον τρία τέταρτα για την ψηφοφορία, σύνολο είναι δύο ώρες. Επομένως, αυτό ακυρώνεται. Προχωράμε κανονικά. Εντάξει πολύ θα θέλαμε - όποιος ήθελε - να είμαστε παρόντες στην κατάθεση στεφάνου από τον κ. Μακρόν, αλλά η Ολομέλεια θα κάνει τη δουλειά της και ο κ. Μακρόν θα κάνει τη δική του δουλειά. Επομένως, συνεχίζουμε κανονικά.
Πάμε δηλαδή σε εξάντληση του καταλόγου;
Κύριε Πρόεδρε, είχα ζητήσει τον λόγο.
Εντάξει, συγγνώμη, κύριε Μαντά. Πριν ανέβετε στο Βήμα, κύριε Μαντά…
Κύριε Πρόεδρε, έχει ζητήσει τον λόγο και ο Υπουργός κ. Χαρίτσης.
Αφήστε με να προεδρεύσω. Ξέρω. Έχω συνεννοηθεί εγώ με την κυρία Υπουργό. Γι' αυτό είπα στον κ. Μαντά ότι τον παρακαλώ να καθίσει κάτω για λίγο. Λοιπόν, η κυριά Υπουργός δεν θα κάνει τώρα την ομιλία της, αλλά θέλει, για να διευκολυνθούν οι υπηρεσίες και να βγει το σπλάχνο της ψηφοφορίας, να πει για τις νομοτεχνικές βελτιώσεις και να πει ποιες τροπολογίες κάνει αποδεκτές.
Όχι τώρα. Να μιλήσουν κάποιοι Βουλευτές και μετά θα τα πω. Δεν θα αργήσω.
Ναι, αλλά μη μου το αφήσετε για το τέλος. Σας εξήγησα ότι οι Υπηρεσίες θέλουν κάποιον χρόνο για να βγάλουν το σπλάχνο. Μετά τον κ. Μαντά θα έρθετε στο Βήμα για τα δύο αυτά πράγματα, τις νομοτεχνικές και τις τροπολογίες. Την ομιλία σας κάντε την όποτε θέλετε. Κύριε Μαντά, ελάτε.
Κύριε Πρόεδρε, είπατε ότι θα εξαντληθεί ο κατάλογος. Άρα, θα πάμε το απόγευμα.
Ναι, εκτός αν θέλουν κάποιοι συνάδελφοι να διαγραφούν.
Άρα, όλο το Προεδρείο θα εξαντλήσει τον κατάλογο.
Ναι, βεβαίως. Δεν γίνεται αλλιώς. Πρακτικά δεν γίνεται να τελειώσουμε στις 13.00΄. Επομένως, αφού δεν τελειώνουμε στις 13.00΄, δεν μπορώ να βάλω εγώ περιορισμό στους συναδέλφους. Αυτό ισχύει και για τον επόμενο από εμένα. Εκτός αν κάποιοι θέλουν να διαγραφούν από μόνοι τους. Κύριε Μαντά, έχετε τον λόγο.
Συμφωνούμε με τη διαδικασία που προτείνετε, κύριε Πρόεδρε. Κυρίες και κύριοι Υπουργοί, κυρίες και κύριοι Βουλευτές, καλημέρα. Σε αυτό το νομοσχέδιο ένα πράγμα που άκουσα εγώ, θα πω και ποια άλλα άκουσα, είναι πάρα πολλούς χαρακτηρισμούς. Σχεδόν πρωταγωνίστησε σε αυτό. Τι επικοινωνιακό το είπανε, τι αιμοστατικό το είπανε, τι φαιδρό το είπανε, τι ανεφάρμοστο το είπανε. Όλα τα είπανε. Γιατί, άραγε; Συστηματικά, βεβαίως, εκτός από εξαιρέσεις, ιδιαίτερα από την πλευρά της Αντιπολίτευσης, αρνήθηκαν να αναφερθούν στα συγκεκριμένα άρθρα του νομοσχεδίου. Και κάνω μία πρόβλεψη, όταν φτάσουμε στα συγκεκριμένα άρθρα του νομοσχεδίου θα παρακολουθήσουμε όλοι ότι πολλά από αυτά, που αναμφισβήτητα είναι θετικά και προωθητικά, πολλές πλευρές της αντιπολίτευσης θα τα ψηφίσουν. Συνεπώς, νομίζω ότι είναι απολύτως εμφανές ότι πέρα από το στρατηγικό αδιέξοδο που βρίσκεται ειδικά η Αξιωματική Αντιπολίτευση, και θα πω μερικά πράγματα στο τέλος γι' αυτό, υπάρχει επόμενη μέρα για τους εργαζόμενους και τις εργαζόμενες σε αυτήν τη χώρα. Θα ξεκινήσω λέγοντας το εξής: είναι λίγο να έχουν αποδοθεί, όπως δήλωσε πρόσφατα σε εφημερίδα ο επικεφαλής του Σώματος Επιθεώρησης Εργασίας, 24 εκατομμύρια από παρεμβάσεις σε εργατικές διαφορές στους εργαζόμενους; Είναι λίγο; Είναι λίγο αυτά τα δεκάδες χιλιάδες μεροκάματα απλήρωτη εργασία που με αυτές τις παρεμβάσεις επιστράφηκαν; Εγώ δεν θα μπω στα πολλά νομικά και στις ανακοπές και σε όλα αυτά τα πράγματα, που νομίζω ότι έγινε φανερό πως είναι κάποιες διαδικασίες που έτσι κι αλλιώς υπάρχουν. Όμως, να δούμε τα βήματα. Για να τα δούμε λιγάκι. Είναι λίγο ότι θεσπίζεται η υποχρέωση του εργοδότη, επιτέλους, στα οικοδομικά και τεχνικά έργα να αναγγέλλει ηλεκτρονικά το απασχολούμενο προσωπικό; Ή αλήθεια δεν ξέρουμε τι πάρτι γινόταν σε αυτό το επίπεδο; Είναι λίγο αυτό; Είναι λίγο το ότι ενισχύουμε τις επιχειρήσεις που τηρούν την εργατική νομοθεσία; Είναι κίνητρο ή αντικίνητρο αυτό; Για ποιους είναι αντικίνητρο; Επειδή μας λέτε ότι είναι κατασταλτικό το νομοσχέδιο. Για να καταλάβω, δηλαδή. Ευτυχώς υπάρχουν επιχειρήσεις σε αυτήν τη χώρα που τηρούν την εργατική νομοθεσία. Δεν είναι κίνητρο, λοιπόν, για τις επιχειρήσεις να τηρούν την εργατική νομοθεσία, προκειμένου να έχουν πρόσβαση στο δημόσιο χρήμα; Ή θέλετε να συνεχιστεί το «πανηγύρι» και οι συγκεκριμένες επιχειρήσεις που συστηματικά παραβιάζουν την εργατική νομοθεσία να συνεχίσουν να έχουν αυτές τις προσβάσεις και τα κονέ που δεκαετίες τώρα τα χρησιμοποιούν; Είναι λίγο αυτό το κίνητρο για τις επιχειρήσεις που πράγματι θέλουν να είναι συνεπείς με την εργατική νομοθεσία; Και βεβαίως γι' αυτές που δεν είναι συνεπείς με την εργατική νομοθεσία, ναι, θα αποκλείονται από το δημόσιο χρήμα. Αυτή είναι μια καθαρή θέση και είναι η επόμενη μέρα. Είναι λίγο το ότι ρυθμίζουμε - και θα πάρουμε όλα τα μέτρα ώστε αυτό να είναι ευέλικτο και αποτελεσματικό - την από πριν ηλεκτρονική δήλωση για την υπερωριακή απασχόληση; Εδώ έχουν εκφραστεί πάρα πολλές αντιρρήσεις. Νομίζω ότι είναι απολύτως σαφές από την πλευρά του Υπουργείου κι έχει ειπωθεί πάρα πολλές φορές ότι θα φτάσουμε στο σημείο - και θα φτάσουμε στο σημείο - με ένα sms και η πιο μικρή επιχείρηση να μπορεί να δηλώνει τις υπερωρίες και θα είναι ευέλικτο και αποτελεσματικό σύστημα. Κι εν πάση περιπτώσει, εδώ είμαστε αν υπάρχει δυσκολία να το βελτιώσουμε ακόμα παραπάνω. Είναι λίγα όλα αυτά; Είναι λίγο το ότι αυτή η περίφημη διαταγή πληρωμής μπορεί να είναι πια πολύ πιο προσβάσιμη, πολύ πιο άμεση στον εργαζόμενο; Διότι όλα τα υπόλοιπα υπήρχαν είτε έτσι είτε αλλιώς και οι ανακοπές και το ένα και το άλλο. Δεν τα ξέρω καλά τα νομικά, αλλά νομίζω ότι είναι σαφές ότι υπήρχαν. Το γνωρίζουμε από την κοινωνική μας εμπειρία αυτό. Είναι λίγο ότι μειώνεται το κόστος της δίκης για τους εργαζόμενους; Γνωρίζουμε τις δυσκολίες που έχει το δικαστικό σύστημα να ανταποκριθεί με ταχύτητα. Όμως εδώ κάνουμε μια νομοθετική παρέμβαση. «Του αέρα», λένε. Εντάξει, να μην κάνουμε τίποτα, να το αφήσουμε έτσι. Να μην κάνουμε μια προσπάθεια συστηματική, ώστε αυτές οι υποθέσεις να τρέξουν πολύ πιο γρήγορα. Να μην το κάνουμε, να το αφήσουμε. Όμως, το να το αφήσουμε έχει επιπτώσεις. Το να προσπαθήσουμε να το υλοποιήσουμε θα έχει αποτελέσματα. Και είναι λίγο αυτό, το οποίο με πρωτοβουλία του ΚΚΕ ψηφίσαμε και το κατοχυρώνουμε ακόμα περισσότερο τώρα, για τη μονομερή βλαπτική μεταβολή; Δεν ξέρουμε, δεν γνωρίζουμε από την κοινωνική μας εμπειρία όλοι τι πάρτι γινόταν σε αυτό; Είναι τιμωρητικό άραγε αυτό για τις επιχειρήσεις ή μήπως είναι ενισχυτικό - το επαναλαμβάνω - για τις επιχειρήσεις, οι οποίες θέλουν να λειτουργήσουν με κανόνες, επιτέλους σε αυτή τη χώρα; Πάω παρακάτω. Η επέκταση δικαιωμάτων, όπως η επέκταση από την προστασία της απόλυσης λόγω μητρότητας και στις γυναίκες που βρίσκονται σε διαδικασία υιοθεσίας ή εμπλέκονται στη διαδικασία της παρένθετης μητρότητας δεν είναι επέκταση δικαιωμάτων; Το ότι θεσπίζεται ειδική άδεια και για νέα νοσήματα, όπως για παιδιά με βαριά νοητική υστέρηση δεν είναι επέκταση δικαιωμάτων στους γονείς; Το ότι κατοχυρώνονται αυτά τα δικαιώματα δεν είναι προς τη θετική κατεύθυνση; Γι' αυτό ξαναλέω ότι όταν φτάσουμε στο συγκεκριμένο θα είναι πραγματικά δύσκολο να εξηγήσετε όσοι ψηφίσετε αντίθετα, γιατί δεν ψηφίζετε αυτές τις θετικές διατάξεις. Εγώ πιστεύω - ειλικρινά το πιστεύω - ότι πολλές απ' αυτές τις θετικές διατάξεις θα ψηφιστούν. Και πάω στα θέματα της κοινωνικής ασφάλισης. Θα αναφερθώ μόνο σε δύο ζητήματα, γιατί νομίζω ότι και ο αρμόδιος Υπουργός θα δώσει απαντήσεις. Κοιτάξτε, κυρίες και κύριοι συνάδελφοι, το να λέμε τη μισή αλήθεια είναι ένα πράγμα το οποίο δεν βοηθάει τον δημοκρατικό διάλογο. Ο προηγούμενος ομιλητής σε σχέση με την έκθεση του Ινστιτούτου των Μικρομεσαίων Επιχειρήσεων είπε μόνο ένα κομμάτι της αλήθειας. Εγώ είχα σκοπό να πω και τα δύο. Και το ότι ¼ των επιχειρήσεων έχει δυσκολία στις εισφορές, αλλά και το άλλο στοιχείο, κυρίες και κύριοι συνάδελφοι. Το γράφει και η «ΚΑΘΗΜΕΡΙΝΗ». Ο τίτλος της - έχοντας και τη φωτογραφία και του κ. Πετρόπουλου - είναι: «Σε δεινή θέση παρά τις μικρότερες εισφορές». Διαψεύδεται, λοιπόν, εδώ πανηγυρικά όλη αυτή η προπαγάνδα, η οποία έλεγε ότι έχουν εκτιναχθεί οι εισφορές σε απίστευτα ύψη και δεν υπάρχει καμμία μείωσή τους. Το 75,7% των επιχειρήσεων, λοιπόν, δηλώνει - όπως το διαβάζω από την «ΚΑΘΗΜΕΡΙΝΗ» και θα καταθέσω και τα σχετικά στοιχεία - πως καταβάλει μικρότερες ή ίδιες εισφορές με αυτές που πλήρωνε το 2016. Μάλιστα σε επίπεδο πολύ μικρών επιχειρήσεων, χωρίς προσωπικό και με χαμηλό τζίρο, το ποσοστό αυτό αυξάνεται, φτάνοντας ακόμα και το 79,2%. Υπάρχει, λοιπόν, η μία πλευρά, υπάρχει και η άλλη πλευρά. Είναι σωστό για τον δημοκρατικό διάλογο να λέμε όλες τις πλευρές. Καταθέτω, λοιπόν, αυτά τα στοιχεία. [[Στο σημείο αυτό ο Βουλευτής κ. Μαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συνεχίζω και αναφέρομαι στο εξής. Λέτε και επαναλαμβάνετε ότι με αυτό το νομοσχέδιο κόβονται οι επικουρικές συντάξεις. Ακούω κάτι νούμερα, όπως 40%. Πριν άκουσα ότι κόβονται οι κύριες συντάξεις κατά 30%. Έχουμε πει χίλιες φορές ότι το «ταβάνι» είναι στο 18%. Τίποτα! 30%, 40%, 50%. Ο καθένας λέει ό,τι νούμερα θέλει. Δεν γίνεται έτσι, όμως, διάλογος και δεν γίνεται έτσι να ενημερώσουμε στα σοβαρά τους πολίτες. Να πούμε και το ένα, να πούμε και το άλλο, όμως. Είναι δύσκολο στοίχημα η δημόσια κοινωνική ασφάλιση. Ευτυχώς - και το θυμίζω αυτό - μόνο το 2%, όπως διάβασα πρόσφατα στην «ΚΑΘΗΜΕΡΙΝΗ», προσφεύγουν στην ιδιωτική ασφάλιση. Η εμπιστοσύνη του κόσμου στη δημόσια κοινωνική ασφάλιση είναι υψηλή και θα γίνει ακόμα υψηλότερη. Το αποδεικνύουν αυτό τα πρώτα δείγματα και από την ίδια τη διαδικασία του ΕΦΚΑ, που βγάζει, παρά την πρόβλεψη για -400 εκατομμύρια, αν θυμάμαι καλά, κύριε Πετρόπουλε, ένα πλεόνασμα +350 εκατομμύρια ευρώ. Είναι λίγο αυτό σε ένα εγχείρημα που όλοι ψέλνανε από το πρωί ως το βράδυ την ταφή του; Λέγανε ότι θα αποτύχει, είναι ενταφιασμένο, είναι το άλλο, είναι το άλλο. Το ότι στήνεται ένας ξεκάθαρος δρόμος σε αυτό είναι λίγο; Δεν είναι λίγο. Είμαστε, όμως, σε μία πάρα πολύ δύσκολη κατάσταση. Ναι, είμαστε. Τι κάνει αυτό το νομοσχέδιο σε σχέση με τις επικουρικές; Αποκαθιστά τη σχέση ανταποδοτικότητας εισφορών και συντάξεων. Αυτό κάνει η συγκεκριμένη διάταξη. Δηλαδή, παίρνει υπ' όψιν της όλο το ποσό των εισφορών των εργαζομένων. Και φέρνει αποτελέσματα αυτό σε συγκεκριμένους κλάδους. Βελτιώνει, δηλαδή, την ανταποδοτική δυνατότητα σε κατηγορίες, όπως οι δημοτικοί και κοινοτικοί υπάλληλοι, οι εργαζόμενοι στα ΕΛΤΑ, οι τραπεζοϋπάλληλοι, οι ναυτικοί, οι χημικοί κλπ.. Είναι όλα καλά; Όχι, βεβαίως. Ξέρουμε πολύ καλά και τις δυσκολίες που έχουμε μπροστά μας και όλα αυτά. Να πούμε συγκεκριμένα πράγματα, όμως. Αν έμενε ο προηγούμενος νόμος, ο οποίος θυμίζω ότι το 2014 με οριζόντια περικοπή, με βάση τη ρήτρα μηδενικού ελλείματος, μείωσε 5,2% τις επικουρικές συντάξεις, ξέρετε πού θα φτάναμε σήμερα για τις συντάξεις από το 2014 και μετά; Σε μειώσεις 50%. Εμείς με το ν.4378/2016 προστατεύσαμε το 90% των δικαιούχων επικουρικής σύνταξης, που αθροιστικά έπαιρναν κύρια και επικουρική σύνταξη 1300 ευρώ. Συνεπώς, στο ασφαλιστικό σύστημα έχουμε μία εικόνα δύσκολη. Παραμένουμε σε μεγάλη δυσκολία, ειδικά όσο η ανεργία παραμένει υψηλή, παρά την πολύ μεγάλη δουλειά που έχουμε κάνει, αλλά υπάρχουν και θετικές ενδείξεις. Εν πάση περιπτώσει, η συγκεκριμένη διάταξη είναι προς το συμφέρον των συνταξιούχων και όχι αντίθετα. Βελτιώνει, δεν αφαιρεί. Επιπλέον, λέτε ότι δεν δίνονται επικουρικές συντάξεις. Παραλάβαμε εκατόν τριάντα χιλιάδες εκατόν είκοσι δύο εκκρεμότητες σε επικουρικές συντάξεις στις 3-12-2014. Πόσες είναι σήμερα, τον Ιούλιο; Εκατό είκοσι τρεις χιλιάδες εβδομήντα οκτώ αιτήσεις για επικουρικές, λιγότερες από αυτές που παραλάβαμε. Στο ενδιάμεσο, όμως, δώσαμε πενήντα οκτώ χιλιάδες ενενήντα επικουρικές συντάξεις. Διότι δεν έμεινε το ίδιο όπως όταν παραλάβαμε. Υπήρξαν και νέες αιτήσεις. Οι νέες αιτήσεις, μετά την 1-1-2015, είναι εξήντα χιλιάδες. Λέμε ότι κάναμε θρίαμβο ως προς αυτό; Όχι. Λέγαμε, όμως, ότι προχωρήσαμε και ότι δεν είναι αλήθεια ότι δεν δίνονται επικουρικές συντάξεις. Πώς να το κάνουμε; Τέλος, κυρία Υπουργέ, θα ήθελα να κάνω μία παρατήρηση για ένα συγκεκριμένο άρθρο, το οποίο διάβασα και ξαναδιάβασα και νομίζω ότι έχει κάποια ζητήματα. Είναι το άρθρο 45, αν μου επιτρέπετε, όπου ορίζεται ότι «οποιαδήποτε ουσιαστική μεταβολή επέλθει στη σύμβαση εργασίας από απόφαση του εργοδότη, η οποία ελήφθη κατά παράβαση των υποχρεώσεων του άρθρου 4, είναι άκυρη, διατηρούμενων των δικαιωμάτων του άρθρου 7, του ν.2112/1920». Αυτό που δεν προσδιορίζεται είναι η ουσιαστική μεταβολή. Δεν προσδιορίζεται. Και επιπλέον, σε έναν χώρο εργασίας μπορεί να έχουμε δυο - τρεις εργαζόμενους που να έχουν διαφορετική αντίληψη για το ποια είναι η ουσιαστική μεταβολή, παραδείγματος χάριν στον χρόνο εργασίας ή σε άλλα ζητήματα. Συνεπώς, νομίζω ότι αυτό το άρθρο χρειάζεται να το ξαναδείτε διότι δεν είναι σαφές. Και τελειώνοντας, κύριε Πρόεδρε, - κι ευχαριστώ για τον χρόνο - δεν μπόρεσα να πω τίποτα για το γενικό κλίμα, θέλω, όμως, να κλείσω, λόγω και της ιδιαίτερης ευαισθησίας σε αυτόν τον τομέα και της επαγγελματικής μου ενασχόλησης, με το άρθρο 25. Με το άρθρο 25 κάνουμε ένα πολύ σοβαρό πράγμα για τους ανθρώπους που πάσχουν από ψυχικά νοσήματα. Τι κάνουμε; Τους δίνουμε τη δυνατότητα κοινωνικής επανένταξης, μη κόβοντας το επίδομα το οποίο παίρνουν, εάν καταφέρουν να ενταχθούν και να μπορέσουν να δουλέψουν ένα εξάμηνο, έναν χρόνο κλπ.. Αυτό είναι εξαιρετικά σημαντικό για τους δεκάδες, εκατοντάδες χιλιάδες συνανθρώπους μας που υπάρχουν σε αυτή τη χώρα, οι οποίοι έχουν σοβαρά ψυχικά νοσήματα. Νομίζω ότι είναι ένα πολύ θετικό άρθρο και δείχνει ότι μέσα στο συνολικό σχέδιό μας - φαντάζομαι ότι θα υπερψηφιστεί κι απ' όλες τις πλευρές - το να δείξουμε με συγκεκριμένο τρόπο πώς εννοούμε την κοινωνική ευαισθησία είναι πολύ αποτελεσματικό. Ευχαριστώ πολύ.
Ο κ. Μπαλωμενάκης, ευγενικά, παραχωρεί τη θέση του στον κ. Χαρίτση, ο οποίος πρέπει να πάει εκ μέρους της Κυβέρνησης στο Σύνταγμα να υποδεχθεί τον κ. Μακρόν. Άρα, κύριε Χαρίτση έχετε τον λόγο για πέντε - έξι λεπτά και μετά ο κ. Μπαλωμενάκης.
Ευχαριστώ, κύριε Πρόεδρε. Κυρίες και κύριοι Βουλευτές, αντίθετα με τη νεοφιλελεύθερη ορθοδοξία που θέλει την ανάπτυξη της οικονομίας να βασίζεται στην ελαστική και φθηνή απασχόληση, για εμάς η ανάπτυξη περνάει μέσα από την αναβάθμιση της εργασίας. Η ελληνική οικονομία θα ανακάμψει μόνο αν στηριχθεί στο υψηλά μορφωμένο και καταρτισμένο ανθρώπινο δυναμικό που διαθέτει η χώρα, το οποίο, παρεμπιπτόντως, αποτελεί βεβαίως και προϊόν της δουλειάς που γίνεται στο δημόσιο σχολείο και στο δημόσιο πανεπιστήμιο, τα οποία τόσο έχουν λοιδορηθεί το τελευταίο διάστημα. Μόνο, λοιπόν, αν επενδύσουμε σε σταθερές και ποιοτικές θέσεις εργασίας και διαμορφώσουμε αξιοπρεπείς και ανθρώπινες συνθήκες για τους εργαζόμενους, θα μπορέσουμε να πετύχουμε κοινωνικά δίκαιη, αλλά και οικονομικά βιώσιμη ανάπτυξη. Και το λέω αυτό γιατί οι πολιτικές απαξίωσης της εργασίας που ακολουθήθηκαν τα προηγούμενα χρόνια, όχι μόνο δεν οδήγησαν, τελικά, στην ανάπτυξη της ελληνικής οικονομίας, αλλά προκάλεσαν και μία πρωτόγνωρη σε καιρό ειρήνης ύφεση και τραυμάτισαν χωρίς προηγούμενο την ελληνική οικονομία. Οδήγησαν, επίσης, στη φυγή εκατοντάδων χιλιάδων νέων επιστημόνων και ερευνητών στο εξωτερικό, στερώντας την ελληνική οικονομία από το βασικότερο συγκριτικό της πλεονέκτημα. Δημιούργησαν, τέλος, μία τραγική κατάσταση στην αγορά εργασίας σε βάρος των εργαζομένων, όπου η καταπάτηση των εργατικών δικαιωμάτων, η απλήρωτη εργασία, η παραβίαση της εργατικής νομοθεσίας έχουν αποκτήσει ενδημικό χαρακτήρα. Την πραγματικότητα αυτή που κληρονομήσαμε είμαστε αποφασισμένοι να την αλλάξουμε και την αλλάζουμε μέρα με τη μέρα. Το συγκεκριμένο νομοσχέδιο του Υπουργείου Εργασίας είναι ένας κρίκος πολύ σημαντικός, ένας κρίκος κομβικός σε αυτή την αλυσίδα αλλαγών σε σχέση με τη θωράκιση των εργασιακών δικαιωμάτων. Σε ό,τι αφορά εμάς, το Υπουργείο Οικονομίας, από την πρώτη στιγμή σχεδιάσαμε και υλοποιούμε έναν ολοκληρωμένο αναπτυξιακό σχεδιασμό που στον πυρήνα του έχει ακριβώς την αξιοποίηση του ανθρώπινου δυναμικού της χώρας, τη δημιουργία σταθερών και ποιοτικών θέσεων εργασίας. Σε όλα τα προγράμματα του ΕΣΠΑ, αλλά και σε εκείνα που χρηματοδοτούνται από εθνικούς πόρους έχουμε εισαγάγει τη λεγόμενη ρήτρα εργασίας. Απαρέγκλιτη, δηλαδή, προϋπόθεση για να ενισχυθεί μία επιχείρηση είναι να διατηρήσει τουλάχιστον τις υφιστάμενες θέσεις εργασίας. Επιπλέον, ενισχύουμε τις επιχειρήσεις που θα δημιουργήσουν νέες και σταθερές θέσεις εργασίας, καλύπτοντάς τους για σημαντικό χρονικό διάστημα το μισθολογικό και ασφαλιστικό κόστος αυτών των νέων θέσεων. Ενώ, τέλος, αναπτύξαμε στοχευμένα προγράμματα για την ενίσχυση αυτοαπασχολούμενων απόφοιτων τριτοβάθμιας εκπαίδευσης, έτσι ώστε να πάψουν να απασχολούνται σε δουλειές που δεν έχουν καμμία σχέση με το αντικείμενό τους, αλλά και για την ενίσχυση των νέων ερευνητών και τη σύνδεση της δουλειάς τους με τις ελληνικές επιχειρήσεις. Έρχομαι τώρα στη συγκεκριμένη διάταξη στο νομοσχέδιο του Υπουργείου Εργασίας, στη διάταξη του άρθρου 41 για τον αποκλεισμό από δημόσιες συμβάσεις και χρηματοδοτήσεις, λόγω παραβάσεων της εργατικής νομοθεσίας. Με τη διάταξη, λοιπόν, αυτή στο παρόν νομοσχέδιο κάνουμε ένα επιπλέον βήμα. Εισάγουμε ως απαραίτητη προϋπόθεση για την ενίσχυση μιας επιχείρησης από εθνικούς και κοινοτικούς πόρους την αυστηρή τήρηση της εργατικής νομοθεσίας. Όπως έχουμε τονίσει πολλές φορές στο παρελθόν στόχος μας είναι να ενισχύσουμε εκείνη την επιχειρηματική δραστηριότητα, η οποία σέβεται τα δικαιώματα των εργαζομένων. Είναι άλλωστε προφανές ότι η χρηματοδότηση επιχειρήσεων και φορέων που παραβιάζουν την εργατική νομοθεσία δημιουργεί και αθέμιτο πλεονέκτημα έναντι εκείνων που τηρούν τα προβλεπόμενα από τη νομοθεσία. Πρόθεσή μας, λοιπόν, δεν είναι μόνο η τιμωρία όσων παραβιάζουν τον νόμο, αλλά με την παρούσα διάταξη να δημιουργήσουμε το κίνητρο για την αποτροπή τέτοιων φαινομένων που ταλαιπώρησαν την ελληνική οικονομία το προηγούμενο διάστημα και την καλλιέργεια κουλτούρας και σεβασμού στα εργατικά δικαιώματα. Πλέον δεν θα υπάρχουν δικαιολογίες, όλοι θα γνωρίζουν ότι απαραίτητος όρος για να εξασφαλίσει μια επιχείρηση κρατική ενίσχυση κάθε είδους είναι να εφαρμόζει την εργατική νομοθεσία και να σέβεται τα δικαιώματα των εργαζομένων. Με την προτεινόμενη διάταξη καθορίζεται η έννοια του σοβαρού, επαγγελματικού παραπτώματος που θα αποτελεί στο εξής, λόγω απόρριψης της πρότασης για ένταξη σε προγράμματα ή την υπαγωγή σε οποιοδήποτε καθεστώς ενίσχυσης. Μια επιχείρηση θεωρείται ότι έχει διαπράξει σοβαρό επαγγελματικό παράπτωμα, όταν έχουν εκδοθεί εις βάρος της από το Σώμα Επιθεώρησης Εργασίας τρεις πράξεις επιβολής προστίμου για παραβάσεις εργατικής νομοθεσίας που χαρακτηρίζονται από την ισχύουσα νομοθεσία ως υψηλής ή πολύ υψηλής σοβαρότητας ή δύο πράξεις επιβολής προστίμου για αδήλωτη εργασία. Προβλέπεται, επίσης, μηχανισμός κυρώσεων στο επίπεδο της χρηματοδότησης από ευρωπαϊκούς και εθνικούς πόρους από το ΕΣΠΑ, από το Πρόγραμμα Αγροτικής Ανάπτυξης, από τον αναπτυξιακό νόμο, σε δύο στάδια: πριν την ένταξη της επιχείρησης σε κάποιο πρόγραμμα ή και μετά την ένταξη κατά τη διάρκεια υλοποίησης έργου του επενδυτικού σχεδίου. Ο έλεγχος όλης αυτής της διαδικασίας θα γίνεται ηλεκτρονικά και αυτοματοποιημένα, μέσω της διασύνδεσης των σχετικών πληροφοριακών συστημάτων των προγραμμάτων, δηλαδή του ΕΣΠΑ, του Προγράμματος Αγροτικής Ανάπτυξης και του Περιφερειακού Συστήματος Κρατικής Ενίσχυσης και του Ολοκληρωμένου Πληροφοριακού Συστήματος του Σώματος Επιθεώρησης Εργασίας. Για να μην υπάρξουν μάλιστα και αμφιβολίες ως προς την αποτελεσματικότητα του συστήματος - διατυπώθηκαν και πριν από έναν ομιλητή, καλοπροαίρετα, νομίζω, από τον κ. Παναγιωτόπουλο - , υπάρχει και μεταβατικότητα στη διάταξη μέχρι να ολοκληρωθεί αυτή η διασύνδεση των συστημάτων. Κυρίες και κύριοι Βουλευτές, το νομοσχέδιο του Υπουργείου Εργασίας στο σύνολό του αλλά και η συγκεκριμένη διάταξη που μόλις σας παρουσίασα, στέλνουν ένα ξεκάθαρο μήνυμα προς κάθε κατεύθυνση. Η λογική του εύκολου και γρήγορου κέρδους σε βάρος των εργαζομένων, σε βάρος μάλιστα και των ίδιων των νομοταγών επιχειρηματιών δεν μπορεί να έχει θέση στην ελληνική οικονομία και πιστέψτε με είναι πολλοί αυτοί και από τον χώρο των επιχειρήσεων που στηρίζουν τέτοιες ρυθμίσεις, έτσι ώστε να πάψει να υπάρχει αυτός ο αθέμιτος ανταγωνισμός. Τα δικαιώματα και οι αξιοπρεπείς συνθήκες εργασίας και ζωής για τους εργαζόμενους δεν είναι κάτι προαιρετικό. Δεν μπορεί να γίνεται αντιληπτό ως μία πολυτέλεια που μπορούμε να θυσιάσουμε στον βωμό του κέρδους, αποτελεί απαραίτητη αναγκαία συνθήκη για την οικονομική ανάπτυξη και την κοινωνική ευημερία.
Καλώ στο Βήμα τον κ. Μπαλωμενάκη και αμέσως μετά την κ. Κεραμέως. Θα ακολουθήσει η κ. Φωτίου και ελπίζω η κυρία Υπουργός να είναι έτοιμη για τα δύο μικρά θέματα να κάνει την τοποθέτησή της και θα συνεχίσουμε με τον κατάλογο. Ορίστε, κύριε Μπαλωμενάκη, έχετε τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, όπως και σε πολλά πεδία της κοινωνικής και πολιτικής ζωής, έτσι και στα θέματα της εργασίας έχει σημασία από ποια σκοπιά τα αντιμετωπίζει κανείς και εν προκειμένω μια κυβέρνηση. Η Κυβέρνηση έχει διακηρύξει σε όλους τους τόνους ότι αντιμετωπίζει τα θέματα της εργασίας από τη σκοπιά των εργαζομένων, της προστασίας των εργασιακών δικαιωμάτων, με την εισαγωγή ώριμων ρυθμίσεων που καταλήγουν στην εφαρμογή των νόμων. Αυτό το τελευταίο έχει ιδιαίτερη σημασία, διότι νόμοι και διατάξεις, όπως ξέρουμε, υπήρξαν και υπάρχουν, δεν μας λείπουν γενικά. Εκείνο που πολλές φορές λείπει είναι η εφαρμογή τους και κυριολεκτώντας, θα έλεγα ότι λείπει ένας μηχανισμός επιβολής της εφαρμογής των νόμων. Πολύ ορθά η Κυβέρνηση και το Υπουργείο Εργασίας έχουν εστιάσει εδώ και καιρό στο θέμα των ελέγχων, με θεαματικά, όπως ακούσαμε, αποτελέσματα. Μπορεί να πει κανείς ότι οι προτεινόμενες διατάξεις είναι αποτέλεσμα της εμπειρίας από τα κενά και συνειδητοποίησης των συνεπειών της παράβασης των νόμων από μεριάς της εργοδοσίας τόσο σε ατομικό όσο και σε δημόσιο επίπεδο, αφού έτσι στερούνται το κράτος και το ασφαλιστικό σύστημα των αναγκαίων εσόδων. Πολλά έχουν λεχθεί, κυρίες και κύριοι συνάδελφοι, για εκείνες τις επιχειρήσεις που έκλεισε η κρίση, για τα δράματα των μικρών και μεσαίων επιχειρηματιών που αναγκάστηκαν να διακόψουν τη δραστηριότητά τους. Δικαίως έχουν λεχθεί. Δεν έχει, όμως, θρηνήσει ανάλογα ο συστημικός Τύπος, με εξαίρεση βέβαια τα έντυπα της Αριστεράς, για τα δράματα εκατοντάδων και χιλιάδων εργαζομένων, εκείνων που εσχάτως τους ονομάσαμε «εγκλωβισμένους», οι οποίοι αναγκάζονται να δουλεύουν επί μήνες απλήρωτοι σε επιχειρήσεις που έχουν προσχεδιάσει μάλιστα να βαρέσουν «κανόνι». Η ταπείνωση, ο ψυχικός και οικονομικός φόρτος αυτών των εργαζομένων, που στέκονται επί ώρες στα γραφεία της εργοδοσίας είτε για να πάρουν ψίχουλα έναντι δεδουλευμένων είτε ακόμη χειρότερα, για να αποσπάσουν απλώς μια υπόσχεση μερικής καταβολής, για ορισμένους φαίνονται ασήμαντα. Οι μέχρι σήμερα κυβερνήσεις σφύριζαν αδιάφορα μπροστά στο φαινόμενο να οφείλει, λόγου χάρη, ένας εργολάβος υπέρογκα ποσά σε εργαζομένους, να μην τα πληρώνει, ενώ έχει και την ίδια στιγμή σαν να μη συμβαίνει απολύτως τίποτα, να εξακολουθεί να παίρνει δουλειές από το δημόσιο, προκαλώντας ευθέως και πολύ άγρια μάλιστα την κοινή γνώμη και βεβαίως τους ίδιους τους παθόντες. Τις παρενέργειες της εργοδοτικής αυθαιρεσίας και ασυδοσίας, λοιπόν, επιδιώκει να αντιμετωπίσει αυτό το σχέδιο νόμου. Με τη σειρά των ρυθμίσεων που έχουν ήδη αναλυθεί ως προς τη σκοπιμότητα και την επιδιωκόμενη αποτελεσματικότητα που αναμένεται βάσιμα να έχουν αποδεικνύεται, όπως είπαμε παραπάνω, ότι η Κυβέρνηση αντιμετωπίζει αυτά τα θέματα από τη σκοπιά του αδύναμου μέρους, του εργαζόμενου και αυτό δεν είναι ιδεοληψία, αλλά είναι στοιχειώδης υποχρέωση κάθε σύγχρονου δημοκρατικού κράτους, διότι οι παραβιάσεις εργασιακών δικαιωμάτων είναι από τις χειρότερες μορφές αδικημάτων και έχουν σοβαρό αντίκτυπο και στην κοινωνική συνοχή και στη λειτουργία της κοινωνίας. Αποτελεί πεποίθηση πολλών από εμάς ότι οι παραβιάσεις στον τομέα της εργατικής νομοθεσίας μόνο με ενίσχυση και περαιτέρω αποτελεσματικότητα των μηχανισμών ελέγχου μπορεί να σταματήσουν. Εάν απουσιάζει ο μηχανισμός της επιβολής της νομοθεσίας ή εάν, όπως συμβαίνει πολλές φορές σήμερα, σέρνεται η υπόθεση στα δικαστήρια, όπου παρέχεται ένα πλήρως πεδίο στρεψοδικίας, αναβολών κλπ., έχουμε να κάνουμε ακόμα με ευχολόγια και υποκρισία. Συνεπώς, το σχέδιο νόμου που αποδίδει βάρος στην ισχυροποίηση των εξουσιών του ΣΕΠΕ, δηλαδή του Σώματος Επιθεωρητών Εργασίας, που τους εξοπλίζει με πρόσθετες εξουσίες και μάλιστα με εξουσίες που προσιδιάζουν σε εκείνες του ανακριτικού υπαλλήλου του άρθρου 33 του Κώδικα Ποινικής Δικονομίας είναι πάρα πολύ σημαντικές. Επίσης, κατοχυρώνεται η πρόσβαση των υπαλλήλων σε βιβλία, σε στοιχεία και έχουν πλήρη εξουσία να προβαίνουν σε διακρίβωση της ταυτότητας των παρευρισκομένων προσώπων. Επίσης σημαντικό είναι το γεγονός ότι μια επιχείρηση που παραβιάζει την εργατική νομοθεσία και τους κανόνες ασφάλειας και υγιεινής αναγκάζεται να κλείσει. Εξίσου σημαντικό, αν όχι σημαντικότερο και δείγμα της αποφασιστικότητας που έχει η Κυβέρνηση να επιβάλει και όχι να δημιουργήσει έναν ακόμη νόμο ανάμεσα στους πολίτες που να μην ισχύει, είναι ότι η διακοπή δεν θα αίρεται, παρά μόνο εάν αποκατασταθούν οι παραβάσεις και οι παραβιάσεις που αφορούν την ασφάλεια και την υγιεινή των εργαζομένων. Νομίζω ότι η ρύθμιση για την πέρα του νομίμου ορίου εργασίας είναι εξαιρετική. Με έκπληξή μου άκουσα αντιρρήσεις. Και αν έχω χρόνο, θα πω και μερικές αντιρρήσεις επ' αυτών των αντιρρήσεων. Νομίζω, δηλαδή, ότι η προαναγγελία στο σύστημα «ΕΡΓΑΝΗ» των υπερωριών είναι κυριολεκτικά το αυγό του Κολόμβου. Τόσο απλά είναι τα πράγματα. Έτσι δεν θα μπορεί κανένας να επικαλείται την έκτακτη περίπτωση, μιας και το να στείλεις ένα sms διαρκεί μόνο ορισμένα δευτερόλεπτα. Αρκεί, λοιπόν, ο χρόνος που αρχίζει η υπερωρία να συμπίπτει με εκείνο που έστειλες και τα πράγματα είναι όλα καλά και όλα νόμιμα. Επικαλέστηκε κάποιος συνάδελφος, για παράδειγμα, τα βιβλία, τις καταχωρίσεις που γίνονται χειρόγραφα. Θα έλεγα ότι και η «ΕΡΓΑΝΗ» είναι μια πρόοδος. Και αυτό το σύστημα καταγραφής σε σχέση με το παρελθόν, πρόοδος ήταν. Δείτε, όμως, το εξής: Η απόσταση ανάμεσα στην καταγραφή και στον έλεγχο δημιουργούσε - ο καθένας το καταλαβαίνει - περιθώρια για παραθυράκια, για πονηριές και για στρεψοδικίες που καταλαβαίνουμε όλοι ποιος τις πληρώνει. Εάν είχε εφαρμοστεί εγκαίρως, πολλές απατηλές δηλώσεις θα είχαν αποφευχθεί. Το ίδιο και καλύτερο είναι αυτό με την αναγγελία της οικειοθελούς αποχωρήσεως. Εδώ απαιτείται η συμφωνία του εργαζομένου. Και είναι φανερό ότι θα είναι οικειοθελής εάν συμφωνήσει - μόνο τότε θα το παραλάβει το σύστημα - και ο εργαζόμενος. Βλέπω τον χρόνο και περνά και θέλω κατ' αρχάς να ευχαριστήσω την κυρία Υπουργό Εργασίας, διότι - και με χαρά μου το λέω αυτό - το θέμα της μη πρόσβασης κακοπληρωτών εργοδοτών σε δημόσιο χρήμα τέθηκε, εάν θυμάστε, σε μία ανοιχτή σύσκεψη στο Εργατικό Κέντρο Χανίων. Και αισθάνομαι ευχαριστημένος που θα κατέβω τώρα κάτω και θα τους πω ότι αυτό το αίτημα - που είχαμε πραγματικά πολλά τέτοια φαινόμενα στην περιοχή μας - ικανοποιήθηκε. Δύο πράγματα θέλω να πω, κύριε Πρόεδρε, ακόμα, εκτός χειρογράφου, για ορισμένες αντιρρήσεις που εκφράστηκαν από συναδέλφους. Όσον αφορά στον κ. Αθανασίου, νομίζω ότι θα πρέπει να ξέρουμε όλοι πως έως τώρα η μόνη δυνατότητα που υπήρχε για έκδοση διαταγής πληρωμής ήταν να υπήρχε έγγραφη ομολογία του εργοδότη. Αντιλαμβάνεται κανείς πόσο μεγάλη είναι αυτή η διαφορά. Και όσον αφορά το φόρτωμα των εργασιών των δικαστηρίων, θα πρέπει για μια ακόμα φορά να πούμε ότι και η ηγεσία της δικαιοσύνης θα πρέπει να φροντίσει για την αύξηση της παραγωγικότητας των δικαστών. Αυτό το αντιλαμβάνεται ο καθένας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Για τον κ. Κόνσολα, είπαμε προηγουμένως για τον διαχωρισμό. Για τον κ. Γεωργιάδη - και τελειώνω με αυτό - ήθελα να πω το εξής: Δεν είναι ακριβές αυτό που λέει, ότι αυτό που πάει να εισαγάγει η Κυβέρνηση για πρόσβαση στην προσωπική περιουσία υπήρχε έως τώρα. Η μόνη δυνατότητα για το σπάσιμο της εταιρικής ασπίδας - όπως λέγεται στη γλώσσα των νομικών - ήταν μόνο να αποδείξει κάποιος ότι έγινε με δόλο κάποια ενέργεια. Αυτό, λοιπόν, είναι πάρα πολύ δύσκολο. Και ξέρουμε όλοι, για παράδειγμα, την περίπτωση μιας μεγάλης εφημερίδας που έχει κλείσει τώρα τελευταία, όπου οι εργαζόμενοι έχουν προσπαθήσει εναγωνίως, με χειροπιαστές ενδείξεις, και δυσκολεύονται να αποδείξουν και να σπάσουν την εταιρική ασπίδα. Ο δόλος, λοιπόν, δεν είναι τώρα πια το μοναδικό στοιχείο, αλλά η δυνατότητα είναι καθολική και φυσικά προς όφελος των εργαζομένων. Σας ευχαριστώ.
Τον λόγο έχει η κ. Κεραμέως.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, από τον περασμένο Απρίλιο ακούγαμε διά στόματος της κυρίας Υπουργού ότι οι ρυθμίσεις του νομοσχεδίου θα επαναφέρουν τη νομιμότητα στην αγορά εργασίας. Αργότερα, τον Ιούνιο, η ίδια διακήρυττε ότι το νομοσχέδιο θα αποτελέσει εφαλτήριο για την καταπολέμηση της παραβατικότητας στην αγορά εργασίας. Και λίγες μόλις μέρες πριν, στα τέλη Αυγούστου, πριν την κατάθεση του νομοσχεδίου, πηγές του Υπουργείου διέρρεαν ότι πρόκειται για νομοθέτημα με θετικό πρόσημο για την κοινωνία, ότι ανταποκρίνεται σε πάγια αιτήματα της κοινωνικής πλειονότητας, ότι ενισχύει την προστασία των εργαζομένων και επεκτείνει εργασιακά δικαιώματα. Αν μη τι άλλο, κυρίες και κύριοι συνάδελφοι, περιμέναμε από το παρόν σχέδιο νόμου τρία πράγματα. Πρώτον, να δίνει λύσεις στα σοβαρά προβλήματα που αντιμετωπίζουν τα τελευταία δυόμιση χρόνια απασχολούμενοι και συνταξιούχοι. Δεύτερον, να αμβλύνει κάποιες ανισότητες που η δήθεν φιλεργατική Κυβέρνηση ΣΥΡΙΖΑ - ΑΝΕΛ δημιούργησε. Και τρίτον, να αναστρέφει τα δυσθεώρητα ποσοστά της νεανικής ανεργίας και να ανακόπτει τη συνακόλουθη ανοδική πορεία του «brain drain». Αντ' αυτού, κυρίες και κύριοι, είδαμε διατάξεις προχειρογραμμένες, αόριστες και άρα μη εφαρμόσιμες, αναποτελεσματικές και κατά την προσφιλή τακτική της Κυβέρνησης ακοστολόγητες, που επ' ουδενί δεν θεραπεύουν τις πληγές που έχετε εσείς η ίδια ανοίξει. Και επειδή μιλώ πάντοτε με στοιχεία, θα ήθελα να προσδιορίσω ποιες είναι οι πληγές που συστηματικά επιφέρει τα τελευταία δυόμιση χρόνια. Είναι πληγές στους Έλληνες πολίτες και φορολογούμενους, αδιακρίτως, σε απασχολούμενους και συνταξιούχους, οι οποίοι στην ουσία τιμωρούνται από την Κυβέρνηση ΣΥΡΙΖΑ - ΑΝΕΛ είτε επειδή δουλεύουν είτε επειδή δούλεψαν στο παρελθόν. Ενδεικτικά για τους απασχολούμενους: Από 1-1-2018 μεταβάλλεται η βάση υπολογισμού των εισφορών, γεγονός που θα επιφέρει ακόμη μεγαλύτερες επιβαρύνσεις σε ελεύθερους επαγγελματίες, μηχανικούς, γιατρούς, δικηγόρους στις παραπάνω κατηγορίες ασφαλισμένων. Από 1-1-2019, που θα πάψουν οι εκπτώσεις του μεταβατικού διαστήματος, θα υπάρξει ποσοστιαία αύξηση, η οποία θα φτάσει σε ποσοστό έως και 61%. Αναμένεται αναδρομικό χαράτσι ύψους 11% για εισφορές επικουρικής σύνταξης και εφάπαξ για εκατοντάδες χιλιάδες ελεύθερους επαγγελματίες και απασχολούμενους. Οι ληξιπρόθεσμες οφειλές στα ασφαλιστικά ταμεία μέσα σε δυόμισι χρόνια, κυρίες και κύριοι, αυξήθηκαν κατά 113%. Ήταν 10,9 δισεκατομμύρια ευρώ το 2014 και έχουν ανέλθει στα 23,3 δισεκατομμύρια ευρώ. Θα ακούσουμε μία απάντηση γι' αυτό από την Κυβέρνηση; Για πρώτη φορά από το 2015 οι ευέλικτες μορφές απασχόλησης, η μερική απασχόληση, η εκ περιτροπής απασχόληση, έσπασαν το φράγμα του 50% και ξεπέρασαν την πλήρη απασχόληση. Θα ακούσουμε κάτι γι' αυτό κυρίες και κύριοι συνάδελφοι; Η τάση αποκλιμάκωσης της ανεργίας μειώθηκε σημαντικά λόγω της πολιτικής αβεβαιότητας, του δημοσιονομικού εκτροχιασμού, της φοροκαταιγίδας και της αύξησης των εισφορών. Ως αποτέλεσμα, χάθηκαν διακόσιες χιλιάδες θέσεις εργασίας μέχρι το τέλος του 2016. Και η δεύτερη κατά σειρά μείωση του αφορολόγητου, σε συνδυασμό με την αύξηση της άμεσης και έμμεσης φορολογίας, οδηγεί μοιραία στην απώλεια δύο μισθών για τους εργαζόμενους. Θα ακούσουμε κάτι γι' αυτό, κυρίες και κύριοι συνάδελφοι; Οι πληγές, όμως, είναι εξίσου μεγάλες και για τους συνταξιούχους. Ενδεικτικά: Οι ληξιπρόθεσμες εκκρεμείς κύριες συντάξεις ξεπερνούν τις 139.000 με οφειλές που αγγίζουν τα 1,4 δισεκατομμύρια ευρώ. Οι ληξιπρόθεσμες εκκρεμείς επικουρικές συντάξεις ξεπερνούν τις 127.000 με οφειλές κοντά στα 650 εκατομμύρια ευρώ. Συνολικά περίπου τριακόσιες χιλιάδες δικαιούχοι σύνταξης περιμένουν τις συντάξεις τους με αντίστοιχες οφειλές, μαζί με τα αναδρομικά, που αγγίζουν τα 3 δισεκατομμύρια ευρώ. Θα ακούσουμε κάτι γι' αυτά, κυρίες και κύριοι συνάδελφοι; Ξεκίνησε η σταδιακή κατάργηση του ΕΚΑΣ για 370.000 χαμηλοσυνταξιούχους. Οι μειώσεις το 2016 ανήλθαν σε 165 εκατομμύρια ευρώ για 120.000 χαμηλοσυνταξιούχους και το 2017 για 270.000 χαμηλοσυνταξιούχους, 587 εκατομμύρια ευρώ. Η πλήρης κατάργηση του συνολικού ποσού των 900 εκατομμυρίων ευρώ για το ΕΚΑΣ θα πραγματοποιηθεί μέχρι το τέλος του 2019. Καταργήθηκαν οι συντάξεις χηρείας για επιζώντες συζύγους κάτω των 52 ετών και περικόπηκε η καταβαλλόμενη σύνταξη στον επιζώντα. Θα ακούσουμε κάτι γι' αυτό κυρίες και κύριοι συνάδελφοι; Αυξήθηκαν οι εισφορές υπέρ υγείας από 4% σε 6% στο σύνολο των κυρίων συντάξεων, 6% στις επικουρικές, 6% στις διπλές συντάξεις, χωρίς η αύξηση αυτή να αντιστοιχίζεται σε παροχές υγείας. Και η προσωπική διαφορά, κυρίες και κύριοι συνάδελφοι, στις συντάξεις των παλαιών συνταξιούχων καταργείται. Οι παλαιοί συνταξιούχοι μετά τις απώλειες που υπέστησαν μετά το τρίτο, αχρείαστο, μνημόνιο, θα υποστούν ακόμη μεγαλύτερες περικοπές με το τέταρτο μνημόνιο, με την κατάργηση της προσωπικής διαφοράς. Από 1-1-2019 προβλέπονται νέες μειώσεις, που ισοδυναμούν με απώλεια μίας έως τριών συντάξεων. Και πέρα απ' όλα αυτά, το σχέδιο που ψηφίζεται σήμερα από την Κυβέρνησή σας επιφέρει επιπλέον πλήγματα, επιβάλει νέες μειώσεις συντάξεων, νέες αυξήσεις ασφαλιστικών εισφορών. Συγκεκριμένα, επιβεβαιώνεται η μείωση των επικουρικών από 21,4% έως 40%, παγώνουν 129.000 επικουρικές συντάξεις γιατί δεν δημιουργήθηκε ο αναγκαίος μαθηματικός τύπος για την έκδοση των συντάξεων. Αυξάνεται από 4% σε 4,5% η εισφορά στο Μετοχικό Ταμείο Πολιτικών Υπαλλήλων. Και έρχεται περαιτέρω μείωση σύνταξης για στρατιωτικούς, αστυνομικούς, λιμενικούς, πανεπιστημιακούς, γιατρούς του ΕΣΥ με τον μη υπολογισμό της προσωπικής διαφοράς στα συνταξιοδοτικά χρόνια. Κι επειδή, κύριοι της Κυβέρνησης, θα μας κατηγορήσετε ότι προβάλλουμε τα αρνητικά, εμείς δεν φοβόμαστε να αναδείξουμε και να υπερψηφίσουμε διατάξεις που θεωρούμε ότι κινούνται στη σωστή κατεύθυνση, όπως λόγου χάρη η επιτάχυνση της δίκης για τους εργαζομένους, ελπίζοντας βεβαίως ότι δεν θα αποτελέσει κενό γράμμα και θα εφαρμοστεί. Μέσα από αυτό το συνονθύλευμα διατάξεων, που μεταξύ άλλων βρίθει εμβαλωματικών ρυθμίσεων, οι οποίες τροποποιούν τον νόμο Κατρούγκαλου για άλλη μια φορά τον τελευταίο ενάμιση χρόνο, δεν βρίσκουμε και ένα ολοκληρωμένο σχέδιο για την αντιμετώπιση της αδήλωτης εργασίας. Σας θυμίζω ότι το 2012, σύμφωνα με επίσημες μετρήσεις του ΣΕΠΕ, το ποσοστό της αδήλωτης εργασίας ήταν στο 40%. Το 2014 είχε μειωθεί στο 12% χάρη στις ενέργειες τότε της κυβέρνησης Σαμαρά και του Υπουργού κ. Βρούτση. Πώς το είχαμε κάνει αυτό; Με το καινοτόμο εργαλείο «ΕΡΓΑΝΗ», το οποίο λειτούργησε υποστηρικτικά στους ελεγκτικούς μηχανισμούς, και με μία διπλή, ισορροπημένη παρέμβαση αφ' ενός αυστηρού προστίμου 10.500 ευρώ, το οποίο λειτούργησε υπέρ των εργαζομένων, και αφ' ετέρου μείωσης των εισφορών κατά έξι ποσοστιαίες μονάδες υπέρ των εργοδοτών. Κυρίες και κύριοι - και κλείνω με αυτό - λύσεις υπάρχουν, όπως υπάρχει και διάθεση συναίνεσης για την επίλυση ζητημάτων όπως τα εργασιακά. Φοβούμαστε, όμως, ότι με το παρόν νομοθέτημα δεν θα επιλύσετε, αλλά, αντίθετα, θα δημιουργήσετε και άλλες πληγές, πληγές σε απασχολούμενους, πληγές σε συνταξιούχους. Ευχαριστώ πολύ.
Τον λόγο έχει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Φωτίου για δέκα λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, κεντρική επιλογή της Κυβέρνησής μας είναι να θωρακιστούν τα θεμελιώδη δικαιώματα των ατόμων με αναπηρία, ώστε να προωθηθεί η ισότιμη μεταχείρισή τους, αλλά και να διευκολυνθεί η καθημερινότητά τους. Με το Μέρος Δ΄ του σημερινού νομοσχεδίου υλοποιείται θεσμικά και οργανωτικά, όπως όλοι ξέρετε, η Διεθνής Σύμβαση των Ηνωμένων Εθνών για τα δικαιώματα των ατόμων με αναπηρία. Πρόκειται για τομή στα ζητήματα αναπηρίας. Και αυτό αναγνωρίζεται από όλο το αναπηρικό κίνημα. Δεν θα επεκταθώ. Τα έχει αναλύσει ο Υπουργός Επικρατείας, ο κ. Βερναρδάκης. Ενώ, όμως, συμβαίνουν αυτά με τη νομοθέτηση εδώ, τι γίνεται αυτές τις μέρες στο μιντιακό τοπίο; Κυριαρχείται από τρομοκρατικά πρωτοσέλιδα: «Θα κοπούν τα αναπηρικά επιδόματα!». Εκλαμβάνω αυτά τα πρωτοσέλιδα ως αγωνιώδη επίκληση προς τους δανειστές να το ζητήσουν. Και σας καλώ, συνάδελφοι της Νέας Δημοκρατίας, να μην τα υιοθετήσετε, διότι δεν έχουμε τέτοια μνημονιακή υποχρέωση στην τρίτη αξιολόγηση. Δεν θα κοπούν τα αναπηρικά επιδόματα. Αντίθετα, μέσα από τον μετασχηματισμό του ΟΓΑ σε ενιαία αρχή απονομής όλων των κοινωνικών επιδομάτων, οι ανάπηροι θα δουν τις διαδικασίες για τα επιδόματά τους να επιταχύνονται και τους χρόνους αναμονής τους στα ΚΕΠΑ να μειώνονται, χωρίς γραφειοκρατία και φακέλους που πηγαινοέρχονται ατέλειωτα από τους δήμους στα ΚΕΠΑ κοκ. Με απλό και κοινό ηλεκτρονικό σύστημα τόσο για τα ΚΕΠΑ όσο και για τον νέο ΟΓΑ, θα υλοποιήσουμε αιτήματα ζωτικά του αναπηρικού κινήματος, όπως, πρώτον να πάψει η ατέλειωτη γραφειοκρατία και η ταλαιπωρία του ανάπηρου, δεύτερον να μειωθεί ο χρόνος αναμονής στα ΚΕΠΑ, τρίτον να μειωθεί ο χρόνος απονομής του τελικού επιδόματος και τέταρτον να δίνονται όλα τα αναπηρικά επιδόματα την ίδια μέρα κάθε μήνα. Θα τα νομοθετήσουμε σύντομα αυτά και ξέρετε πως ό,τι έχουμε πει εδώ μέσα, έχει γίνει. Αυτή τη μεγάλη αλλαγή στην καθημερινότητα εκατοντάδων χιλιάδων αναπήρων, εσείς δεν μπορέσατε να κάνετε τόσα χρόνια. Δεν μπορέσατε ή δεν θέλατε να συνδέσετε ηλεκτρονικά τα αρχεία του κράτους, ενώ σπαταλήσατε δεκάδες εκατομμύρια ευρώ για τη δημιουργία ηλεκτρονικών βάσεων στο κράτος, που δεν επικοινωνούσε η μία με την άλλη. Αυτά τελείωσαν με αυτήν την «ανεπαρκή» Κυβέρνηση του ΣΥΡΙΖΑ. Το ξέρετε ότι τελείωσαν με το ΚΕΑ. Συνδέσαμε όλες τις ηλεκτρονικές βάσεις δεδομένων του κράτους. Η ΗΔΙΚΑ έκανε αυτή τη σύνδεση έναντι 26.000 ευρώ. Η ΗΔΙΚΑ σχεδίασε αυτό που σήμερα ξέρει όλος ο ελληνικός λαός, το Κοινωνικό Εισόδημα Αλληλεγγύης, που εξοικονομεί χρόνο, καταργεί γραφειοκρατία, την ταλαιπωρία των πολιτών, εξοικονομεί δημόσιο χρήμα χωρίς τις απολύσεις του κ. Μητσοτάκη, καταργεί πελατειακές σχέσεις και αντιμετωπίζει με σεβασμό την αξιοπρέπεια και τα δικαιώματα του πολίτη. Αυτό είναι το δικό μας σχέδιο, όχι γιατί είμαστε κοινωνικά ευαίσθητοι - αυτό μπορεί να είναι ο καθένας - , αλλά γιατί αυτή έχουμε ως πολιτική μας επιλογή. Εσείς, βέβαια, κύριοι Βουλευτές της Νέας Δημοκρατίας, που νοιάζεστε για τους ανάπηρους αυτής της χώρας, - το πιστεύω αυτό - δεν βρήκατε ούτε μια λέξη να πείτε μέχρι τώρα για το Μέρος Δ΄, άρθρα 61-76. Επί ματαίω περιμένω τον εισηγητή της Νέας Δημοκρατίας και πρώην Υπουργό Εργασίας, που είχε αυτό το χαρτοφυλάκιο στο Υπουργείο του δυο χρόνια. Ούτε μια λέξη για αυτά τα άρθρα. Πρωτοφανές, αλλά γεγονός. Βέβαια, ο εισηγητής της Νέας Δημοκρατίας δεν αναφέρθηκε σε κανένα άρθρο αυτού του νόμου, που αφορά τον κόσμο της εργασίας. Με την αναπηρία θα ασχολείτο; Πρωτοφανές, αλλά γεγονός! Τουλάχιστον, όμως, να του θυμίσω τι είπαν οι εκπρόσωποι του αναπηρικού κινήματος στην Επιτροπή Κοινωνικών Υποθέσεων, μήπως δεν τα άκουσε. Είπαν ότι αυτό το κεφάλαιο θα αναβαθμίσει διεθνώς τη χώρα όσον αφορά τη δικαιωματική προσέγγιση των δικαιωμάτων αναπηρίας και ενδεχομένως θα αποτελέσει ένα από τα καλά παραδείγματα διεθνώς. Και παρακάτω - γιατί τα κατέθεσαν κιόλας - έγραφαν και είπαν: «Η συμβολή αυτών των νομοθετικών ρυθμίσεων θα συμβάλει στη βελτίωση της καθημερινής ζωής των ατόμων με αναπηρία και των οικογενειών τους και θα είναι καταλυτικής σημασίας». Την ίδια αφωνία και για το Μέρος Ε΄, που αφορά τους κοινωνικούς λειτουργούς. Υπάρχουν σήμερα περίπου δέκα χιλιάδες εκπαιδευμένοι κοινωνικοί λειτουργοί, για να επιλύουν στο κοινωνικό πεδίο τα οξυμένα, λόγω κρίσης, κοινωνικά θέματα. Με αυτές τις ρυθμίσεις που φέρνουμε, θα προσφέρουν ουσιαστικές υπηρεσίες σε πολλαπλά προγράμματα κοινωνικής προστασίας. Ο Σύνδεσμος Κοινωνικών Λειτουργών Ελλάδος γίνεται νομικό πρόσωπο δημοσίου δικαίου, δηλαδή θεσμικός συνομιλητής και κριτής της κοινωνικής πολιτικής όλων των βαθμίδων της οργάνωσης του κράτους και κριτής, όχι χειροκροτητής, όπως είναι ο Δικηγορικός Σύλλογος, το ΤΕΕ κοκ., όλα τα νομικά πρόσωπα δημοσίου δικαίου. Πρόκειται για ένα χρόνιο αίτημα που ποτέ δεν ικανοποιήσατε, ενώ παρακολουθούσατε όλες τις Υπηρεσίες Α΄ Βαθμού Αυτοδιοίκησης να αποψιλώνονται από κοινωνικούς λειτουργούς. Θα έχετε, λοιπόν, την ευκαιρία πολύ σύντομα να δείτε μια εφαρμογή αυτού που σήμερα ψηφίζουμε, δηλαδή το ρόλο του ΣΚΛΕ ως νομικό πρόσωπο δημοσίου δικαίου, στην αναδοχή και υιοθεσία, το μεγάλο νομοσχέδιο που θα φέρουμε τον επόμενο μήνα σε δημόσια διαβούλευση. Θα μειώσουμε τους χρόνους αναμονής για χιλιάδες ανθρώπους, που θέλουν να υιοθετήσουν ένα παιδί και κυρίως θα αποτρέψουμε την ιδρυματοποίηση των παιδιών, που τα στιγματίζει νοητικά και ψυχολογικά για όλη τους τη ζωή, και με πλήρη διαφάνεια θα βάλουμε τις βάσεις για να εξαλείψουμε το ανατριχιαστικό φαινόμενο εμπορίας βρεφών, εμπορίας παιδιών. Παρακολουθώ και επιβεβαιώνω με κάθε τοποθέτηση των Βουλευτών της Αξιωματικής Αντιπολίτευσης, τη φθινοπωρινή επικοινωνιακή γραμμή που αναπαράγεται με παραλλαγές σε αυτή την Αίθουσα, ένα αμάλγαμα ψεύδους και παραποιημένων στοιχείων. Είναι πραγματική δοκιμασία για την κοινή λογική και για όσα μάθαμε στην αριθμητική του Δημοτικού αυτά που λέγονται για την ανεργία, όπου το 21,7% είναι μεγαλύτερο από το 25,4% και πάει λέγοντας, για το ότι ο ΣΥΡΙΖΑ δημιούργησε το «brain drain». Δεν είδαν κανέναν νέο να φεύγει το 2010, το 2011, το 2012, το 2013, το 2014. Έφυγαν όλοι το 2015! Θα ακούσετε αυτές τις μέρες, λοιπόν, πώς θα αντιμετωπίσουμε αυτή τη μεγάλη αιμορραγία. Επίσης, δεν είδατε την ακραία φτώχεια και αφήσατε εξακόσιους δεκαπέντε χιλιάδες συνανθρώπους μας χωρίς καμμία βοήθεια, αυτούς που σήμερα παίρνουν το ΚΕΑ και έχουν μια μικρή διαφορά στην καθημερινότητά τους. Απαξιώνετε, λοιπόν, και λοιδορείτε την πλειοψηφία τριάντα τριών φορέων, που έκριναν θετικό ό,τι συμβαίνει και επιδεικνύετε αυτή την απύθμενη αλαζονεία προς τους εργαζόμενους. Γιατί; Έχετε τόσο πολύ απογειωθεί με τα φτερά των δημοσκοπήσεων; Ο ΣΥΡΙΖΑ, κυρίες και κύριοι συνάδελφοι, διέψευσε δύο φορές τις δημοσκοπήσεις το 2012 και τρεις φορές το 2015. Προσγειωθείτε! Πιστεύω, όμως, δυστυχώς, ότι η φθινοπωρινή σας απογείωση γίνεται γιατί ακούτε τα τύμπανα της τρίτης αξιολόγησης να χτυπούν. Επενδύετε για μια ακόμη φορά στην πιθανότητα οι πιο ακραίοι κύκλοι των δανειστών να προβάλουν παράλογες απαιτήσεις, για να καταστρέψουν τη χώρα. Αυτή είναι η δική σας επένδυση. Επενδύσεις της αρπαχτής, όπως λέει ο λαός. Η δική μας επένδυση είναι η ανασυγκρότηση του κοινωνικού κράτους, που εσείς διαλύσατε και στο οποίο δεν πιστεύετε. Πρόκειται για μια μεγάλη επένδυση στην κοινωνική συνοχή, μια επένδυση στην ανάπτυξη και στην κοινωνική δικαιοσύνη.
Λοιπόν, η πεντάδα των συναδέλφων που ακολουθεί - και νομίζω ότι όλοι είναι στην Αίθουσα - είναι η εξής: Η κ. Τζούφη, η κ. Καρακώστα, ο κ. Μεϊκόπουλος, ο κ. Δημοσχάκης και ο κ. Κέλλας. Κυρία Υπουργέ, μήπως είστε έτοιμη για τις νομοτεχνικές βελτιώσεις και τις τροπολογίες;
Κύριε Πρόεδρε, και εγώ ξέχασα στην τοποθέτησή μου να αναφέρω μια νομοτεχνική βελτίωση.
Μπορείτε να την πείτε τώρα.
Δέχομαι τις παρατηρήσεις του κ. Κεγκέρογλου και αποσύρω τη νομοτεχνική που κάναμε στο πρώην άρθρο 67, παράγραφος 2, δηλαδή στο άρθρο 65, παράγραφος 2 με την καινούρια αρίθμηση, για τους κωφούς και βαρήκοους πολίτες.
Ωραία, καταγράφηκε στα Πρακτικά. Παράκληση, οι συνεργάτες σας να το διατυπώσουν και γραπτώς αυτό.
Επανέρχεται η παλιά διατύπωση, κύριε Πρόεδρε. Απλά αποσύρουμε τη νομοτεχνική.
Εντάξει. Επομένως, παραμένει η παλιά διατύπωση.
Κύριε Πρόεδρε, καταθέτω για τα Πρακτικά τη σχετική νομοτεχνική βελτίωση.
Κυρία Υπουργέ, θέλετε να μιλήσετε τώρα;
Ναι, κύριε Πρόεδρε.
Ορίστε έχετε τον λόγο για πέντε λεπτά.
Ευχαριστώ. Καταθέτουμε μια σειρά από νομοτεχνικές βελτιώσεις. Θέλω να εξηγήσω κάποιες από αυτές γιατί έχουν σημασία. Η πρώτη αφορά το άρθρο 35. Είναι η επιβολή προσωρινής διακοπής λειτουργίας σε καταστήματα για παραβάσεις της εργατικής νομοθεσίας. Είχα πει και στη διάρκεια της συζήτησης ότι ο σκοπός αυτών των διατάξεων είναι να αντιμετωπίσουν την υποτροπή. Γι' αυτό και αυτή τη στιγμή διευκρινίζουμε στο άρθρο, για να είναι σαφές, - επειδή έχει έναν αριθμό, «αν διαπιστωθούν τρεις παραβάσεις» - ότι αυτές αφορούν τρεις διαφορετικούς ελέγχους και όχι αν σε έναν έλεγχο διαπιστωθούν δύο παραβάσεις, παραδείγματος χάριν, υπάρχουν δύο υπερωρίες που δεν δηλώθηκαν, να μετρηθούν αυτές και να επιβληθεί αμέσως η ποινή της προσωρινής αναστολής λειτουργίας. Αυτό διευκρινίζει το άρθρο. Διευκρινίζεται, επίσης…
Ποιο άρθρο λέτε;
Αυτό ήταν το άρθρο 35 στην αρίθμηση που έχετε εσείς νομίζω, γιατί έχουν αναριθμηθεί.
Θα κατατεθούν και γραπτώς, κυρίες και κύριοι συνάδελφοι, και θα διανεμηθούν. Μην αγχώνεστε.
Επίσης, διευκρινίζεται, όταν μια επιχείρηση έχει πολλά καταστήματα, σε ποιο κατάστημα επιβάλλεται το μέτρο της προσωρινής διακοπής λειτουργίας, γιατί μέχρι πριν δεν ήταν διευκρινισμένο αυτό. Όταν έχουμε μια επιχείρηση, η οποία έχει πολλά καταστήματα στη χώρα, αν υπάρχουν ποινές και τη μία φορά διαπιστώνεται η παράβαση σε ένα κατάστημα και την άλλη σε άλλο, επιβάλλεται η ποινή στο τελευταίο κατάστημα. Σε σχέση με την οικειοθελή αποχώρηση, υπενθυμίζω το άρθρο. Αυτό που ισχύει μέχρι σήμερα είναι ότι δηλώνεται εκ των υστέρων, μέσα σε βάθος οκτώ ημερών, μόνο από τον εργοδότη η οικειοθελής αποχώρηση χωρίς την υποχρέωση της συνυπογραφής από τον εργαζόμενο. Έγιναν πολλές παρατηρήσεις και στην ακρόαση των φορέων και από την Αντιπολίτευση ότι η προθεσμία η διήμερη είναι πάρα πολύ στενή. Νομίζω πως ήταν μια σωστή παρατήρηση και τη λαμβάνουμε υπ' όψιν. Οπότε αυτή τη στιγμή, αυξάνεται το διήμερο σε τετραήμερο. Πάλι είναι στενότερο από το οκταήμερο που ισχύει σήμερα. Παράλληλα, υπενθυμίζω ότι προβλέπεται στο άρθρο η υποχρέωση συνυπογραφής του εργαζόμενου. Το σπουδαιότερο που προβλέπεται στο άρθρο - ήθελα να το διευκρινίσω - είναι ότι σε περίπτωση που δεν γίνει αυτή η αναγγελία, δεν υπάρχει απλώς η ποινή, η διοικητική κύρωση, αλλά τεκμαίρεται καταγγελία της σύμβασης. Τεκμαίρεται απόλυση δηλαδή, κάτι που δεν υπήρχε πριν. Άρα, τα διευκρινίζω και αυτά με την ευκαιρία που μου δίνεται με τη νομοτεχνική. Η τρίτη νομοτεχνική αφορά τις δημόσιες συμβάσεις και τον αποκλεισμό των παραβατών τις εργατικής νομοθεσίας από τις δημόσιες συμβάσεις. Έκανε κάποιες παρατηρήσεις η Ανεξάρτητη Αρχή Δημοσίων Συμβάσεων και τις λαμβάνουμε υπ' όψιν. Κάνουμε τις σωστές διορθώσεις, ώστε να υπάρχει η παρέμβαση στον νόμο περί δημοσίων συμβάσεων, να μην είναι δηλαδή ένα ξεχωριστό άρθρο στον δικό μας νόμο, αλλά να γίνεται παρέμβαση στο νόμο περί δημοσίων συμβάσεων. Διαμορφώνουμε πλέον ένα νέο άρθρο για τα ευρωπαϊκά προγράμματα και τις επιχορηγήσεις και τις επιδοτήσεις. Αυτό δεν υπήρχε πριν, οπότε έπρεπε να διαμορφωθεί ένα ξεχωριστό άρθρο. Πλέον, θα ισχύει για όλες αυτές τις περιπτώσεις δημοσίου χρήματος - ας πούμε - ακριβώς το ίδιο πλαίσιο ποινών και παραβάσεων. Θα ισχύει αν έχεις μέχρι τρεις παραβάσεις σε συγκεκριμένο χρονικό διάστημα ή συγκεκριμένη ποινή, ώστε να είναι ενοποιημένο όλο το πλαίσιο. Δύο παρεμβάσεις γίνονται στα ζητήματα της ενημέρωσης και διαβούλευσης. Στην ενημέρωση και διαβούλευση έχουμε ιδρύσει την υποχρέωση να καταγράφεται πρακτικό. Διαγράφεται η υποχρέωση να συνυπογράφεται το πρακτικό…
Ποιο άρθρο είναι; Χαθήκαμε λίγο.
Είναι το άρθρο 43. Διαγράφεται η υποχρέωση συνυπογραφής του πρακτικού, γιατί εκεί όντως θα μπορούσαν να υπάρξουν καταχρηστικές συμπεριφορές, είτε από τη μία, είτε από την άλλη πλευρά, είτε από τους εργαζόμενους, είτε από τους εργοδότες. Θα μπορούσε να έχει γίνει δηλαδή η διαβούλευση, να γράφεται στο πρακτικό η συζήτηση και μετά, ο ένας από τους δύο να μην το συνυπογράφει, γιατί δεν θέλει να δώσει εγκυρότητα σε αυτό που συνέβη. Θα μπορούσε να υπάρχει καταχρηστικότητα.
Άρα, ποιος το υπογράφει;
Είναι ένα πρακτικό υποχρεωτικά που τηρείται από αυτόν που το συντάσσει. Τελειώνει εκεί.
Άρα, δεν χρειάζεται πλέον το άρθρο, κυρία Υπουργέ.
Όχι, χρειάζεται το άρθρο, γιατί αυτή τη στιγμή δεν τηρούνται πρακτικά και βάζουμε την υποχρέωση να τηρούνται πρακτικά.
Κύριε Βρούτση, θα διανεμηθούν γραπτώς οι νομοτεχνικές. Δείτε τις και ό,τι παρατήρηση έχετε, θα την κάνετε.
Στο άρθρο 45 έγιναν παρατηρήσεις και από τους επιστημονικούς φορείς, αλλά και από τους Βουλευτές, σε σχέση με τη διάταξη. Η διάταξη λέει ότι η ουσιώδης μεταβολή επιφέρει ακυρότητα. Είναι γεγονός ότι υπάρχει μια απροσδιοριστία στην έννοια της ουσιώδους μεταβολής. Επειδή επέρχεται αυτοδίκαιη ακυρότητα στη σύμβαση εργασίας, θα πρέπει να φέρουμε ένα άρθρο που να είναι πιο καλά ορισμένο αυτό. Επομένως, λαμβάνουμε υπ' όψιν αυτήν την παρατήρηση, θα αποσύρουμε το άρθρο και θα επανέλθουμε σε επόμενο χρόνο με μια πιο ορισμένη διάταξη.
Ποιο άρθρο ήταν αυτό;
Το άρθρο 45.
Σε σχέση με τη διαταγή πληρωμής, εκεί υπήρξε η παρατήρηση και κατά τη διάρκεια της συζήτησης στις επιτροπές, ότι θα πρέπει να υπάρξει μια όχληση στον εργοδότη, δεδομένου ότι αυτή τη στιγμή, έτσι όπως είναι το άρθρο, μπορεί κάποιος να εκδώσει διαταγή πληρωμής ακριβώς την επόμενη ημέρα. Δηλαδή εάν θα έπρεπε να καταβληθεί το μηνιάτικο την πρώτη του μηνός, από τη δεύτερη του μηνός θα μπορούσε κανείς να εκδώσει διαταγή πληρωμής. Έχει διατυπωθεί πολλές φορές ότι θα πρέπει να υπάρχει έστω μια στοιχειώδης όχληση στον εργοδότη. Βάζουμε μια όχληση δεκαπέντε ημερών πριν την υποβολή της αίτησης. Να διευκρινίσω ότι σε αυτό το άρθρο αυτό που έχει τεράστια σημασία είναι ότι ιδρύεται τεκμήριο ότι έχει παρασχεθεί εργασία. Αυτό ήταν το βασικό πρόβλημα που αντιμετώπιζαν οι εργαζόμενοι όταν πήγαιναν να εκδώσουν μια διαταγή πληρωμής. Τους καλούσε, δηλαδή, να αποδείξουν ότι η εργασία έχει παρασχεθεί και δεν μπορούσαν να αποδείξουν ότι έχει παρασχεθεί η εργασία. Το άρθρο λύνει αυτό το πρόβλημα λέγοντας ότι υπάρχει τεκμήριο ότι έχει παρασχεθεί η εργασία. Νομίζω ότι με αυτές ολοκληρώνω τις νομοτεχνικές. Θα σας διανεμηθούν κιόλας. Να τρέξω γρήγορα και το ζήτημα των τροπολογιών. Η υπουργική τροπολογία με θέμα τη δυνατότητα του Υπουργείου να αναθέτει την υλοποίηση, εκτέλεση και διαχείριση προγραμμάτων, που αφορούν προνοιακές πολιτικές στον ΟΓΑ, γίνεται δεκτή. Η υπουργική τροπολογία για την τροποποίηση του άρθρου 101 του ν.4483/2017, γίνεται δεκτή. Η υπουργική τροπολογία με θέμα «παραχώρηση του πρώην στρατοπέδου Παύλου Μελά» γίνεται δεκτή. Η υπουργική τροπολογία με θέμα την έννοια του δόλου του εργοδότη σε περίπτωση αποζημίωσης εργατικού ατυχήματος, ως προς αυτό της το σκέλος αποσύρεται, αλλά γίνεται δεκτό το δεύτερο σκέλος που μιλάει για δημιουργία ηλεκτρονικής βάσης δεδομένων τεχνικών ασφαλείας και γιατρών εργασίας. Στις βουλευτικές τροπολογίες θα πρέπει να διευκρινίσω ότι υπάρχουν τροπολογίες, που είναι στη σωστή κατεύθυνση, ωστόσο χρειάζεται περαιτέρω συζήτηση με το Υπουργείο Δικαιοσύνης, επειδή πολλές από αυτές αφορούν το Υπουργείο Δικαιοσύνης.
Μην αιτιολογείτε. Πείτε ποιες δέχεστε.
Είναι σημαντικό, όμως, γιατί έχει αξία ότι δεν υπάρχει πολιτική διαφωνία, αλλά χρειάζεται περαιτέρω διαβούλευση εκεί. Επομένως, για την παράσταση πολιτικής αγωγής…
Να λέτε τον αριθμό καλύτερα, κυρία Υπουργέ.
Μάλιστα. Οι τροπολογίες 1231/83 και 1232/84 δεν γίνονται δεκτές. Η τροπολογία 1234/86 δεν γίνεται δεκτή. Η τροπολογία 1235/87 δεν γίνεται δεκτή. Η τροπολογία 1236/88 δεν γίνεται δεκτή. Η τροπολογία 1237/89 δεν γίνεται δεκτή. Η τροπολογία 1238/90 δεν γίνεται δεκτή. Η τροπολογία 1239/91 δεν γίνεται δεκτή. Η τροπολογία 1240/92 δεν γίνεται δεκτή. Η τροπολογία 1241/93 δεν γίνεται δεκτή. Η τροπολογία 1243/95 γίνεται δεκτή. Η τροπολογία 1244/96 γίνεται δεκτή. Επομένως, νομίζω ότι δύο υπουργικές τροπολογίες γίνονται δεκτές.
Να ολοκληρώσουμε με τις νομοτεχνικές βελτιώσεις εκ μέρους του κ. Πετρόπουλου για να έχετε όλο το «παζλ» μπροστά σας. Ορίστε, κύριε Πετρόπουλε, έχετε τον λόγο.
Ευχαριστώ, κύριε Πρόεδρε. Δύο νομοτεχνικές βελτιώσεις θέλω να κάνω. Η πρώτη αφορά στην παράγραφο 2 του άρθρου 2 του νομοσχεδίου ως εισάγεται. Η φράση «το συνολικό ποσοστό της ως άνω μείωσης δεν μπορεί να υπερβαίνει το 30%», αντικαθίσταται από τη φράση «το συνολικό ποσοστό της ως άνω μείωσης κατά τη μεταβατική περίοδο σταδιακής αύξησης των ορίων ηλικίας συνταξιοδότησης, παρ. 9 του άρθρου 1 του ν.4336, δεν μπορεί να υπερβαίνει το 30%». Τίθεται αυτή η νομοτεχνική βελτίωση προκειμένου να απαντήσουμε σε όσους λένε ότι εισάγουμε μειώσεις στους δημοσίους υπαλλήλους. Γίνεται σαφές ότι αφορά τη μεταβατική περίοδο. Δεν πρόκειται για μείωση, αλλά για προστασία. Είναι για την πρόβλεψη της προστασίας μέχρι το 30% να επέρχεται η μείωση και στους δημοσίους υπαλλήλους όταν αποχωρούν με συνταξιοδότηση με μικρότερα όρια ηλικίας. Και η δεύτερη νομοτεχνική βελτίωση…
Στο άρθρο 3;
Σε ποιο άρθρο, κύριε Υπουργέ;
Στο άρθρο 2.
Αν καθ' οδόν αλλάξει κάτι θα το πούμε.
Και στο πρώην άρθρο 21 που μετά την αναρίθμηση έχει τον αριθμό 19, το οποίο αφορά την εισφορά για το Μετοχικό Ταμείο Πολιτικών Υπαλλήλων, αλλάζει η διατύπωση. Για να μην μπερδεύουν τις διατυπώσεις θα το καταθέσω. Εκείνο που κάνουμε με τη νομοτεχνική βελτίωση είναι να προσδιορίζουμε συγκεκριμένα τις εκάστοτε ισχύουσες διατάξεις, που προβλέπονται για τον συντάξιμο μισθό. Εκεί θα είναι οι κρατήσεις για να μην υπάρχουν υπέρτερες κρατήσεις κατά περίπτωση. Αυτή είναι η σκοπιμότητα της νομοτεχνικής βελτίωσης και θα την καταθέσω. Για τις τροπολογίες εκείνο που περιοριστικά θέλω για λίγο να πω, κύριε Πρόεδρε, είναι ότι για τις συντάξεις χηρείας πρέπει να γίνει σαφές ότι από 14 Μαΐου του 2019 θα προκύψει η πρώτη περίπτωση που μπορεί να συμβεί, το όποιο πρόβλημα μπορεί να προκύψει από τις συντάξεις χηρείας. Επομένως, όπως έχω εξηγήσει, στο διάστημα αυτό θα βρούμε τρόπους και θα λύσουμε τα σχετικά θέματα. Για τους αγρότες δεν υπάρχει καμμία επίπτωση - το έχουμε πει ξανά - για την επίδραση των συντάξεων σε περίπτωση απασχόλησης. Για τους συνταξιούχους στα ΙΕΚ και στα ΚΕΚ εκκρεμεί η έκδοση της εγκυκλίου για την απασχόληση συνταξιούχων. Και εκεί θα λυθεί. Όσον αφορά την τροπολογία, που εισηγήθηκε ο κ. Σαρίδης, ήδη στον νόμο που εισάγουμε σήμερα και θα ψηφιστεί προβλέπουμε την προσαύξηση της επικουρικής σύνταξης όταν καταβάλλονται παραπάνω εισφορές. Επομένως, οι τυχόν διπλά καταβληθείσες εισφορές είναι ευνοϊκή περίπτωση για την προσαύξηση των συντάξεων. Γι' αυτόν τον λόγο δεν την κάνουμε δεκτή προς το παρόν τη σχετική τροπολογία. Μετά τη διαπίστωση των θετικών συνεπειών θα δούμε αν θα έλθουμε με επόμενη νομοθετική πρωτοβουλία.
Καταθέστε κι εσείς, κύριε Υπουργέ, τις δικές σας νομοτεχνικές.
Ναι, κύριε Πρόεδρε.
Κύριε Πρόεδρε, θα ήθελα τον λόγο επί της διαδικασίας.
Κατ' αρχάς, κύριε Βρούτση, έχει ζητήσει ο Κοινοβουλευτικός σας Εκπρόσωπος πρώτος τον λόγο. Δεύτερον, δεν θα ξεκινήσουμε έτσι. Αν λέει μια κουβέντα ο Υπουργός και αρχίσουμε να μιλάμε, δεν θα τελειώσουμε ούτε στις επτά το βράδυ. Παρά ταύτα, αντί να χάνω χρόνο με αντεγκλήσεις, δύο λεπτά ο κ. Δένδιας που είναι πάντα σύντομος.
Κύριε Πρόεδρε, σας ευχαριστώ. Θέλω να πω στην κυρία Υπουργό ότι σαφώς η τακτική, την οποία ακολουθεί τελικά, δημιουργεί ζημιά. Κυρίες και κύριοι συνάδελφοι, τα νομικά είναι επιστήμη. Δεν μπορεί ο καθείς να νομοθετεί εκ του προχείρου και το είπα και πριν. Να σας εξηγήσω τώρα τι εννοώ. Τι συνέβη με τη σημερινή δραστηριότητα της Κυβέρνησης και την απόσυρση; Φέρνετε τροπολογία στην παράγραφο 2 του άρθρου 34 του ν.1846/1951, κυρία Υπουργέ, την οποία μόλις αποσύρατε. Ποια ήταν η διάταξη; Η διάταξη είναι εάν διά δικαστικής απόφασης βεβαιούται ότι το ατύχημα εν τη εκτελέσει της εργασίας ή εξ αφορμής οφείλεται σε δόλο του εργοδότη, ο εργοδότης υποχρεούται και έχει μια σειρά από ποινές. Πάρα πολύ σωστό. Έρχεται τώρα η Κυβέρνηση στην προσπάθεια να δημιουργήσει κάτι και να πουλήσει και διευκρινίζει το ορθό. Και τι λέει; Ο δόλος - λέει - καλύπτει είτε το αποτέλεσμα του ατυχήματος είτε τη μη τήρηση των διατάξεων. Η άγνοια είναι προφανής. Διότι η μη τήρηση των διατάξεων δημιουργεί, τουλάχιστον, ενδεχόμενο δόλο και ως προς το αποτέλεσμα, είναι προφανές. Όταν δεν τηρείς εν γνώσει σου τις διατάξεις, αποδέχεσαι, έστω και αν δεν επιδιώκεις, ότι θα δημιουργηθεί το αποτέλεσμα. Μέχρι τώρα δεν υπάρχει ούτε μια περίπτωση που να ξέρω εγώ, ούτε προσκομίζει η Κυβέρνηση εδώ δικαστήριο που να αμφισβητήσει αυτό. Έρχεται η Κυβέρνηση εδώ και το ερμηνεύει με αυτήν εδώ την άχρηστη δήλωση. Τώρα παίρνει πίσω την άχρηστη δήλωση και δημιουργεί υπερασπιστικό ισχυρισμό στον οποιονδήποτε εργοδότη ως προς την παράβαση των διατάξεων, ότι ο δόλος, δηλαδή, αφορά μόνο το αποτέλεσμα και όχι την παράβαση των διατάξεων. Αυτά συμβαίνουν όταν νομοθετεί κανείς με αυτόν τον τρόπο. Αυτά συμβαίνουν όταν νομοθετεί κανείς για να δημιουργήσει εντυπώσεις. Και, βεβαίως, το παίρνει πίσω τώρα, διότι καταλαβαίνει ότι δεν έχει κανένα νόημα. Όμως, η ζημιά έχει γίνει, κυρίες και κύριοι συνάδελφοι. Κάποιος δικηγόρος επιμελής θα πάρει τα Πρακτικά και μετά από λίγο καιρό θα το ακούσετε. Θα ακούσετε ότι δεν υπάρχει ενδεχόμενος δόλος διότι η Βουλή δεν το εδέχθη. Αυτά παθαίνουμε.
Κύριε Βρούτση, για ποιο θέμα ζητάτε τον λόγο κατ' αρχάς;
Για τις νομοτεχνικές βελτιώσεις που κατέθεσε ο κύριος Υπουργός.
Ωραία. Έχετε τον λόγο για ένα λεπτό. Να ξέρετε ότι - δεν σας έχω βάλει χρόνο, το αναφέρω στους γενικούς εισηγητές - θα πάμε κανονικά τη διαδικασία. Άρα, όταν τελειώσουν οι πρωτολογίες, εάν θέλουν οι γενικοί εισηγητές, για τρία λεπτά θα τους δοθεί ο λόγος για δευτερολογία. Σας το λέω να το έχετε υπ' όψιν σας.
Στην αρχή είπαμε ότι οι εισηγητές θα έχουν δευτερολογία, κύριε Πρόεδρε.
Συνήθως δεν έχουν και το ξέρετε.
Πώς δεν έχουν;
Άλλο λέω. Όχι με βάση τον Κανονισμό, κύριε Κατσώτη, αλλά με βάση την πρακτική. Γι' αυτό και το λέω από τώρα, ώστε εάν κάποιος από τους γενικούς εισηγητές θέλει να κάνει κάποια παρατήρηση, να τα γράφει και θα του δοθεί ο λόγος στη δευτερολογία του να τα πει, για να μην διακόπτουμε τη ροή εις βάρος των συναδέλφων.
Όπως πήρε τον λόγο ο κ. Βρούτσης, θα πάρω και εγώ τον λόγο μετά για να κερδίσω χρόνο.
Κύριε Βρούτση, έχετε τον λόγο για ένα λεπτό.
Κύριε Πρόεδρε, ευχαριστώ πολύ. Θέλω να απευθυνθώ προς το Σώμα και να πω ότι η Υπουργός Εργασίας υπέπεσε, ηθελημένα ή αθέλητα, σε ένα ολίσθημα. Κύριε Πρόεδρε, αυτά που κατέθεσε η Υπουργός Εργασίας δεν είναι νομοτεχνικές βελτιώσεις. Είναι αλλαγή της ουσίας του νόμου. Κυρία Υπουργέ, αφαιρέσατε ένα ολόκληρο άρθρο, πάνω στο οποίο όλο το προηγούμενο διάστημα είχατε επενδύσει και εσείς και είχατε τροφοδοτήσει με πολιτική τροφή τα στελέχη και τους Βουλευτές του ΣΥΡΙΖΑ που έλεγαν για το περίφημο άρθρο της διαβούλευσης ότι βάσει αυτού δεν θα μπορεί κανείς πλέον να αυθαιρετεί μέσα στην επιχείρησή του. Και σήμερα παίρνετε πίσω δύο σημαντικά άρθρα από το νομοσχέδιο, αυτό της διαβούλευσης, που το είχατε κάνει σημαία πολιτική όλο το προηγούμενο διάστημα και αυτό που ανέφερε πριν λίγο ο Κοινοβουλευτικός μας Εκπρόσωπος, ο κ. Δένδιας, το περί δόλου. Δεν είναι νομοτεχνικές βελτιώσεις, κύριε Πρόεδρε. Θέλω να το διορθώσετε. Είναι αλλαγή της ουσίας του νόμου. Ευχαριστώ.
Κύριε Κατσώτη, για να μην παραπονιέστε, έχετε κι εσείς τον λόγο για ένα λεπτό.
Θα αναφερθούμε, βέβαια, στις τροπολογίες που απέρριψε η Υπουργός και στη δευτερολογία μας. Ωστόσο, θεωρούμε ότι η τεκμηρίωση που έκανε για τον λόγο της απόρριψης, ότι θέλει παραπέρα μελέτη από το Υπουργείο Δικαιοσύνης, ιδιαίτερα η τροπολογία, που αυστηροποιεί το πλαίσιο για την καταβολή των δεδουλευμένων, ακυρώνει και αυτό που περιέχεται μέσα στο ίδιο το σχέδιο νόμου της κυρίας Υπουργού. Έχουμε πει ότι σήμερα αξιοποιείται ότι δεν υπάρχει αυτό που λέμε «η δήλη ημέρα», ενώ υπάρχει για το δώρο και δεν αποδίδονται τα δεδουλευμένα και δεν υπάρχει αυτή η αυτόφωρη διαδικασία. Εσείς, λοιπόν, σήμερα, ενώ έχει γίνει αρκετή συζήτηση πάνω σε αυτό το θέμα της αυστηροποίησης, δεν το αποδέχεστε, όπως επίσης και την επέκταση της ευθύνης στους βασικούς μετόχους και στα μέλη του διοικητικού συμβουλίου, αφήνοντας απ' έξω τις ανώνυμες εταιρείες, πολλές από τις οποίες έχουν αυτή τη στιγμή απλήρωτους για πάνω από πέντε, έξι, επτά, οκτώ μήνες τους ίδιους τους τους εργαζόμενους. Άρα, για ποιον νομοθετείτε;
Κύριε Πρόεδρε, θα ήθελα τον λόγο.
Κυρία Χριστοφιλοπούλου, μην κάνουμε άλλες παρεμβάσεις.
Έχω κι εγώ δικαίωμα για μία παρέμβαση του ενός λεπτού.
Εντάξει, έχετε τον λόγο για ένα λεπτό και κλείνουμε τις παρεμβάσεις.
Εντάξει, κύριε Πρόεδρε. Δεν θέλω να θίξω κανέναν, αλλά στην ιστορία με τις χήρες κοροϊδευόμαστε εδώ πέρα. Γιατί εμείς καταθέσαμε εδώ μία ολοκληρωμένη ρύθμιση, η οποία λύνει το πρόβλημα και άκουσα τον κύριο Υπουργό να λέει ότι το πρόβλημα θα υπάρξει το 2019, όταν υπάρχει τώρα! Και μας ακούει και μας βλέπει κόσμος και περιμένει! Δεύτερον, θέλω να ρωτήσω το εξής την κυρία Υπουργό, γιατί όσα ακούστηκαν έχουν βάση, κύριε Πρόεδρε. Δεν είναι απλές νομοτεχνικές βελτιώσεις: Τι είναι εκείνο που της ήρθε τώρα ως νέα γνώση ή νέο φως και αποσύρει ξαφνικά; Διότι υπάρχουν και άλλες διατάξεις, για τις οποίες έχουμε εκφραστεί θετικά, αλλά λέμε ότι δεν ξέρουμε εάν θα τις ψηφίσουμε, μπορεί να πούμε «παρών», γιατί έχουν ατέλειες. Ποιο είναι το συμβάν ενδεχομένως, που σας έκανε ξαφνικά να καταλάβετε τα προβλήματα και να το αποσύρετε; Όταν εμείς στη Δημοκρατική Συμπαράταξη σας λέγαμε «κάντε διαβούλευση, όχι μόνο ηλεκτρονική και φωνάξτε και τη ΟΚΕ» - μάλλον την φωνάξατε την ΟΚΕ, αλλά πάλι δεν έχετε καταλάβει τον νόμο, «στείλτε το σχέδιο νόμου στην ΟΚΕ και να γίνει μία ουσιαστική συζήτηση», τώρα όλα αυτά τα θετικά θα μπορούσαν να έχουν εφαρμοσιμότητα. Και τώρα ρωτώ, γιατί αποσύρονται τελευταία στιγμή; Γιατί αυτό που λέγαμε ότι είναι άτολμο, και πρόχειρο, και ατελές, αποδεικνύεται στην πράξη, κύριε Πρόεδρε. Ευχαριστώ.
Ο ρόλος του Προεδρείου δεν είναι να παίρνει θέση σε αυτά που ακούγονται. Επομένως, επί του πολιτικού σκέλους των παρατηρήσεων των τριών σας και ιδιαίτερα του κ. Βρούτση, εάν δεν ήμουν στο Προεδρείο θα έλεγα ότι συμφωνώ. Επί του Κανονισμού, όμως, θα μου επιτρέψετε να σας θυμίσω ότι οποιοσδήποτε υπουργός οποιασδήποτε κυβέρνησης - γι' αυτό γίνεται η κουβέντα - έχει δικαίωμα να κάνει αλλαγές σε ένα νομοσχέδιο και στην Ολομέλεια. Τώρα, αν η πρακτική είναι επ' ωφελεία ή όχι, αυτό είναι άλλο θέμα και την ευθύνη την έχει ο εκάστοτε Υπουργός. Όμως, δεν παραβιάζεται ο Κανονισμός, διότι απευθυνθήκατε και σε εμένα για λόγους ευγενείας. Άρα, λέω το ένα σκέλος, το πολιτικό. Αν δεν ήμουν εδώ, θα έλεγα ότι συμφωνώ μαζί σας. Στο διαδικαστικό, όμως, έχει δικαίωμα η κυρία Υπουργός να το κάνει αυτό. Κυρία Υπουργέ, γράψτε όλες τις παρατηρήσεις σας και θα σας δώσω περισσότερο χρόνο στην ομιλία σας.
Ναι, κύριε Πρόεδρε, αλλά κάθε φορά δεν μου δίνετε τον λόγο για να απαντήσω.
Μα, καλά τώρα παραπονιέστε για τον λόγο; Σας ζήτησα τρεις φορές να πάρετε τον λόγο και τον πήγατε πίσω. Σας άφησα να μιλήσετε εννέα λεπτά αντί για πέντε.
Μα, κύριε Πρόεδρε και πριν που πήρα τον λόγο…
Μα, είναι σημαντική η συζήτηση!
Εγώ λέω ότι όταν είμαι στην Έδρα ξέρω τι κάνω. Μη με ρωτάτε για τους προηγούμενους και τα λοιπά. Και σας λέω ότι τώρα - για να κλείσουμε - θα σας δώσω δυο, τρία λεπτά, για να απαντήσετε σε ένα, δυο ερωτήματα. Όμως, πρέπει να σημειώνετε από εδώ και πέρα. Παράκληση: Να μας πείτε χονδρικά πότε θα μιλήσετε, γιατί με ρωτούν οι Κοινοβουλευτικοί Εκπρόσωποι για να είναι όλοι στην Αίθουσα. Και εκεί, αντί για δεκαοχτώ λεπτά, θα έχετε επιπλέον χρόνο.
Κύριε Πρόεδρε, αν μου επιτρέπετε να μιλήσω επί της διαδικασίας, για την ουσία της συζήτησης τώρα έχει νόημα να απαντήσει η κυρία Υπουργός.
Μα, δεν ακούσατε τι είπα; Είπα ότι για λόγους ισονομίας θα δώσω τον λόγο για δυο, τρία λεπτά στην κυρία Υπουργό και της είπα από εκεί και πέρα, για να μην κάνουμε αυτό το πράγμα, να απαντήσει συνολικά στην ομιλία της. Ορίστε, κυρία Υπουργέ, έχετε τον λόγο.
Συνοπτικά, λοιπόν, για τις συγκεκριμένες παρατηρήσεις, έχω να πω τα εξής: Προς το ΚΚΕ, σε σχέση με τη μη καταβολή μισθού και τη δήλη ημέρα, το είχα διευκρινίσει και άλλη φορά. Η μη καταβολή μισθού συνιστά αδίκημα και ποινικό, που είναι ήδη αυτόφωρο αδίκημα. Προβλέπεται, δηλαδή, αυτόφωρη διαδικασία. Σε σχέση με τη δήλη ημέρα, ο Αστικός Κώδικας 655- αν δεν κάνω λάθος - λέει ποια είναι η δήλη ημέρα. Η δήλη ημέρα, όταν κάποιος έχει ημερομίσθιο είναι η επόμενη, όταν κάποιος έχει δεκαπενθήμερο, είναι η επόμενη του δεκαπενθημέρου, όταν κάποιος δουλεύει μήνα, είναι η επόμενη του τέλους του μήνα. Άρα, είναι λάθος, κατά την εκτίμησή μας, να βάλουμε μια ρύθμιση η οποία θα ορίζει τη δήλη ημέρα πάντα ως την επομένη του μήνα, γιατί αυτό αφορά κάποιες περιπτώσεις, δεν αφορά όλες τις περιπτώσεις. Νομίζω ότι ο Αστικός Κώδικας αυτό το ζήτημα, δηλαδή, το ποια είναι η δήλη ημέρα της καταβολής του μισθού, το έχει λύσει. Σε σχέση με την ευθύνη των μετόχων και των μελών του διοικητικού συμβουλίου μιας ανώνυμης εταιρείας, υπάρχει αυτή τη στιγμή μια βασική αρχή του δικαίου, που είναι η νομική αυτοτέλεια των ανωνύμων εταιρειών. Δεν προβλέπεται από το εταιρικό δίκαιο η ευθύνη των μετόχων και μελών του διοικητικού συμβουλίου έναντι τρίτων. Εννοώ ότι δεν προβλέπεται η ευθύνη για καταβολή οποιασδήποτε αξίωσης τρίτων έναντι της ανώνυμης εταιρείας. Εσείς στην πρότασή σας θεωρείτε δεδομένη τέτοια υποχρέωση. Το είχα απαντήσει και την άλλη φορά που είχατε προτείνει αυτή την τροπολογία. Είναι μια πολύ μεγάλη ρωγμή στο εταιρικό δίκαιο και νομίζω ότι χρειάζεται περαιτέρω επεξεργασία, διότι αυτή η πρότασή σας συνιστά μια άρση της αυτοτέλειας της ανώνυμης εταιρείας. Γι' αυτό διευκρίνισα ότι πολλά από αυτά, ακόμη και αν κινούνται στη σωστή πολιτική κατεύθυνση, σε μια κατεύθυνση με την οποία θα συμφωνούσαμε και εμείς, χρειάζονται πολύ περισσότερη νομική δουλειά, η οποία δεν εξαρτάται μόνο από το χαρτοφυλάκιο του δικού μου Υπουργείου. Σε σχέση με την ακυρότητα και τη συγκεκριμένη διάταξη που αφορά την ενημέρωση και τη διαβούλευση, κατ' αρχάς, δεν καταλαβαίνω ποιο είναι το πρόβλημα να γίνεται αυτό, όταν γίνεται διάλογος τόσες μέρες στις επιτροπές και υπάρχει η δυνατότητα του Υπουργείου να καταθέσει βελτιώσεις, ακόμη και αυτή τη στιγμή στην Ολομέλεια. Νομίζω ότι ίσα ίσα οι διορθώσεις που έκανα έδειξαν ότι λάβαμε υπ' όψιν μια σειρά από σχόλια, χωρίς να ανατρέπουν τον πυρήνα των διατάξεων, μια σειρά από σχόλια τα οποία θα έπρεπε να ληφθούν υπ' όψιν. Ως προς τη συγκεκριμένη ρύθμιση, η οποία προέβλεπε αυτοδίκαιη ακυρότητα σε οποιαδήποτε ουσιώδη - έτσι έλεγε η διάταξη - μεταβολή της σύμβασης εργασίας, εδώ υπάρχουν δυο προβλήματα τα οποία μας διατυπώθηκαν στις επιτροπές. Για λόγους συνοχής τα υποβάλλω όλα μαζί. Το ένα πρόβλημα είναι το τι είναι το ουσιώδες. Και δεδομένου ότι μιλάμε για παρέμβαση στη σύμβαση εργασίας, μπορεί ο ένας εργαζόμενος να θεωρήσει μια αλλαγή για τον ίδιο ουσιώδη και ο άλλος όχι. Θεωρώ ότι πρέπει να προβλεφθεί οπωσδήποτε μια έννομη συνέπεια, η οποία θα πρέπει να σχετίζεται με την ακυρότητα στο ζήτημα της παραβίασης των διαδικασιών ενημέρωσης και διαβούλευσης. Απλώς χρειάζεται περαιτέρω επεξεργασία, γιατί υπάρχει αυτή η αόριστη νομική έννοια μέσω του ουσιώδους που δεν αφήνεται να κριθεί από τον δικαστή, αλλά αφήνεται να κριθεί από τα μέρη. Για αυτόν τον λόγο αποσύρουμε τη συγκεκριμένη διάταξη. Σε σχέση με την ΟΚΕ - το είπα και χθες - , πέρα από τη συζήτηση στις επιτροπές, όπου ήρθε η ΟΚΕ και κατέθεσε τις απόψεις της, έχουμε ζητήσει τη γνώμη της. Όταν κάνω την ομιλία μου, θα καταθέσω και την επιστολή στα Πρακτικά. Σας ευχαριστώ πολύ.
Ευχαριστούμε και εμείς. Προχωρούμε, χωρίς διακοπή, με πέντε ομιλητές συναδέλφους. Είναι, όπως είπα, η κ. Τζούφη, η κ. Καρακώστα, ο κ. Μεϊκόπουλος, ο κ. Δημοσχάκης και ο κ. Κέλλας. Κυρία Τζούφη, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, αγαπητοί συνάδελφοι, θα ήθελα να ξεκινήσω με δύο εισαγωγικές παρατηρήσεις: Νομίζω ότι η πλειοψηφία των ομιλητών της Μείζονος Αντιπολίτευσης - και όχι μόνον - αναμασά αυτό το γνωστό «copy - paste» ψευδές αφήγημα της καταστροφολογίας. Θα έλεγα ότι εκ μέρους της υπάρχει επιλεκτική κώφωση τόσο στις στοιχειοθετημένες απαντήσεις που δίνονται από τους εμπλεκόμενους Υπουργούς, όσο και στα αιτήματα των εργαζομένων κάποια εκ των οποίων υλοποιούνται στο παρόν νομοσχέδιο. Επίσης, υπάρχει - θα μου επιτρέψετε να χρησιμοποιήσω τον όρο - εκ μέρους τους κυνική - και επιμένω στο «κυνική» - αμνησία όσον αφορά τα πεπραγμένα τους, με συστηματική παραποίηση των στοιχείων που αφορούν την ανεργία, τους μισθούς, τις συντάξεις, την απορροφητικότητα του ΕΣΠΑ, με στόχο την τρομοκράτηση του κόσμου, που διαχειρίζεται ακόμη μια πολύ δύσκολη καθημερινότητα, και βέβαια με την ελπίδα να οικοδομήσουν με τον τρόπο αυτόν και με τη βοήθεια φιλικών τους μέσων μαζικής ενημέρωσης τη διαδικασία της επανόδου τους στον χαμένο γι' αυτούς παράδεισο της κυβερνητικής εξουσίας, που εκτός των άλλων - επιτρέψτε μου να το πω - λειτουργούσε για κάποιους από αυτούς και ως το ατομικό τους αφροδισιακό. Η δεύτερη παρατήρησή μου στην οποία επιμένω - την έκανε και η αρμόδια Υπουργός - είναι η συστηματική μη αναφορά από τον λαλίστατο πιστεύω κατά τα άλλα εισηγητή της Νέας Δημοκρατίας, που πήρε πολλές φορές σήμερα τον λόγο, παρ' ότι προκλήθηκε, στις διατάξεις που αφορούν τα άτομα με αναπηρία. Έχει ακόμη λίγο χρόνο για να δούμε τι θα γίνει μέχρι τέλους. Η γνώμη μου είναι ότι αυτό γίνεται σκόπιμα με στόχο να μην καταγραφούν οι θετικές ειδήσεις, που εμπεριέχονται σε αυτές τις κρίσιμες διατάξεις. Νομίζω ότι οι άνθρωποι του αναπηρικού κινήματος μπορούν να κρίνουν και την προηγούμενη αδράνειά τους, αλλά και τη σημερινή τους στάση. Στο υπόλοιπο της ομιλίας μου θα αναφερθώ αποκλειστικά στις διατάξεις αυτές που αφορούν τα άτομα με αναπηρία, καθώς θεωρούμε - όχι μόνον εμείς, αλλά και όλο το αναπηρικό κίνημα - ότι είναι ένα σημαντικό βήμα που έρχεται να βοηθήσει στην περαιτέρω ένταξη των ατόμων αυτών στην πολιτική και οικονομική ζωή της χώρας, υλοποιώντας τη σύμβαση των Ηνωμένων Εθνών για τα δικαιώματα αυτών των ανθρώπων που, αν και κυρώθηκε το 2012, ουδέποτε έλαβε τις απαραίτητες εξειδικεύσεις και τελικά δεν εφαρμόστηκε. Χάρις και στους αγώνες του αναπηρικού κινήματος, τις επίπονες, μακρές και επίμονες προσπάθειές τους, πράγματι, τα τελευταία χρόνια υπάρχει μια σταδιακή μετατόπιση προς το κοινωνικό μοντέλο για την αναπηρία, όπως το συζητάμε σήμερα και όπως αποτυπώνεται και σε αυτήν τη σύμβαση, αλλά και στο παρόν νομοσχέδιο. Βέβαια οι συνθήκες της ασφυκτικής οικονομικής πολιτικής των τελευταίων χρόνων επέφεραν βαρύτατο πλήγμα στη λειτουργία και στην άσκηση κοινωνικής πολιτικής εκ μέρους του κράτους. Ειδικότερα τα παιδιά με αναπηρίες έρχονται αντιμέτωπα με διάφορες μορφές αποκλεισμού, επηρεάζονται πολύ και αυτό διαφέρει ανάλογα με το είδος της αναπηρίας, τον τόπο διαμονής και την κοινωνική τάξη στην οποία ανήκουν. Βρίσκονται στην πρώτη θέση των θυμάτων - και αυτά και μαζί και οι οικογένειές τους - της οικονομικής και ανθρωπιστικής κρίσης, που πρώτα απ' όλους θέτει σε αμφισβήτηση τα κεκτημένα δικαιώματά τους. Στο παρόν, λοιπόν, νομοσχέδιο εμπεριέχονται διατάξεις που αποσκοπούν στο να αντιμετωπίσουν τα εξωγενή εμπόδια και τους περιορισμούς, αλλά και να εμπεδώσουν στην κοινωνία την αντίληψη της αναπηρίας ως κοινωνικού ζητήματος, ορίζοντας σαφώς τις υποχρεώσεις της πολιτείας που οφείλει να μεριμνά και να διευκολύνει την εν γένει προσβασιμότητα των ατόμων στο φυσικό, δομημένο, ηλεκτρονικό και διοικητικό περιβάλλον, βάζοντας στοιχεία θεσμικής συγκρότησης σε ανώτατο επίπεδο, όπου μπορούν να καταφεύγουν, αλλά ταυτόχρονα και αξιόπιστης στατιστικής καταγραφής αυτών των δεδομένων, κάτι που είναι πάρα πολύ χρήσιμο για να σχεδιάζει κανείς πολιτικές για την αναπηρία. Επειδή δεν υπάρχει χρόνος, δεν θα αναφερθώ πιο ειδικά στις πολύ κρίσιμες διατάξεις. Θα σταθώ, όμως, σε ένα σημείο που θεωρώ κρίσιμο, στην επέκταση της χορήγησης ειδικής άδειας και για γονείς τέκνων - που δεν υπήρχε μέχρι τώρα, υπήρχε μόνο για σωματικά νοσήματα - με σοβαρή νοητική στέρηση, σύνδρομο Down, αυτισμό, σοβαρή κινητική αναπηρία, που είναι πάρα πολύ σημαντικό για τους γονείς αυτών των παιδιών. Το έχουν πολύ μεγάλη ανάγκη. Και μάλιστα, με νομοθέτηση της άδειας και για μεγαλύτερες ηλικίες, όταν οι γονείς αυτοί συνεχίζουν να έχουν την επιμέλεια αυτών των παιδιών με τα πολύ σοβαρά προβλήματα, καθώς γνωρίζουμε ότι ειδικά γι' αυτά τα νοσήματα, όπως είναι η νοητική αναπηρία και τα ψυχικά νοσήματα, η επιμέλεια από τους γονείς τους είναι εφ' όρου ζωής. Καθώς μεγαλώνουν, τα προβλήματα για τους γονείς διογκώνονται και η επιβάρυνση είναι πολύ μεγαλύτερη και δεν υπάρχουν και οι κατάλληλες δομές για να αναλάβουν αυτά τα ενήλικα άτομα. Επομένως, θεωρώ αυτή τη διάταξη μια σημαντική βοήθεια στην οικογένεια αυτών των ανθρώπων. Αγαπητοί συνάδελφοι, οι πολιτικές για την αναπηρία - κι εδώ απευθύνομαι και προς το Κομμουνιστικό Κόμμα Ελλάδας - και οι προσπάθειες που κάνουμε δεν είναι ευχολόγια και βεβαίως, δεν αφορούν έναν μικρό πληθυσμό ανθρώπων. Ξέρουμε ότι στο επίπεδο της Ευρωπαϊκής Ένωσης ένας στους έξι πολίτες έχει κάποια μορφή αναπηρίας από ήπια ως πολύ σοβαρή, με αποτέλεσμα ογδόντα εκατομμύρια άτομα να αντιμετωπίζουν σοβαρότατα προβλήματα. Επίσης, ξέρουμε ότι είναι μια κατηγορία που τα ποσοστά φτώχειας είναι 70% υψηλότερα από τον μέσο όρο, μαζί με την ελαττωμένη προσβασιμότητα στην απασχόληση και την εργασία. Επομένως, είναι ένα θέμα πάρα πολύ σημαντικό. Και αυτή η Κυβέρνηση χωρίς να λέει ότι έλυσε τα ζητήματα, έκανε μια σειρά από πολύ σημαντικές προσπάθειες για να διευκολύνει τη ζωή αυτών των ανθρώπων, αυξάνοντας την πρόσληψη ανθρώπων και γονέων με αναπηρία στο δημόσιο σε ποσοστό 15%, ενδυναμώνοντας την ειδική εκπαίδευση, προσλαμβάνοντας πολύ περισσότερους εκπαιδευτικούς και ανοίγοντας πολύ περισσότερες σχολικές μονάδες κατά προτεραιότητα. Δημοσιεύτηκαν χθες τα στοιχεία για την πρόσληψη στην ειδική αγωγή οκτώ χιλιάδων περίπου αναπληρωτών εκπαιδευτικών, ειδικού εκπαιδευτικού και βοηθητικού προσωπικού, στις δομές πρωτοβάθμιας και δευτεροβάθμιας εκπαίδευσης κατά απόλυτη προτεραιότητα. Αναδιοργανώνουμε τις δομές που παρέχουν ψυχική υγεία με την ενεργό συμμετοχή των ληπτών. Ιδρύσαμε τα κέντρα παρακολούθησης σπανίων νοσημάτων. Και μόλις χθες δημοσιεύτηκε η υπουργική απόφαση, που αφορά κρίσιμες ομάδες ανθρώπων που πάσχουν τα παιδιά τους, ενώ γίνεται μεγάλη προσπάθεια να εξασφαλιστούν και τα πολύ ακριβά φάρμακα που έχουν ανάγκη για τις θεραπείες τους και άλλα πολλά. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Όπως είπα και πριν, προφανώς και δεν έχουμε λύσει όλα τα προβλήματα. Αναφέρθηκε και η Υπουργός. Είναι σοβαρότατα τα θέματα. Είναι απαραίτητη η αναμόρφωση της διαδικασίας πιστοποίησης της αναπηρίας στα ΚΕΠΑ και η επικαιροποίηση του κανονισμού εκτίμησης του βαθμού αναπηρίας. Όμως, με τα υπάρχοντα διαχρονικά προβλήματα, δώσαμε τη δυνατότητα με το παρόν νομοσχέδιο να μην κόβεται η σύνταξη αναπηρίας ή τα αναπηρικά επιδόματα μέχρι να υπάρξει αυτή η απόφαση. Κι επίσης, δεν κόβεται η αναπηρική σύνταξη σε ανθρώπους που πάσχουν από ψυχικά νοσήματα και βρίσκουν κάποια εργασία. Πράγματι, ο αγώνας σε αυτή την κατεύθυνση είναι δύσκολος και συνεχίζεται και για το αναπηρικό κίνημα και για την πολιτεία. Οι δράσεις που πρέπει να υλοποιούνται σχετικά με την προσβασιμότητα, τη συμμετοχή, την ισότητα, την απασχόληση, την εκπαίδευση, την κατάρτιση, την κοινωνική προστασία και την υγεία είναι υποχρέωση της πολιτείας, αλλά και του καθένα μας και της καθεμιάς μας που μπορεί να συμβάλλει ξεχωριστά με τις προτάσεις.
Κλείστε, κυρία συνάδελφε.
Τελειώνω, κύριε Πρόεδρε. Ας κρατήσουμε, λοιπόν, ότι αυτό ειδικά το κομμάτι - και περιμένω ότι θα ψηφιστεί από όλους τους συναδέλφους - που περιέχει και τα θετικά στοιχεία της καλής νομοθέτησης, αφού έτυχε ευρείας διαβούλευσης κι έχει τη συναίνεση όλων των φορέων του αναπηρικού κινήματος, θα είναι εκείνο που θα ενεργοποιήσει, με την ενεργό συμμετοχή όλων μας, αλλά ιδιαίτερα του αναπηρικού κινήματος, να παρακολουθήσει και να συμβάλλει στη διαμόρφωση περαιτέρω πολιτικών για την αναπηρία. Σας ευχαριστώ πολύ.
Κύριε Πρόεδρε!
Ορίστε.
Θα ήθελα τον λόγο.
Για τι πράγμα;
Δεν ήμουν εδώ. Αν ο Κανονισμός σας το επιτρέπει, ζητώ την κατανόησή σας. Όταν έκανε την παρέμβαση η Υπουργός δεν ήμουν εδώ, αλλά ενημερώθηκα ότι αποσύρθηκε κάτι και βλέπω ότι έτσι είναι. Έχω το δικαίωμα να αντιδράσω τώρα ή δεν έχω το δικαίωμα;
Παρ' ότι μίλησε η κ. Χριστοφιλοπούλου εκ μέρους του κόμματός σας, αλλά επειδή μίλησε και ο κ. Δένδιας και ο κ. Κατσώτης, ορίστε για δύο λεπτά έχετε τον λόγο.
Ευχαριστώ πολύ. Κύριε Πρόεδρε, δεν ήσασταν εχθές εδώ, ήταν όμως οι Υπουργοί. Ήρθε αιφνιδίως στην Αίθουσα ο Υπουργός Οικονομίας, Οικονομικών και άλλων θεμάτων και ζήτησε να μας ενημερώσει για την επίσκεψή του στις Βρυξέλλες και για τις συνομιλίες που είχε αρμοδίως εκεί. Διαβεβαίωσε την Αίθουσα ότι σε ό,τι τον αφορά, δεν είχε για κανένα θέμα του παρόντος σχεδίου νόμου την παραμικρή συζήτηση από την πλευρά των άλλων. Βέβαια, έκανε και άλλες διαβεβαιώσεις για άλλα θέματα. Του είπαμε ότι δεχόμαστε με θετικό τρόπο αυτές τις διαβεβαιώσεις και δεν έχουμε κανένα λόγο να τις αμφισβητούμε, παρά το γεγονός ότι άλλες διαβεβαιώσεις που έχει δώσει στο παρελθόν - του είπα, μάλιστα, για το δημόσιο χρέος, αλλά και άλλα θέματα - αποδείχθηκαν ως διαβεβαιώσεις του αέρα και ότι αυτό το σχέδιο νόμου έχει θέματα για τα οποία δεν κάνει να παίρνει και την ευθύνη. Διότι άλλο είναι να σε ενημερώνουν και άλλο να είναι δικό σου, ως Υπουργού, πνευματικό τέκνο ένα σχέδιο νόμου. Ενημερώθηκα, λοιπόν, αιφνιδίως - και γι' αυτό ζήτησα τον λόγο - ότι απεσύρθη μια διάταξη περί διαβουλεύσεως και σχετικών πρακτικών. Αν κάνω λάθος, ας διορθωθώ τώρα. Απεσύρθη αυτή η διάταξη - το βλέπω εδώ, στο κείμενο - και μάλιστα, ως διάταξη που αποσύρεται εν μέσω νομοτεχνικών βελτιώσεων. Εδώ δεν είναι ιθαγενείς να μοιράζετε καθρεφτάκια. Εδώ είναι Εθνική Αντιπροσωπεία. Όταν μιλούσε ο Υπουργός Οικονομικών και υπήρξε ο κοινοβουλευτικός αντίλογος, ήσασταν εδώ. Απαντήσατε σε όλα τα θέματα που νομίζατε ότι απασχολούν την Εθνική Αντιπροσωπεία. Στο θέμα αν έχετε ανοικτά ζητήματα με την Ευρωπαϊκή Ένωση ή με τις Βρυξέλλες ή δεν ξέρω εγώ με ποιον σιωπήσατε και με πονηρό τρόπο, νομίζοντας ότι θα μας κοροϊδέψετε, κάνατε αυτή την αλλαγή. Είναι ντροπή σας! Εδώ δεν είμαστε για να μας κοροϊδεύετε.
Όλα είναι ντροπή για τον κ. Λοβέρδο; Να μιλάει πιο καλά!
Είστε πάρα πολύ θρασείς να πιστεύετε ότι είστε εδώ για να μας κοροϊδεύετε. Πρέπει να κάνετε αυτοκριτική, πρέπει να σέβεστε την Εθνική Αντιπροσωπεία όπως σας σέβεται. Δεν είστε ούτε καν μέλος της Εθνικής Αντιπροσωπείας και μας κοροϊδεύετε στα ίσια.
Ολοκληρώστε, κύριε Λοβέρδο.
Κύριε Πρόεδρε, εδώ μιλάμε για έναν εσμό ψευτών…
Κλείστε, λοιπόν.
…και είχε και το θράσος χθες να μας κάνει παραίνεση περί ειλικρίνειας.
Κύριε Λοβέρδο, θα κλείσω το μικρόφωνο. Τελειώστε.
Κύριε Πρόεδρε, θα ήθελα τον λόγο.
Κύριε Μαντά, ένα λεπτό περιμένετε. Κατ' αρχάς, κύριε Λοβέρδο, πρέπει να σας ενημερώσω ότι, επειδή ετέθη το θέμα - όχι με τόσο οξύ τρόπο όπως το θέσατε εσείς - από όλους όσους μίλησαν, η κυρία Υπουργός, όταν έδωσε απάντηση, απήντησε επί του θέματος όπως εκείνη νόμιζε. Δεν θα της υποβάλουμε πώς πρέπει να απαντήσει. Απήντησε, πάντως. Άρα, σε ότι αφορά την κυρία Υπουργό, απάντηση έχει δοθεί, κατά την άποψη της, ικανοποιητική, κατά την άποψή κάποιων άλλων συναδέλφων της Αντιπολίτευσης όχι ικανοποιητική. Ούτε τους μεν θα κρεμάσουμε ούτε την κυρία Υπουργό. Κύριε Μαντά, εσείς γιατί θέλετε τον λόγο; Διότι εσείς πάντα διευκολύνετε τη διαδικασία.
Διευκολύνουμε κύριε Πρόεδρε, αλλά υπάρχει και ένα όριο, κύριε Πρόεδρε.
Ορίστε, έχετε ένα λεπτό.
Ως Κοινοβουλευτικός Εκπρόσωπος θα ήθελα να πω για ένα δευτερόλεπτο ένα πράγμα.
Ο δικός σας Κοινοβουλευτικός Εκπρόσωπος μιλάει. Ηρεμήστε να ακούσουμε!
Κύριε Πρόεδρε, πάρα πολύ ειλικρινά λέω ότι εγώ και στην ομιλία μου έκανα παρατήρηση σε ένα άρθρο το οποίο απεσύρθη. Υπάρχουν πάρα πολλά πράγματα να πει κανένας για διάφορα άρθρα κ.λπ., αλλά το να έρχεται ο κ. Λοβέρδος, τον οποίο «τσίμπησαν» ξαφνικά και να λέει ότι έγινε αυτό εκείνο, το άλλο και να απευθύνεται με τέτοιους χαρακτηρισμούς, «ντροπή και αίσχος» και δεν ξέρω εγώ τι, νομίζω ότι είναι απρέπεια και το κάνει συστηματικά κάποιες φορές ο κ. Λοβέρδος.
Μην κάνετε κριτική τώρα της διαδικασίας ενός συναδέλφου. Όποτε θέλει μπαίνει στην Αίθουσα, όποτε θέλει δεν μπαίνει.
Εντάξει, αλλά υπάρχει και ένα όριο.
Κλείνουμε…
Κύριε Πρόεδρε, με συγχωρείτε.
Κύριε Λοβέρδο, σας παρακαλώ! Υπάρχουν και συνάδελφοι οι οποίοι περιμένουν.
Μιλάει για απρέπεια.
Εντάξει τώρα!
Κύριε Πρόεδρε, μισό λεπτό.
Ορίστε, έχετε μισό λεπτό και κλείνουμε. Δεν γίνεται έτσι.
Κοινοβουλευτική απρέπεια είναι αυτό που έχει επαναληφθεί το τελευταίο τρίμηνο τέσσερις με πέντε φορές, να έρχεται σχέδιο νόμου εδώ βάσει του οποίου υπάρχουν επιχειρηματολογίες άλφα, βήτα, γάμα υπέρ του από Βουλευτές της Πλειοψηφίας, να υπάρχει ανοιχτή διαβούλευση με την τρόικα, τους θεσμούς και τους λοιπούς, να το κρύβει αυτό και να έρχεται να κοροϊδεύει εδώ το Σώμα.
Κύριε Λοβέρδο…
Πρέπει να αισθάνονται ντροπή οι Βουλευτές της Πλειοψηφίας. Θα μας πουν και απρεπείς!
Κύριε Πρόεδρε, σας παρακαλώ…
Κλείσαμε, κύριε Μαντά. Σας παρακαλώ, αφήστε το.
Ξέρετε, είμαστε ήπιοι, ήπιοι, αλλά η ανοχή σε ορισμένα πράγματα και στον τρόπο που λειτουργούμε κοινοβουλευτικά έχει κάποια όρια.
Κύριε Μαντά, λογοκρισία στο πώς μιλούν οι συνάδελφοι δεν θα μπει από το Προεδρείο. Από κει και πέρα, ο καθένας κρίνεται και χαρακτηρίζεται με βάση τη συμπεριφορά του και τα λεγόμενά του.
Έχετε τη δυνατότητα να τους ελέγξετε, να τους παρατηρήσετε…
Δεν μίλησα για καμμία λογοκρισία. Εγώ κάνω πολιτικούς χαρακτηρισμούς. Πολιτικούς χαρακτηρισμούς και πολιτική αντιπαράθεση…
Έχουμε ακούσει και χειρότερα εδώ μέσα και από άλλες πλευρές.
Ξαναλέω ότι πολιτικούς χαρακτηρισμούς και πολιτική αντιπαράθεση σε αυτή την Αίθουσα φαντάζομαι ότι προσπαθούμε όλοι να κάνουμε.
Τα είπατε αυτά πριν από λίγο. Μην τα λέτε πάλι.
Κύριε Πρόεδρε, όταν μιλάω, θα σας παρακαλέσω πάρα πολύ, εφόσον μου δίνετε τον λόγο, εκτός και αν δεν μου τον δίνετε, οπότε σταματώ…
Τον πήρατε μόνος σας τώρα παρεμπιπτόντως. Δεν σας τον έδωσα, έτσι; Λοιπόν, ολοκληρώστε, γιατί δεν θέλω να μείνετε με την εντύπωση ότι κάνω διάκριση.
Όλοι θέλουν να ολοκληρώσουν εκτός από τους Βουλευτές, κύριε Πρόεδρε!
Από ό,τι βλέπω, ολοκληρώσατε. Ευχαριστώ, κύριε Μαντά. Το εκτιμώ αυτό. Η κ. Καρακώστα έχει τον λόγο. Η ελληνική γλώσσα είναι πάμπλουτη. Δεν μπορούμε να αποφεύγουμε τους χαρακτηρισμούς.
Αυτό να το πείτε σ' αυτούς που τους χρησιμοποιούν, κύριε Πρόεδρε. Έχετε τη δυνατότητα.
Μπορούμε να πούμε τα πιο σκληρά πράγματα χωρίς να προσβάλλουμε ανθρώπους. Ορίστε, κυρία Καρακώστα, έχετε τον λόγο.
Θα ήθελα να χαιρετίσω και εγώ τις συναδέλφισσες και τους συναδέλφους, που βρισκόμαστε σήμερα εδώ για να συζητήσουμε αυτό το νομοσχέδιο. Ξέρετε ότι πολλές φορές ανεβαίνουμε στο Βήμα για να αναλύσουμε ένα νομοσχέδιο, αλλά στη διάρκεια αυτής της διαδικασίας δημιουργούνται τόσα πράγματα που αναγκάζεσαι να αναφερθείς σε αυτά. Πολλές φορές ακούμε εμείς, οι Βουλευτές του ΣΥΡΙΖΑ, οι οποίοι καλώς ή κακώς έχουμε μια καταγωγή και μια πορεία στη ζωή μας πως ό,τι κάνουμε σε αυτή την Αίθουσα τα κάνουμε και τα ψηφίζουμε για να μείνουμε στα έδρανά μας. Έχουμε συζητήσει ξανά το θέμα και θέλω να ξεκινήσω από μια εξαιρετική φράση που είπε η Υπουργός προηγούμενα σε μια άλλη απάντησή της, όπου είπε: «Ξέρετε, εσείς σκέφτεστε με το περιεχόμενο δουλειάς που μπορεί να πάρουν οι δικηγόροι, ενώ εμείς σκεφτόμαστε με την πλευρά του εργαζόμενου». Αυτή η φράση δεν είναι μια απλή φράση. Είναι ο τρόπος που έχει δομηθεί η σκέψη ενός ανθρώπου, η πορεία στη ζωή του, οι αγώνες που έχει κάνει και ποιες αφετηρίες έχει προκειμένου να διαμορφώσει ένα νομικό πλαίσιο. Διότι αυτή τη δουλειά κάνουμε εμείς οι Βουλευτές, επικυρώνουμε ένα νομοθετικό πλαίσιο. Πρέπει, λοιπόν, να ξέρετε ότι καλώς ή κακώς με προσωπικό κόστος και του χρόνου και πολλές φορές και του επαγγέλματός μας, εμείς βρισκόμασταν στους δρόμους και αγωνιζόμασταν για συγκεκριμένα πράγματα. Μη μας εγκαλείτε για την ψυχοσύνθεση που έχουμε αυτή την περίοδο που είμαστε Βουλευτές, γιατί την έχουμε, θα την έχουμε και την παραδεχόμαστε. Αναγκαστήκαμε πολλές φορές και το έχουμε παραδεχθεί να ψηφίσουμε στοιχεία και άρθρα τα οποία έχουμε πει ότι δεν είναι στην ιδεολογία μας. Το έχουμε πει, το έχουμε παραδεχθεί. Άρα, λοιπόν, στεναχωριόμαστε, όταν το κάνουμε αυτό, γιατί; Διότι πέρα από την ψυχοσύνθεσή μας έχουμε βάλει και την πολιτική μας λογική, ότι σε αυτά τα έδρανα βρισκόμαστε για να υπηρετήσουμε σε αυτή τη δύσκολη φάση που περνάει η χώρα μας και το οικονομικό πλαίσιο που κάποιοι άλλοι μας επιβάλλουν, γιατί εσείς που μέχρι σήμερα κυβερνήσατε μας φέρατε εδώ. Όταν, λοιπόν, βρισκόμαστε μπροστά σε ένα νομοσχέδιο - και μην μας εγκαλείτε για αυτό - που είναι θετικό και σύμφωνο με την ιδεολογία μας, βεβαίως και χαιρόμαστε. Δεν καταλαβαίνω γιατί μας είπατε ότι πανηγυρίζουμε. Βεβαίως και χαιρόμαστε. Και αυτό το νομοσχέδιο είναι ένα απ' αυτά. Και πραγματικά, είναι στην ιδεολογία μας αυτό. Έχω, λοιπόν, να πω το εξής, και με προκαλείτε για αυτό: Επειδή εσείς και μάλιστα ο Άδωνις ο Γεωργιάδης είπε «είναι στην ιδεολογία μου…»…
Μην κάνετε αναφορές ονομαστικές.
Ευτυχώς λείπει, δεν θα σας πάρει χρόνο. Δεν είναι στην ιδεολογία μας, λέει…
Ευτυχώς ή δυστυχώς μην κάνετε αναφορές.
Συγγνώμη…
Δεκαεπτά φορές αποκαλέσατε πριν τον Τσίπρα ψεύτη, κλέφτη…
Κύριε Τριανταφυλλίδη, ηρεμήστε.
Τι να ηρεμήσω; Τώρα θυμήθηκε το Προεδρείο τις προσωπικές διαφορές;
Ηρεμήστε, κύριε Τριανταφυλλίδη!
Όταν βρίζατε τον Πρωθυπουργό…
Κύριε Τριανταφυλλίδη, ηρεμήστε. Είμαι έτοιμος να σηκωθώ και να σας ανακαλέσω στην τάξη. Ηρεμήστε! Συνεχίστε, κυρία Καρακώστα.
Έχω, λοιπόν, να πω ότι όντως κάποια πράγματα είναι στην ιδεολογία σας και το έχετε παραδεχτεί. Είναι, λοιπόν, στην ιδεολογία σας όταν ο κ. Βρούτσης αύξησε τις ασφαλιστικές εισφορές 100% και οριζόντια σε όλους, μεγάλους επιχειρηματίες και ανέργους;
Αύξησα;
Οριζόντια 100%.
Αύξησα ή μείωσα;
Αυξήσατε, κύριε Βρούτση.
Τις εισφορές;
Τις εισφορές των μηχανικών τις διπλασιάσατε, αν θέλετε να ξέρετε.
Τι λέτε; Δεν τα ξέρετε καλά.
Είμαι μηχανικός και τα έχω πληρώσει…
Θα κάνετε ομιλία, κυρία Καρακώστα; Κύριε Βρούτση, μην κάνετε διάλογο.
Κύριε Βρούτση, τα έχω πληρώσει, γιατί εγώ Βουλευτής είμαι τα τελευταία δύο χρόνια. Άρα, λοιπόν, ξέρω τι έχω πληρώσει. Καταργήσατε, επίσης, τη νοσοκομειακή περίθαλψη ανθρώπων με βαριές ασθένειες και των παιδιών τους, επειδή είχαν χρέη στα ασφαλιστικά τους ταμεία. Καταργήσατε συλλογικές συμβάσεις και μας ρίξατε στη ζούγκλα των ατομικών συμβάσεων. Και βέβαια διαλύσατε το ασφαλιστικό, συμμετέχοντας στο PSI και όλα αυτά τα ιστορικά που όλοι τα ξέρουμε και τα ξέρει ο κόσμος καλύτερα από εμένα και από εσάς. Άρα, αυτά όλα που κάνατε ήταν πράγματι στην ιδεολογία σας. Και ποτέ δεν στεναχωρηθήκατε για αυτά που κάνατε ούτε για τις απολύσεις ούτε για όσα έχω πει προηγούμενα. Ενώ εμείς, τουλάχιστον, στεναχωριόμαστε όταν είμαστε σε αδιέξοδο. Ερχόμαστε, λοιπόν, σήμερα σθεναρά στην ψυχοσύνθεσή μας - ειπώθηκαν πάρα πολλά από τους συναδέλφους μας και εξαιρετικά καλά και από την προηγούμενη ομιλήτρια κ. Τζούφη - να διορθώσουμε πράγματα. Διορθώνουμε και καλύπτουμε κενά με τα νομοσχέδια. Και η πολιτική μας λογική ποια είναι; Να διορθώνουμε ό,τι μπορούμε στάδιο - στάδιο και πηγαίνοντας προς την έξοδο αυτής της επιτήρησης. Βεβαίως και δεν τα διορθώνει όλα το νομοσχέδιο και βεβαίως θα έρθουν κι άλλα νομοσχέδιο στη σειρά. Αναφέρθηκε η κ. Φωτίου σε πάρα πολλά στοιχεία που μπαίνουν στο κοινωνικό πλαίσιο, που διορθώνουν κοινωνικές πολιτικές. Και θα τα κάνουμε. Περιμένετε, μην αγωνιάτε. Κι ο κόσμος αυτά τα εισπράττει και τα αντιλαμβάνεται. Άρα, σοβαρό ζήτημα διόρθωσης είναι το γεγονός, που αναφέρθηκε και προηγούμενα όσον αφορά τους πολιτικούς μηχανικούς και τους δικηγόρους, που είπατε ότι τους δίνουμε ψίχουλα. Όταν διαμαρτύρονταν στους δρόμους, ήσασταν υπέρ τους. Τώρα που σε αυτούς τους ανθρώπους που πραγματικά δεν έχουν εγγραφεί, δεν έχουν κάνει έναρξη εργασιών, ερχόμαστε και λέμε «μην πληρώνετε ασφάλιστρα», με δεδομένο βέβαια ότι όλοι οι ανασφάλιστοι πλέον έχουν υγεία, δεν καταλαβαίνω γιατί δεν το βρίσκετε θετικό. Επειδή ο χρόνος δεν με παίρνει - αναφέρθηκε και η κ. Τζούφη σε αυτά - είναι δύο σημεία σε σχέση με τον νόμο. Δυστυχώς, δεν προλαβαίνω να αναφερθώ στα υπόλοιπα. Είναι δύο σημεία. Το πρώτο σημείο είναι το γεγονός ότι θέλουμε στην εκπαίδευση να εκπαιδευτεί ο κόσμος για το πώς αποδέχεται και αντιμετωπίζει την αναπηρία. Το δεύτερο σημείο έχει να κάνει με την αναπηρία των ψυχολογικών προβλημάτων των ατόμων. Τους βάζουμε να εργαστούν, τους δίνουμε το δικαίωμα να εργαστούν, χωρίς να χάνουν το επίδομά τους. Γιατί; Γιατί αυτό τους κάνει και καλό στην υγεία τους. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Άρα, πιάνουμε ευαίσθητα σημεία, ευαίσθητες χορδές και εξαιρετικά βεβαίως αντιμετωπίζουμε - δεν συνηθίζω να παίρνω περισσότερο χρόνο - την επέκταση της μητρότητας, η οποία δεν μένει μόνο στην πραγματική μητέρα, αλλά μπαίνει και στο κομμάτι της μητέρας, που υιοθετεί ή που έχει την πρόθεση να υιοθετήσει. Σοβαρά ευαίσθητα στοιχεία άλλου τρόπου σκέψης και ανθρώπων με άλλη ψυχοσύνθεση. Ευχαριστώ πολύ.
Προχωράμε στους επόμενους τρεις συναδέλφους. Ο κ. Μεϊκόπουλος έχει τον λόγο.
Ευχαριστώ πολύ, κύριε Πρόεδρε. Πάντως, αν μου επιτρέπετε ένα σχόλιο, κύριε Πρόεδρε, νομίζω ότι κατά γενική ομολογία υπάρχει χαώδης διαφορά μεταξύ πολιτικής αντιπαράθεσης και πολιτικής κριτικής και εμπάθειας. Πιστεύω ότι ο χώρος της Εθνικής Αντιπροσωπείας είναι κατ' εξοχήν χώρος διεξαγωγής πολιτικής αντιπαράθεσης. Οι εμπάθειες ανήκουν σε άλλους χώρους, όχι μέσα σε αυτήν την Αίθουσα. Κυρίες και κύριοι συνάδελφοι, μετά τις τελευταίες ημέρες και τη συζήτηση, που διεξάγεται επί του συγκεκριμένου νομοσχεδίου, πιστεύω ότι προκύπτει ένα πολύ συγκεκριμένο και καίριο ερώτημα, κατά τη γνώμη μου. Οι εισαγόμενες, λοιπόν, ρυθμίσεις του συγκεκριμένου νομοσχεδίου βελτιώνουν επί της ουσίας την καθημερινότητα των εργαζομένων; Για να απαντήσει κανείς στο ερώτημα αυτό, νομίζω ότι χρειάζεται να κάνει μια πολύ σύντομη αναδρομή στο πρόσφατο παρελθόν. Τρεις ήταν οι βασικοί νόμοι από το 2010 και έπειτα, οι οποίοι συνετέλεσαν στο να απορρυθμιστεί αυτό που ονομάζουμε «εργασιακό πεδίο». Να θυμίσω λοιπόν, ότι με τον ν.3899/2010 έχουμε τη θέσπιση ειδικών επιχειρησιακών συμβάσεων και επιβολή του συστήματος της εκ περιτροπής απασχόλησης, να θυμίσω ότι με τον ν.3846/2010 έχουμε τη διαθεσιμότητα των εργαζομένων, να θυμίσω επίσης ότι με τον ν.4046/2012 έχουμε το «πάγωμα» της ωρίμανσης και την εξάλειψη του δικαιώματος μονομερούς προσφυγής στη διαιτησία. Με τις καινούριες, λοιπόν, εισαγόμενες ρυθμίσεις αναφορικά με τον τομέα της εργασίας, κατά τη γνώμη μου δημιουργείται ένα αντιστρόφως ανάλογο προστατευτικό πλαίσιο σε σχέση με τις νομοθεσίες του 2010 και του 2012. Πιο συγκεκριμένα, λοιπόν, αναφέρω χαρακτηριστικά πως η εισαγωγή αυτόματων ποινών μέσω ηλεκτρονικού point system για επιχειρήσεις που καταπατούν την εργασιακή νομοθεσία είναι προς θετική κατεύθυνση, η επίδειξη ταυτότητας του εργαζόμενου κατά τη διάρκεια ελέγχου του ΣΕΠΕ μπορεί να δώσει τέλος σε πρακτικές αόρατων παρεμβάσεων, όπου οι παραβάσεις έμεναν στα συρτάρια και ο εργαζόμενος αισθανόταν απροστάτευτος με το αίσθημα του φόβου και της ανασφάλειας να κυριαρχεί. Σε συνέχεια της τροπολογίας, που κατέθεσε το Κομμουνιστικό Κόμμα Ελλάδας και προβλέπει ότι η μη καταβολή δεδουλευμένων συνιστά μονομερή βλαπτική μεταβολή, προβλέπεται πλέον ότι ο άνεργος, ο οποίος έχει θεωρήσει τη μονομερή βλαπτική μεταβολή την ώρα εργασίας του ως απόλυση, θα μπορεί να λαμβάνει αμέσως επίδομα ανεργίας. Και επίσης, πιστεύω ότι μεγάλης πρακτικής σημασίας είναι και οι διατάξεις που προβλέπουν αποτελεσματικότερη δικαστική προστασία του εργαζόμενου, όπως γρηγορότερη εκδίκαση των εργατικών διαφορών και αύξηση των εργαλείων του νόμου για την εξυπηρέτηση των συμφερόντων του, όπως έκδοση διαταγής πληρωμής, αναγκαστική εκτέλεση σε βάρος του εργοδότη. Στο σημείο αυτό θα ήθελα να αναφέρω επίσης και τη διάταξη για τον αποκλεισμό από δημόσιους διαγωνισμούς επιχειρήσεων, για λόγους παραβίασης εργατικής νομοθεσίας, ο οποίος κατά τη γνώμη μου μπορεί να αποτελέσει και κίνητρο στον επιχειρηματικό κόσμο για τήρηση του νόμου. Η πρόσβαση, λοιπόν, σε δημόσιους διαγωνισμούς και σε διαγωνισμούς επιδότησης προγραμμάτων, είναι αλληλένδετη με την τήρηση και τον σεβασμό των εργασιακών δικαιωμάτων και της εργατικής νομοθεσίας. Όλα αυτά δεν θα έχουν, πιστεύω, στο πεδίο της εφαρμοσμένης πολιτικής κανένα νόημα, αν αυτή η Κυβέρνηση δεν κάνει ένα πολύ συγκεκριμένο βήμα σε μια πολύ συγκεκριμένη κατεύθυνση ενίσχυσης των ελεγκτικών μηχανισμών και πρωτίστως του Σώματος Επιθεώρησης Εργασίας με ανθρώπινο δυναμικό και με περαιτέρω εργαλεία. Νομίζω ότι είναι κάτι κομβικό. Είναι θετική η έγκριση χρηματοδότησης μέσω ΕΣΠΑ ύψους 7.600.000 ευρώ για τον προσανατολισμό των χρηματοδοτικών εργαλείων στην κατεύθυνση της προστασίας της εργασίας, αλλά νομίζω ότι πρωταρχικό μέλημα θα πρέπει να είναι η ενίσχυση του Σώματος Επιθεώρησης Εργασίας με ανθρώπινο δυναμικό. Να έλθω λίγο και να σταθώ στις διατάξεις του νομοσχεδίου για την αναπηρία. Νομίζω ότι είναι μια σημαντική καινοτομία το ότι με τις νέες ρυθμίσεις προωθείται η αντίληψη ότι η αναπηρία δεν αποτελεί απλώς ένα προσωπικό ιατρικό θέμα του κάθε ανάπηρου ατόμου, αλλά αντίθετα αποτελεί πλέον ένα ζήτημα καθαρά κοινωνικό με προεκτάσεις που διατρέχουν όλο το φάσμα της κοινωνικής ζωής. Και νομίζω ότι επίσης θετικό κρίνεται το ότι υπάρχει μια συναντίληψη με τα σωματεία των κινητικά ανάπηρων και γενικότερα με τα σωματεία των ευπαθών ομάδων, καθώς αναγνωρίζεται από το σύνολό τους ότι οι εν λόγω εισαγόμενες ρυθμίσεις κινούνται προς θετική κατεύθυνση. Είχα προσωπικά και μια συνάντηση με το Σωματείο Κινητικά Αναπήρων Μαγνησίας, τον «Ιππόκαμπο», όπου εκεί ο Πρόεδρος κ. Πέτρος Μπέλλος έχει μια πολύ σημαντική δράση προς όφελος των μελών του σωματείου. Δεν λύνονται φυσικά με τις διατάξεις όλα τα προβλήματα. Εδώ να επισημάνουμε ότι θα μπορούσαμε το επόμενο χρονικό διάστημα να πάρουμε και μια νομοθετική πρωτοβουλία αναφορικά με τη συμμετοχή των ευπαθών ομάδων στα φάρμακα. Το πρόβλημα, κυρία Φωτίου, είναι ότι ενώ υπάρχει η πρόβλεψη μηδενικής συμμετοχής για άτομα με αυξημένα ποσοστά αναπηρίας, επειδή τα περισσότερα φάρμακα που παίρνουν αυτά τα άτομα είναι πρότυπα και όχι γενόσημα, υπάρχει πολύ μεγάλο ποσοστό συμμετοχής. Νομίζω ότι είναι ένα θέμα το οποίο θα πρέπει να το δούμε σοβαρά το αμέσως επόμενο χρονικό διάστημα. Έτσι, λοιπόν, με τις νέες διατάξεις εισάγεται ο ορισμός του φαινομένου της αναπηρίας. Διασφαλίζεται εξαρχής η προσβασιμότητα για όλους. Θεσπίζεται η υποχρεωτική πλήρης καταγραφή στην ΕΛΣΤΑΤ όλου του φάσματος αναπηρίας και είναι επίσης σημαντικό ότι οι πάροχοι υπηρεσιών μέσων ενημέρωσης και επικοινωνίας αξιοποιώντας τις νέες τεχνολογίες υποχρεούνται να διασφαλίζουν την πρόσβαση των ατόμων με αναπηρίες σε αυτά. Κλείνοντας, δεν θα μπορούσα να μην αναφερθώ και σε πολύ σημαντικά σημεία που αφορούν την κοινωνική ασφάλιση. Νομίζω ότι η κατάργηση της υποχρέωσης μηχανικών και δικηγόρων να καταβάλλουν ασφαλιστικές εισφορές μόνο λόγω της εγγραφής τους σε ΤΕΕ και δικηγορικούς συλλόγους ικανοποιεί ένα πάγιο αίτημα των επαγγελματιών των κλάδων αυτών και αντιμετωπίζουν, νομίζω, με δικαιότερο τρόπο την ασφαλιστική τους υποχρέωση. Εξίσου σημαντική είναι κι η χορήγηση επιδόματος ανεργίας στους επαγγελματίες των κλάδων αυτών. Θεωρώ ότι ασφαλιστικές παρεμβάσεις με μετρήσιμο κοινωνικό πρόσημο είναι και η μείωση του κόστους για την εξαγορά πλασματικών ετών για τους αγρότες και πολύ σημαντική είναι η συνέχιση της καταβολής σύνταξης αναπηρίας σε όσες περιπτώσεις έχει λήξει η γνωμάτευση των ΚΕΠΑ βάσει της οποίας απονεμήθηκε και εκκρεμεί η νέα γνωμάτευση. Αυτό το πρόβλημα επιλύεται επιτέλους. Ήταν ένα πρακτικό πρόβλημα πάρα πολλών ανθρώπων, εξ όσων γνωρίζω και από τον νομό μου στη Μαγνησία. Δεν ισχυριζόμαστε προφανώς ότι με τις εν λόγω διατάξεις λύνονται όλα τα θέματα και στο κομμάτι της εργασίας και στο κομμάτι της πρόνοιας αλλά και στο κομμάτι της κοινωνικής ασφάλισης. Ένα, όμως, πράγμα είναι γνωστό: η οικονομική συμπεριφορά του πληθυσμού είναι σε άμεση συνάρτηση με την εργασιακή και οικονομική ασφάλεια και τις μελλοντικές προσδοκίες τους. Γι' αυτό νομίζω ότι οι εν λόγω εισαγόμενες ρυθμίσεις, με επέκταση των εργασιακών δικαιωμάτων και θεσμική θωράκιση, αποτελούν παράγοντα οικονομικής ανάπτυξης και κοινωνικής συνοχής. Σάς ευχαριστώ πάρα πολύ, κύριε Πρόεδρε, για την ανοχή σας.
Ήσασταν συνεπής. Τον λόγο έχει ο συνάδελφος κ. Δημοσχάκης.
Ευχαριστώ, κύριε Πρόεδρε. Κυρίες και κύριοι συνάδελφοι, όσο πλησιάζουμε προς τη Διεθνή Έκθεση Θεσσαλονίκης η Κυβέρνηση προσπαθεί να ρίξει στη μάχη των εντυπώσεων όλα τα επικοινωνιακά τεχνάσματα που διαθέτει. Το ζήσαμε χθες στην Καβάλα, το ζούμε σήμερα στην Αλεξανδρούπολη - και όχι μόνο - , χωρίς φυσικά αντίκρισμα και συνέπειες. Το νομοσχέδιο που ψηφίζεται σήμερα τιτλοφορείται ως ενίσχυση της προστασίας των εργαζομένων. Μάλλον ως αστείο το εκλαμβάνουν οι ενδιαφερόμενοι. Είναι γεμάτο, κυρία Υπουργέ και κύριε Υπουργέ, με αοριστίες, με πολλές διατάξεις ήσσονος σημασίας που δεν επιλύουν τα ακανθώδη ζητήματα, αλλά αντιθέτως επιδεικνύουν τιμωρητική διάθεση προς τις επιχειρήσεις οι οποίες, ως γνωστόν, ζωοδοτούν αυτόν τον τόπο. Για ακόμη μια φορά προχωράτε κεκαλυμμένα σε νέες μειώσεις επικουρικών συντάξεων από 21% έως 40% μέχρι τις 31-12-2014. Παράλληλα, «παγώνετε» 129.000 επικουρικές συντάξεις κόστους 650 εκατομμυρίων ευρώ, καθώς το Υπουργείο Εργασίας δεν έχει εκδώσει τον μαθηματικό τρόπο υπολογισμού της σύνταξης μετά την 1η Ιανουαρίου του 2015. Βάζετε και πάλι στο στόχαστρο, εκ πεποιθήσεως φυσικά, τα στελέχη των Ενόπλων Δυνάμεων και των Σωμάτων Ασφαλείας. Με το άρθρο 3 προχωράτε σε περαιτέρω μείωση της σύνταξης για στρατιωτικούς, αστυνομικούς, λιμενικούς, πυροσβέστες, πανεπιστημιακούς και γιατρούς του ΕΣΥ που αμείβονται με τις διατάξεις του ν.4472/2017, καθώς προβλέπεται ότι η προσωπική διαφορά που λαμβάνουν δεν θα υπολογίζεται πλέον στις συντάξιμες αποδοχές τους. Τα «δώρα» της Κυβέρνησης προς τους συνταξιούχους συνεχίζονται, καθώς με το άρθρο 26 επιφέρετε αύξηση των εισφορών στους δημοσίους υπαλλήλους υπέρ του μετοχικού ταμείου, ύψους 12,5%. Το ποσοστό, φυσικά, διαμορφώνεται από 4% σε 4,5% επί του συντάξιμου μισθού, γεγονός που επιφέρει αντίστοιχη μείωση αποδοχών. Βάσει των όσων είχε προαναγγείλει η Κυβέρνηση διά της Υπουργού Εργασίας, εμείς περιμέναμε να δούμε αυξήσεις μισθών και καινοτόμες διατάξεις για το επιχειρείν. Βέβαια εσείς τις επενδύσεις τις πολιορκείτε με κάθε τρόπο, ενώ πλέον ψάχνετε στα λεξικά να μάθετε τι σημαίνει business plan. Γι' αυτό λοιπόν κι επιλέγετε για ακόμα μια φορά να σταθείτε απέναντι στις επιχειρήσεις, επιβάλλετε αυστηρές ποινές και τις οδηγείτε σε κλείσιμο για να χαθούν και άλλες θέσεις εργασίας. Βέβαια εσείς έχετε βρει το κόλπο ή, καλύτερα, νομίζετε ότι το έχετε βρει. Μεγαλώνετε το κράτος, αυξάνετε το μισθολογικό δημόσιο κόστος, προαναγγέλλετε προσλήψεις στο δημόσιο, φτιάχνετε ένα κομματικό κράτος άλλων εποχών, που έχει ολοκληρώσει τον κύκλο του, με ατομικές συμβάσεις σε ορισμένα επαγγέλματα, διαλύοντας έτσι παράλληλα τον ιδιωτικό τομέα και καταστρέφοντας κάθε υγιή επιχειρηματική προσπάθεια. Από την άλλη μεριά, παραμένει η γενιά των 360 ευρώ που δημιουργήσατε, όπως και η νέα γενιά των συνταξιούχων των 185 ευρώ. Τα καλύτερα μυαλά μας συνεχίζουν να φεύγουν στο εξωτερικό με το brain drain να φτάνει στο 33% το 2017 και εσείς άκομψα μιλάτε για μείωση της ανεργίας μέσα από τεχνάσματα, όπως μειώσεις μισθών και μερική απασχόληση. Με το νομοσχέδιο προσπαθείτε να κρύψετε τα προβλήματα κάτω από το χαλί. Με τακτικισμούς προσπαθείτε να εξαπατήσετε τους εργαζομένους και τους συνταξιούχους. Θέλετε να αποκρύψετε τις νέες αχρείαστες μειώσεις συντάξεων και τις αυξήσεις εισφορών που επιφέρετε μέχρι τώρα. Οι πληγές που έχετε επιφέρει στην ελληνική οικονομία με το ένα μνημόνιο plus και δύο καθυστερημένες χρονικά αξιολογήσεις μπορούν να επουλωθούν μόνο με αλλαγή πολιτικής, με εξωστρέφεια στην οικονομία, με επενδύσεις που θα ανοίξουν δουλειές και θα κρατήσουν τους νέους επιστήμονες στη χώρα μας. Και σίγουρα χρειάζεται αναμόρφωση το ασφαλιστικό σύστημα, πάνω σε νέες βάσεις που θα διασφαλίζουν ανταποδοτικότητα, κίνητρα για παραμονή στο σύστημα, διαφάνεια, δικαιοσύνη και πάνω απ' όλα βιωσιμότητα. Κλείνοντας, θα ήθελα να αναφερθώ στην τροπολογία που φέρνετε σχετικά με την παραχώρηση του πρώην στρατοπέδου «Παύλου Μελά» στον Δήμο Παύλου Μελά Θεσσαλονίκης μιλώντας εκ μέρους του Τομέα Εθνικής Άμυνας της Νέας Δημοκρατίας. Η συμφωνία που είχε πετύχει η Νέα Δημοκρατία με το άρθρο 13 του ν.4407/2014 για το στρατόπεδο είχε χαρακτηριστεί επωφελής από όλους τους εμπλεκόμενους φορείς. Είχε προβλεφθεί η δημιουργία ενός πρότυπου οικισμού εντός του στρατοπέδου που θα περιελάμβανε άνω των διακοσίων διαμερισμάτων με τις απαραίτητες προδιαγραφές για τις οικογένειες των στρατιωτικών που, ως γνωστόν, μετακινούνται κάθε τριετία υποχρεωτικά. Επίσης, είχε προβλεφθεί και ποσοστό επί των εσόδων από κάθε εμπορική χρήση που θα αναπτύξει ο δήμος υπέρ του Ταμείου Εθνικής Άμυνας, για την εκπλήρωση της αποστολής ενίσχυσης του προϋπολογισμού του ΥΠΕΘΑ και του Μετοχικού Ταμείου Στρατού. Τι επιτυγχάνετε, όμως, εσείς με την παρούσα τροπολογία που φέρνετε, κύριε Υπουργέ; Ουσιαστικά αποδέχεστε τα μεμονωμένα, παλιά και άδεια για καιρό και σε διάσπαρτα σημεία του δήμου ογδόντα τρία διαμερίσματα, τα οποία δεν πληρούν τις στοιχειώδεις προδιαγραφές για τα στρατιωτικά οικήματα. Επίσης, κανένα ποσοστό κέρδους δεν πηγαίνει στο Ταμείο Εθνικής Άμυνας από κάθε εμπορική χρήση που θα αναπτύξει ο δήμος, όπως είχε προβλεφθεί στη συμφωνία της Νέας Δημοκρατίας ως κυβέρνηση τότε. Ουσιαστικά, λοιπόν, χρησιμοποιώντας και πάλι παραμορφωτικούς φακούς θεωρείτε ως επιτυχία την παραχώρηση του πρώην στρατοπέδου με όρους επιζήμιους για τα στελέχη του Στρατού Ξηράς. Γι' αυτό κι εμείς, επειδή λοξοδρομήσατε και δεν υπερασπίζεστε με πνεύμα δικαίου τα στελέχη του ΓΕΣ, αλλά και τους πολίτες του Δήμου Παύλου Μελά, ψηφίζουμε «παρών» σε ό,τι αφορά την τροπολογία και η ευθύνη είναι όλη δική σας. Εμείς δηλώνουμε ότι σύντομα θα φέρουμε στην Ολομέλεια τη δική μας συμφωνία, η οποία πραγματικά θα εξυπηρετεί όλες τις πλευρές, όπως το πράξαμε και κατά το παρελθόν. Σας ευχαριστώ πολύ.
Κλείνουμε την πρώτη πεντάδα ομιλητών που ανέφερα, με τον κ. Κέλλα. Μετά θα πάρει τον λόγο ο Κοινοβουλευτικός Εκπρόσωπος της Ένωσης Κεντρώων, κ. Αναστάσιος Μεγαλομύστακας και ακολουθούν άλλοι πέντε συνάδελφοι με πρώτο τον κ. Μηταφίδη.
Οι εισηγητές στους οποίους είχατε πει ότι θα δώσετε τρίλεπτο, πότε προβλέπετε να μιλήσουν;
Όταν τελειώσουν οι πρωτολογίες. Τον λόγο έχει ο κ. Χρήστος Κέλλας.
Ευχαριστώ, κύριε Πρόεδρε. Κυρίες και κύριοι συνάδελφοι, αντιλαμβάνομαι πάρα πολύ καλά ότι υπάρχουν αρκετοί συνάδελφοι Βουλευτές του ΣΥΡΙΖΑ που παθαίνουν «αλλεργία» ακούγοντας τις λέξεις «επιχειρηματικότητα» και «επενδύσεις». Όμως δεν διατρέχουν κανέναν κίνδυνο, μιας κι από αντιεξουσιαστές, κατά τα προηγούμενα χρόνια, έχουν μετατραπεί σε εξουσιολάγνους. Πολέμησαν την εξουσία μαζί με τον σημερινό Πρωθυπουργό, όπως ακριβώς πολέμησαν κάθε επένδυση που σχεδιαζόταν στη χώρα, όπως πολεμούσαν κάθε νομοσχέδιο που απελευθέρωνε την αγορά εργασίας και ενίσχυε τον ανταγωνισμό, όπως πολεμούσαν κάθε προσπάθεια για την τόνωση της επιχειρηματικότητας. Και - ω του θαύματος! - δεν πέρασαν παρά μόλις δυόμισι χρόνια και βλέπουμε τον κ. Τσίπρα να επισκέπτεται χώρους εργασίας και να μιλάει με λέξεις μέχρι πρότινος απαγορευμένες. Επισκέφθηκε την εταιρεία «ΠΑΠΑΣΤΡΑΤΟΣ» για να μιλήσει για την αγαστή σχέση της επιχειρηματικότητας με τους εργαζομένους. Πότε ακριβώς το αντιλήφθηκε; Κι αφού το αντιλήφθηκε, πώς είναι δυνατόν να ανάβει «πράσινο φως» για το σημερινό νομοσχέδιο που στραγγαλίζει τα εργασιακά δικαιώματα; Επισκέφθηκε και την «APIVITA», για την οποία ο κ. Τσίπρας δήλωσε - προσέξτε - ότι πρόκειται για μια επιτυχημένη επιχείρηση γιατί - λέει - δεν έχει ως αυτοσκοπό το κέρδος. Δηλαδή ποιος είναι ο σκοπός της επιχείρησης; Μήπως η διάσωση του πλανήτη ή η υποψηφιότητα για κάποιο βραβείο τέχνης; Ο κύριος Πρωθυπουργός στην προσπάθειά του να ισορροπήσει στο τεντωμένο σχοινί των ιδεοληψιών του από τη μία μεριά και του ανοίγματός του στον χώρο του Κέντρου από την άλλη δεν έχει κανένα απολύτως πρόβλημα να λέει τα πιο απίθανα πράγματα, ξεχνώντας πως δεν μιλάει ως απλός παρατηρητής αλλά ως Πρωθυπουργός της Ελλάδας. Και έκανε και κάτι ακόμα χειρότερο. Ή ξέχασε ή δεν ήταν ενημερωμένος πως η εν λόγω εταιρεία κατάφερε τελικά να πωληθεί σε ξένο όμιλο. Ξέρετε γιατί; Εξαιτίας των ταμειακών προβλημάτων που δημιουργήθηκαν στην εταιρεία λόγω των capital controls, μετά δηλαδή την περίφημη διαπραγμάτευση της «πρώτης φοράς αριστερά», για την οποία βεβαίως την ευθύνη φέρει εξ ολοκλήρου ο ίδιος. Ακριβώς μέσα σ' αυτό το πλαίσιο λοιπόν σήμερα ερχόμαστε να συζητήσουμε το νομοσχέδιο του Υπουργείου Εργασίας, ένα νομοσχέδιο που κινείται ακριβώς στη γραμμή του Πρωθυπουργού, στη γραμμή που μόλις παρουσίασα. Και εξηγούμαι: Πώς κλείνει το συγκεκριμένο νομοσχέδιο, κυρίες και κύριοι συνάδελφοι, τις πληγές που άνοιξε η καταστροφική πολιτική των δύο τελευταίων ετών; Τι απαντά στους συνταξιούχους που μέχρι του χρόνου θα εισπράττουν εννιά αντί για δώδεκα συντάξεις; Τι απαντά στους εργαζομένους που βλέπουν τον ελάχιστο μισθό τους να εξαερώνεται λόγω της μείωσης του αφορολογήτου και της ταυτόχρονης αύξησης άμεσων και έμμεσων φόρων; Τι έχει να πει στους νέους - αφήστε τις χιλιάδες που έχουν ξενιτευτεί - που δουλεύουν εκ περιτροπής και πληρώνονται με τον ίδιο τρόπο; Έχει να πει κάτι για την αδήλωτη εργασία; Τι λέει για την πλήρη απελευθέρωση των ομαδικών απολύσεων; Κύριοι συνάδελφοι, ο Υπουργός υποσχέθηκε τη γενιά των εργαζομένων των 750 ευρώ και αντ' αυτού δημιούργησε τη γενιά των 360 ευρώ. Υποσχέθηκε δέκατη τρίτη σύνταξη και δημιούργησε τη γενιά των συνταξιούχων των 185 ευρώ. Πριν από λίγο είχαμε ακόμα κάτι ασυνήθιστο. Μας έχετε συνηθίσει στα ψέματα. Μας έχετε συνηθίσει στο «ψηφίζω και μετά ξεψηφίζω μετά από έναν ή δύο μήνες». Σήμερα είχαμε ακόμα μια προσβολή για τη Βουλή, την απόσυρση εμβληματικών διατάξεων από το νομοσχέδιο. Μήπως ο κ. Τσακαλώτος πρέπει να έρθει ξανά σήμερα από τη Βουλή να δούμε τα αυτάκια του; Γιατί χθες άλλα μας είπε. Δεν είναι κι εδώ κι ο κ. Φλαμπουράρης για να εξηγήσει στη Βουλή γιατί δεν αξιοποιήσατε το πακέτο Γιούνκερ, να πει στον κόσμο πόσες θέσεις εργασίας και πόσοι μισθοί χάθηκαν, επειδή εσείς και η Κυβέρνησή σας δεν είστε ικανοί να σχεδιάσετε ένα business plan. Γιατί αυξάνετε τις εισφορές; Ποιος ευθύνεται για τη σταδιακή κατάργηση του ΕΚΑΣ, η οποία είχε ήδη ξεκινήσει; Εξηγήστε μας, κύριοι του ΣΥΡΙΖΑ και των ΑΝΕΛ, γιατί με το παρόν νομοσχέδιο περικόπτονται και άλλο οι επικουρικές συντάξεις. Και μιας και ανέφερα τους ΑΝΕΛ - δεν είναι εδώ ο κ. Καμμένος, είναι ο κ. Παπαχριστόπουλος - αλήθεια, τελικά ήταν ψεύτης ή όχι ο Ανδρέας Παπανδρέου; Για να το μάθουμε κι εμείς. Κυρίες και κύριοι συνάδελφοι, σύμφωνα με τα τελευταία στοιχεία, το πλήθος των εκκρεμών κύριων συντάξεων ξεπερνά τις εκατόν τριάντα εννέα χιλιάδες, των εκκρεμών επικουρικών ξεπερνά τις εκατόν είκοσι επτά χιλιάδες, των ληξιπρόθεσμων εφάπαξ του ΕΤΕΑΕΠ τις εξήντα τρεις χιλιάδες. Το σύνολο είναι τριακόσιες χιλιάδες δικαιούχοι που είναι στην αναμονή. Και το χειρότερο είναι ότι καμμία επικουρική σύνταξη δεν έχει εκδοθεί από 1-1-2015, καθώς ακόμα δεν έχει προβλεφθεί ο μαθηματικός τύπος υπολογισμού. Περιμένει ο κοσμάκης και τρέχει στα βουλευτικά γραφεία. Καταργήθηκαν οι συντάξεις χηρείας για επιζώντες συζύγους κάτω των πενήντα πέντε ετών. Μειώθηκαν κατά 35% τα μερίσματα του Μετοχικού Ταμείου Πολιτικών Υπαλλήλων από 1-1-2016 και επιβλήθηκε ρήτρα βιωσιμότητας. Αυξήθηκαν οι εισφορές υπέρ υγείας από το 4% στο 6% στο σύνολο των κύριων συντάξεων, 6% στις επικουρικές, 6% στις διπλές συντάξεις και αυτή η αύξηση δεν έφτασε ποτέ στον ΕΟΠΥΥ. Η περιβόητη προσωπική διαφορά στις συντάξεις των παλαιών συνταξιούχων καταργείται και έρχονται νέες περικοπές με το άδικο και αχρείαστο τρίτο μνημόνιο, που, σε συνδυασμό με τη μείωση του αφορολόγητου που έχετε ήδη υπογράψει, ισοδυναμούν με απώλεια μίας έως τριών συντάξεων. Έχετε δημιουργήσει συνταξιούχους τριών ταχυτήτων: Μία γενιά συνταξιούχων πριν το «έκτρωμα Κατρούγκαλου», μία γενιά συνταξιούχων μέχρι το 2020 και μία γενιά συνταξιούχων μετά το 2021. Από 1-1-2019 επιβάλλετε νέες εξοντωτικές εισφορές πάνω στις ήδη εξοντωτικές εισφορές του τρίτου μνημονίου, σε ελεύθερους επαγγελματίες, γιατρούς, μηχανικούς, δικηγόρους. Και από 1-1-2018 αλλάξατε και τη βάση υπολογισμού των εισφορών, που θα επιφέρει ακόμα μεγαλύτερες επιβαρύνσεις στις παραπάνω κατηγορίες ασφαλισμένων. Επί τη ευκαιρία, κυρία Υπουργέ, γιατί δεν ξεκίνησε ο συμψηφισμός των ασφαλιστικών εισφορών των ελευθέρων επαγγελματιών και των αγροτών με βάση το εισόδημα του 2016; Η συνολική δημοσιονομική προσαρμογή του ΣΥΡΙΖΑ, κύριοι συνάδελφοι, πάνω στο ασφαλιστικό έχει φτάσει τα 10 δισεκατομμύρια ευρώ. Ξυπνάνε και εφιάλτες, γιατί σε δυο μέρες έχουμε πάλι τη Διεθνή Έκθεση Θεσσαλονίκης. Οι ληξιπρόθεσμες οφειλές στα ασφαλιστικά ταμεία σε σχέση με το 2014 αυξήθηκαν κατά 110% φτάνοντας από τα 11 στα 23 δισεκατομμύρια ευρώ. Και μόλις προ ημερών σπάσατε και πάλι τον «κουμπαρά» του ΑΚΑΓΕ παίρνοντας 390 εκατομμύρια ευρώ για να πληρώσετε τις συντάξεις μέχρι το τέλος του χρόνου. Κυρίες και κύριοι συνάδελφοι, αυτά είναι τα νούμερα, αυτή είναι η πραγματικότητα. Δεν μπορείτε να αποφύγετε ούτε το ένα ούτε το άλλο. Το μόνο που μπορείτε να κάνετε, με επιτυχία είναι η αλήθεια, είναι να ξεθάψετε τα τελευταία φαντάσματα του εμφυλίου μήπως και σωθείτε. Δυστυχώς για εσάς κι ευτυχώς για τη χώρα, το μόνο που θα καταφέρετε είναι μετά την «παρένθεση» της Αριστεράς να βάλετε και μια τελεία. Σας ευχαριστώ.
Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Μεγαλομύστακας.
Κύριε Πρόεδρε, ευχαριστώ. Κυρίες και κύριοι Υπουργοί, κύριοι συνάδελφοι, σήμερα θα συζητήσουμε ένα σχέδιο νόμου που αφορά σημαντικά συνταξιοδοτικά και εργασιακά ζητήματα. Οι δικές μας θέσεις είναι ξεκάθαρες και η γενικότερη θέση μας για το συνταξιοδοτικό είναι σαφής. Ζητάμε κατάργηση του νόμου Κατρούγκαλου γιατί επιφέρει οριζόντιες μειώσεις που οδηγούν σε περαιτέρω μειώσεις για τους συνταξιούχους. Ζητάμε κατάργηση των διπλών και τριπλών συντάξεων και ενοποίησή τους σε μία, που να μην υπερβαίνει τα 1.500 ευρώ, καθώς τριακόσιες τριάντα χιλιάδες διπλές και τριπλές συντάξεις υπάρχουν αυτή τη στιγμή ακόμη στην Ελλάδα. Ελπίζουμε να το γνωρίζετε και να κάνετε κάτι άμεσα γι' αυτό. Επίσης, όσον αφορά αυτούς που έχουν εισοδήματα άνω των 33.000 ευρώ θα έπρεπε να ανασταλεί η χορήγηση της σύνταξής τους, τουλάχιστον για όσα χρόνια βρισκόμαστε σε αυτό το δύσκολο καθεστώς κρίσης. Παράλληλα, ζητούμε κατάργηση των συντάξεων των πρώην Βουλευτών. Δεν είναι επάγγελμα το να είσαι πολιτικός. Σε επίπεδο πολιτικής ανάλυσης τώρα θα ήθελα να πω το εξής: Εκτιμούμε ότι η Κυβέρνηση επιλέγει το συγκεκριμένο χρονικό σημείο να καταθέσει εσπευσμένα, σε τόσο συντετμημένους χρόνους, το εν λόγω νομοσχέδιο καθώς το σύνολο των συζητήσεων στις επιτροπές έλαβε χώρα σε δύο μόνο ημέρες και χωρίς επαρκή και προγενέστερη διαβούλευση, γιατί κάτι θέλετε να πετύχετε. Στο τέλος αυτής της εβδομάδας ο Πρωθυπουργός θα μεταβεί στην Θεσσαλονίκη για τα εγκαίνια της Διεθνούς Έκθεσης που γίνεται κάθε χρόνο εκεί, και θα πρέπει να βρει κάτι, έτσι ώστε να γεμίσει το «καλάθι» των υποσχέσεων και των παροχών, παροχών που δυστυχώς αδυνατεί να εκπληρώσει και τόσο εύκολα, όμως, εκστομίζει σε κάθε άνοδό του στη ΔΕΘ. Το νομοσχέδιο αυτό, δυστυχώς, αποτελεί το «φύλλο συκής» που ενδύεται η Κυβέρνηση, προκειμένου να μην φανεί η ανικανότητά της στην αντιμετώπιση των πραγματικών προβλημάτων των εργαζόμενων. Το νομοσχέδιο αυτό επιχειρεί να αναδείξει με ανέξοδο τρόπο επί της ουσίας το φιλολαϊκό και φιλεργατικό προφίλ της Κυβέρνησης, η οποία προσπαθεί να κατευνάσει τους εξαθλιωμένους πλέον εργαζόμενους με φτηνά τεχνάσματα, την ίδια ώρα που οι μισθοί και οι συντάξεις μειώνονται ραγδαία και φοβόμαστε ότι θα μειωθούν και άλλο στη συνέχεια σε επίπεδα κάτω από το όριο της αξιοπρεπούς διαβίωσης, παραδείγματος χάριν συντάξεις των 180 ευρώ και μισθοί των 360 ευρώ. Ακόμη ένα βάρος σε όλα αυτά είναι και οι ελαστικές μορφές εργασίας, όπως η μερική απασχόληση, που τείνει να γίνει κανόνας πλέον. Για εμάς, η νέα μνημονιακή πραγματικότητα των μισθών των 360 ευρώ - και λιγότερο πολλές φορές - και της μερικής απασχόλησης και των ελαστικών μορφών εργασίας είναι αποτέλεσμα της συνέργειας τόσο της Νέας Δημοκρατίας και του ΠΑΣΟΚ, όσο και της συγκυβέρνησης ΣΥΡΙΖΑ - ΑΝΕΛ. Το γεγονός ότι από 1-1-2015 υπάρχει εκκρεμότητα στην καταβολή των επικουρικών συντάξεων για εκατό είκοσι εννέα χιλιάδες συνταξιούχους, χωρίς την εφαρμογή του απαραίτητου μαθηματικού τύπου, αποδεικνύει ότι καθίσταται άνευ ουσίας ο καυγάς για το ποιος ευθύνεται, καθώς είναι ξεκάθαρο ότι ευθύνεστε όλοι όσοι κυβερνήσατε και κυβερνάτε μέχρι σήμερα. Άλλωστε και η δική σας Κυβέρνηση είναι αυτή που οδήγησε με τις πολιτικές της ένα μεγάλο μέρος των ήδη χειμαζόμενων πολιτών στην ανέχεια, υπογράφοντας μάλιστα κι εσείς με τη σειρά σας το μνημόνιο, ή μάλλον τα μνημόνια, υποθηκεύοντας την τύχη της χώρας στο διηνεκές. Περίτρανη απόδειξη και των δικών σας επιτευγμάτων αποτελεί η προσωρινή σύνταξη χηρείας των 280 ευρώ για πενήντα χρόνια ασφαλιστικών εισφορών, βλέπε το Ταμείο Νομικών. Ο Θεός μόνο ξέρει πότε θα βγει η οριστική σύνταξη και πότε θα υπολογιστεί ορθώς. Επί της ουσίας του νομοσχεδίου, εκτιμούμε ότι το κατατεθέν νομοσχέδιο επ' ουδενί δεν έχει τη δυνατότητα να επιτύχει τον διακηρυγμένο στόχο που έθεσε η Κυβέρνηση μετά την κατάθεσή του, αυτόν της πάταξης της αδήλωτης και παράνομης εργασίας, καθώς ουσιαστικά αποτελεί μια συρραφή διατάξεων επεξεργασμένων όχι με ορθό τρόπο, αλλά με πρόχειρο τρόπο και οι εμβαλωματικές διατάξεις που προτείνονται δεν μπορούν να αντιμετωπίσουν τις παθογένειες ενός σύνθετου φαινομένου, όπως αυτό της αδήλωτης εργασίας. Δεν μπορούν να ανατρέψουν ούτε καν να βελτιώσουν, κατά την άποψή μου και την άποψη της Ένωσης Κεντρώων, το καθεστώς εργασιακού μεσαίωνα που βιώνουν οι συμπολίτες μας εν μέσω οικονομικής κρίσης. Δεν μπορούν να αποκρύψουν την ανικανότητα της Κυβέρνησης αφ, ενός να μειώσει την ανεργία και αφ' ετέρου να προωθήσει την επιχειρηματικότητα και με αυτό το νομοσχέδιο φοβόμαστε ότι θα πληγεί ακόμα περισσότερο. Η Ένωση Κεντρώων δεν μπαίνει στη λογική πώς θα περάσουμε τον «κάβο» της τρίτης αξιολόγησης, διότι και για την τρίτη αξιολόγηση, όπως και για τις προηγούμενες, η λύση είναι μία. Είναι η προσέλκυση επενδύσεων, που θα φέρουν επιτέλους την πολυπόθητη ανάπτυξη που όλοι έχετε ως σημαία σας. Ωστόσο για να γίνει αυτό είναι απαραίτητη η σύμπραξη των δύο μεγάλων κομμάτων σε μία κυβέρνηση τεχνοκρατών, που θα έχει ευρεία κοινοβουλευτική πλειοψηφία τουλάχιστον διακοσίων πενήντα εδρών, ώστε να υπάρχει σταθερότητα, διότι με τη σταθερότητα έρχονται οι επενδύσεις. Κανένας δεν θα έρθει να επενδύσει σε μία χώρα όπου η κοινοβουλευτική πλειοψηφία είναι οριακή και δεν υπάρχει πολιτική σταθερότητα. Πολλές φορές είδαμε σε νομοσχέδια που φέρατε να υπάρχουν αντιδράσεις από τους συγκυβερνήτες σας. Επομένως η ανασφάλεια αυτή που προκύπτει από αυτό δεν νομίζουμε ότι θα φέρει την πολιτική αλλαγή και την ανατροπή της υφιστάμενης κατάστασης. Έχουμε καταθέσει ως Ένωση Κεντρώων συγκεκριμένο πρόγραμμα, το γνωστό πρόγραμμα που έχουμε ως σημαία των εννέα σημείων, και πιστεύουμε ότι με αυτό η Ελλάδα θα μπορέσει να βγει από τον φαύλο κύκλο της οικονομικής κρίσης, αλλά και της κρίσης που μαστίζει την κοινωνία μας σε όλα τα επίπεδα, όπως, για παράδειγμα, η νοοτροπία με την οποία επιλέγουμε αυτούς που μας κυβερνούν. Εκτιμούμε, επίσης, ότι το εν λόγω νομοσχέδιο περιλαμβάνει άρθρα που θα είναι πολύ δύσκολο να εφαρμοστούν στην πραγματικότητα, όπως το άρθρο 38, που προβλέπει την ηλεκτρονική δήλωση των υπερωριών αυθημερόν στο σύστημα «ΕΡΓΑΝΗ» πριν καν αυτές γίνουν ή το άρθρο 16 που επιστρέφει την επιστροφή των αχρεωστήτως καταβληθέντων εισφορών για τους ασφαλισμένους του ΕΦΚΑ υπό το φως του αλαλούμ που έχει προκύψει κατά την τελευταία διετία με τις επιστροφές χρημάτων από τις φορολογικές δηλώσεις. Δύσκολο να εφαρμοστεί θα είναι και το άρθρο για την ταχεία εκδίκαση εργατικών διαφορών εντός εξήντα ημερών, σε ένα σύστημα που είναι ήδη φρακαρισμένο, με χιλιάδες εκκρεμείς υποθέσεις εργατικών διαφορών. Εν προκειμένω, θα θέλαμε να ακούσουμε συγκεκριμένη πρόταση της Κυβέρνησης για το πώς μπορεί να αποσυμφορηθεί το σύστημα και να επισπευσθεί η επίλυση των εκκρεμών υποθέσεων. Θεωρούμε, επίσης, προβληματική και τη διάταξη του άρθρου 12, το οποίο αποδίδει υπερβολικές εξουσίες στον Υπουργό Κοινωνικής Ασφάλισης και ενισχύει υπέρμετρα τη δυνατότητα παρέμβασής του στον ΕΦΚΑ, ο οποίος, εξάλλου, διαθέτει δικό του οργανισμό λειτουργίας. Θα έπρεπε ήδη να έχει δημοσιευθεί προ πολλού το προεδρικό διάταγμα με το οργανόγραμμα, το οποίο θα καθόριζε επακριβώς την κατανομή αρμοδιοτήτων. Η καθυστέρηση αυτή, μαζί με την καθυστέρηση συγκρότησης των απαραίτητων υπηρεσιακών και πειθαρχικών συμβουλίων, καλλιεργεί σειρά πελατειακών σχέσεων και αυθαιρεσιών της διοίκησης, η οποία δρα κατά παρέκκλιση της κείμενης διαδικασίας. Θα σας θυμίσουμε ότι η παράλειψη αυτή θα μπορούσε να οδηγήσει σε κήρυξη της διάταξης ως αντισυνταγματικής. Θεωρούμε, επίσης, ότι με το συγκεκριμένο νομοσχέδιο η Κυβέρνηση, μέσα στη φούρια της να αναδείξει το φιλολαϊκό της προφίλ, επιχειρεί να δώσει λύση στο θέμα της μη καταβολής δεδουλευμένων που μπορεί να οδηγήσουν σε υπερβολική επιβάρυνση των εργοδοτών, καθώς δεν έχει έρθει με σωστό τρόπο, όπως είναι η πρόβλεψη για έκδοση διαταγής πληρωμών δεδουλευμένων και κατά της προσωπικής περιουσίας του εργοδότη. Περαιτέρω, η συγκυβέρνηση με το εν λόγω νομοσχέδιο, ενώ διατείνεται ότι ενισχύει τα εργασιακά δικαιώματα και υπόσχεται οιονεί επίδομα εργασίας με το άρθρο 53, την ίδια ώρα με το άρθρο 17 προχωράει ρητή ρύθμιση της ήδη θεσμοθετημένης μείωσης από 21% έως και 40% των επικουρικών συντάξεων λόγω του νέου τρόπου υπολογισμού αυτών. Πρόκειται για σφαγή στην ουσία των επικουρικών συντάξεων από μία Κυβέρνηση που δεν έχει καταβάλει επικουρικές συντάξεις από 1-1-2015, όπως είπα και πριν, σε εκατόν είκοσι εννιά χιλιάδες δικαιούχους, λόγω της αδυναμίας να προσδιορίσει τα ποσά που θα καταβληθούν. Επιπλέον με το άρθρο 21 προχωράει σε αύξηση της εισφοράς των μετοχών του Μετοχικού Ταμείου Πολιτικών Υπαλλήλων από το 4% στο 4,5%, δηλαδή επιπλέον μείωση στην ουσία. Προβληματιζόμαστε έντονα, όπως προαναφερθήκαμε, και με τις υπερεξουσίες που έχουν δοθεί στο Κέντρο Είσπραξης Ασφαλιστικών Εισφορών. Ήδη από το άρθρο 107 του ν.4387/2016, αλλά και με περαιτέρω ρητή αναφορά σε υπό συζήτηση νομοσχέδιο λόγω της δυνατότητας αυτοματοποιημένης πρόσβασης σε πληροφορίες τραπεζών και χρηματοπιστωτικών ιδρυμάτων μέσω της σύνδεσής τους με το Σύστημα Μητρώων και Τραπεζικών Λογαριασμών, φοβόμαστε τις επιπτώσεις που θα έχει αυτό στο επαγγελματικό απόρρητο χιλιάδων επαγγελματιών και αυτοαπασχολούμενων που έχουν ήδη τόσα να αντιμετωπίσουν σε καθημερινή βάση. Βέβαια, για να αλλάξουμε λίγο και τον τόνο και το ύφος, το νομοσχέδιο αυτό περιλαμβάνει και πλειάδα τροποποιητικών διατάξεων του καταστροφικού νόμου Κατρούγκαλου, του ν.4386, ενός νόμου με σημαντικά προβλήματα στην αρχιτεκτονική του, που το παρόν νομοσχέδιο έρχεται να «μπαλώσει» - γιατί μόνο αυτό νομίζουμε ότι καταφέρνει - προσπαθώντας να άρει τις ατέλειες με μικρές τροποποιήσεις και διορθώσεις. Επαναλαμβάνω ότι ο νόμος Κατρούγκαλου, όπως έχει έρθει, θα πρέπει να καταργηθεί άμεσα, καθώς είναι επιζήμιος για όλες τις κοινωνικές τάξεις. Θεωρούμε πάντως ότι συμπεριλαμβάνεται και πλειάδα θετικών διατάξεων στο κατατεθέν νομοσχέδιο.
Πάλι καλά που βρήκατε και καλά.
Εμείς λέμε αυτά που πρέπει, και τα καλά και τα κακά. Άμα διαφωνείτε, δικό σας δικαίωμα. Θα μιλήσουμε για τις θετικές διατάξεις που προσπαθούν να διορθώσουν τα κακώς κείμενα των προηγούμενων νομοθετημάτων και των προηγούμενων κυβερνήσεων, τις οποίες φυσικά και πρόκειται να υπερψηφίσουμε, όπως για παράδειγμα αυτές που αφορούν στα εργατικά ατυχήματα, στην ενίσχυση των δικαιωμάτων των ΑΜΕΑ και την ενίσχυση των δικαιωμάτων των υπέργηρων και χρονίως πασχόντων. Τέλος θετικά αντιμετωπίζουμε και τις διατάξεις για την ενίσχυση του θεσμικού πλαισίου των δικαιωμάτων των ατόμων με αναπηρία κατ' εφαρμογή της σύμβασης των Ηνωμένων Εθνών για τα δικαιώματα των ατόμων με αναπηρία. Εν κατακλείδι - για να κλείσω κιόλας - θα προτείναμε μια πραγματικά σημαντική λύση για το πρόβλημα των ελεύθερων επαγγελματιών και των αυτοαπασχολούμενων που ταλανίζονται ιδιαίτερα από την παρούσα οικονομική κρίση και την υπερφορολόγηση και τη διαρκή αύξηση δυστυχώς των ασφαλιστικών τους εισφορών, ήτοι το «πάγωμα» των ασφαλιστικών τους εισφορών για ελεύθερους επαγγελματίες και αυτοαπασχολούμενους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ πολύ λίγο χρόνο, κύριε Πρόεδρε. Η λύση αυτή θα αποτελούσε και τη μοναδική υπόσχεση αυτής της Κυβέρνησης που θα πραγματοποιούνταν, καθώς ο ίδιος ο Πρωθυπουργός είχε μιλήσει στην περσινή ΔΕΘ για «πάγωμα» των ασφαλιστικών εισφορών των ελεύθερων επαγγελματιών και των αυτοαπασχολούμενων που θα καθίσταντο ληξιπρόθεσμες έως και τις 31-12-2016. Εμείς θα επιθυμούσαμε να επεκταθεί αυτό το «πάγωμα» για όλα τα προηγούμενα χρόνια της κρίσης, δηλαδή από το 2010. Οι οφειλές αυτές θα μπορούσαν να καταβληθούν στη φάση της συνταξιοδότησης μετά την αφαίρεση των εισφορών για ιατροφαρμακευτική περίθαλψη. Το μέτρο αυτό θα ανακούφιζε ένα σημαντικό αριθμό συμπολιτών μας που ανέρχονται περίπου σε 300.000, δίνοντάς τους τη δυνατότητα να εκδώσουν ασφαλιστική ενημερότητα και να εισαχθούν εκ νέου στο ασφαλιστικό μας σύστημα καταβάλλοντας τις αντίστοιχες εισφορές. Επίσης, θέλουμε δίκαιη - το τονίζω - ρύθμιση για να μην συμπεριληφθούν οι περιπτώσεις δολιότητας για το ακατάσχετο των τραπεζικών λογαριασμών των ελεύθερων επαγγελματιών και αυτοαπασχολούμενων. Για να κλείσω οριστικά, θα ήθελα να θέσω δύο ερωτήματα στην Κυβέρνηση: Πώς θα έχει έσοδα το κράτος όταν η φορολογία έχει γονατίσει την ιδιωτική οικονομία, καθώς και πώς θα γεμίσουν τα ασφαλιστικά ταμεία, όταν ισχύουν οι νόμοι Κατρούγκαλου και η ανεργία συνεχίζει να χτυπά κόκκινο; Είναι κάτι που πολλοί πολίτες περιμένουν να ακούσουν. Σας ευχαριστώ πολύ.
Έχω ακούσει επανειλημμένως - και εσείς το έχετε ακούσει - τη θέση της Ένωσης Κεντρώων ότι υπάρχουν 330.000 Έλληνες που παίρνουν τρεις συντάξεις, έχοντας βεβαίως πληρώσει τις εισφορές τους. Υποθέτω ότι αυτό το στοιχείο το έχετε μετά από κοινοβουλευτικό έλεγχο και αίτηση κατάθεσης εγγράφων και απάντηση του αρμόδιου Υπουργείου. Θα ήθελα να το καταθέσετε στα Πρακτικά της Βουλής, διότι η δική μου πληροφορία λέει άλλα πράγματα, τελείως διαφορετικά απ' αυτό που επικαλείστε συνέχεια. Δεύτερον, θέλω να υπενθυμίσω ότι με το ισχύον Σύνταγμα, καμμία σύνταξη για την οποία έχουν καταβληθεί οι εισφορές δεν μπορεί να καταργηθεί αναδρομικά, εκτός εάν γυρίσουν πίσω οι εισφορές. Ορισμένα, πράγματα, λοιπόν, μπορεί να ακούγονται ωραία στα αυτιά του λαού. Καλό είναι, όμως, να προσέχουμε όταν τα λέμε και να μην απαξιώνουμε την Αίθουσα αυτή. Τον λόγο έχει ο κ. Μηταφίδης.
Αγαπητοί συνάδελφοι και συναδέλφισσες, θα μπορούσα να χαρακτηρίσω πολιτικά - για να μην παρεξηγηθώ - σχιζοφρενική τη στάση της Αντιπολίτευσης απέναντι σ' αυτό το νομοσχέδιο, το οποίο θα το ονόμαζα «σταθμό πρώτων βοηθειών» για τα θύματα της κρίσης που είναι οι εργαζόμενοι. Προηγουμένως ο εκπρόσωπος της Ένωσης Κεντρώων, αφού βέβαια φιλοδώρησε το νομοσχέδιο με του κόσμου τους χαρακτηρισμούς, είπε ότι έχει πλειάδα διατάξεων που βελτιώνουν - αν θέλετε - την κατάσταση των εργαζομένων. Κοιτάξτε κάτι. Μας κατηγορείτε ιδιαίτερα για την υπόθεση της επιχειρηματικότητας. Την επιτομή αυτής της επιχειρηματικότητας εμείς οι Θεσσαλονικείς τη ζούμε πάρα πολλά χρόνια. Ο ΟΑΣΘ, παραδείγματος χάριν, είναι η επιτομή αυτής της επιχειρηματικότητας. Ακόμη και τα κέρδη τους τα έβαζαν στα έξοδα και δημιουργούσαν τεχνητά ελλείμματα. Ξέρετε ότι με βάση τους πρόσφατους υπολογισμούς η κερδοφορία είχε ξεπεράσει το 80%; Γι' αυτούς δεν υπήρχε κρίση, δεν υπήρχαν μνημόνια. Αυτή ήταν η επιχειρηματικότητα η οποία οδήγησε τον τόπο στα σημερινά χάλια. Μας κατηγορείτε ότι αυστηροποιούμε το νομοθετικό πλαίσιο στην αγορά εργασίας και έτσι βάζουμε εμπόδια στην επιχειρηματικότητα. Όσοι έχουμε περάσει από το συνδικαλιστικό κίνημα για πάρα πολλά χρόνια, όπως ο ομιλών, ακούγαμε μια ζωή ότι είναι «υπερπροστατευμένη» η αγορά εργασίας στην Ελλάδα ως προς τα δικαιώματα των εργαζομένων και ακολούθησε βέβαια η περίοδος της εργασιακής ζούγκλας. Την έχουμε ζήσει αυτή. Προσωπικά έχω περάσει όχι ώρες, αλλά ημέρες ολόκληρες στα δικαστήρια υποστηρίζοντας εργαζόμενους από απολύσεις. Και όταν βέβαια ήρθε η σωτήρια συγκυβέρνησή σας και πήγαμε να εφαρμόσουμε δικαστική απόφαση στον Δήμο Θεσσαλονίκης που διασφάλιζε πεντακόσιους πενήντα εργαζόμενους που δούλευαν χρόνια ολόκληρα και τους οποίους δεν τους είχατε προσλάβει μάλιστα με διαφανείς διαδικασίες - δικά σας παιδιά ήταν - ως μέλος της Οικονομικής Επιτροπής μαζί με τους άλλους συναδέλφους μου, με εντολή μάλιστα της κυβέρνησής σας και του τότε εγκάθετου γραμματέα στην Αποκεντρωμένη Διοίκηση Μακεδονίας - Θράκης μάς παρέπεμψαν στο πειθαρχικό με το ερώτημα της καθαίρεσης και του καταλογισμού της δαπάνης. Αυτά ήταν τα έργα και οι ημέρες σας. Κοιτάξτε κάτι: Επειδή σε ορισμένους από εμάς τους παλιούς ερεθίζετε και πάρα πολύ τη μνήμη, θέλω να σας πω ότι από αυτό το Βήμα το 1976 ο αλήστου μνήμης Κωνσταντίνος Λάσκαρης στην εισήγησή του στο νομοσχέδιο για τον ν. 330- έχω απολυθεί με τον ν.330 ως συνδικαλιστής - ανέφερε - το ξέρετε, γελάτε από κάτω και καλά κάνετε - ότι δεν υπάρχει πλέον εκμετάλλευση ανθρώπου από άνθρωπο και γι' αυτό πρέπει να απαγορέψουμε την ταξική πάλη! Βέβαια, η ταξική πάλη υπήρχε και θα υπάρχει σε έναν κόσμο κραυγαλέων ανισοτήτων και ευτυχώς που υπάρχει ως διασφάλιση των δικαιωμάτων των εργαζομένων, έστω και δεν είναι πάντοτε αποτελεσματική. Την πήρε την απάντηση τότε από τους εργαζόμενους με μία φοβερή σαρανταοκτάωρη απεργία που δυστυχώς είχε και ένα θύμα, μία εργαζόμενη. Μας κατηγορείτε ότι από το 2015 και μετά εγκαταλείπουν ραγδαία τη χώρα οι νέοι άνθρωποι. Τι να σας πω τώρα; Ότι αποχαιρετούσαμε τα αδέρφια μας στον σιδηροδρομικό σταθμό της Θεσσαλονίκης στα τέσσερα σημεία του ορίζοντα τη δεκαετία του 1960 και ένας από τους πατριάρχες της παράταξής σας, συγγραφέας κατά τα άλλα και της ιστορίας του ευρωπαϊκού πνεύματος, ο Παναγιώτης Κανελλόπουλος, έλεγε ότι ήταν ευλογία Θεού η μετανάστευση; Ξέρετε γιατί σας το λέω αυτό; Διότι ο κ. Χατζηδάκης είπε προηγουμένως «τι δεν πρέπει να ξεχάσουν οι φτωχοί σε αυτόν τον τόπο». Όψιμος προστάτης των φτωχών και αδυνάτων ο κ. Χατζηδάκης. Όλα τα δεινά, λοιπόν, έχουν ξεκινήσει το 2015. Έχετε αντικαταστήσει το μετά Χριστόν με το μετά ΣΥΡΙΖΑ. Σας έχω πει ότι αυτό από μια άποψη μας κολακεύει με την έννοια ότι είμαστε σημείο αναφοράς. Κοιτάξτε κάτι: Επειδή θέλετε να αξιοποιήσετε και την επίσκεψη Μακρόν. Προφανώς καλά κάνουν η γαλλική εργατική τάξη και τα συνδικάτα και ξεσηκώνονται απέναντι στα μέτρα αυτά τα ακραία που παίρνει κατάργησης των δικαιωμάτων των Γάλλων εργαζομένων. Δεν ανήκουμε, όπως ξέρετε, στην ίδια πολιτική ούτε στην ίδια ιδεολογική αντίληψη. Αυτή η πολιτική της λιτότητας χωρίς ημερομηνία λήξης έχει οδηγήσει την Ευρώπη στην ύφεση. Θέλω να κλείσω με δύο πράγματα, αγαπητοί συνάδελφοι, γιατί όλα τα πράγματα έχουν τη δική τους ιστορία. Να σας θυμίσω ότι όταν ψηφίστηκε ο νόμος Κατρούγκαλου, ο κακοφανισμένος, είχαμε φέρει πάνω από πενήντα Βουλευτές του ΣΥΡΙΖΑ μία τροπολογία για τη λεγόμενη «αλληλέγγυα ευθύνη των μετόχων». Τι δεν έγινε τότε; Όχι μόνο το «κουαρτέτο» ξεσηκώθηκε, αλλά μέχρι και η Ένωση Κερδοσκοπικών Κεφαλαίων, όπως πληροφορήθηκα. Ξέρετε τι σήμαινε αυτό; Το θυμάμαι ιδιαίτερα για τη Θεσσαλονίκη. Ότι έμειναν απλήρωτοι οι εργαζόμενοι του «Αγγελιοφόρου» και πολλοί άλλοι, χωρίς κανενός είδους προστασία, ενώ οι μέτοχοι εξακολουθούν να καλοπερνούν με τα εξοχικά τους, με τις βίλες τους, χωρίς να τους έχει θίξει κανείς. Όσον αφορά το στρατόπεδο του «Παύλου Μελά», ο Δήμος Παύλου Μελά καλώς έπραξε κατά τη γνώμη μας. Εμείς δεν είχαμε πει ότι το στρατόπεδο «Παύλου Μελά» πρέπει να γίνει χώρος για να χτιστούν κατοικίες για τους αξιωματικούς. Υπάρχει δυνατότητα να λυθεί αυτό το ζήτημα και να παραμείνει ακέραιο. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Μία κουβέντα και τελειώνω, κύριε Πρόεδρε. Το οφείλω αυτό, αν θέλετε, και στις προσωπικές μας διεκδικήσεις, όχι ως άτομο, αλλά συνδικαλιστικό κίνημα. Το ΚΚΕ έφερε μία πρόταση για να απαλλαγούν τα συνδικάτα από τον ΕΝΦΙΑ. Θέλω να με ακούσετε λιγάκι. Απορρίφθηκε αυτή η τροπολογία, ενώ είναι ένα πανάρχαιο αίτημα του συνδικαλιστικού κινήματος. Όπου μάλιστα τα συνδικάτα δεν έχουν πόρους, επειδή παραδείγματος χάριν δεν νοικιάζουν χώρους, προσπαθούν να επιβιώσουν με τις πενιχρές συνδρομές των μελών τους - το ξέρω αυτό από τους καθηγητές της δευτεροβάθμιας εκπαίδευσης - όταν δεν υπάρχει είσπραξη της συνδικαλιστικής εισφοράς από τη μισθοδοσία τους. Χρόνια ολόκληρα λέγαμε ότι πρέπει να απαλλαγούν από το χαράτσι του ΕΝΦΙΑ και νομίζω ότι η Κυβέρνησή μας πρέπει να το κάνει αυτό.
Ευχαριστούμε. Τον λόγο έχει ο κ. Αναστάσιος Πρατσόλης.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, πριν ξεκινήσω την ομιλία μου θα ήθελα να αναφερθώ σε δύο ζητήματα τα οποία έχουν προκύψει κατά τη σημερινή διαδικασία. Το ένα αφορά τις τοποθετήσεις κάποιων συναδέλφων που προκαλούν πραγματικά το δημόσιο αίσθημα, με προσωπικές αναφορές και χαρακτηρισμούς που δεν τιμούν πραγματικά και τον πολιτικό διάλογο. Δεν θα λογοκρίνω τις ομιλίες τους, όμως έχω το δικαίωμα να κρίνω και να τις χαρακτηρίσω ως μια χυδαία αντιπαράθεση που θα πρέπει να αποφευχθεί, εδώ τουλάχιστον, μέσα σε αυτόν τον χώρο της δημοκρατίας. Κάτι άλλο: Ακούγεται πάρα πολύ συχνά ότι οι Βουλευτές του ΣΥΡΙΖΑ κάνουν ό,τι κάνουν για την καρέκλα και είναι πραγματικά προκλητικό να λέγεται αυτό από κάποιους σε ορισμένους από εμάς, οι οποίοι μια ζωή ήμασταν στην παραγωγή και όταν ο λαός αποφασίσει για κάτι άλλο, πάλι στην παραγωγή θα πάμε, ενώ κάποιοι άλλοι, γόνοι πολιτικών οικογενειών και το αναφέρω συγκεκριμένα, το 60% των Βουλευτών της Νέας Δημοκρατίας είναι τέτοιοι γόνοι και όχι μόνο αυτό, αλλά θεωρούν και κληρονομικό τους δικαίωμα να υπάρχουν μέσα σε αυτή την Αίθουσα, μόνο αυτοί, κανένας άλλος. Νομίζω ότι αυτό θα πρέπει να αναφερθεί. Είχα σκοπό να ξεκινήσω διαφορετικά την ομιλία μου, αλλά ήθελα να θίξω αυτά τα δύο ζητήματα, τα οποία έχουν προκύψει μέσα από αυτή τη διαδικασία, γιατί τα θεωρώ κορυφαία. Θα τονίσω ότι αυτή η νέα κοινοβουλευτική περίοδος ξεκινά, θεωρώ, με τους καλύτερους οιωνούς και το νομοσχέδιο αυτό που συζητάμε σήμερα το επιβεβαιώνει αυτό, γιατί πέρα από τα μνημόνια και την επιτροπεία, η Κυβέρνηση της Αριστεράς προσπαθεί με κάθε τρόπο, όπου μπορεί και για μια ακόμα φορά, να επουλώσει αρκετές από τις πληγές που προκλήθηκαν από την εφαρμογή των μνημονίων στην Ελλάδα. Δικαιώματα που πριν από την κρίση και πριν από μερικά χρόνια θεωρούνταν αυτονόητα, οι μνημονιακές πολιτικές των κυβερνήσεών σας τα κατέστησαν υπό διαπραγμάτευση. Εμείς λοιπόν, κύριοι συνάδελφοι, τα εργασιακά δικαιώματα, την καταπολέμηση της «μαύρης», αδήλωτης και απλήρωτης εργασίας δεν τα διαπραγματευόμαστε. Αυτό ακριβώς αποτελεί και την ειδοποιό διαφορά μας. Ειλικρινά πάει πολύ να ακούμε εδώ μέσα από εκπροσώπους των κομμάτων κριτική για περικοπές και έλλειψη επενδυτικού ενδιαφέροντος, όταν επί των ημερών σας την περίοδο 2010-2014 είχαμε τη μεγαλύτερη αποεπένδυση, της τάξης του 67% περίπου, και οριζόντιες μειώσεις σε μισθούς και συντάξεις, της τάξης του 45%. Ακόμη ο κόσμος της εργασίας διαλύθηκε. Επικράτησε μια εργασιακή ζούγκλα. Εξαφανίστηκαν τα δικαιώματα των εργαζομένων με την κατάργηση των συλλογικών συμβάσεων και άλλων δικαιωμάτων, ενώ για πρώτη φορά από το μακρινό 2000 ακούστηκε από την κυβέρνηση Σημίτη ο όρος «απασχολήσιμοι». Και έτσι, πραγματικά, στρώθηκε το χαλί από τότε για την επικράτηση όλων αυτών των μεθοδεύσεων και των αντεργατικών νόμων που ακολούθησαν. Αυτό πρέπει να το θυμόμαστε, γιατί κάποιοι σήμερα έρχονται και μας λένε, ξέρετε, για την εργασία κ.λπ.. Πρώτη φορά στο μακρινό 2000 ακούστηκε ο όρος «απασχολήσιμοι»! Βέβαια, αγαπητοί συνάδελφοι, όλα έχουν ένα όριο. Και το κυριότερο είναι ότι φτάνετε στο έσχατο σημείο πολιτικής αφασίας, θα έλεγα, όταν εγκαλείτε την Κυβέρνηση ΣΥΡΙΖΑ - ΑΝΕΛ των δυόμισι χρόνων για όλα τα δεινά της χώρας. Πότε επιτέλους, κύριοι, έστω και με κάποιο μικρό βαθμό ειλικρίνειας, την οποία υπερηφανεύεστε ότι έχετε, θα αποδεχθείτε το αναμφισβήτητο; Ποιο είναι το αναμφισβήτητο; Ότι με τις δικές σας πολιτικές, που εφαρμόσατε σε όλη τη μεταπολιτευτική περίοδο που κυβερνήσατε εναλλάξ, ρίξατε τη χώρα στα βράχια και στα πρόθυρα της χρεοκοπίας, αλλά και στα πάρτι της διαφθοράς, της αδιαφάνειας σε όλους τους τομείς. Επειδή ακούγονται πολλά για την επιχειρηματικότητα, θα πω κάτι που ανήκει όχι μόνο στην ιδιαίτερη πατρίδα μου την Εύβοια, αλλά και σε πολλές περιοχές που έχουν ιαματικές πηγές. Το λέω αυτό, γιατί μιλάμε για επιχειρηματικότητα και λέμε ότι βοηθάμε τους επιχειρηματίες στη δουλειά τους. Εκεί υπήρχε το εξής φοβερό εδώ και πολλά χρόνια: Τα υδροθεραπευτήρια χρησιμοποιούν το ζεστό νερό που εκρέει από τη γη. Αυτό, λοιπόν, είχε χαρακτηριστεί σαν απόβλητο και κάθε μια από αυτές τις μονάδες, τις μικρές μονάδες των ξενοδοχείων, έπρεπε να ξοδεύει πάνω από 100 με150 χιλιάδες ευρώ ,για να γίνει μονάδα επεξεργασίας. Η Κυβέρνηση ΣΥΡΙΖΑ - ΑΝΕΛ στον πρώτο χρόνο της διακυβέρνησης έλυσε αυτό το ζήτημα. Είναι δυνατόν να θεωρείται απόβλητο το νερό το οποίο είναι ιαματικό και χρησιμοποιείται για τη θεραπεία των ανθρώπων; Έτσι βοηθήσατε εσείς την επιχειρηματικότητα; Εκτός αν υπήρχε και άλλη επιχειρηματικότητα από πίσω, της προμήθειας των μονάδων επεξεργασίας. Εμείς δεν είμαστε σίγουρα σε αυτή την κατηγορία. Όλα αυτά είναι ζητήματα, που πολλοί επιθυμείτε να ξεχαστούν, αλλά το έγκλημα που έγινε εις βάρος του λαού μας όλα τα προηγούμενα χρόνια δεν θα ξεχαστεί. Το υπό συζήτηση σχέδιο νόμου είναι ένα ακόμη δείγμα της πολιτικής, που η Κυβέρνηση ΣΥΡΙΖΑ - ΑΝΕΛ το επόμενο διάστημα θα προσπαθήσει να νομοθετήσει, με κυρίαρχο σκοπό της να κάνει τη ζωή των πολιτών όσο το δυνατόν καλύτερη, δεδομένων των οικονομικών και κοινωνικών συνθηκών που επικρατούν. Εισάγονται διατάξεις που πραγματικά βοηθούν, όπως είναι η ενίσχυση των δικαιωμάτων των εργαζομένων, η βελτίωση κρίσιμων πτυχών της καθημερινότητας των εργαζομένων, η διευκόλυνση συμμετοχής ατόμων με αναπηρία στην κοινωνική, οικονομική και πολιτική ζωή της χώρας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Δίνεται η δυνατότητα αναγνώρισης των πλασματικών χρόνων στους αγρότες. Τέλος, εγώ θα ήθελα να σταθώ - γιατί δεν έχω πολύ χρόνο - στο ζήτημα των αναπήρων και να πω το εξής: Η Κυβέρνηση προχωρά σε ρυθμίσεις διοικητικού και οργανωτικού χαρακτήρα, προωθώντας την πλήρη ένταξη των ΑΜΕΑ στην κοινωνία, διευκολύνοντας τη ζωή των ίδιων αλλά και των οικογενειών τους. Πλέον τα ζητήματα αναπηρίας θεωρούνται ζητήματα ανθρωπίνων δικαιωμάτων και όχι ζητήματα κοινωνικής αλληλεγγύης και κοινωνικής πρόνοιας. Κυρίες και κύριοι συνάδελφοι, στρατηγικός στόχος αυτής της Κυβέρνησης είναι η επίτευξη μιας ανάπτυξης, στον πυρήνα της οποίας τοποθετούνται η διαμόρφωση υγιών εργασιακών σχέσεων και η δημιουργία ποιοτικών θέσεων εργασίας. Σε σχέση με την ανεργία σήμερα, πριν από δυο ώρες ανακοίνωσε η ΕΛΣΤΑΤ νέα μείωση της ανεργίας για τον Ιούνιο, στο ποσοστό του 21,2%. Δηλαδή πεντέμισι μονάδες κάτω απ' αυτό που παραλάβαμε και έπεται συνέχεια. Κάτι που ίσως δεν αρέσει σε μερικούς, γιατί βλέπουν με κάποια περίεργα μαθηματικά ξαφνικά να αυξάνεται η ανεργία, γιατί έχουμε περίεργα μαθηματικά τύπου «ΣΚΑΪ» με το ανάποδο γράφημα. Νομίζω ότι όλο αυτό θα πρέπει να προβληματίσει πάρα πολλούς. Πίσω, λοιπόν, από κάθε ρύθμιση του παρόντος νομοσχεδίου συναντάμε την καθημερινότητα των εργαζομένων. Είναι δεκάδες χιλιάδες οι εργαζόμενοι που δούλεψαν υπερωρίες και δεν πληρώθηκαν ποτέ, που δεν πούλησαν ένσημα, που απολύθηκαν και δεν πήραν αποζημίωση. Πρέπει να παλέψουμε όλοι μαζί - πραγματικά είναι εθνικό ζήτημα - για να βελτιώσουμε την καθημερινότητα αυτών των ανθρώπων, γιατί δεν μπορεί σήμερα, το 2017, να αμφισβητούνται ακόμη τα αυτονόητα στην πατρίδα μας. Αυτό είναι ευθύνη όλων μας και εκεί πρέπει να κινηθούμε. Σας ευχαριστώ πολύ.
Κι εμείς ευχαριστούμε. Ο κ. Δημήτριος Σταμάτης από τη Νέα Δημοκρατία έχει τον λόγο.
Ευχαριστώ, κύριε Πρόεδρε. Ας επικαιροποιήσουμε λίγο τη σημερινή συζήτηση με δυο γεγονότα. Το πρώτο είναι η διάψευση της χθεσινής διαβεβαίωσης του κ. Τσακαλώτου ότι δεν του τράβηξαν τα αυτιά. Η απόσυρση σήμερα τριών άρθρων, τα οποία έχει συνυπογράψει, μας διαβεβαιώνει για το αντίθετο. Επειδή λείπει, όμως, δεν θα επεκταθώ περισσότερο. Δεν ξέρω αν μεγάλωσαν ή όχι τα αυτιά του, αλλά η μύτη του σίγουρα μεγάλωσε. Το δεύτερο έχει σχέση με την επίσκεψη του κ. Μακρόν. Εμείς τον καλωσορίζουμε, όπως και κάθε ξένο ηγέτη, αλλά θα ήθελα να σας θυμίσω ότι η απαγόρευση διαδηλώσεων, συγκεντρώσεων και πορείας στην Αθήνα βασίζεται σε έναν νόμο χουντικό και ότι αυτήν την επίκληση είχατε κάνει όταν είχε έρθει η κ. Μέρκελ, όταν εμείς ήμασταν κυβέρνηση. Γιατί το λέω αυτό; Αυτή η λογική, να υπηρετείτε με συνέπεια αυτό που μέχρι χθες βρίζατε και φτύνατε, διέπει όλη σας την πολιτική σε όλη την έκταση. Ασφαλώς και πρέπει να προστατευθεί ένας ξένος ηγέτης. Για θυμηθείτε, όμως, τι λέγατε εσείς, όταν είχε έρθει η κ. Μέρκελ. Τι έλεγε ο Αρχηγός σας. «Έντρομη η Κυβέρνηση μπροστά στη λαϊκή αγανάκτηση αποκλείει τη δυνατότητα από τους πολίτες να διαδηλώσουν». Διερωτώμαι: Ντρέπεστε καθόλου ή όχι; Και με την ευκαιρία αυτή - αν και δεν νομίζω ότι κάποιος από τους παρόντες Υπουργούς μπορεί να μου δώσει μια απάντηση - μου προκάλεσε εντύπωση κάτι. Ένα από τα πρόσωπα που έχει κληθεί για διαβουλεύσεις με την αντίστοιχη επιχειρηματική ομάδα του κ. Μακρόν είναι και η ΕΥΔΑΠ. Ο κ. Παπαδόπουλος, το νερό. Σκοπεύει η Κυβέρνηση να συνεννοηθεί για την πώληση πόσιμου ύδατος ελληνικού στο Παρίσι ή συμβαίνει κάτι άλλο; Θα το δούμε στην πορεία και θα δούμε και τη δική σας τοποθέτηση. Έρχομαι τώρα στο νομοσχέδιο, κάνοντας εισαγωγικά μια παρατήρηση στον κ. Μαντά, τον οποίον εκτιμώ. Κύριε Μαντά, είπατε ότι πρέπει να υπάρχει ένας δημοκρατικός διάλογος, μια κουβέντα, μια συνεννόηση. Εγώ συμφωνώ. Εσείς, όμως, πότε το ανακαλύψατε; Όχι εσείς προσωπικά, το κόμμα σας πότε το ανακάλυψε; Όταν μας αποκαλούσε «γερμανοτσολιάδες», όταν ο σημερινός Πρωθυπουργός, ως Αρχηγός της Αξιωματικής Αντιπολίτευσης, απειλούσε τους ξένους επενδυτές και τους Υπουργούς της δικής μας κυβέρνησης να τους κλείσει φυλακή; Αυτός ο Πρωθυπουργός που σήμερα γυρνάει από μαγαζί σε μαγαζί και από επιχείρηση σε επιχείρηση, για να δείξει ότι είναι υπέρ της επιχείρηματικότητας. Κύριε Μαντά, έχετε μετρήσει πόσες διατάξεις, πόσους νόμους και πόσα άρθρα έχουμε ψηφίσει, όταν τα θεωρούσαμε σωστά; Πείτε μου εσείς ένα άρθρο σε ένα νομοσχέδιο δυόμισι χρόνια που το ψηφίσατε. Πείτε μου ένα! Έχετε, λοιπόν, τέτοιο ηθικό δικαίωμα να μέμφεστε τη σημερινή Αντιπολίτευση, όταν αυτή είναι η στάση σας; Και σ' αυτό ακόμη το νομοσχέδιο σας είπαμε ότι τα άρθρα, τα οποία θεωρούμε σωστά, θα τα ψηφίσουμε. Δεν κάνατε και κανένα κατόρθωμα, εάν εισάγετε κάποια άρθρα που είναι σωστά. Αυτή είναι η δουλειά σας! Αυτή είναι η υποχρέωση κάθε κυβέρνησης. Δεν κατάλαβα;
Ολόκληρο το νομοσχέδιο και πολλά άλλα.
Ο κ. Δένδιας είπε άλλα.
Κάποια άρθρα είπαμε. Δεν το καταλάβατε.
Το κατάλαβα.
Δεν το καταλάβατε και εσείς τώρα μη με διακόπτετε.
Συγγνώμη.
Είχατε δεκαπέντε λεπτά χρόνο και μιλήσατε εννιά. Περισσότερο χρόνο δεν βρήκατε, για να υπερασπιστείτε το νομοσχέδιο και συγκεκριμένα άρθρα; Ανεξαρτήτως απ' αυτό, όμως, λέω ότι αυτή είναι η συμπεριφορά μας σε όλη τη διάρκεια της θητείας της δικής σας Κυβέρνησης. Πού βρίσκετε το ηθικό ανάστημα να μας ζητάτε κάθε λίγο και λιγάκι μετ' επαίνων να ψηφίζουμε τα δικά σας νομοσχέδια, που έχουμε δει πού έχουν οδηγήσει τη χώρα; Επίσης, είπατε και κάτι ακόμη, στο οποίο συμφωνώ. Ένας δημοκρατικός διάλογος πρέπει να βασίζεται στην αλήθεια. Όμως, σε κάθε συζήτηση στη Βουλή ακούγονται νούμερα. Ο κόσμος ακούει και φεύγει, έχει μπερδευτεί, δεν ξέρει ποιος έχει δίκιο και ποιος άδικο. Ας μείνουμε, όμως, σε δυο αδιαμφισβήτητα στοιχεία. Στοιχείο πρώτο: Εξαιτίας της δικής σας διακυβέρνησης, η χώρα ζημιώθηκε τουλάχιστον 100 δισεκατομμύρια.
Αυτό είναι στοιχείο;
Δεν το λέμε εμείς.
Ποιος το λέει;
Το έχει πει ο πρόεδρος του ESM. Δεν το έχει πει στην πατρίδα του, το έχει πει εδώ, στο συνέδριο του Economist, παρουσία του Υπουργού Οικονομικών, εκεί που μίλησε ο κ. Τσίπρας. Μήπως άκουσε κάποιος συνάδελφος τον Υπουργό Οικονομικών ή τον Πρωθυπουργό να διαψεύδει και να του λέει «τι είναι αυτά που μας λέτε, κύριε»;
Εκατό φορές.
Όχι! Γιατί; Γιατί αυτή είναι η πραγματικότητα. Η ζημιά που έχετε προκαλέσει είναι 100 δισεκατομμύρια. Υπάρχει και ένα άλλο αδιαμφισβήτητο στοιχείο. Αμφισβητεί κανείς ότι έχετε φορτώσει τον ελληνικό λαό με 15 δισεκατομμύρια μέτρα αυτά τα δυόμισι χρόνια; Αυτά τα μέτρα, που έχουν οδηγήσει σε επιδείνωση της κατάστασης των πιο αδύναμων Ελλήνων. Εσείς δεν είστε που έχετε μειώσει μισθούς και συντάξεις μέχρι τώρα; Εσείς δεν είστε που έχετε ψηφίσει να χάσουν οι συνταξιούχοι μετά το 2019 δυο συντάξεις, να χάσουν οι εργαζόμενοι δυο μισθούς εξαιτίας της μείωσης του αφορολόγητου; Και μιλάτε για κοινωνική πολιτική; Όταν αυξάνετε τον ΦΠΑ στα είδη λαϊκής κατανάλωσης, ποιος τα πληρώνει; Ο πλούσιος ή ο φτωχός; Πού έχουν μεγαλύτερο βάρος και μεγαλύτερες συνέπειες; Ασφαλώς στον φτωχό. Όταν έχετε αλλάξει τη σχέση άμεσων και έμμεσων φόρων υπέρ των έμμεσων φόρων, ποιος πληρώνει τη νύφη; Τι λέει η σοσιαλιστική σας παιδεία; Έρχεστε σήμερα εδώ να μας προκαλέσετε, όταν αυτά εσείς τα έχετε δημιουργήσει λέγοντας μας να υμνήσουμε ένα νομοσχέδιο, το οποίο είναι ολοφάνερο ότι έχει έρθει για να εκπληρώσει μία αποστολή, την ομιλία του κ. Τσίπρα στη ΔΕΘ. Διότι κινείται σε δυο παροιμίες: Η μια παροιμία λέει «να σε κάψω, αγά μου, να σ' αλείψω λάδι». Η δεύτερη παροιμία λέει «κάνετε τον ποντικό γενίτσαρο». Ενώ εσείς έχετε προκαλέσει αυτή την κατάσταση στον ελληνικό λαό και ιδιαίτερα στους πιο αδύναμους, έρχεστε τώρα και βάζετε λαδάκι στις τεράστιες πληγές που έχετε ανοίξει, κυρίως σε βάρος των ασθενέστερων οικονομικά. Και μάλιστα, το κάνετε με πομπώδη, με εκρηκτικό τρόπο. Κάνετε τον ποντικό γενίτσαρο, για να μπορεί ο Πρωθυπουργός να το επικαλεστεί στη ΔΕΘ.. Μα, δεν χρειάζεται να το κάνει αυτό ο Πρωθυπουργός. Όλοι οι Έλληνες γνωρίζουν ότι ο Πρωθυπουργός, όπως κάθε χρόνο, θα είναι συνεπέστατος. Θα κάνει αυτό που κάνει κάθε χρόνο. Άλλα θα λέει στην έκθεση και δεν θα κάνει τίποτα την επόμενη ημέρα. Έχουμε καταγράψει πάνω από δέκα σοβαρότατες διαπιστώσεις τέτοιας ασυνέπειας από την τελευταία επίσκεψη στη ΔΕΘ και για να μην πάω στο 2014 με το πρόγραμμα της Θεσσαλονίκης, το παράλληλο πρόγραμμα του 2015, πάω στο 2016. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και επειδή είναι αρμοδιότητας αυτού του Υπουργείου, εγώ θέτω ευθέως δύο ερωτήματα: Τι έγινε η υπόσχεση - μάλιστα ρητή και αυστηρή δέσμευση - του Πρωθυπουργού ότι θα δημιουργήσει ακατάσχετο λογαριασμό για τις ανάγκες των επιχειρήσεων; Τι έγινε η δέσμευση για το πάγωμα των ασφαλιστικών εισφορών μέχρι τον Δεκέμβρη του 2016;
Ωραία, ρητορικά είναι τα ερωτήματα, κύριε Σταμάτη.
Τα λέω αυτά, για να τα συνδέσω και με το νομοσχέδιο και κλείνω, κύριε Πρόεδρε. Προσέξτε, είστε σε λάθος κατεύθυνση, την οποία πριν από λίγο εγώ τουλάχιστον την άκουσα δια στόματος του κ. Χαρίτση. Ξέρετε τι είπε ο κ. Χαρίτσης; Πρώτα λέει πρέπει να φτιάξουμε θέσεις εργασίας στο μυαλό μας, να τις βαφτίσουμε, να ορίσουμε την ανάλογη αμοιβή και μετά θα έρθουν λέει οι επένδυσεις και η επιχειρηματικότητα. Έχετε βάλει το κάρο μπροστά από το άλογο. Γι' αυτό οι συνέπειες πια είναι δραματικές σε βάρος των εργαζόμενων. Και πριν αποφασίσετε να μου απαντήσετε σε αυτά, αλήθεια, πώς είναι δυνατόν να δημιουργηθούν θέσεις εργασίας; Το πρώτο πρόβλημα στον εργαζόμενο δεν είναι η διασφάλιση των συνθηκών εργασίας του, αλλά να βρει δουλειά. Όταν εσείς στο δεύτερο τρίμηνο έχετε μείωση επενδύσεων έξω από τον στόχο σας 17,1%, από πού θα προέλθουν οι θέσεις εργασίας, για να δουλέψει ο άνεργος, που πρέπει να είναι η πρώτη φροντίδα κάθε κυβέρνησης;
Κύριε Σταμάτη, τελεία και παύλα.
Αφήστε, λοιπόν, τους πανηγυρισμούς, αφήστε τις προετοιμασίες για τη Διεθνή Έκθεση Θεσσαλονίκης και αν βάλατε μυαλό, γιατί άκουσα στην τηλεόραση έναν συνάδελφο να λέει: «Δεν είχαμε εμπειρία, άπειροι ήμασταν, κάναμε λάθη».
Ορίστε, τα υπόλοιπα θα τα πει ο κ. Τσιάρας. Ελάτε, κύριε Σταμάτη, σας παρακαλώ.
Μειώστε τα λάθη και κυρίως ακούστε την Αξιωματική Αντιπολίτευση και ξεχάστε αυτά που λεγάτε μέχρι χθες, πριν ζητήσετε από εμάς αυτό που ο κ. Μαντάς ζήτησε πριν από λίγο. Δεν το δικαιούστε.
Ο κ. Τσιάρας έχει τον λόγο.
Σας ευχαριστώ πολύ, κύριε Πρόεδρε. Αγαπητοί κύριοι συνάδελφοι, απουσία συναδέλφου Βουλευτή αυτή τη στιγμή, βρίσκομαι στο Βήμα της Βουλής μετά την τελευταία συνεδρίαση πριν την ολιγοήμερη διακοπή για το καλοκαίρι. Είχα ευχηθεί τότε τελειώνοντας, η Κυβέρνηση να αλλάξει τακτική και να αλλάξει και προσέγγιση στην κοινοβουλευτική διαδικασία, αφ' ενός μεν στο αμιγώς πολιτικό κομμάτι, αφ' ετέρου δε σε αυτό που έπρεπε να τηρούμε σαν διαδικασία στον χώρο του Κοινοβουλίου. Δυστυχώς η ίδια η πραγματικότητα διαψεύδει τη δική μου προσδοκία και δημιουργεί ξανά συνθήκες ή ενδεχομένως, εάν θέλετε, προοπτικές από την πλευρά της συγκυβέρνησης να επαναλαμβάνουν κοινοβουλευτικά τον δικό τους κακό εαυτό. Και δεν είναι γιατί ουσιαστικά έχουμε το δέκατο έβδομο νομοθέτημα επί ενός ασφαλιστικού νόμου, ο οποίος είχε πανηγυριστεί δέοντος πριν από περίπου δεκαέξι μήνες, από την Κυβέρνηση των ΣΥΡΙΖΑ - ΑΝΕΛ. Είναι κυρίως γιατί επιχειρείται για άλλη μια φορά με ένα νομοσχέδιο περισσότερο επικοινωνιακού χαρακτήρα να δοθούν ενδεχομένως επιχειρήματα στον Πρωθυπουργό, ο οποίος μεθαύριο από το βήμα της Διεθνούς Έκθεσης Θεσσαλονίκης θα προσπαθήσει να ωραιοποιήσει μια πραγματικότητα, η οποία σε κανέναν βαθμό και με καμμία λογική δεν συναντιέται με την πραγματικότητα που ζουν οι Έλληνες πολίτες. Τι γίνεται, τελικά, με αυτό το περιβόητο νομοσχέδιο, το οποίο καλείται η Εθνική Αντιπροσωπεία να συζητήσει και βεβαίως να ψηφίσει σήμερα; Στην πραγματικότητα, κύριοι συνάδελφοι της συμπολίτευσης, - και αναφέρομαι σε εσάς επειδή έγινε πολύ μεγάλη κριτική για το αν και κατά πόσο κάποιοι συνάδελφοι μιλάνε για τα άρθρα του νομοσχεδίου - θα έπρεπε να έχετε υπ' όψιν σας ότι με αυτό το νομοσχέδιο, τελικά, έχουμε και αύξηση εισφορών και περικοπή συντάξεων και αυτό είναι κάτι το οποίο δεν μπορείτε να αρνηθείτε. Είναι η πρώτη φορά ενδεχομένως που θα δούμε συντάξεις χηρείας σε ποσά τα οποία ανέρχονται στα 190 ευρώ και στα 200 ευρώ. Και όλα αυτά, γιατί, δυστυχώς, κενά, ερασιτεχνισμοί, αδιαφορία, ανικανότητα δεν άφησαν στην πραγματικότητα αυτό που είχατε ορίσει ως θεμέλιο λίθο στη δική σας πολιτική στην ασφαλιστική μεταρρύθμιση, τον ΕΦΚΑ, να λειτουργήσει στην ουσία. Για ποιον ΕΦΚΑ, βέβαια, μιλάμε; Για έναν ΕΦΚΑ, που με αυτό το νομοσχέδιο, όπως είχε αναδείξει ο εισηγητής της Αξιωματικής Αντιπολίτευσης, έρχεται τελικά να προσδιορίσει την απόλυτη δυνατότητα του Υπουργού, έξω από κάθε οργανόγραμμα, έξω από κάθε διαδικασία, να διορίζει ή να τοποθετεί όποιο στέλεχος θέλει σε όποια θέση της συγκεκριμένης διοικητικής δομής. Αλήθεια, θα απαντηθεί πότε θα πληρωθούν οι τριακόσιες χιλιάδες κύριες και επικουρικές συντάξεις, οι οποίες είναι ακόμη σε εκκρεμότητα; Είναι γεγονός ότι σ' αυτή τη συζήτηση, δυστυχώς, υπάρχουν διαδικασίες, οι οποίες, όχι μόνο δεν απαντώνται από την πλευρά της κυρίας Υπουργού, αλλά νομίζω ότι εκθέτουν ανεπανόρθωτα και όλους εσάς τους αξιότιμους Βουλευτές της Αξιωματικής Αντιπολίτευσης, που πρέπει κάποια στιγμή να βρεθείτε αντιμέτωποι με τον εαυτό σας. Τι γίνεται, αλήθεια; Δεν υπάρχει μείωση με αυτό το νομοσχέδιο των επικουρικών συντάξεων, που αναφέρονται μέχρι τις 31-12-2014 από 21% έως 40%; Αυτό δεν το βλέπετε, κύριοι συνάδελφοι; Δεν παγώνουν εκατόν είκοσι εννιά χιλιάδες επικουρικές συντάξεις, επειδή ακόμη εδώ και δυο χρόνια σχεδόν δεν υπάρχει μαθηματικός τύπος; Δεν αυξάνεται η εισφορά από το 4% στο 4,5% για το Μετοχικό Ταμείο Πολιτικών Υπαλλήλων; Και όλα αυτά, τα οποία δεν πληρώνουμε, μήπως τελικά δεν τα υπολογίζουμε και στα συνολικά ληξιπρόθεσμα, τα οποία εμφανίζονται ή δεν εμφανίζονται από την πλευρά της Κυβέρνησης; Τα λέω όλα αυτά, διότι υπάρχουν ζητήματα, τα οποία κάποια στιγμή πρέπει να τα παραδεχθούμε και μπορεί, βεβαίως, ο ίδιος ο Πρωθυπουργός να λέει ότι πέρασε από μια περίοδο αυταπατών και ψευδαισθήσεων, αλλά είναι αδιανόητο για το σύνολο του Σώματος, για το σύνολο των Βουλευτών , ειδικά της συγκυβέρνησης, αυτές οι αυταπάτες να εξακολουθούν να είναι η ομίχλη μέσα στην οποία αποφασίζουν και μέσα στην οποία κάνουν τις συγκεκριμένες δικές τους επιλογές. Είτε το θέλετε είτε όχι, θα σας πω ότι ουσιαστικά για πρώτη φορά επί μεγάλο χρονικό διάστημα οι ευέλικτες μορφές εργασίας υπερτερούν των σταθερών μορφών εργασίας. Ξέρω ότι θα πείτε ότι αυτό ξεκίνησε παλιότερα. Ναι, αλλά αυτό είχατε υποσχεθεί στους Έλληνες πολίτες; Εδώ κανείς πρέπει να βρεθεί αντιμέτωπος - επαναλαμβάνω για δεύτερη φορά - και με τον ίδιον του τον εαυτό. Όταν ισχυρίζεται, υπόσχεται ή, ενδεχομένως, εξαγγέλλει πράγματα εκ διαμέτρου αντίθετα με αυτά που τελικά υλοποιεί, υπάρχει προφανώς και μια ηθική ευθύνη, υπάρχει και ένα ζήτημα αξιοπρέπειας. Αν αυτή η αξιοπρέπεια τόσο εύκολα μπορεί να ξεπερνιέται για οποιονδήποτε, προφανώς είναι ένα ζήτημα, το οποίο πάντα υπάρχει στην κρίση των Ελλήνων πολιτών. Θυμάμαι χαρακτηριστικά - υπηρετώ πολλά χρόνια το ελληνικό Κοινοβούλιο - τον αδιανόητο αγώνα που έδινε ο τότε Αρχηγός της Αξιωματικής Αντιπολίτευσης και σημερινός Πρωθυπουργός για τα 586 ευρώ, μιλώντας με τόσο ποταπό τρόπο για τη γενιά των 586 ευρώ. Φυσικά, μιλούσαμε για τη μερική απασχόληση, όπως θα είναι και το δικό μου επιχείρημα για τώρα. Τι λέτε τώρα, αλήθεια, για τα 360; Ποια είναι η άποψη των Βουλευτών της συγκυβέρνησης για τα 360 ευρώ; Θα μου πείτε ότι «κλαίμε, αλλά ψηφίζουμε», όπως άκουσα δυο - τρεις συναδέλφους από αυτό το Βήμα νωρίτερα ή, όπως κάποιοι Υπουργοί κατά καιρούς έλεγαν, ότι δεν μπορούν να υπογράψουν γιατί είναι βρεγμένο το χαρτί από τα δάκρυα; Αυτό συνιστά τη νομολογία της αξιοπρέπειας απέναντι στους Έλληνες πολίτες; Κυρίες και κύριοι συνάδελφοι, πραγματικά θα θέλαμε η όποια νομοθετική σας πρωτοβουλία να είναι τέτοια, που να μας δίνει την ευκαιρία και τη δυνατότητα και να την υποστηρίξουμε και να την υπερψηφίσουμε, πιστεύοντας ότι λειτουργεί προς όφελος των Ελλήνων πολιτών και της ελληνικής κοινωνίας. Όμως, σε μια πραγματικότητα, η οποία όντως έχει δραματικά διαφοροποιηθεί σε σχέση με το παρελθόν, θα σας θυμίσω ότι ψηφίσατε και τις ομαδικές απολύσεις. Έτσι; Μην το ξεχάσουμε αυτό. Όταν είχε γίνει ένας τεράστιος αγώνας από την προηγούμενη κυβέρνηση την απαίτηση των δανειστών να μην την κάνουμε δεκτή για κανέναν απολύτως λόγο, αυτή η Κυβέρνηση των ΣΥΡΙΖΑ - ΑΝΕΛ ψήφισε τις ομαδικές απολύσεις με τρίμηνη και μόνο προειδοποίηση. Τα λέω αυτά απλώς για να τα θυμόμαστε και να μην τα ξεχνάμε. Και επειδή βρίσκεστε σε εντελώς λάθος δρόμο, η αποκλιμάκωση της ανεργίας, την οποία επικαλείστε, έχει τρία χαρακτηριστικά: Το ένα είναι οι πολύ χαμηλότεροι μισθοί, το άλλο είναι η κυριαρχία ουσιαστικά των ευέλικτων μορφών εργασίας και το τρίτο είναι αυτό το γνωστό φαινόμενο του brain drain, που τουλάχιστον με καταγραφές το πήρατε 11% και το φτάσατε 34% -35%. Επειδή όλη αυτή η υπόθεση θα είναι προφανώς ένα πεδίο αντιπαράθεσης μεταξύ Κυβέρνησης και Αξιωματικής Αντιπολίτευσης, θέλω να σας πω ότι αν το συντομότερο δυνατόν δεν μπορέσει να δει κατ' αρχάς η κυρία Υπουργός, δευτερευόντως ο κύριος Πρωθυπουργός, αλλά, βεβαίως, και το σύνολο όλων ημών ποιος είναι ο μόνος δρόμος μπροστά μας, τον οποίον πρέπει να ακολουθήσουμε, είναι βέβαιο ότι καμμία από αυτές τις προσπάθειες που κάνετε δεν θα καταλήξει κάπου. Ο μόνος δρόμος, αγαπητοί κύριοι συνάδελφοι, είναι ο δρόμος της ανάπτυξης, ο δρόμος των επενδύσεων, ο δρόμος της επιχειρηματικότητας. Χαιρόμαστε που λεκτικά αρχίζει και υιοθετεί αυτόν τον δρόμο, μέσα στη δική του λογική, ο κύριος Πρωθυπουργός. Βεβαίως, οι πράξεις ή - αν θέλετε - οι επιλογές ή οι νομοθετικές πρωτοβουλίες δεν αποδεικνύουν απολύτως τίποτα προς αυτή την κατεύθυνση. Όσο, όμως, συντομότερα μπορεί να αντιληφθεί, ποια είναι η μόνη αναγκαιότητα για να βγει η χώρα μας από αυτή τη μεγάλη οικονομική κρίση, από αυτή τη στενωπό και την ταλαιπωρία, που όλοι οι Έλληνες πολίτες ζουν τα τελευταία επτά χρόνια, τόσο το καλύτερο. Είναι καλό να το δει, να το αντιληφθεί και να το αντιμετωπίζει το συντομότερο δυνατό, αν όντως θέλουμε αυτή η προσπάθεια να έχει το αποτέλεσμα, που θέλω να πιστεύω ότι στη συνείδηση όλοι το ευχόμαστε μέσα σε αυτή την Αίθουσα. Ευχαριστώ πολύ.
Τον λόγο έχει ο κ. Τσόγκας.
Ευχαριστώ, κύριε Πρόεδρε. Κύριε Υπουργέ, μια φράση που φώναξαν οι Λατίνοι είναι επίκαιρη σήμερα, ιδιαίτερα στη σημερινή κοινοβουλευτική διαδικασία: «O tempora o mores!». Μόνο ο ακραίος πολιτικός αμοραλισμός που επιδείχθηκε απλόχερα από την Αντιπολίτευση, χωρίς εξαιρέσεις, θα μπορούσε να θεωρηθεί ο νικητής της περιόδου της επεξεργασίας του επίδικου νομοσχεδίου από τις επιτροπές μέχρι την εισαγωγή του στην Ολομέλεια της Βουλής σήμερα. Σε όλο το διάστημα σύσσωμη η Αντιπολίτευση, κάθε παράταξη για τους δικούς της μικροκομματικούς σκοπούς, επιχείρησε την αποκαθήλωση και τη σπίλωση του νομοσχεδίου, πέταξε στο βούρκο του αντιπολιτευτικού της μένους το πιο φιλολαϊκό, το πιο φιλεργατικό, το πιο τολμηρό νομοσχέδιο με διατάξεις που δεν είχατε φανταστεί ότι υπήρχαν. Ενδεχομένως, τις διατάξεις αυτές ούτε η ίδια η κοινωνία που την αφορούν να μην τις είχε φανταστεί, διατάξεις που τις επινόησε ο ΣΥΡΙΖΑ και το επιτελείο των αρμόδιων Υπουργών ως τέκνων της ανάγκης της πλέον ταραγμένης εποχής της Μεταπολίτευσης. Κορυφαία σημειολογικά χαρακτηριστικά οδήγησαν τη Νέα Δημοκρατία σε ένα μνημειώδη παραλογισμό, όταν συνειδητοποίησε ότι το momentum της πρότασης του νομοσχεδίου και η οσονούπω ένταξή τους στο νομικό μας πολιτισμό δεν την ευνοούσε και υποχρέωσε τους εκπροσώπους της στο Κοινοβούλιό μας σε τραχείς και χονδροειδείς ενέργειες πανικού και σε μια ιδιότυπη ένταση. Επιτέθηκαν απροκάλυπτα με φραστική προσβλητική βιαιότητα σε προσκεκλημένο εκ των φορέων, ασυνήθιστη για τα κοινοβουλευτικά ήθη, ακόμα και για τη Νέα Δημοκρατία, ενώ στη συνέχεια ένας εκ των εκπροσώπων στη διαδικασία της Ολομέλειας προφανώς πανικόβλητος από την κοινωνική αποδοχή του νομοσχεδίου, χρησιμοποίησε ό,τι πιο αγοραίο στα κοινοβουλευτικά χρονικά, προκειμένου να πλήξει την αξιοπιστία της Κυβέρνησης ΣΥΡΙΖΑ. Κυρίες και κύριοι Βουλευτές, η Νέα Δημοκρατία με εθελοντές συνοδοιπόρους της το ΠΑΣΟΚ και το Ποτάμι βίωσαν την εφιαλτική αντιστροφή της πραγματικότητας που απεύχονταν και που ακολούθησε το κλείσιμο της δεύτερης αξιολόγησης με αναβάθμιση της οικονομίας από τους γνωστούς οίκους, με την επενδυτική άνοιξη, την προσωρινή προσφυγή στις αγορές με ανταγωνιστικά επιτόκια, τον τουρισμό να καταγράφει ρεκόρ, την αύξηση κατά 9,5% των εξαγωγών, την αύξηση κατανάλωσης και το ρεκόρ στη μεταποίηση, την συνεχώς μειούμενη ανεργία με ρεκόρ δεκαεπτά ετών στην αύξηση των θέσεων εργασίας, την αύξηση της βιομηχανικής παραγωγής, την εφαρμογή του δικαστικού μηχανισμού στήριξης τετρακοσίων χιλιάδων επιχειρηματιών και τη ρύθμιση των οφειλών τους πέραν των δανειακών τους αναγκών σε δόσεις, την επιστροφή των μικρομεσαίων επιχειρήσεων στην κανονικότητα, την επιστροφή των τραπεζών στην κερδοφορία, τη μεταρρύθμιση του Εθνικού Συστήματος Υγείας με την εισαγωγή της πρωτοβάθμιας φροντίδας υγείας και την άμεση πρόσληψη τριών χιλιάδων ατόμων, την αναμόρφωση της παιδείας, τη μείωση του ΕΝΦΙΑ κατά 200 εκατομμύρια ευρώ, την ανάπτυξη κατά 0,5% στο πρώτο τρίμηνο και κατά 0,8% στο δεύτερο τρίμηνο του 2017 με κορυφωμένη την καταστροφολογία της Νέας Δημοκρατίας, χωρίς τη συμπερίληψη των συνεπειών του κλεισίματος της δεύτερης αξιολόγησης, χωρίς τη συμπερίληψη των αποτελεσμάτων της καλύτερης μέχρι σήμερα τουριστικής περιόδου, στοιχεία που προδικάζουν με βασιμότητα τη σύλληψη τεθειμένου στόχου του 1,8% για το έτος 2017, την εκτόξευση πενταπλασιασμού του πρώτου επταμήνου του 2017 των άμεσων ξένων επενδύσεων, την έκδοση ομολογιακών δανείων σε επιχειρήσεις με πολύ καλό επιτόκιο, τη βελτίωση του οικονομικού κλίματος με την έλευση του Προέδρου της Γαλλίας Μακρόν, που επικυρώνει την ανοδική πορεία της χώρας στην προσπάθεια της Κυβέρνησης να οδηγήσει με ασφάλεια την έξοδο της χώρας από την επιτροπεία, οι επικοινωνιολόγοι της Νέας Δημοκρατίας παθαίνουν βέρτιγκο. Έτσι με την εισαγωγή και τον βαθμό της αποδοχής του νομοσχεδίου επέλεξαν την με οποιονδήποτε τρόπο απομείωσή του ως προτεραιότητα εκ των ουκ άνευ, προσθέτοντας ότι θεωρήθηκε σφόδρα πιθανή η χρήση των διατάξεών του στην Διεθνή Έκθεση Θεσσαλονίκης από τον Πρωθυπουργό. Κυρίες και κύριοι Βουλευτές, ο ΣΥΡΙΖΑ έχοντας το βλέμμα του στραμμένο στην κοινωνία και τους εργαζόμενους, με πρόθεση την επίλυση χρόνιων προβλημάτων και αιτημάτων της εργατικής τάξης, την κοινωνική τους προστασία και ένταξη, προωθεί ένα αμιγώς προστατευτικό νομοσχέδιο, κατά την προσφιλή έκφραση του Πρωθυπουργού, που προσβλέπει στην αλλαγή των δομών και των όρων της παροχής της εργασίας, της απάλειψης των παθογενειών και την εξάλειψη των κατ' εξακολούθηση παράνομων εργοδοτικών δραστηριοτήτων στον χώρο της εργασίας με θύματα τους εργαζόμενους. Οι σημαντικές ρυθμίσεις του σχεδίου νόμου περιλαμβάνουν θεσμικές παρεμβάσεις για την αντιμετώπιση των χρόνιων προβλημάτων των εργαζομένων, των ασφαλισμένων, των ΑΜΕΑ, καθώς επίσης μια σειρά κοινωνικών αιτημάτων που ενισχύουν και επεκτείνουν τα δικαιώματα των εργαζομένων, όπως η καταπολέμηση της αδήλωτης, υποδηλωμένης και απλήρωτης εργασίας, λαμβάνοντας μέτρα προστασίας υπέρ των εργαζομένων με ενίσχυση των ελεγκτικών μηχανισμών και κυρίως του Σώματος Επιθεώρησης Εργασίας, με αναβάθμιση της επιχειρησιακής του ικανότητας, επιβολή κυρώσεων στον εργοδότη που παραβαίνει τις διατάξεις της εργατικής νομοθεσίας, με προσωρινή ή και οριστική διακοπή της λειτουργίας της επιχείρησης. Υποχρεώνει τον εργοδότη να καταχωρεί ηλεκτρονικά στο σύστημα «ΕΡΓΑΝΗ» τη νόμιμη υπερωριακή απασχόληση, αντί να παρανομεί με χειρόγραφες πολλαπλές καταγραφές, όπως επίσης να αναγγέλλεται ηλεκτρονικά η οικειοθελής αποχώρηση του εργαζομένου με ταυτόχρονη πιστοποίηση της συμφωνίας του, προστατεύοντάς τον από ψευδή αναγγελία του εργοδότη περί δήθεν οικειοθελούς αποχώρησής τους. Προβλέπει ότι σε περίπτωση μη τήρησης της εργατικής νομοθεσίας, αποκλείονται οι επιχειρήσεις αυτές από την πρόσβαση στο δημόσιο χρήμα αν κριθούν ότι υπέπεσαν σε παραβιάσεις υψηλής ή πολύ υψηλής σοβαρότητας. Για την απλήρωτη εργασία, τη μάστιγα των εργαζομένων, προβλέπει καθοριστικά μέτρα που κατατείνουν στη συμμόρφωση του εργοδότη με το ισχύον νομικό πλαίσιο, κρίθηκαν απαραίτητα, πρώτον η έκδοση διαταγής πληρωμής που ήταν σχεδόν αποκλεισμένη δικονομικά για οφειλόμενους μισθούς και άρα ταχεία διεκδίκηση των αποζημιώσεων και των αξιώσεων, με απαλλαγή του τέλους δικαστικού ενσήμου μέχρι του ποσού των 20.000 ευρώ, μειούμενο για το υπερβάλλον ποσό και ταχεία εκδίκαση εντός προθεσμίας εξήντα ημερών για οφειλόμενους μισθούς και άκυρη απόλυση. Αν η μη πληρωμή θεωρηθεί βλαπτική μεταβολή των όρων εργασίας από τον άνεργο μισθωτό έχει δικαίωμα λήψης επιδόματος ανεργίας και σε περίπτωση που τη θεωρήσει ως άκυρη απόλυση, δεν δικαιούται επιδόματος ανεργίας μέχρι την έκδοση θετικής δικαστικής απόφασης. Περαιτέρω επεκτείνεται η προστασία από την απόλυση λόγω μητρότητας στις περιπτώσεις υιοθεσίας και της παρένθετης μητρότητας. Χορηγείται ειδική άδεια σε γονείς τέκνων με βαριά νοητική στέρηση. Στο πλαίσιο των ρυθμίσεων της κοινωνικής ασφάλισης καταργείται η υποχρέωση μηχανικών και δικηγόρων να καταβάλλουν ασφαλιστικές εισφορές μόνο λόγω της εγγραφής στα ασφαλιστικά τους ταμεία, παρά μόνο όσο διαρκεί και υφίσταται η ασφάλιση αυτή, ενώ μειώνεται και το κόστος εξαγοράς των πλασματικών ετών για τους αγρότες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Τέλος, εισάγεται πλήθος διατάξεων για εργαζόμενους με αναπηρίες και την προστασία των δικαιωμάτων αυτών με τις συνέπειές της να αμβλύνονται όσο το δυνατόν περισσότερο. Κυρίες και κύριοι Βουλευτές της Αντιπολίτευσης, η απόρριψη του παρόντος νομοσχεδίου θα σας χαρακτηρίσει ως μια τραχιά νεοφιλελεύθερη αντίληψη. Η δε παρωχημένη και ουτοπική πολιτική πρόταση ως ανακόλουθη και φοβική, αναντίστοιχη με την ιστορία και τη σημερινή πραγματικότητα, σας καθιστά μια παράταξη εγκλωβισμένη στο παρελθόν, που ακροβατεί με μετέωρο και ασαφές βήμα ανάμεσα στον εκσυγχρονισμό και στον σκοταδισμό. Σας καλώ να αποσύρετε τους ενδοιασμούς σας και να ψηφίσετε το νομοσχέδιο. Δίνεται μια ανάσα ζωής στους εργαζόμενους, τους ασφαλισμένους και τους ανθρώπους με προβλήματα αναπηρίας. Ευχαριστώ.
Κι εμείς ευχαριστούμε. Να δούμε ποιος ομιλητής πρώτος δεν θα υπερκαλύψει τον χρόνο. Η κ. Αχτσιόγλου θέλει να παρουσιάσει μια τροπολογία.
Να πω μόνο ότι γίνεται δεκτή η τροπολογία με γενικό αριθμό 1252 για τη ρύθμιση προϋποθέσεων ημερήσιων περιφερειακών και τοπικών εφημερίδων.
Τον λόγο έχει ο κ. Θεοφύλακτος από τον ΣΥΡΙΖΑ.
Ευχαριστώ, κύριε Πρόεδρε. Κυρία Υπουργέ, κύριε Υφυπουργέ, κυρίες και κύριοι συνάδελφοι, δεν θα αποφύγω τον πειρασμό να απαντήσω πρώτα στον κ. Σταμάτη, που λέει: «Γιατί όταν ο Σαμαράς έφερε τη Μέρκελ διαμαρτυρόσασταν και τώρα υποδέχεστε τους Ευρωπαίους ηγέτες, όπως ο Μακρόν, χωρίς κανένα πρόβλημα;». Η απάντηση είναι πολύ απλή: Εσείς, κύριε Σταμάτη και κύριοι συνάδελφοι της Νέας Δημοκρατίας και του ΠΑΣΟΚ χρεοκοπήσατε τη χώρα, φέρατε την τρόικα και την επιτροπεία και είχαμε κάθε δικαίωμα να διαμαρτυρηθούμε και εμείς και ο ελληνικός λαός. Εμείς τώρα την επαναφέρουμε στην ομαλότητα και το ίδιο πιστεύουν και οι ευρωπαίοι ηγέτες και επανερχόμαστε στην κανονικότητα. Δεν αντέχει στην κριτική αυτό που είπε ο κ. Σταμάτης ότι χρεώσαμε με 100 δισεκατομμύρια τη χώρα. Κατ' αρχάς, είναι προσβολή προς τον ελληνικό λαό. Αναφέρουν τα δισεκατομμύρια λες και είναι στραγάλια. Έτσι ήταν συνηθισμένοι και μαθημένοι. Επειδή ανακεφαλαιοποιήσαμε τα δικά τους δάνεια, τα δικά τους χρέη, τα δικά τους σκάνδαλα και τις δικές τους παρανομίες, που χρέωσαν τη χώρα και φτώχυναν τον ελληνικό λαό, μας λένε ότι χρεώσαμε και από πάνω τη χώρα! Το τελευταίο, για να κλείσω με τις απαντήσεις προς τον κ. Σταμάτη, είναι αυτό που είπε ότι μειώσαμε τους μισθούς και τις συντάξεις. Πότε; Με ποια νομοσχέδια; Εμείς που τους κρατήσαμε σε αξιοπρεπέστατα όρια μετά τις δώδεκα μειώσεις που έκαναν αυτοί, με τις αυξήσεις, έστω συμβολικές, που δώσαμε στους μισθούς των δημοσίων υπαλλήλων; Βέβαια, ως προς αυτό λένε ότι δίνουμε αυξήσεις στον κομματικό στρατό. Διαλέξτε, εάν δίνουμε αυξήσεις στους δημοσίους υπαλλήλους γιατί τους θεωρούμε κομματικό στρατό ή εάν κάνουμε μειώσεις, για να ξέρουμε τι να απαντήσουμε. Επανέρχομαι, λοιπόν, στο νομοσχέδιο. Ένας - ένας οι τομείς της καθημερινότητας επιστρέφουν στην κανονικότητα, μετά το κλείσιμο της δεύτερης αξιολόγησης, αν και μάλλον δεν το ήθελε αυτό η Αντιπολίτευση. Έτσι, μετά από υγεία, παιδεία, μέσα μαζικής ενημέρωσης, έρχονται με το παρόν νομοσχέδιο διατάξεις που αποκαθιστούν τα εργασιακά δικαιώματα. Το χειρότερο, κυρίες και κύριοι συνάδελφοι, που «πέτυχαν» η Νέα Δημοκρατία και το ΠΑΣΟΚ με τους αντεργατικούς νόμους τους ήταν η πλήρης απαξίωση της εργασίας και του εργαζομένου ως παράγοντα της παραγωγικής διαδικασίας. Κανείς δεν υπολόγιζε τον εργαζόμενο, και αυτό γιατί είχαν αποψιλωθεί, στην ουσία καταργηθεί τα δικαιώματά του. Δεν μπορούσε να διαμαρτυρηθεί, να κάνει επίσχεση εργασίας, δεν μπορούσε στην ουσία να προσφύγει στα δικαστήρια, δεν μπορούσε να κάνει παράσταση πολιτικής αγωγής, δεν μπορούσε να πάρει επίδομα ανεργίας, εάν δεν δεχόταν την οικειοθελή αποχώρηση. Το χειρότερο είναι ότι ο εργαζόμενος, εξαιτίας της αντεργατικής πολιτικής της Νέας Δημοκρατίας και του ΠΑΣΟΚ, είχε χάσει κάθε εμπιστοσύνη στους θεσμούς, στην κοινωνία, στην αγορά, στη δικαιοσύνη, γιατί δεν μπορούσε να υπερασπιστεί τα αυτονόητα δικαιώματά του. Έρχονταν σε εμάς τους δικηγόρους οι εργαζόμενοι, μας εξέθεταν τις πάμπολλες παρανομίες που γίνονταν σε βάρος τους, παραδείγματος χάριν άλλα υπέγραφαν και άλλα έπαιρναν, επέστρεφαν χρήματα από όσα έμπαιναν στους λογαριασμούς τους, δούλευαν περισσότερες ώρες από όσα υπέγραφαν και πόσα άλλα, απογοητεύονταν, γιατί καταλάβαιναν ότι υπήρχε ένα εχθρικό σε βάρος τους κλίμα, τόσο σε διοικητικό επίπεδο - ΣΕΠΕ, ΟΑΕΔ και άλλες υπηρεσίες - όσο και δικαστικά, όπου ο εργαζόμενος είχε μπροστά του μία κοστοβόρα και χρονοβόρα διαδικασία, κατά την οποία μάλιστα θα έμενε εγκλωβισμένος, όχι άνεργος δηλαδή και με λίγες ίσως πιθανότητες επιτυχίας. Είχαμε φτάσει στο σημείο οι εργοδότες να μην υπολογίζουν το κόστος εργασίας όταν αναλάμβαναν δουλειές. Δηλαδή, έλεγαν τόσο θα είναι το νοίκι, τόσο τα καύσιμα κ.λπ.. Τους εργαζόμενους τους είχαν τελευταίους, ενώ πρέπει να τους έχουν πρώτους. Όπως έχει πετύχει ο καπιταλισμός να έχει ιερή την ιδιοκτησία, όπως λέει το άρθρο 17 του Συντάγματος, το ίδιο πρέπει σαν αντίβαρο να προστατεύουμε και να υπολογίζουμε τα εργασιακά δικαιώματα. Και αυτό γίνεται με αυτό το νομοσχέδιο σε μεγάλο βαθμό, όπως θα πω και παρακάτω. Όταν δίνεις το δικαίωμα να βγάλει διαταγή πληρωμής, αποκτά νομική ιερότητα η σύμβαση. Πρέπει να προσέχει ο εργοδότης. Τώρα υπογράφουν οι εργοδότες σαν να μην υπογράφουν τίποτα. Είναι ένα παλιόχαρτο. Δεν υπολόγιζαν, λοιπόν, τους εργαζόμενους. Εκεί έφτασε η Νέα Δημοκρατία και το ΠΑΣΟΚ τα δικαιώματα των εργαζομένων. Μείωσαν, κουτσούρεψαν τους μισθούς τους. Εσείς τα μειώσατε! Κατάντησαν την εργασία απασχόληση, μετά ελαστική εργασία και μετά ενοικίαση των εργαζομένων. Εσείς τα κάνατε αυτά, συνάδελφοι της Αντιπολίτευσης. Εσείς πήγατε την ανεργία στα ύψη. Καταργήσατε στην ουσία το εργατικό δίκαιο. Ξεχάσαμε αυτά που μαθαίναμε. Εσείς το καταργήσατε. Εσείς φτιάξατε όλο αυτό το ζοφερό και απογοητευτικό τοπίο για τους εργαζόμενους και εμείς τώρα ξεκινάμε και το αποκαθιστούμε. Είναι το πρώτο νομοσχέδιο μετά από επτά χρόνια κρίσης που έχει πολλές διατάξεις υπέρ του εργασιακού κόσμου. Εν τάχει, αναφέρομαι σε κάποιες διατάξεις. Είναι σημαντικό αυτό που προβλέπεται για τους ελεύθερους επαγγελματίες και ας μην μιλάτε, συνάδελφοι της Αντιπολίτευσης, για την αγορά. Γι' αυτούς που τους κυνηγούσαν σαν εγκληματίες, επειδή δεν χρωστούσαν στην εφορία ή δεν πλήρωναν τις ασφαλιστικές τους εισφορές και εξωδικαστικό μηχανισμό κάναμε, και εκατόν είκοσι δόσεις κάνουμε, και άλλα πρέπει να γίνουν. Όμως, να μην μιλάει η Νέα Δημοκρατία για επιχειρηματικότητα. Όταν μιλάει για επιχειρηματικότητα, εννοεί επιχειρηματικότητα με θαλασσοδάνεια: τα κέρδη στους «ημέτερους» και οι ζημιές στον ελληνικό λαό και χωρίς κανένα σεβασμό στο περιβάλλον και στα εργασιακά δικαιώματα. Να μας λείπει αυτή η επιχειρηματικότητα! Και οι σωστοί επιχειρηματίες και οι ξένοι επενδυτές ξέρουν ότι το σωστό επιχειρηματικό και επενδυτικό τοπίο θα γίνει με εμάς, με την Κυβέρνησή μας και με σεβασμό και στους εργαζόμενους και στο περιβάλλον. Ο σωστός επιχειρηματίας θέλει να σέβεται αυτούς τους παράγοντες της παραγωγής και της ανάπτυξης. Τα είπαν και άλλοι συνάδελφοι. Όσον αφορά τα άρθρα 34 και 35, για τη διακοπή της επιχείρησης, όταν διαπιστώνονται παραβάσεις, ή επ' αόριστον διακοπή, όταν εγκυμονούν σοβαρό κίνδυνο για την ασφάλεια ή την υγεία των εργαζομένων μέχρι αυτά να διορθωθούν, είναι πολύ σωστά. Όσον αφορά το άρθρο 38 και την καταχώριση στην «ΕΡΓΑΝΗ» αναλυτικού προγράμματος εργασίας, υπερεργασίας, υπερωριών, είναι πολύ σωστό. Όσον αφορά την ηλεκτρονική αναγγελία οικειοθελούς αποχώρησης, είναι πολύ σωστό. Ο αποκλεισμός, επίσης, από δημόσιες συμβάσεις και χρηματοδοτήσεις, όταν κάνει ο άλλος παραβάσεις εργατικής νομοθεσίας, είναι σωστός. Ήταν εξοργιστικό να βλέπει ο εργαζόμενος τον παράνομο εργοδότη του να καταπατά τα εργασιακά του δικαιώματα και να πηγαίνει να παίρνει διαγωνισμούς και να πληρώνεται. Και σχετικά με την πολιτική δικονομία και για την έκδοση διαταγής πληρωμής, διαφωνώ με τις τοποθετήσεις και του κ. Αθανασίου και όσων συναδέλφων της Νέας Δημοκρατίας τοποθετήθηκαν. Μετά την έκδοση του νόμου μπορεί και η ηγεσία της πολιτικής δικαιοσύνης να εκδώσει σχετικές εγκυκλίους, στις οποίες να εφαρμόζεται ο νόμος. Η έκδοση διαταγής πληρωμής, όπως σας είπα και πριν, δίνει μεγάλη ισχύ στη σύμβαση του εργαζομένου. Και με τη νομοτεχνική βελτίωση δίνει ο εργαζόμενος εξώδικο στις δεκαπέντε μέρες πριν, όπου και εκκαθαρίζεται στην ουσία η απαίτηση. Όπως είπε και η κυρία Υπουργός, ανάλογη είναι και η διαταγή απόδοσης μισθίου, αλλά και η διαταγή πληρωμής με βάση το μισθωτήριο. Έτσι είναι και το εργασιακό. Όλα τα παραπάνω, κυρία Υπουργέ, θέλουμε να γίνουν στην περιοχή μας, στην Κοζάνη και στη δυτική Μακεδονία. Και με αφορμή και την ψήφιση αυτού του νόμου θέλουμε και πρέπει να εφαρμοστούν στα εργοτάξια των εργολάβων της ΔΕΗ στον ενεργειακό άξονα Κοζάνης - Πτολεμαΐδας - Αμυνταίου - Φλώρινας. Εκεί ανθούσε - και δυστυχώς, ανθεί ακόμα - η αδήλωτη και μαύρη εργασία. Κυκλοφορούν αδήλωτα, ανασφάλιστα και τελικά επικίνδυνα οχήματα. Παραλάβαμε μια τέτοια κατάσταση. Περιμένουμε με αφορμή αυτό το νομοσχέδιο και την επίσκεψή σας, που πληροφορούμαι ότι επίκειται τις επόμενες εβδομάδες ή τον επόμενο μήνα στην περιοχή μας, να δρομολογηθούν και να έχουμε μεγαλύτερη συνεργασία και του Σώματος Επιθεώρησης Εργασίας. Θα έχουμε και το μεγαλύτερο αναπτυξιακό έργο της χώρας, την κατασκευή του εργοστασίου. Και θα ήταν ίσως σωστό να ιδρυθεί παράρτημα - δεν είναι της αρμοδιότητάς σας - σε συνεργασία με το Υπουργείο Ενέργειας του Σώματος Επιθεώρησης Εργασίας.
Ωραία, τελειώνετε, κύριε συνάδελφε.
Κλείνω, λοιπόν, κύριε Πρόεδρε, λέγοντας στους συναδέλφους της Αντιπολίτευσης ότι είναι σαν τους εμπρηστές. Βάζουν φωτιά στο δάσος, έβαλαν φωτιές στη χώρα που τη χρεοκόπησαν και μετά κατηγορούν την Πυροσβεστική ή εμάς, ότι δεν τα προλάβαμε όλα, μας λένε «τι κάνατε και αφήσατε και σας ξέφυγε κάτι;». Εσείς κάψατε, χρεοκοπήσατε τη χώρα, συνάδελφοι της Αντιπολίτευσης. Εμείς και τη φωτιά σβήσαμε και την αναδάσωση θα ολοκληρώσουμε και δεν θα σας αφήσει ο ελληνικός λαός να επανέλθετε, γιατί θα μας γεμίσετε αυθαίρετα, όπως κάνατε σαράντα χρόνια τώρα. Ευχαριστώ.
Ο κ. Τριανταφυλλίδης έχει τον λόγο.
Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, ακούστηκε και αυτή η φράση και δεν έπεσαν τα μάρμαρα της Ολομέλειας, είναι πραγματικά χαρακτηριστικό: «Εσείς, ΣΥΡΙΖΑ - ΑΝΕΛ, έχετε προκαλέσει στον ελληνικό λαό τεράστιο πόνο, τον κάνατε να υποφέρει». Όμως, το αρχείο εκδικείται: «Ό,τι, λοιπόν, κακό στα εργασιακά ήταν να κάνει η τρόικα το έκανε προ πολλού, αφού η κλαδική σύμβαση δεν είναι πλέον υποχρεωτική για όλους. Έτσι θα ολοκληρώσει τον κανιβαλισμό της αγοράς εργασίας, θα επεκτείνει τον νόμο της μισθολογικής ζούγκλας» - κύριε Τσιάρα - «και επιτέλους θα εφαρμόσει ο κ. Bob Traa του ΔΝΤ τα μνημονιακά επίπεδα των μισθών». Είπατε: «Ο ΣΥΡΙΖΑ 300 ευρώ! Τα 300 έως 400 ευρώ είναι τα 5 ευρώ της νοτιοανατολικής Ευρώπης και στην Ελλάδα!». Ποιος τα λέει αυτά; Επιστολή Κορκίδη - κατ' εξοχήν Συριζαίος! - , του προέδρου της ΕΣΕΕ προς τα μέλη της. Πότε τα λέει αυτά; Στις 19 Αυγούστου του 2013. Και δεν σταματάει εκεί ο κ. Κορκίδης. Λέει και άλλα στην επιστολή του: Τα λουκέτα και η ανεργία προκλήθηκαν κυρίως από την αλόγιστη μείωση των μισθών - το λέει αυτό το 2013, φαίνεται ότι έβλεπε μπροστά, ότι θα έρθει ο ΣΥΡΙΖΑ μετά από δυόμισι χρόνια! - σε συνδυασμό με την υπερφορολόγηση που οδήγησε στην κατάρρευση της κατανάλωσης. Αυτά λέει ο κ. Βασίλειος Κορκίδης σε επιστολή του στις 19 Αυγούστου του 2013! Και λέει και κάτι άλλο: Για το ελληνικό εμπόριο οι μισθοί ισοδυναμούν με τζίρο, γι' αυτό και επιδίωξή μας είναι ένα αξιοπρεπές επίπεδο και η έγκαιρη καταβολή του μισθού σε κάθε μισθωτό. Λέει δηλαδή κάτι πολύ σημαντικό για τις δυνάμεις της επιχειρηματικότητας και τον καλούμε τώρα να το κάνει, όπως και τον κ. Μίχαλο και τον κ. Καββαθά από την ΓΣΕΒΕΕ, να μην στέρξουν στη μείωση, όπως έγινε τότε με πράξη νομοθετικού περιεχομένου και ξεκινήσαμε από τα 860 ευρώ, φτάσαμε στα 751 ευρώ, κατεβήκαμε στα 586 και στα 511 ευρώ. Καταθέτω στα Πρακτικά την επιστολή, για να μην ακούμε πράγματα και στοιχεία «έπεα πτερόεντα», που δεν έχουν καμμία σχέση με την πραγματικότητα. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και τα λέει αυτά ένας άνθρωπος από τον χώρο της επιχειρηματικότητας που το 2013 δεν είχε κανέναν λόγο να αντιπολιτεύεται τη Νέα Δημοκρατία. Απλώς εσείς αντιπολιτεύεστε την πατρίδα και τον κόσμο της εργασίας. Αυτό κάνετε. Το σχέδιο νόμου εγγράφεται στην αέναη αντιπαράθεση πολιτικής και οικονομίας. Συσχετισμός δύναμης, ποιος έχει το πάνω χέρι. Η Κυβέρνησή μας απαντά στο ερώτημα: Μπορεί η πολιτική να αποκαταστήσει τη διαταραγμένη ισορροπία στις εργασιακές σχέσεις που ειδικότερα στα χρόνια του μνημονιακού κανιβαλισμού στο όνομα της ευελιξίας - του flexibility - στην αγορά εργασίας και στο όνομα της μείωσης του κόστους εργασίας οδήγησε σε αυτή την εργασιακή ζούγκλα; Η Κυβέρνησή μας απαντά θετικά, δημιουργικά, ανατρεπτικά, νόμω και έργω. Θα σας εξηγήσω και το «νόμω» και το «έργω» που βρίσκονται στον αντίποδα αυτής της λογικής. Κατ' αρχάς, υπάρχει η ομπρέλα που λέει ότι η προστασία της εργασίας ενισχύει την επιχειρηματικότητα. Αυτά δεν είναι θεωρητικολογίες. Το μοντέλο επιχειρηματικότητας της εταιρείας «ΠΑΠΑΣΤΡΑΤΟΣ», το μοντέλο επιχειρηματικότητας της εταιρείας «ΣΚΛΑΒΕΝΙΤΗΣ», που δίνουν μπόνους στους εργαζόμενους, που σέβονται τις εργασιακές σχέσεις, που λένε «όχι, εγώ δεν θα ανοίξω την Κυριακή γιατί σέβομαι τους εργαζομένους μου» είναι αυτό το μοντέλο που στηρίζουμε και είναι αλληλέγγυο με τη δική μας αντίληψη. Δεν στηρίζουμε προφανώς το μοντέλο της επιχειρηματικότητας που λέει «τα σπίτια σε offshore, τα λεφτά στην Ελβετία και οι ζημίες στο άρθρο 99», το μοντέλο της εταιρείας «ΜΑΡΙΝΟΠΟΥΛΟΣ» που λέει «τα βγάζω έξω, αφήνω δώδεκα χιλιάδες εργαζόμενους στον δρόμο και έλα, Τσίπρα, έλα, ΣΥΡΙΖΑ, να δώσεις λύση». Με το εν λόγω σχέδιο νόμου ανατρέπουμε τη σχέση εργαζόμενου - εργοδότη που λέει «να μην δηλώσω, να μην πληρώσω, να μην ασφαλίσω τον εργαζόμενό μου». Προτρέπουμε ουσιαστικά τον κόσμο του επιχειρείν να κάνουν πράξη τώρα, όσα έλεγαν τότε. Αναφέρθηκα νωρίτερα σε αυτά. Είπα «νόμω». Τι να πρωτοπούμε για τον νόμο; Και ειλικρινά απορώ: Προβλέπεται η έκδοση διαταγής πληρωμής για οφειλόμενους μισθούς σε βάρος του εργοδότη. Δεν θα το ψηφίσετε; Γιατί; Τι θα πείτε στον εργαζόμενο που ανήκει στον ιδεολογικό χώρο της Νέας Δημοκρατίας; Για ποιον λόγο, αν και απολυμένος, δεν θα πάρει την αποζημίωσή του. Εμείς ουσιαστικά τον στηρίζουμε, του δίνουμε νομικό εργαλείο, αγκωνάρι για να μην αισθάνεται μοναξιά και απομόνωση στο έλεος του κάθε εργοδότη που αυθαιρετεί. Μειώνεται το κόστος της δίκης. Προβλέπεται η σύντομη εκδίκαση σε εξήντα ημέρες, προβλέπεται ότι ο άνεργος ο οποίος έχει θεωρήσει τη μονομερή βλαπτική μεταβολή των όρων εργασίας θα μπορεί να λαμβάνει αμέσως επίδομα ανεργίας. Το λέει ο νόμος αυτό. Έρχομαι τώρα στο «έργω». Το ΣΕΠΕ, που το κατακρεουργήσατε, το θυμάστε; Ο Νάσος Ηλιόπουλος, ο Ανδρέας Νεφελούδης και η Έφη Αχτσιόγλου, που άκουσε από στόματα που θα έπρεπε να έχουν κλείσει και να ορρωδούν, θα έπρεπε να κοκκινίζουν από αυτά που εκπέμπει το έρκος των οδόντων τους, είναι αυτοί που τόλμησαν να βάλουν πρόστιμο 1,6 εκατομμύρια ευρώ στην Τράπεζα Πειραιώς για παράνομες υπερωρίες και μαύρη εργασία. Ακούστηκε ποτέ; Για φρεσκάρετε λίγο τη μνήμη σας και τη μνήμη μας! Πρόστιμο 1,6 εκατομμύρια ευρώ στην Τράπεζα Πειραιώς, πρόστιμο στην Εθνική Τράπεζα μετά από προσφυγή δεκαπέντε εργαζομένων, πρόστιμο σε τράπεζα που κρατούσε υπαλλήλους πέραν του ωραρίου 277.500 ευρώ, χίλιοι εξακόσιοι τριάντα τρεις έλεγχοι, διακόσιες εβδομήντα πέντε περιπτώσεις, πρόστιμα 1.870.965 ευρώ, τριάντα οκτώ μηνυτήριες αναφορές. Γιατί; Στείλαμε το μήνυμα στην αγορά ότι τα μεγάλα μαγαζιά - «μαγαζά» τα λέγατε - δεν βρίσκονται πλέον εκτός νόμου, εκτός ελέγχου και εκτός προστίμων. Από εκεί, από ψηλά ξεκινήσαμε για να δώσουμε τη δυνατότητα ουσιαστικά της ευνομίας και της ευταξίας στον μικρό που αναρωτιέται αν αυτός πληρώνει πάντα το «μάρμαρο» κι αν ο μεγάλος μένει στο απυρόβλητο. [[Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή]] Δεν θα ήθελα, γιατί δεν έχω τον χρόνο, να αναφερθώ στο μοντέλο της εργασίας σε ευρωπαϊκό επίπεδο και αυτά που έγιναν με το «flexibility» και τα «mini jobs», που τελικά και η ίδια η έρευνα γερμανικών πανεπιστημίων αναδεικνύει ουσιαστικά - και υπήρχε ένα εξαίρετο άρθρο στη «ΝΑΥΤΕΜΠΟΡΙΚΗ» που κατέγραφε αυτές τις μορφές εργασίας - ότι η συμβολή των μεταρρυθμίσεων του 2003 στην οικονομική επιτυχία της χώρας, της Γερμανίας δηλαδή - όταν ξεκίνησε το περίφημο σχέδιο του Πέτερ Χαρτς, του διευθύνοντος συμβούλου της «VOLKSWAGEN», για να γίνει το «part time», τα «mini jobs» και η ευέλικτη αγορά εργασίας - είναι πολύ μικρότερη από εκείνη των συλλογικών διαπραγματεύσεων της δεκαετίας του '90, ότι ο ευχαριστημένος εργαζόμενος είναι αυτός που συμβάλλει ουσιαστικά στην ανάπτυξη της εργασίας. Και θέλω να κλείσω με μία προτροπή. Οι εργαζόμενοι πλέον έχουν τη δυνατότητα - και νόμω και έργω - να αισθάνονται ότι υπάρχει μια κυβέρνηση, ότι υπάρχει ένας κρατικός μηχανισμός που βρίσκεται δίπλα τους. Δεν αρκεί μόνο να γνωρίζουν ότι τηλεφωνώντας στο «15512» δεν απευθύνονται στο άγνωστο με βάρκα την ελπίδα. Απευθύνονται σε ανθρώπους, απευθύνονται, στο Σώμα Ελέγχου Επιθεώρησης Εργασίας, που θα βρεθεί δίπλα τους. Και το κάλεσμά μας είναι: Μη σκύψετε το κεφάλι σε κανέναν που παραβιάζει την εργατική νομοθεσία. Μην επιτρέψετε σε κανέναν να προσβάλει την αξιοπρέπειά σας και την προσωπική σας ηθική ακεραιότητα. Τώρα υπάρχει αγκωνάρι, υπάρχει μηχανισμός που και θέλει και μπορεί να σταθεί δίπλα…
Ωραία, βάλτε μια τελεία τώρα.
…στον κόσμο της εργασίας. Ευχαριστώ.
Να είστε καλά. Δεν ήθελα να διακόψω τον οίστρο και σας έδωσα δύο λεπτά.
Δείχνετε πάντοτε ανοχή σε όλους τους ομιλητές εσείς, κύριε Πρόεδρε. Και καλά κάνετε.
Ο κ. Βαρβιτσιώτης έχει τον λόγο για να ολοκληρώσουμε με τους ομιλητές.
Κύριε Πρόεδρε, κυρίες και κύριοι συνάδελφοι, κλείνοντας αυτή τη συνεδρίαση νομίζω πως είναι χαρακτηριστικό το γεγονός ότι οι εμβληματικές διατάξεις αυτού του νομοσχεδίου τελικά πριν λίγο αποσύρθηκαν. Ό,τι, δηλαδή, καινοτόμο και δραματικό μπορούσε να εισάγει αυτό το νομοσχέδιο, τελικά, βρίσκεται γράμμα κενό περιεχομένου. Διότι όπως από την αρχή επισημάναμε, ότι θα προσκρούσει σε αντιδράσεις που ξεπερνάνε αυτή την Αίθουσα, τελικά οδηγήθηκε η Κυβέρνηση και η Υπουργός στο να αποσύρει και μάλιστα, χωρίς να δικαιολογήσει επαρκώς αυτή την απόσυρσή της. Κύριε Υπουργέ, ξέρετε τι χαρακτηρίζει έναν επιτυχημένο Υπουργό Εργασίας; Διότι είστε νέα και στα υπουργικά έδρανα και στα δημόσια πράγματα της χώρας. Τον χαρακτηρίζουν δύο βασικά νούμερα: Πόσοι άνθρωποι έχουν σταθερή δουλειά και ποιες είναι οι μέσες αποδοχές που έχουν. Εσείς έχετε καταφέρει σήμερα η πλειονότητα των εργαζομένων να μην βρίσκονται σε σταθερές δουλειές, αλλά να βρίσκονται σε ευέλικτες μορφές εργασίας. Είναι η πρώτη φορά στη χώρα μας που έχει γίνει αυτό.
Πόσο να αντέξουμε ακόμα!
Κυρία Φωτίου, σας παρακαλώ. Έχετε αυτοαναιρεθεί τόσες πολλές φορές στον δημόσιο λόγο σας, ώστε θα σας παρακαλούσα να είστε πιο εγκρατής. Είναι η πρώτη φορά που έχουμε περισσότερους εργαζόμενους σε ευέλικτες μορφές εργασίας. Και αν δεν υπήρχε αυτή η επιτυχία στον τουρισμό, η οποία οφείλεται και σε εσωτερικούς, αλλά και σε εξωγενείς λόγους, θα βλέπαμε ότι η κατάσταση στον χώρο της εργασίας θα ήταν ακόμα χειρότερη. Το δεύτερο νούμερο είναι οι μέσες απολαβές. Σήμερα έχετε καταφέρει να έχετε εργαζομένους των 360 ευρώ, να δημιουργείτε τη γενιά των 360 ευρώ, μία γενιά χωρίς καμμία προοπτική και μία γενιά η οποία, δυστυχώς, δεν έχει στον ορίζοντά της καμμία ελπίδα. Γιατί ακόμα κι αν καταφέρει να ξεκολλήσει από τις αμοιβές των 360 ευρώ, τελικά θα μπει σε μια άλλη κατηγορία που θα γίνει συνέταιρός της το κράτος. Διότι, με τον νόμο Κατρούγκαλου έχετε φέρει τέτοια αλλαγή στα ελεύθερα επαγγέλματα, ώστε να έχουμε ρεκόρ διαγραφών ελευθέρων επαγγελματικών μέσα στη χρονιά που πέρασε. Ρεκόρ διαγραφών! Κλείνουν βιβλία σωρηδόν και δεν υπάρχει καμμία ελπίδα επιστροφής στην αγορά εργασίας γι' αυτόν που κλείνει τα βιβλία του. Ή θα πάει στη μαύρη εργασία ή θα αποχωρήσει. Και δεν ξέρω πώς τελικά θα καταφέρει να επιζήσει. Δυστυχώς, κυρία Υπουργέ, βρίσκεστε μπροστά σε μια ωρολογιακή βόμβα έτοιμη να σκάσει και εσείς θέλετε να μας πείσετε ότι κάνετε μεγάλες μεταρρυθμίσεις. Πραγματικές μεταρρυθμίσεις θα κάνατε αν καταφέρνατε να δημιουργήσετε καινούργιες δουλειές στους κλάδους και στους χώρους στους οποίους θα μπορούσαν αυτές οι δουλειές να έχουν μακρά διάρκεια, να έχουν αυτήν τη μορφή του sustainability που λέμε. Και ποιες είναι αυτές; Αυτές είναι στις νέες επιχειρήσεις. Δυστυχώς, όμως, οι ρυθμοί απορρόφησης του ΕΣΠΑ είναι τραγικοί. Έχετε καταφέρει να βαλτώσετε σχεδόν όλα από τα είκοσι τέσσερα επιχειρησιακά προγράμματα. Το 2016 το έχετε κλείσει με 30% κάτω από το στόχο της απορρόφησης. Και, βέβαια, από τις δράσεις που προκήρυξε η δική σας η Κυβέρνηση να μην έχει απορροφηθεί ούτε ένα ευρώ. Τέτοιες θέσεις εργασίας θα ήταν στις Σκουριές στη Χαλκιδική, την επένδυση που πολεμάτε με νύχια και με δόντια, παρ' ότι ο Πρωθυπουργός σας έχει βάλει τώρα το πουκάμισο της επιχειρηματικότητας δήθεν και ανακαλύπτει επενδύσεις που έχουν γίνει και έχουν προγραμματιστεί στο παρελθόν. Μάλιστα, επισκέπτεται τις επιχειρήσεις και εντυπωσιάζεται για το πώς κάποιοι επένδυσαν στην Ελλάδα, γιατί ο ίδιος δυναμίτιζε όλο το προηγούμενο διάστημα. Και βέβαια εντυπωσιάζεται όταν πάει στην εταιρεία «ΠΑΠΑΣΤΡΑΤΟΣ» και βλέπει ότι έχει γίνει μια επένδυση, την οποία με πολύ κόπο προσπαθήσαμε να φέρουμε. Εντυπωσιάζεται για το ύψος της επένδυσης που έχει γίνει και λέει: «Πω, πω και βάλατε λεφτά στην Ελλάδα;». Όταν πάει και βλέπει νέους επιχειρηματίες, τι θα τους πει; Θα τους πει ότι σήμερα υπάρχουν κίνητρα για τη δημιουργία νέων επιχειρήσεων στη χώρα, ότι έχετε άρει τα γραφειοκρατικά εμπόδια, ότι έχετε αξιοποιήσει το πακέτο Γιούνκερ, το οποίο διαφημίστηκε, φτιάχτηκε για την Ελλάδα, το αξιοποίησαν όλες οι άλλες χώρες κι εσείς δεν έχετε καταφέρει να εντάξετε παρά ελάχιστα δημόσια έργα; Τίποτα άλλο! Και βγήκε με μια άγνοια ο σκιώδης Αντιπρόεδρος της Κυβέρνησής σας, ο κ. Φλαμπουράρης, να μας πει ότι το «business plan» είναι «έσοδα - έξοδα συν». «Έσοδα - έξοδα συν». Δεν έχει διαβάσει ένα «business plan» στη ζωή του; Δεν ξέρει ποια είναι η επιχειρηματική προοπτική; Και, βέβαια, το κορυφαίο, «Θέσεις εργασίας στην Αττική, Ελληνικό». Έχετε πάρει τον διαγωνισμό έτοιμο, τελειωμένο από την πρώτη μέρα που αναλάβατε την Κυβέρνηση - δυόμισι χρόνια τώρα - και κωλυσιεργείτε διαρκώς. Δεν έχετε αφήσει ούτε μία μέρα που να μην κωλυσιεργείτε. Έχει υπογράψει το Υπουργείο Πολιτισμού με την ανάδοχο εταιρεία μνημόνιο, το οποίο δεν τηρείται και ένα έργο που χρειάζεται η χώρα, δεν γίνεται. Θα σας πω, κυρία Υπουργέ, για τις νέες στρατιές ανέργων που δημιουργείτε. Προχθές βρέθηκα στα Σπάτα με κάποιους ιδιοκτήτες φορτηγών αυτοκινήτων. Με ρώτησαν ένα πράγμα: «Τι λες; Θα ξεκινήσει το Ελληνικό μπας και δουλέψουμε ή να κλείσουμε τα βιβλία και να πουλήσουμε το αυτοκίνητο;». Αυτό έχετε καταφέρει. Και αυτοί δεν είναι οι μεγαλοαστοί, δεν είναι οι άνθρωποι που λέτε ότι εμείς υποστηρίζουμε, δεν είναι οι μεγαλοεπιχειρηματίες. Είναι οι μεροκαματιάρηδες. Και αυτούς τους έχετε οδηγήσει σε αδιέξοδα. Αν δεν αλλάξετε γραμμή, αν δεν κάνετε πράξη πραγματικά αυτή τη στροφή στην επιχειρηματικότητα, αν δεν αξιοποιήσετε τις επενδυτικές ευκαιρίες που υπάρχουν στη χώρα, δυστυχώς όσες παρεμβάσεις και να κάνετε, όσους ελεγκτές και να βγάλετε στον δρόμο, ό,τι και να δημιουργήσετε σε μηχανισμούς ελέγχου της εργασίας, δεν θα καταφέρετε πραγματικά να δημιουργήσετε αυτό που πρέπει, δηλαδή περισσότερο εισόδημα στους εργαζόμενους, περισσότερες ευκαιρίες στους νέους και πάνω από όλα μια γενιά που μπορεί να ελπίζει. Δυστυχώς, η ιδεοληψία σας αλλά και η ανικανότητά σας δεν νομίζω ότι μας δίνει την ελπίδα ότι θα δημιουργηθεί αυτό όσο παραμένετε στην εξουσία. Ευχαριστώ πολύ.
Ευχαριστούμε. Ο κ. Λοβέρδος έχει τον λόγο.
Κύριε Πρόεδρε, θα ήθελα τον λόγο.
Με συγχωρείτε, κύριε Λοβέρδο. Θα προηγηθεί η κυρία Υπουργός.
Όχι από εκεί. Υπουργός είστε.
Και Βουλευτής είμαι. Δεν το έχασα ακόμα.
Είστε Υπουργός του νομοσχεδίου που συζητάμε.
Άμα θέλετε το θυμάστε ότι είμαι ακόμα Βουλευτής.
Φαντάζομαι ότι δεν ξεχάσατε πως είστε Υπουργός.
Κύριε Πρόεδρε, έχει δίκιο ο κ. Βαρβιτσιώτης. Πρέπει κανείς να αυτοσυγκρατείται. Όμως, και οι ανθρώπινες αντοχές έχουν όρια. Πράγματι δεν όφειλα να πω «πόσο να αντέξουμε ακόμα» από αυτά που άκουσα, που προσβάλουν την κοινή λογική, την αριθμητική των μικρών παιδιών κ.λπ.. Όμως, παρ' όλα αυτά θα ήθελα να ξέρω σε τι έχω αυτοαναιρεθεί. Ευχαριστώ, κύριε Πρόεδρε.
Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης.
Κύριε Πρόεδρε, θα έρθω στο Βήμα, αλλά πριν θέλω να σας ζητήσω τον λόγο επί της διαδικασίας. Μπορώ;
Βεβαίως.
Μας είπατε ότι τη συζήτηση «κατά την πρακτική» θα κλείσει η Υπουργός. Μπορείτε να μας πείτε ποια είναι αυτή η πρακτική;
Κύριε Λοβέρδο…
Επιτρέψτε μου, κύριε Πρόεδρε. Δεν θα δευτερολογήσω.
Κύριε Λοβέρδο, σας παρακαλώ.
Για να μην το κάνουμε αυτό κατάσταση, σήμερα ας γίνει. Δεν θα χαθεί ο κόσμος.
Είναι τελείως αντιπαραγωγικό αυτό τώρα. Πάρτε τον λόγο. Σας έδωσα τον λόγο. Ελάτε στο Βήμα και τελειώσαμε.
Ένα λεπτό, κύριε Πρόεδρε. Θέτω θέμα Κανονισμού. Ας πάει και το παλιάμπελο - δεν θα πάθουμε κάτι - ας γίνει σήμερα αυτό. Πρακτική, πάντως, δεν είναι, διότι όταν ακόμη περιμένετε - και εσείς και εμείς - την κυρίως ομιλία του αρμόδιου Υπουργού, μετά υπάρχει κύκλος συζητήσεων. Σήμερα για λόγους άλλους, μιας αναγκαίας οικονομίας του χρόνου, να το δεχτούμε. Αυτό, πάντως, δεν είναι πρακτική, όπως μου είπατε. Αυτή είναι η αλήθεια.
Ωραία. Ας σώσουμε το αμπέλι της διαδικασίας και ας αφήσουμε το παλιάμπελο. Ελάτε στο Βήμα για την ομιλία σας, κύριε Λοβέρδο.
Κυρίες και κύριοι Βουλευτές, η συζήτηση του συγκεκριμένου σχεδίου νόμου από την πλευρά του Υπουργείου Εργασίας έχει στοιχεία επικαιρότητας, πέρα από αυτά που αφορούν στα θέματά του. Και έχει στοιχεία επικαιρότητας γιατί εναγωνίως η Κυβέρνηση το συνέδεσε με την επίσκεψη του Πρωθυπουργού στη Διεθνή Έκθεση Θεσσαλονίκης. Κι εκεί, στη ΔΕΘ, από την πλευρά των πολιτικών δυνάμεων που ασκούν σήμερα την κυβερνητική εξουσία, σταθερά τα τελευταία πέντε χρόνια έχουμε δει να παίζεται ένα παιχνίδι στο οποίο βγάζουν κέντα, κέντα της κοροϊδίας. Θυμάμαι το 2012. Θυμάμαι το 2013, τα πρώτα δύο χρόνια της Αξιωματικής Αντιπολίτευσης ΣΥΡΙΖΑ. Θυμάμαι την περσινή χρονιά, το 2016- κάνω μια υπέρβαση - που ως Κυβέρνηση και ο Πρωθυπουργός ήταν στη Θεσσαλονίκη, τον διασυρμό τους πραγματικά με τα θέματα των μέσων μαζικής ενημέρωσης, όπου ο Πρωθυπουργός της χώρας, άκουσον - άκουσον, πιθανολογούσε 1000% ή ούτε μία στο εκατομμύριο - δεν θυμάμαι τι αριθμούς έδινε - να βγει μια απόφαση του Συμβουλίου της Επικρατείας που δεν θα την ήθελε. Θυμάμαι να ευτελίζεται μιλώντας αυστηρά σε μια δημοσιογράφο που αντιμετώπιζε πρόβλημα ανεργίας. Σε αυτή τη συγκυρία φέρατε άρον - άρον ένα σχέδιο νόμου εδώ. Και αυτά που σας είπε η κ. Χριστοφιλοπούλου χθες και εγώ υπογράμμισα, ότι δεν περάσατε το σχέδιο νόμου από την Οικονομική και Κοινωνική Επιτροπή, είναι η απόλυτη απόδειξη. «Το στείλαμε», λέτε. Θα σας τα πει η κ. Χριστοφιλοπούλου μετά. Ναι, το στείλατε, αλλά σε χρόνους τέτοιους που να μην επιτρέπονται οι νόμιμες προκοινοβουλευτικές διαδικασίες. Κρίμα. Κρίμα γιατί και με τα όσα έγιναν με τις αποσύρσεις διατάξεων, για τις οποίες θριαμβολογούσατε τις προηγούμενες μέρες και η συγκεκριμένη περίπτωση άρον - άρον το σχέδιο νόμου εδώ χωρίς τη νομοθετικά προβλεπόμενη γνώμη της ΟΚΕ μετά από τη σύννομη προκοινοβουλευτική διαδικασία, αποκαλύπτουν ότι το είχατε ανάγκη για επικοινωνιακούς σκοπούς. Και ας πούμε τώρα τα πιο χοντρά πολιτικά: Θυμόμαστε όλοι - κι εσείς της Πλειοψηφίας κι εμείς της Αντιπολίτευσης - τις εξαγγελίες του κ. Τσίπρα σχετικά με εργασιακά και ασφαλιστικά θέματα στη ΔΕΘ του 2014. Και αντηχούν στα αυτιά όλων μας - δυστυχώς για σας και στα αυτιά του ελληνικού λαού - οι δεσμεύσεις του τότε Αρχηγού της αντιπολίτευσης για κατώτατο μισθό 751 ευρώ, για την επαναφορά της δέκατης τρίτης σύνταξης κ.λπ.. Και τον Σεπτέμβριο του 2015 ακούσαμε τα περί «παράλληλων προγραμμάτων», που φυσικά δεν υπήρξαν. Δεν είναι μόνο, κυρίες και κύριοι Βουλευτές, οι εξαγγελίες που δεν επαληθεύονται. Είναι και το ύφος των εξαγγελιών. Αληθοφανής ανειλικρίνεια, επίπλαστη εγκαρδιότητα, προσωπείο ενός νέου, δήθεν ειλικρινούς, πολιτικού που ενδιαφέρεται - δήθεν και πάλι - για τα λαϊκά στρώματα. Και σήμερα, επιστρέφει πάλι στον τόπο του πολιτικού αυτού εγκλήματος ο κύριος Πρωθυπουργός με τον κυνισμό που διαθέτει - περίσσια κυνισμού - για να πει αυτά που θα πει και τα οποία, λίγο ή πολύ, και εσείς και εμείς και όλοι γνωρίζουμε. Και ακόμη, σε μια απόπειρα κάτι να πείτε, επιχειρείτε όχι να αξιοποιήσετε, αλλά να εκμεταλλευτείτε την επίσκεψη του Γάλλου Προέδρου στη χώρα. Και η πολιτική σας ανυπαρξία σάς κάνει να αυτοβυθίζεστε σε νεφελώδεις υποσχέσεις που διακινούνται επικοινωνιακά, ότι από αυτή την επίσκεψη κάτι το πάρα πολύ καλό θα βγει που έχει να κάνει με την ταλαιπωρία του ελληνικού λαού, ενώ ξέρουμε πάρα πολύ καλά - και οι έμπειροι και οι λιγότερο έμπειροι και οι άπειροι πολιτικοί - ότι από μηχανής θεοί δεν υπάρχουν. Ο Εμμανoυέλ Μακρόν δεν μπορεί να σας σώσει. Όμως, ακόμη κι αν μπορούσε κάτι να προσφέρει, ο κ. Τσίπρας δεν είναι ικανός να το πάρει. Έχει αποτύχει ως διεθνής παραστάτης της χώρας απολύτως, αποδεδειγμένα. Και ο παγκόσμιος εξευτελισμός μας κατά την επίσκεψη Ομπάμα και νωπός είναι και δεδομένος. Πρέπει να καταλάβετε ότι με τη νοοτροπία του καταφυγίου άκρη δεν θα βγάλετε, πουθενά δεν θα οδηγηθείτε. Θα του αναφέρει, άραγε, ο Πρωθυπουργός πόσο απαράδεκτα μεταχειρίζεται τις επενδύσεις στο Ελληνικό και τις Σκουριές; Ως γνωστόν οι Γάλλοι Πρόεδροι - και όχι μόνον οι Γάλλοι Πρόεδροι - στις επισκέψεις τους πρωτεύοντα θέματα έχουν τα επιχειρηματικά των χωρών τους, την οικονομία τους. Εδώ, ως εταίρος, ως συνομιλητής ο κύριος Πρωθυπουργός θα του πει πώς συμπεριφέρεται σε μείζονες επενδύσεις που είναι ακόμα ή στα σκαριά ή δίνουν μια μάχη με αντίθετους ανέμους, κάνουν μια πλεύση με αντίθετους ανέμους; Κυρίες και κύριοι Βουλευτές, θέλω να πω μια τελευταία φράση για την επίσκεψη του Γάλλου Προέδρου. Οι αυταπάτες που καλλιεργούνταν και καλλιεργούνται από συγκροτήματα Τύπου κατά καιρούς - και στις δικές μας περιόδους αλλά και στη δική σας περίοδο, κυρίες και κύριοι της Συμπολίτευσης - είναι κάλπικες. Τα προβλήματα των χωρών δεν λύνονται από διμερείς επαφές, που πρέπει να γίνονται αρκεί να μπορεί μια κυβέρνηση να αξιοποιήσει σωστά. Όμως, το να ανεβάζεις τις προσδοκίες, οδηγεί τους πολίτες σε νέο γύρο πολιτικών απογοητεύσεων. Ακόμη - θέμα των ημερών - τι άλλο κάνει αυτός ο εικονικός Πρωθυπουργός πάνω στην πολιτική του απελπισία, στην πολιτική του απόγνωση; Χωρίς να καταλάβει ότι αυτογελοιοποιείται, είχε το θράσος να παρουσιαστεί ως πολιτικός διάδοχος και κληρονόμος του Ανδρέα Παπανδρέου. Εδώ πρόκειται για πολιτική αγυρτεία φαραωνικών διαστάσεων. Εσείς τον άνθρωπο αυτόν, οι προκάτοχοί σας, οι πρόγονοί σας, οι πατέρες σας και οι μητέρες σας στο κόμμα σας, τον στείλατε ειδικό δικαστήριο. Εσείς βυσσοδομείτε εναντίον του, αναφέροντας ότι καταστρέψαμε τη χώρα στα χρόνια της διακυβέρνησής μας. Και τώρα έχετε ξεπεράσει τα όρια κάθε πολιτικού εκφυλισμού και προσπαθείτε να ψαρέψετε καμμιά ψήφο σε θολά νερά, θεωρώντας ότι απευθύνεστε στον ελληνικό λαό σαν να απευθύνεστε σε Οτεντότους, απευθύνεστε στον ελληνικό λαό σαν να απευθύνεστε σε ανθρώπους που δεν έχουν νοημοσύνη. Θέλω να απευθυνθώ στους συναδέλφους της Πλειοψηφίας: Εσείς αυτά περί Ανδρέα Παπανδρέου τα αποδέχεστε; Εσείς λέτε «ναι» τώρα, εκ των υστέρων, κάνοντας αυτοκριτική; Εσείς συμφωνείτε με αυτές τις πολιτικές παρεμβάσεις του Αρχηγού σας; Κυρίες και κύριοι της Συμπολίτευσης, ούτε ο Γάλλος Πρόεδρος ούτε το πλιάτσικο στη μνήμη του Ανδρέα Παπανδρέου ούτε η Διεθνής Έκθεση θα σας σώσουν. Τα θαύματα έχουν τελειώσει, γιατί έχει τελειώσει η επιρροή της κοροϊδίας. Για το σχέδιο νόμου η κ. Χριστοφιλοπούλου έκανε μια σειρά παρεμβάσεων στη Διαρκή Επιτροπή υπογραμμίζοντας θετικά στοιχεία του σχεδίου νόμου. Στα αρνητικά που έχει και τα οποία, επίσης, τόνισε, είχε την πολιτική γενναιοδωρία - όπως την έχει η παράταξή μας - να πει, με αυτό συμφωνούμε, με το άλλο συμφωνούμε. Θέλω να σας ρωτήσω το εξής: Όταν είχα φέρει στη Βουλή τον ν.3846/2010 για την εργασιακή ασφάλεια, που είναι ο πρώτος νόμος - οι δικηγόροι το ξέρουν - ο οποίος ρύθμισε τα θέματα της εργασίας που δεν ήταν κανονική, που είναι εκ περιτροπής, τις διάφορες μορφές της εργασιακής ευελιξίας, πείτε μου τι είχατε πει και πείτε μου τις διατάξεις που έχετε χρησιμοποιήσει και εσείς οι ίδιοι ως δικηγόροι. Πείτε μου μια λέξη που είχατε πει, δείχνοντας τότε πολιτική γενναιοδωρία. Ήσασταν στα κάγκελα. Αυτός, όμως, ο νόμος έχει βοηθήσει. Τα δικά σας είναι υπό συζήτηση. Και δεν είναι, κυρίες και κύριοι Βουλευτές, μορφή κοροϊδίας το να λέτε ότι αλλάξατε - άκουσα και τον εισηγητή σας - κακώς κείμενα επί χρόνια με τις πρώτες τριάντα δύο διατάξεις του σχεδίου νόμου και να έχετε κάνει δεκατρείς αλλαγές στον άθλιο νόμο Κατρούγκαλου, τον οποίο ψηφίσατε και ζητωκραυγάζατε; Είπα χθες ότι στο άρθρο 1 έχετε πέντε αλλαγές στον νόμο Κατρούγκαλου. Αυτά γιατί δεν τα λέτε; Στα είκοσι επτά άρθρα περί εργασιακών σχέσεων έχετε διαβάσει τι σας παρατηρεί - και για το πρώτο κεφάλαιο και για το δεύτερο - η Διεύθυνση Επιστημονικών Μελετών της Βουλής; Έχετε διαβάσει τι σας παρατηρεί για το άρθρο 40- που το υπερασπιστήκατε και οι Βουλευτές και το Υπουργείο - για την ανάγκη εθελουσίας αποχωρήσεως, για να γλιτώσουν οι εργαζόμενοι από προβλήματα; Έχετε διαβάσει τι σας λέει η Διεύθυνση Επιστημονικών Μελετών γι' αυτή την προσχηματικά φιλεργατική διάταξη σας, για τη συγκεκριμένη υποχρέωση του εργοδότη να αποστείλει την εξώδικο δήλωση, να απειλείται με πρόστιμα; Σας κάνει παρατηρήσεις για πάνω από πέντε περιπτώσεις διατάξεων. Δεν τα διαβάζετε καν τα κείμενα, δεν τα αντιμετωπίζετε. Στο άρθρο 50- το είπα χθες, απευθυνόμενος στον κ. Τσακαλώτο - την επιτομή της κοροϊδίας, την καθ' υπαγόρευση των δικηγορικών γραφείων που ασχολούνται με τη συγκεκριμένη ύλη, την υπερασπίζεστε, ενώ ξέρετε. Η Επιστημονική Υπηρεσία της Βουλής σάς λέει διάφορα, για το άρθρο 50 δεν σας λέει, αλλά σας τα λέει η Αντιπολίτευση. Και δεν είμαι μόνο εγώ που τα λέω που είμαι και του επαγγέλματος. Και άλλοι συνάδελφοι πήραν τον λόγο. Τι λέτε με το άρθρο 50; Ότι αποκτά μια δυνατότητα να κάνει δικαστική διαδικασία περί εκδόσεως διαταγής πληρωμής, δηλαδή μια ανέξοδη και πολύ γρήγορη διαδικασία. Πράγματι. Άρα στην παράγραφο 4- ρυθμίζοντας θέματα που έχουν να κάνουν με τις σχετικές διαδικασίες - καταγράφετε κι εσείς το ένδικο μέσο της ανακοπής. Ξέρετε τι σημαίνει αυτό; Θα το ξέρετε πάρα πολύ καλά. Ξέρετε ότι αυτή είναι μια διαδικασία πραγματικά άχρηστη, η οποία προσθέτει δικηγορική ύλη σε συγκεκριμένα δικηγορικά γραφεία, ξοδεύει τον εργαζόμενο χωρίς αποτέλεσμα. Και επαίρεστε γι' αυτό. Σας το σημειώνουμε. Το Κομμουνιστικό Κόμμα σάς το είπε από άλλη πλευρά. Εγώ σας κάνω αυτού του είδους την παρατήρηση. Αμύνεστε μιας διάταξης κοροϊδίας, μιας διάταξης που απευθύνεται στη γραφειοκρατία των συνδικαλιστικών χώρων. Ούτε στους κανονικούς συνδικαλιστές απευθύνεται ούτε στους εργαζομένους. Και μια και μιλάμε για συνδικαλισμό, τι απέγιναν οι δικοί σας συνδικαλιστές οι οποίοι επί πέντε, έξι χρόνια της οικονομικής κρίσης, είχαν πρωτεύοντες ρόλους στα μέσα ενημέρωσης, στις διαδηλώσεις, στους προπηλακισμούς, στους ξυλοδαρμούς; Έχουν εξαφανιστεί. Κι ακόμα, βρήκατε μια λέξη να πείτε εδώ, που εισάγετε θεσμούς, υποτίθεται φιλεργατικούς; Ποιος θα τους ελέγχει αυτούς. Έχετε πρόσωπο να μιλήσετε στην Εθνική Αντιπροσωπεία για το Σώμα Επιθεώρησης Εργασίας με τα τόσα προβλήματα; Εγώ το έχω εποπτεύσει ένα εντεκάμηνο. Έχω ζήσει από κοντά τα τεράστια προβλήματα που είχε μέχρι που έφυγα από το Υπουργείο αυτό για να αναλάβω ακόμα πιο δύσκολα καθήκοντα. Έχετε σκεφθεί ότι χρειάζεται ένα πολύ αποτελεσματικό Σώμα Επιθεωρητών Εργασίας για να βγάλει εις πέρας αυτές τις πάρα πολλές διατάξεις, τις πολυσχιδείς, τις γραφειοκρατικές, καθ' υπαγόρευση των δικηγορικών γραφείων; Δεν το έχετε σκεφθεί. Εδώ έρχεστε για να δημαγωγείτε όχι για να μπαίνετε στην ουσία των θεμάτων. Κλείνω με αυτό, κύριε Πρόεδρε. Είπα χθες, σε μια παρέμβασή μου, ότι είστε ένα κόμμα εκτός πολιτικής γεωγραφίας και σας κοιτάμε ως ενότητα, από το 2012, 2013, 2014, 2015, 2016, 2017. Εγώ δεν συμφωνώ με τη Νέα Δημοκρατία που λέει «ας αφήσουμε τι έλεγε πριν το 2015». Όχι! Όλα μαζί είναι το ένα σας, ως πολιτικό υποκείμενο. Είπα χθες ότι ο ΣΥΡΙΖΑ κείται εκτός ευρωπαϊκής πολιτικής γεωγραφίας. Εκτός της σχέσης και της αντίθεσης Αριστεράς και Δεξιάς κείται στον χώρο της πολιτικής δημαγωγίας. Και σας συμβουλεύω να δείτε μια παλιά ταινία, την κωμωδία του Κλωντ Λελούς, «Η περιπέτεια είναι περιπέτεια». Στο τέλος της θα δείτε τις φωτογραφίες των πολιτικών σας εαυτών. Θα δείτε τον πολιτικό σας εαυτό γεμάτο ασυναρτησίες, δημαγωγίες, αδεξιότητες και θράσος. Ευχαριστώ πολύ.
Ο Υφυπουργός Εργασίας κ. Πετρόπουλος έχει τον λόγο.
Ευχαριστώ, κύριε Πρόεδρε. Προτού αρχίσει να λειτουργεί ο Ενιαίος Φορέας Κοινωνικής Ασφάλισης κάναμε μία δημοσκόπηση, για να δούμε το επίπεδο ικανοποίησης των πολιτών από το σύστημα το οποίο αλλάζαμε. Είναι το σύστημα που επί δεκαετίες αφήνατε ανέπαφο οι κυβερνήσεις της Νέας Δημοκρατίας και του ΠΑΣΟΚ, που θέλετε να επιστρέψετε. Αυτός ο νόμος, ο ν.4387/2016, δεν είναι νόμος Κατρούγκαλου, είναι νόμος της Κυβέρνησής μας, που το Κοινοβούλιο με την ψήφο της πλειοψηφίας ανέλαβε την ευθύνη να θέσει σε ισχύ για την αντιμετώπιση των παλιών προβλημάτων που σωρεύονταν, ευθύνη την οποία εσείς αποποιηθήκατε διαχρονικά και συνεχίζετε να την αποποιείστε. Οι σημερινές διατάξεις που εισάγουμε, σε καμμία περίπτωση δεν αφήνουν παλιά προβλήματα, τα οποία πρέπει να ξαναβλέπουμε και να επιλύουμε. Γι' αυτόν τον λόγο, επιλύουμε το πρόβλημα των εργατικών ατυχημάτων, που από το 2012 επί της δικής σας κυβέρνησης, με τέσσερις νεκρούς στον ΟΣΕ, δεκαπέντε νεκρούς στη ΔΕΗ, σαράντα τραυματίες στα ΕΛΠΑ, δεν είχαν κριθεί. Δεν είναι, επομένως, κάτι που διορθώνουμε από τον νόμο Κατρούγκαλου. Η αποσύνδεση της ασφάλισης από την ιδιότητα είναι πρόβλημα το οποίο είχε προκαλέσει τεράστια χρέη στους ασφαλισμένους, ιδίως από τον χώρο των μηχανικών, των οποίων τα ασφάλιστρα τα διπλασιάσατε σχεδόν το 2011. Τα αυξήσατε σε βαθμό που ήταν αδύνατο να τα ξεπληρώσουν οι άνθρωποι και δημιουργούσατε οφειλέτες. Το κάνουμε εμείς να αποσυνδέσουμε την ασφάλιση από την ιδιότητα, ώστε ο καθένας να καταβάλλει εισφορές όταν πραγματικά έχει δραστηριότητα. Η εξαγορά των πλασματικών ετών προαιρετικής ασφάλισης, που ήταν στην πέμπτη ασφαλιστική κατηγορία, πήγε στο μισό ως κόστος για τους αγρότες. Από 1800 ευρώ σχεδόν, είναι 900 ευρώ και πάνω σε αυτή την βάση των 900 ευρώ οι αγρότες εξαγοράζουν τα πλασματικά έτη, για να έχουν επιτέλους και αυτοί, μαζί με την εθνική σύνταξη, ισονομία και ένα καλύτερο επίπεδο αξιοπρεπών συντάξεων. Με τις διατάξεις μας χορηγείται η σύνταξη στους φυλακισμένους, διότι αποτελούσε μεσαιωνική αντίληψη να καταργείς και αυτό το δικαίωμα σε κάποιον που ήδη βρίσκεται σε δυσμενή θέση όντας φυλακισμένος. Μια μεσαιωνική αντίληψη που καταργείται και χορηγείται πλέον σύνταξη και στους φυλακισμένους. Καθιερώνουμε το απαράγραπτο στη λήψη της σύνταξης, που με τις διατάξεις που εσείς υπηρετούσατε παραγράφονταν, αν περνούσαν τρία χρόνια από την ημέρα που δημιουργούνταν τα δικαιώματα για τη λήψη αυτών των συντάξεων. Παρατείναμε τη χορήγηση των επικουρικών συντάξεων στην περίπτωση που δεν έχουν εγκαίρως κριθεί οι περιπτώσεις αυτές από τις αρμόδιες επιτροπές των γιατρών. Βεβαίως, κακώς, από παρανόηση θεωρώ, ειπώθηκε χθες ότι καταβάλλουν και παράβολο αυτοί που εξετάζονται από τα ΚΕΠΑ. Η παράταση, λοιπόν, της χορήγησης των αναπηρικών γίνεται χωρίς κανένα παράβολο. Καταργήσαμε τη ρήτρα θανάτου και τη ρήτρα μηδενικού ελλείμματος. Επειδή, απ' ό,τι φαίνεται, ο χρόνος είναι πολύ λίγος, θα πω ότι παρά τα ψεύδη που λέγονται, οι επικουρικές συντάξεις οι οποίες μέχρι 31-12-2014 δεν είχαν εκδοθεί ξεπερνούσαν τις εκατό τριάντα χιλιάδες, ενώ μετά από το 2015 είναι μόλις εξήντα χιλιάδες και έχουν χορηγηθεί αρκετές από αυτές. Και τώρα χορηγούνται και με προσαύξηση, ιδίως στις συντάξεις του ΤΑΤ και γενικώς εκεί που έχουμε εισφορές μεγαλύτερες από τις προβλεπόμενες εισφορές για τους λοιπούς ασφαλισμένους. Και γι' αυτόν τον λόγο, δεν αποδέχθηκα και την τροπολογία του κ. Σαρίδη. Αυτή, λοιπόν, τη νέα εξέλιξη θα τη δείτε μόλις εκδοθούν οι συντάξεις. Το πρώτο δείγμα της έκδοσης των νέων συντάξεων, με τις νέες διατάξεις του ν.4387, του νόμου που ισχύει πλέον για την έκδοση των συντάξεων, έχουμε μία θετική απόδοση συντάξεων, δηλαδή παραπάνω ποσό σε ποσοστό 64,2% και μόλις το 35,8% αποδίδει μικρότερο ποσό σύνταξης σε σχέση με τις παλιές διατάξεις. Από το ποσοστό αυτό, το μισό, το 50% μόνο, είναι με απώλεια σύνταξης από 1 έως 49 ευρώ. Όσον αφορά τις επικουρικές, κύριε Βρούτση, με τη ρήτρα μηδενικού ελλείματος, από 184 ευρώ που ήταν το 2014, σήμερα θα είχαν φτάσει τα 105 ευρώ, μείωση 57,6% τουλάχιστον. Είναι μία μείωση που θα συνεχιζόταν όσα χρόνια περνούσαν, δηλαδή, κάθε χρόνο και μικρότερη σύνταξη, διότι αυτό είναι η ρήτρα μηδενικού ελλείματος. Όσον αφορά την εισφορά στο Μετοχικό Ταμείο Πολιτικών Υπαλλήλων, μιλάμε για ένα μετοχικό ταμείο το οποίο είχε 660 εκατομμύρια το 2006 και με τις παροχές που κάνατε, προκειμένου να εξαργυρώνετε ψήφους των μετόχων, κατέληξε να έχει το μισό μετοχικό κεφάλαιο. Γιατί, στο μεταξύ, τριπλασιάσατε το μέρισμα που χορηγούσατε, για να είστε αγκιστρωμένοι στην εξουσία, την οποία διατηρούσατε μόνο με τέτοιον τρόπο. Επομένως, όταν ξεκινάτε να συζητάτε, τουλάχιστον να διαβάζετε τις σχετικές διατάξεις, να τις αξιολογείτε και να τις αποτιμάτε με δίκαιο τρόπο και σωστά. Μου κάνουν εντύπωση αυτά που λέτε και για τα θέματα οργανωτικής διάρθρωσης που προβλέπει ο νόμος, δίνοντας, με εξουσιοδοτική διάταξη, στον Υπουργό την αρμοδιότητα να κάνει σχετικές αναδιαρθρώσεις μέχρι τον Δεκέμβριο του 2017, για τους μήνες που υπολείπονται και μέχρι να ολοκληρωθεί το οργανόγραμμα του Ενιαίου Φορέα Κοινωνικής Ασφάλισης, που είναι στον όγδοο μήνα λειτουργίας, όταν ακόμα και στο Ηνωμένο Βασίλειο, στη Γαλλία, στη Φινλανδία, στη Σουηδία και σε κάθε άλλη χώρα, πέρασαν πέντε χρόνια να γίνει αυτή η οποιαδήποτε σχετική εκκίνηση λειτουργίας τέτοιων φορέων, πόσω μάλλον ενός φορέα ο οποίος αναδιαρθρώνεται από τη βάση του σε όλα τα επίπεδα, όταν από το 2008 και για εννιά έτη το ΕΤΑΑ δεν πέτυχε να κάνει οργανόγραμμα. Οι ηλεκτρονικές υπηρεσίες του ΕΦΚΑ ήταν εκείνο το μέσο και η πλατφόρμα, κύριε Μηταράκη, μέσω των οποίων έγινε ένας πλούσιος και πολύμηνος διάλογος με τα στελέχη και τους υπαλλήλους του Ενιαίου Φορέα Κοινωνικής Ασφάλισης, τους οποίους από τούτη τη θέση θέλω να ευχαριστήσω. Πρέπει να τους τιμήσουμε τους υπαλλήλους και τα στελέχη αυτού του φορέα, που δίνουν μία μεγάλη μάχη για να λειτουργήσει αυτό που ποτέ δεν λειτουργούσε στο παρελθόν, που είχε στρεβλώσεις, αντιφάσεις και αδικίες. Είκοσι εννιά εκατομμύρια μητρώα έπρεπε να γίνουν δεκαπέντε εκατομμύρια εν τέλει. Διότι αυτή η πολυδιάσπαση και η πολυνομία δεν είχε καμμία σχέση με την πραγματικότητα. Αυτά κάνουμε και άλλα πολλά για τα οποία θα απολογηθούμε και με σχετικό σημείωμα που θα εκδώσουμε με τη συμπλήρωση των οκτώ μηνών του Ενιαίου Φορέα Κοινωνικής Ασφάλισης για να μιλάμε με πραγματικά αποτελέσματα, ώστε και οι δικοί σας ομάδα αλήθειας να αρχίσει επιτέλους να μιλάει επί των πραγματικών δεδομένων, τα οποία - αποδεικνύουμε - ότι δεν έχουν καμμία σχέση με όλα όσα λέτε όλες αυτές τις μέρες.
Ευχαριστούμε, κύριε Υπουργέ. Τον λόγο έχει ο κ. Καραθανασόπουλος και μετά για τρία λεπτά θα μιλήσουν ο κ. Βρούτσης και η κ. Χριστοφιλοπούλου και στο τέλος θα μιλήσει η κυρία Υπουργός.
Και εγώ θα μιλήσω, κύριε Πρόεδρε.
Και εγώ, κύριε Πρόεδρε.
Είχαμε πει ότι θα μιλήσουμε όλοι οι εισηγητές, κύριε Πρόεδρε.
Εντάξει. Ορίστε, κύριε Καραθανασόπουλε, έχετε τον λόγο.
Ευχαριστώ, κύριε Πρόεδρε. Σε όλη τη διάρκεια της συζήτησης - και χθες και σήμερα - παρακολουθήσαμε ένα παιχνίδι αριθμών και μια βολική αντιπαράθεση. Και η Κυβέρνηση έδειχνε αριθμούς και οι Βουλευτές της συγκυβέρνησης και οι Βουλευτές της Αξιωματικής Αντιπολίτευσης για το ποια ήταν η ανεργία το 2014, ποια είναι σήμερα, για το ύψος των μισθών, για το ποιος φταίει και ποιος δεν φταίει για την αδήλωτη εργασία. Είναι μια βολική αντιπαράθεση, γιατί ακριβώς θέλει να συγκαλύψει μια πραγματικότητα για την οποία βεβαίως ευθύνεται η σημερινή Κυβέρνηση. Αλλά αυτοί οι οποίοι δημιούργησαν το υπόβαθρο ήταν οι προηγούμενες κυβερνήσεις, η Νέα Δημοκρατία και το ΠΑΣΟΚ, με τις πολιτικές τις οποίες υλοποίησαν. Και αυτή η πραγματικότητα τι λέει; Γενικευμένη μείωση των μισθών στον ιδιωτικό αλλά και στον δημόσιο τομέα. Γενίκευση των ελαστικών μορφών εργασίας, μερική απασχόληση. Ένας ομιλητής της Νέας Δημοκρατίας λίγο πριν μίλησε για το θαύμα του τουρισμού. Ποιο είναι το θαύμα του τουρισμού, όταν οι ξενοδοχοϋπάλληλοι έχουν δεκατέσσερις διαφορετικές μορφές συμβάσεων εργασίας, που βασιλεύει η εντατικοποίηση και η ασυδοσία των εργοδοτών, που βασιλεύει η απληρωσιά στον κλάδο αυτόν; Αυτό είναι δικό σας παιδί, κύριε Βαρβιτσιώτη. Είναι δικό σας παιδί οι εργολαβίες. Είναι δικό σας παιδί οι συμβάσεις χρόνου και έργου. Αυτή η εργασιακή ζούγκλα είναι κατά κύριο λόγο έργο της Νέας Δημοκρατίας και του ΠΑΣΟΚ. Και σήμερα ως δολοφόνοι ξαναγυρνούν στον τόπο του εγκλήματος. Και τους έπιασε τώρα ο πόνος τους εκπροσώπους της Νέας Δημοκρατίας για το πού πήγαν οι μισθοί, πόσο γενικεύτηκε η μερική απασχόληση, όταν εσείς τα εφαρμόσατε αυτά, όταν εσείς τα νομοθετήσατε. Και τώρα κλαίτε; Αυτά, όμως, είναι κροκοδείλια δάκρυα για να συγκαλύψετε ότι πιέζετε την Κυβέρνηση να ολοκληρώσει το έγκλημα πολύ πιο γρήγορα. Και είπατε, κύριε Βρούτση: «Φέρτε το νέο συνδικαλιστικό νόμο που περιορίζει την απεργία και τα συνδικαλιστικά δικαιώματα και θα το ψηφίσουμε και με τα δύο χέρια». Να, τι θέλετε, να βάλατε ακόμη περισσότερο εμπόδια. Γιατί αυτός είναι ο σκοπός σας. Θέλετε να διαμορφωθεί ένα ακόμη πιο ευνοϊκό περιβάλλον για τη δράση των επιχειρηματικών ομίλων. Μιλάτε υποκριτικά για τη μείωση της φορολογίας και κρύβετε ότι αυτό που σας ενδιαφέρει είναι να μειωθούν οι φορολογικοί συντελεστές στους επιχειρηματικούς ομίλους, για να αυξήσουν ακόμη περισσότερο την κερδοφορία τους, να γίνουν ακόμη πιο ανταγωνιστικοί. Και όλα τα υπόλοιπα περί δήθεν πόνου για τις συνθήκες των εργαζόμενων είναι υποκριτικά. Βεβαίως, αυτό το σύστημα το οποίο διαμόρφωσε η Νέα Δημοκρατία και το ΠΑΣΟΚ, όχι μόνο το διατήρησε η Κυβέρνηση ΣΥΡΙΖΑ - ΑΝΕΛ αλλά το πήγε και ένα βήμα παραπέρα, φροντίζοντας να ολοκληρώσει το έγκλημα. Όπως ολοκλήρωσε το έγκλημα με την κατεδάφιση του κοινωνικού χαρακτήρα της ασφάλισης, έτσι σήμερα στο πλαίσιο της δεύτερης αξιολόγησης θα ολοκληρώσει και το άλλο έγκλημα - μιλάμε για την απελευθέρωση της αγοράς εργασίας - καταργώντας ό,τι έχει πλέον απομείνει, αυτά τα ελάχιστα, εργασιακά και συνδικαλιστικά δικαιώματα, για να γίνει ακόμα πιο φθηνός και αναλώσιμος ο εργαζόμενος. Και βεβαίως κάποιοι από τους ομιλητές του ΣΥΡΙΖΑ φρονίμως ποιώντας δεν σήκωσαν τους τόνους. Αλλά, κάποιοι άλλοι παρουσίασαν ως επανάσταση όλα αυτά τα μέτρα που αλλάζουν τις συνθήκες στην αγορά εργασίας, που προστατεύουν τους εργαζόμενους. Αλήθεια, σε ποιον τα πουλάτε όλα αυτά; Άνθρακες είναι ο θησαυρός των μέτρων που φέρνετε. Σας το είπαμε και χθες, σας βάλαμε πολύ συγκεκριμένα ζητήματα, στα οποία δεν μπορέσατε να απαντήσετε ή μάλλον επιβεβαιώσατε τους φόβους τους οποίους είχαμε. Και είναι άνθρακες ο θησαυρός για την προστασία των εργαζομένων, όταν έχετε απασφαλίσει στην κυριολεξία την ασυδοσία των εργοδοτών με το νομοθετικό πλαίσιο που έχετε διαμορφώσει, όταν έχετε αλλάξει και τον Πτωχευτικό Κώδικα. Και αυτό είναι δικό σας έργο, γιατί η προηγούμενη κυβέρνηση φοβήθηκε να ολοκληρώσει την αλλαγή του Πτωχευτικού Κώδικα, που επί της ουσίας όταν μια επιχείρηση «βαράει κανόνι», αυτοί που έχουν προτεραιότητα στον πλειστηριασμό είναι οι τράπεζες, είναι μετά οι εφορίες, τα ασφαλιστικά ταμεία και στο τέλος αν απομείνει κάτι, πάει στους εργαζόμενους, παρ' ότι σε αυτούς μπορεί να χρωστάει η επιχείρηση αυτή τα μαλλιά της κεφαλής τους σε δεδουλευμένα. Και όμως μένουν τελευταίοι και δεν θα πάρουν και τίποτα. Και σας προκαλούμε! Ορίστε, αλλάξτε τον Πτωχευτικό Κώδικα, φέρτε πρώτα τους εργαζόμενους να ικανοποιούνται, που είναι απλό, δεν θα αλλάξετε την ουσία του καπιταλιστικού συστήματος, δεν μπορείτε να το κάνετε με τις ανώνυμες εταιρείες και έχετε δίκιο σε αυτό. Τα χέρια ψηλά. Γι' αυτό ακριβώς δεν φέρνετε ούτε τον βασικό μέτοχο ούτε τα υπόλοιπα μέλη του διοικητικού συμβουλίου να μπορούν να διεκδικούν από τα περιουσιακά τους στοιχεία οι εργαζόμενοι. Έχετε αποκλείσει τις ανώνυμες εταιρείες. Άρα από ποιον εργοδότη θα διεκδικήσει περιουσιακά στοιχεία; Από αυτόν που έχει μια προσωπική εταιρεία, μια Ο.Ε., μια Ε.Ε., από τις μικρές, ενώ τις ανώνυμες εταιρείες τις αφήνετε στο απυρόβλητο. Και δεν θα μπορούσε να γίνει διαφορετικά γιατί αν θέλουμε να μιλήσουμε επί της ουσίας, πρέπει να ονομαστικοποιηθούν οι μετοχές για να ξέρουμε ποιος είναι ο βασικός μέτοχος, που αυτό ανατρέπει εκ του συστάδην τον βασικό πυρήνα του καπιταλιστικού συστήματος με την ανώνυμη μετοχική εταιρεία. Γι' αυτό δεν μπορείτε να το κάνετε και γι' αυτό δεν το κάνετε. Γιατί ακριβώς θέλετε να υπηρετήσετε τα συμφέροντα των ανώνυμων εταιρειών, των μετοχικών εταιρειών, τα συμφέροντα του συστήματος του καπιταλιστικού. Στο όνομα αυτών θυσιάζετε τα εργατικά δικαιώματα. Έτσι μέσα από αυτή τη διαδικασία μπορεί να μην είναι στις προθέσεις σας, γιατί εμείς δεν κάνουμε δίκη προθέσεων με αυτό που βάλατε να διεκδικούν τα περιουσιακά στοιχεία του εργοδότη, ποιο θα είναι το αποτέλεσμα; Ακόμα μεγαλύτερη συγκέντρωση στην αγορά, μονοπώληση από τους μεγάλους ομίλους γιατί οι μικροί θα πεταχτούν απ' έξω. Τα στοιχεία τα σημερινά που δημοσιεύει η «ΝΑΥΤΕΜΠΟΡΙΚΗ» τι λένε; Ότι στην Ελλάδα οι αυτοαπασχολούμενοι είναι το 28%, όταν ο μέσος όρος στην Ευρωπαϊκή Ένωση είναι 14%, όταν στη Γερμανία είναι 8% και στη Γαλλία 10%. Θέλετε ουσιαστικά να συρρικνώσετε το κομμάτι των αυτοαπασχολούμενων και των μικρών επιχειρήσεων προς όφελος των μεγάλων μονοπωλιακών ομίλων. Αυτό ξεκίνησε η Νέα Δημοκρατία με την απελευθέρωση της αγοράς και με το λεγόμενο άνοιγμα των κλειστών επαγγελμάτων, αυτό θα συνεχίσετε εσείς με την υλοποίηση περαιτέρω της εργαλειοθήκης του ΟΟΣΑ και με τα διάφορα άλλα μέτρα τα οποία παίρνετε. Από αυτή την άποψη εμείς σας προκαλέσαμε, δεχθείτε τις τροπολογίες του ΚΚΕ. Όχι ότι θα αλλάξουν την κατάσταση, ότι θα φέρουν τα πάνω κάτω, ότι θα γίνει κάτι το επαναστατικό, αλλά τουλάχιστον θα δώσουν περισσότερα εργαλεία στα χέρια των εργαζόμενων να παλέψουν από καλύτερες θέσεις για τη διεκδίκηση των δικαιωμάτων τους. Και ποιος φταίει, αλήθεια, γι' αυτή την κατάσταση; Φταίνε μήπως οι δανειστές; Φταίει η τρόικα, το Διεθνές Νομισματικό Ταμείο, ο Σόιμπλε που έχουν αυτές τις παράλογες απαιτήσεις; Και βεβαίως φταίνε, αλλά δεν είναι αυτοί, γιατί θα ήταν εύκολοι αντίπαλοι. Ποιος φταίει; Φταίει το ίδιο το σύστημα που επιβάλλει αυτά τα μέτρα. Ο ίδιος ο Σύνδεσμος Ελληνικών Επιχειρήσεων και Βιομηχανιών απαιτεί αυτά τα μέτρα στην αγορά εργασίας, είναι δικές του απαιτήσεις όλες αυτές οι ανατροπές. Και δεν γίνεται μόνο στην Ελλάδα αυτό, γίνεται παντού. Αναφέρθηκε κάποιος προηγούμενος ομιλητής, συσκοτίζοντας, όμως, την πραγματικότητα, σε ένα δημοσίευμα που εγώ θα το επικαλεστώ. Είναι προχθεσινό δημοσίευμα, της Τρίτης, στην «ΝΑΥΤΕΜΠΟΡΙΚΗ» και θα το καταθέσω και στα Πρακτικά: «Γερμανία: Η μεταρρύθμιση της Γερμανίας στα εργασιακά το 2002 είχε ως αποτέλεσμα από 4,1 εκατομμύρια που ήταν το 2002 αυτοί που είναι με mini jobs, σήμερα να είναι 7,5 εκατομμύρια και να αμείβονται μέχρι 450 ευρώ». Αυτό είναι το αποτέλεσμα, φτηνός εργαζόμενος, αναλώσιμος και αντικατάσταση των συλλογικών συμβάσεων, των κλαδικών συμβάσεων, με επιχειρησιακές συμβάσεις. Χθες ο Κοινοβουλευτικός Εκπρόσωπος του Ποταμιού μόνο που δεν λιποθύμησε με το «θαύμα» στην Ισπανία, πόσο μείωσε την ανεργία. Ως παράδειγμα μιλάμε για την Ισπανία. Τι ξέχασε να πει; Ότι από το 2015 το 90% των νέων συμβάσεων που υπεγράφησαν ήταν προσωρινής απασχόλησης και - προσέξτε! - το ¼ από αυτές ήταν μιας εβδομάδας διάρκειας, δηλαδή συμβάσεις μιας εβδομάδας που μειώνουν την ανεργία. Γιατί άνεργος στην Ευρωπαϊκή Ένωση θεωρείται όποιος δεν έχει δουλέψει έστω και μία ώρα σε εβδομαδιαίο επίπεδο. Όσοι έχουν δουλέψει τουλάχιστον μία ώρα, θεωρούνται εργαζόμενοι. Λοιπόν, αυτό έκανε η Ισπανία, με αποτέλεσμα η μερική απασχόληση εκεί να είναι στο 26,1% και να είναι το δεύτερο ποσοστό των μερικά απασχολούμενων. Να το «θαύμα» της μείωσης της ανεργίας, μοιράζοντας τις θέσεις εργασίας σε περισσότερα πρόσωπα και γενικεύοντας τη μερική απασχόληση. Έτσι, λοιπόν, είναι φανερό ότι αυτά τα μέτρα τα οποία πήραν οι προηγούμενες κυβερνήσεις και συνεχίζετε κι εσείς, είναι απαραίτητα, είναι αναγκαία για να θωρακιστεί η ανταγωνιστικότητα των επιχειρηματικών ομίλων και η κερδοφορία τους. Σε αυτόν ακριβώς τον βωμό θυσιάζετε τα εργατικά δικαιώματα, θυσιάζετε το ύψος των μισθών και την ικανοποίηση των λαϊκών αναγκών, γιατί ακριβώς η ένταση του βαθμού εκμετάλλευσης είναι και ο μοναδικός παράγοντας που θωρακίζει την ανταγωνιστικότητα, η μοναδική πηγή του καπιταλιστικού κέρδους. Δεν μπορεί από πουθενά αλλού να βγει το καπιταλιστικό κέρδος. Μόνο από τον εργαζόμενο άνθρωπο βγαίνει. Έτσι, λοιπόν, η ένταση του βαθμού εκμετάλλευσης αυξάνει και τα καπιταλιστικά κέρδη. Το καπιταλιστικό κέρδος, λοιπόν, επί της ουσίας είναι ο δολοφόνος των μισθών, των εργατικών δικαιωμάτων, των ασφαλιστικών δικαιωμάτων, της αύξησης της ανεργίας και σε αυτόν πρέπει να στοχεύσουμε. Βεβαίως επειδή, ακριβώς, μπαίνουμε στην ουσία του ζητήματος, είναι χαρακτηριστικό ότι χθες ο Κοινοβουλευτικός Εκπρόσωπος της εγκληματικής οργάνωσης της Χρυσής Αυγής είπε: «Κάτω τα χέρια από το κέρδος». «Μην πειράζετε το καπιταλιστικό κέρδος», είπε ο Κοινοβουλευτικός Εκπρόσωπος της φασιστικής Χρυσής Αυγής. Είναι φυσιολογικό αυτό, όταν έχουν δημιουργήσει δουλεμπορικά γραφεία για να νοικιάζουν εργαζομένους της πείνας και εργαζόμενους χωρίς δικαιώματα και να τους πουλάνε. Γι' αυτό ακριβώς και καταφεύγουν σε αυτόν τον πρωτόγνωρο και εμετικό αντικομμουνισμό. Γιατί, βεβαίως, τους είναι από τη μια μεριά εφιάλτης η φωτογραφία με τη σημαία με το σφυροδρέπανο να καρφώνει στην καρδιά το τέρας του ναζισμού για τη λήξη του Β΄ Παγκοσμίου Πολέμου, αλλά και γιατί ξέρουν πολύ καλά ότι μόνο η ανατροπή της καπιταλιστικής κοινωνίας, μπορεί να διασφαλίσει τα δικαιώματα του ανθρώπου, μπορεί να διασφαλίσει το δικαίωμα στη ζωή, μπορεί να ικανοποιήσει το σύνολο των λαϊκών αναγκών. Γι' αυτό, ακριβώς, με νύχια και με δόντια, σκυλιάζουν πραγματικά, όταν ακούνε έστω και τη λέξη «κομμουνισμός». Από αυτή την άποψη - και τελειώνω με αυτό, κύριε Πρόεδρε - είχε απόλυτο δίκιο ο κ. Τσακαλώτος εχθές, που έλεγε ότι τα μέτρα αυτά είναι μέσα στο πλαίσιο της στρατηγικής εξόδου από την κρίση και για την ανάπτυξη. Έτσι, λοιπόν, ο αναλώσιμος εργαζόμενος, ο εργαζόμενος χωρίς εργασιακά και ασφαλιστικά δικαιώματα, που αποτελεί τον βασικό παράγοντα στήριξης της καπιταλιστικής επιχειρηματικής δραστηριότητας, είναι αυτό το οποίο θέλετε να κάνετε, είναι αυτό το οποίο θέλετε να επιβάλλετε, γιατί δεν μπορεί να γίνει αλλιώς. Έτσι, τελειώνοντας, εμείς το λέμε πολύ καθαρά, δεν πρέπει να έχουν καμμιά αυταπάτη οι εργαζόμενοι ότι με τέτοια ημίμετρα θα αλλάξει η κατάστασή τους. Πρέπει να αξιοποιήσουν το σύνολο των όπλων που διαθέτουν και να οργανώσουν την πάλη τους, για να μπορέσουν να προστατεύσουν τα δικαιώματά τους, να μη χειροτερεύσει ακόμη περισσότερο η κατάσταση και να διεκδικήσουν αποκατάσταση των απωλειών. Όμως αυτό μπορεί να γίνει αποτελεσματικό όπλο στα χέρια των εργαζομένων, όταν εντάσσονται και σημαδεύουν τον πραγματικό ένοχο, όταν αυτή την πάλη την εντάσσουν σε συνολικότερες ρήξεις και ανατροπές, για να πάρει η ίδια η εργατική τάξη την εξουσία στα χέρια της, να ανατρέψει το καπιταλιστικό σύστημα και να οικοδομήσει τον σοσιαλισμό - κομμουνισμό. Αυτή είναι η μοναδική διέξοδος.
Ευχαριστώ πάρα πολύ, κύριε Καραθανασόπουλε. Παρακαλώ να διευκολύνετε τη διαδικασία, γιατί το νομοσχέδιο είναι τεράστιο. Κύριε Βρούτση, επιμένετε να μιλήσετε;
Ναι, θέλω τρία λεπτά, κύριε Πρόεδρε.
Δύο λεπτά από τη θέση σας, κύριε Βρούτση.
Κύριε Πρόεδρε, τι είναι αυτά; Ο ένας ένα λεπτό, ο άλλος δύο, ο άλλος τρία, ο άλλος τέσσερα; Η ελαστικότητα είναι διαπιστωμένη.
Εντάξει η ελαστικότητα είναι διαπιστωμένη από την πλευρά του Προεδρείου σήμερα. Σας παρακαλώ! Κύριε Βρούτση, έχετε τον λόγο.
Κύριε Πρόεδρε, πρώτα ο εισηγητής της Πλειοψηφίας. Δεν πάει με μια σειρά;
Τελευταίος μιλάω εγώ.
Πρώτος μιλάτε.
Κύριε Βαρδάκη, θα μιλήσετε για δύο λεπτά από τη θέση σας.
Κύριε Πρόεδρε, μου χρωστάτε και τέσσερα λεπτά για να υπερασπιστώ δύο τροπολογίες.
Τον τόκο τον κρατάω για άλλη μέρα. Για σήμερα έχετε δύο λεπτά.
Θα μου δώσετε επτά λεπτά, αλλιώς να κατέβω, κύριε Πρόεδρε.
Είπαμε ότι θα πάρετε τον λόγο για δύο λεπτά.
Κύριε Πρόεδρε, θέλω να υποστηρίξω δύο τροπολογίες, που είναι από πριν από τον κ. Κακλαμάνη.
Ελάτε, σας παρακαλώ, διευκολύνετε τη διαδικασία.
Εντάξει, κύριε Πρόεδρε, να μην ευχαριστούμε. Να ευχαριστήσουμε την κυρία Υπουργό για τις δύο τροπολογίες που έκανε δεκτές. Αξιολόγησε, πραγματικά, ότι ήταν επείγουσες διαδικασίες. Είναι η νομοθετική ρύθμιση για την τροποποίηση της αποπληρωμής των οφειλών της ΔΕΥΑ Ηρακλείου, που προέρχονται από συναφθέντα δάνεια από την Ευρωπαϊκή Τράπεζα Επενδύσεων κατά τα έτη 1993-1996 μέσω του ελληνικού δημοσίου. Η άλλη είναι νομοθετική ρύθμιση, η οποία επιδιώκει την αναστολή ποινικής δίωξης σε βάρος των υπευθύνων, καθώς η αναβολή της εκτέλεσης ποινής που επιβλήθηκε ή εφόσον άρχισε η εκτέλεσή της ή η διακοπής της, εφόσον πρόκειται για οφειλές των δήμων και των περιφερειών που έχουν ρυθμιστεί. Είναι δύο αιτήματα χρόνων. Κύριε Πρόεδρε, θέλω να αναφερθώ έτσι σκόρπια, γιατί έτσι κι αλλιώς ενδελεχώς αναλύσαμε το νομοσχέδιο. Έχει θετικό πρόσημο, αλλά δεν μπορείς να μένεις έτσι, όταν αυτές τις δύο μέρες ακούς τέτοια πράγματα, μπορώ να πω και ανέκδοτα καμμιά φορά από τους συνάδελφους της Νέας Δημοκρατίας. Ακούστε τώρα. Αποκλείσατε φορείς από τον διάλογο είπε συνάδελφος της Νέας Δημοκρατίας. Οι τριάντα δύο φορείς που συμμετείχαν στην ακρόαση την Τρίτη, ποιοι ήταν; Ξέρετε, όμως, οι φορείς ήταν θετικοί και γι' αυτό δεν τους βολεύει να το αναφέρουν. Ήταν τριάντα δύο οι φορείς για πρώτη φορά. Πριν από μια ώρα το νομοσχέδιο ήταν κενό γράμμα, ασήμαντο, κοροϊδία, επικοινωνιακό και μετά από μια ώρα μας λέει ο κ. Βαρβιτσιώτης «αποσύρατε πίσω ουσιαστικές και καινοτόμες διατάξεις». Εδώ, πραγματικά, σηκώνεις τα χέρια ψηλά. Κυρίες και κύριοι συνάδελφοι, θέλω να σας πω - και εδώ να απευθυνθώ προσωπικά στον κ. Βρούτση - τα εξής: Μπορείτε να μας πείτε μέχρι το 2013, αν οι επιθεωρήσεις εργασίας είχαν αυτοκίνητα; Είχαν καύσιμα; Τα συνδικάτα έβαζαν τα καύσιμα για να κάνουν ελέγχους. Εμείς σήμερα δίνουμε 7.600.000 ευρώ για αυτόν τον σκοπό και μας λέτε ότι είναι ένα νομοσχέδιο - φύλλο συκής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κάποια στιγμή πρέπει να καταλάβουμε ότι πρέπει να παραδειγματιζόμαστε από τα λάθη μας, για να γινόμαστε χρήσιμοι. Είπαν κάποιοι συνάδελφοι από τον ΣΥΡΙΖΑ ότι δεν διαβάσατε το νομοσχέδιο. Εγώ διαφωνώ. Το νομοσχέδιο το διαβάσατε πολύ καλά, κυρίες και κύριοι συνάδελφοι της Αντιπολίτευσης, και γι' αυτό και δεν τοποθετηθήκατε επί της ουσίας. Γιατί η γραμμή σας ήταν να αποδομήσετε αυτό το νομοσχέδιο, που προσπαθεί να βάλει ένα λιθαράκι για να μην περιαυτολογώ, σε όλα αυτά τα δεινά που εσείς δημιουργήσατε τα προηγούμενα χρόνια. Είχατε πρόταση; Την παρουσιάσατε; Ήρθατε να μας πείτε «διορθώστε αυτό ή κάντε αυτό»; Δεν έχετε πρόταση. Άρα για άλλη μια φορά δείξατε την γύμνια σας. Εγώ σας έκανα και μια πρόταση στην αρχική μου τοποθέτηση ότι καλό θα ήταν - θα ήταν μια άμεση «συγγνώμη» στον ελληνικό λαό - να ψηφίσετε το νομοσχέδιο. Έτσι θα αποδεικνύατε ότι, πραγματικά, αναγνωρίζετε τα λάθη, που πραγματικά εξαθλίωσαν τον ελληνικό λαό. Νομίζετε ότι τώρα πλέον σας πιστεύει κανείς ότι ο ΣΥΡΙΖΑ σε δύο χρόνια κατέστρεψε τη χώρα; Σταματήστε επιτέλους αυτό το παραμύθι!
Κύριε Βαρδάκη, ολοκληρώστε.
Επιτέλους δεν κοροϊδεύετε τον ελληνικό λαό, που έχει βιώσει στο πετσί του τις ανισόρροπες πολιτικές σας! Τους εαυτούς σας κοροϊδεύετε. Ακόμα, κύριε Βρούτση, δεν έχει στεγνώσει το μελάνι, όταν καταργήσατε τον ΟΕΚ και την Εργατική Εστία υφαρπάζοντας 7 δισεκατομμύρια. Μάθαμε και μιλάμε για τα δισεκατομμύρια λες και είναι στραγάλια. Υφαρπάξατε 7 δισεκατομμύρια από τους δύο οργανισμούς, που ήταν οι μοναδικοί οργανισμοί κοινής ωφελείας. Τους καταργήσατε και δεν μας λέτε τίποτα. Κλείσατε εκατοντάδες σχολεία και νηπιαγωγεία και ήρθαμε εμείς μετά από δεκαπέντε χρόνια, να ανοίξουμε τα σχολεία την πρώτη μέρα…
Κύριε Βαρδάκη, τα σχολεία…
…με πλήρη σύνθεση, με όλα τα βιβλία …
Κύριε Βαρδάκη, ολοκληρώστε.
Ολοκληρώνω, κύριε Πρόεδρε, σε ένα λεπτό. Το 2011, το 2012 περιμέναμε την ανάπτυξη. Λέγατε ότι έρχεται η ανάπτυξη το 2013, το 2014. Είδατε εσείς καμμιά ανάπτυξη; Εμείς φυσικά δεν την είδαμε.
Ελάτε, κύριε Βρούτση, για να δούμε αν είδατε καμμιά ανάπτυξη.
Εμείς φυσικά δεν την είδαμε. Καταφέρατε το ακατόρθωτο και είναι σοβαρό αυτό, κύριε Πρόεδρε. Φέρατε τον ενεργό οικονομικά πληθυσμό ίσα - ίσα με τον ανενεργό. Αυτά κάνατε. Μας παραδώσατε μια χώρα με ισοζύγιο δύο εργαζόμενους - έναν συνταξιούχο και μας μιλάτε για ασφαλιστικό σύστημα; Κόψατε ακόμα και το Ταμείο Ανεργίας. Σας το είπα και προχθές. Μη μιλάτε για ομαδικές απολύσεις, γιατί ήσασταν ο πρώτος - σας το λέω και θα σας δώσω το δικαίωμα να απαντήσετε…
Σας ευχαριστώ πολύ!
Κύριε Βαρδάκη, δεν είναι ώρα για να διευθύνετε τη συζήτηση.
…που με το π. δ.94/2014 ξεκινήσατε τις ομαδικές απολύσεις στα ΚΤΕΛ. Κύριε Μηταράκη, προχθές ξεκινήσατε να μας λέτε για κάποιους νόμους. Κάπου σταματήσατε, γιατί είδατε προφανώς ότι δεν σας έπαιρνε.
Κύριε Βαρδάκη, θα βάλετε μία τελεία;
Κλείνω με αυτό. Οι νόμοι 4002, 4024, 4046, 4093- για να μην κάνω και κανένα λάθος -3845 και 3986 ήταν οι νόμοι που εξαθλίωσαν τον ελληνικό λαό. Κόψατε μισθούς, κόψατε συντάξεις, κόψατε επιδόματα και μάλιστα αναδρομικά.
Ποιου έτους είναι ο νόμος που είπατε;
Να σας πω και κάτι άλλο - και τελειώνω με αυτό - για να δείτε ποιες ήταν οι κοινωνικές ευαισθησίες.
Τελειώστε κύριε συνάδελφε.
Κόψατε το επίδομα τοκετού σε γυναίκες, γιατί έπρεπε, λέει, για να δικαιούνται το επίδομα τοκετού, να γεννούν στον δρόμο ή στο χωράφι. Και μιλάτε για κοινωνική πολιτική. Ακούστε! Είστε οι θύτες και όχι τα θύματα και αυτό πρέπει να το καταλάβετε και να ζητήσετε μια μεγάλη συγγνώμη από τον ελληνικό λαό. Πρέπει να υπερψηφίσετε αυτό το νομοσχέδιο, που βάζει ένα λιθαράκι για την αξιοπρέπεια του Έλληνα εργαζόμενου.
Ο κ. Βρούτσης έχει τον λόγο.
Κύριε Πρόεδρε, ο κ. Πετρόπουλος υπέπεσε σε ολέθριες αντιφάσεις και ψέματα προς την ελληνική Βουλή και το λέω αυτό, γιατί αυτή τη στιγμή απουσιάζει. Ήθελα να ακούσει αυτά που θα πω, αλλά δυστυχώς έχει φύγει. Είπε προς τον ελληνικό λαό ότι οι επικουρικές συντάξεις δίνονται. Και ρωτάω: Από 1-1-2015 οι εκατόν είκοσι εννέα χιλιάδες παγωμένες συντάξεις πώς δίνονται, αφού δεν έχει βγει μαθηματικός τύπος, κυρία Υπουργέ Εργασίας; Πιστεύω ότι θα απαντήσετε εσείς μετά. Δεύτερον. Κυρίες και κύριοι συνάδελφοι, μόλις χθες το Eurogroup είπε ότι παγώνει τη δόση στην Ελλάδα των 800 εκατομμυρίων ευρώ, επειδή λόγω ανικανότητας δεν έχουν αποδοθεί τα 5,4 εκατομμύρια ή μέρος αυτών προς τους οφειλέτες του δημοσίου προς τον ιδιωτικό τομέα.
Πότε το είπε; Ποιο παγώνει;
Ρωτάω το εξής: Αυτά τα λεφτά, κύριε Πρόεδρε, γιατί δεν πάνε προς τους δικαιούχους των τριακοσίων χιλιάδων συντάξεων;
Στοιχεία έχετε; Αν έχετε, να τα καταθέσετε.
Και πάω στο επόμενο. Έκανε μία απαράδεκτη δήλωση ο κ. Πετρόπουλος. Άφησε να εννοηθεί ότι μέχρι το 2019 θα διορθώσει τις συντάξεις, θα τις αυξήσει, τη στιγμή που την 1η Ιανουαρίου του 2019 θα κοπούν δύο με τρεις συντάξεις. Έρχομαι τώρα προς την κυρία Υπουργό. Εγώ δεν ξέρω την πολιτική διαδικασία και είναι πρωτόγνωρη για εμένα να κλείνει η Υπουργός τη συζήτηση. Όμως θέλω να πω ότι εγώ αυτό το μεταφράζω ως πολιτική υπεκφυγή ή πολιτική δειλία, διότι δεν θα υπάρξει αντίλογος. Λείπουν τώρα οι Βουλευτές, δεν υπάρχουν άλλοι ομιλητές, άρα σε ό,τι πει η Υπουργός δεν θα έχει αντίλογο. Αυτή είναι η δημοκρατία του ΣΥΡΙΖΑ! Την αντιπαρέρχομαι. Ακούστε όμως. Άδειο το πουκάμισο, κυρία Υπουργέ. Σήμερα διασυρθήκατε προσωπικά για ακόμη μία φορά. Αποσύρατε τις εμβληματικές σας διατάξεις μέσα από το νομοσχέδιο, στο οποίο φέρατε και μέχρι τώρα, πριν από λίγο, και την προσωπική σας τροπολογία. Δεν υπάρχει τέτοιο προηγούμενο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η Υπουργός απέσυρε μόλις έφερε - αυτό δεν έχει προηγούμενο - την προσωπική τροπολογία, την τετρασέλιδη τροπολογία περί δόλου μαζί με τις άλλες διατάξεις του νόμου που απέσυρε. Αυτό κάτι σημαίνει. Μας επιβεβαιώνει ότι είναι πρόχειρο. Δεν θέλω να σκεφτώ κάτι άλλο. Καταλαβαίνετε τι εννοώ. Ουσιαστικά είναι μια οπισθοχώρηση εκ μέρους της Κυβέρνησης. Θέλω να πω και κάτι ακόμη, το οποίο θεωρώ, επίσης, σοβαρό. Επειδή αυτή η συζήτηση ήταν κατ' εξοχήν ένα ζήτημα για την εργασία, παρ' ότι ήταν ένα ασφαλιστικό νομοσχέδιο, θα ήθελα να πω στον κ. Πετρόπουλο ότι είναι το δέκατο έβδομο ασφαλιστικό νομοσχέδιο σε δεκαεννέα μήνες. Κάθε μήνα διορθώνουν τον νόμο Κατρούγκαλου. Περίπου κάθε μήνα και ένα νομοσχέδιο για τον Κατρούγκαλο.
Βάλτε τελεία, κύριε συνάδελφε.
Κατέθεσα έναν πίνακα σχετικά με το ότι παραλάβαμε την αδήλωτη εργασία στο 40% και την παραδώσαμε στο 13%. Πέρασαν δύο ημέρες και η Υπουργός δεν απάντησε, πρώτον, γιατί τρία χρόνια…
Μπορεί να απαντήσει τώρα.
…δεν έχει ξαναεμφανίσει τα στοιχεία και δεύτερον, ποιο είναι το ύψος της αδήλωτης εργασίας σήμερα. Ευχαριστώ πολύ.
Και εμείς. Η κ. Χριστοφιλοπούλου έχει τον λόγο για δύο λεπτά.
Κύριε Πρόεδρε, ζητώ ισότητα. Επειδή θα τοποθετηθώ και επί των τροπολογιών του κ. Βαρδάκη και επί της δικής μας τροπολογίας, ζητώ ισότητα των όπλων, ζητώ τουλάχιστον τέσσερα λεπτά. Παρακαλώ, κύριε Πρόεδρε, να έχουμε όλοι ίσες δυνατότητες.
Συνεχίστε, κυρία Χριστοφιλοπούλου.
Ας ξεκινήσω με τις τροπολογίες. Θεωρώ ότι και οι δυο τροπολογίες που κατατέθηκαν από τον κ. Βαρδάκη είναι θετικές και εμείς, ως Δημοκρατική Συμπαράταξη, δεν πρόκειται να πούμε ότι δεν ψηφίζουμε κάτι θετικό, επειδή το φέρνει η Κυβέρνηση και είμαστε Αντιπολίτευση. Ένα το κρατούμενο. Δεύτερον, κύριε Πρόεδρε, κυρίες Υπουργοί, η τροπολογία της Δημοκρατικής Συμπαράταξης έχει ένα φλέγον, κοινωνικό, άδικο ζήτημα, ένα από τα πάρα πολλά ανομήματα του τερατουργήματος που είναι ο νόμος Κατρούγκαλου, που αφορά τις χήρες. Ακούσαμε εδώ, κύριε Πρόεδρε, τον κ. Πετρόπουλο που έχει φύγει, να λέει ότι το ζήτημα θα προκύψει το 2019. Σας παρακαλώ θερμά, κυρία Υπουργέ, δεχθείτε τον σύλλογο που έχουν συναπαρτίσει αυτές οι γυναίκες, για να σας πουν οι ίδιες περί τίνος πρόκειται, τι ζουν και πώς φτωχοποιούνται. Επειδή και δικοί σας Βουλευτές έστειλαν το θέμα, παρακαλώ θερμά, έστω και την τελευταία στιγμή να κάνετε δεκτή την τροπολογία της Δημοκρατικής Συμπαράταξης που αφορά τις χήρες, αλλά αφορά και τη δυνατότητα οι ασφαλισμένοι στον ΟΑΕΕ, να έχουν μια αξιοπρεπή ρύθμιση οφειλών. Νομίζω ότι αυτά τα δύο ζητήματα είναι μείζονα. [[Στο σημείο αυτό κτυπάει το κουδούνι λήξεως του χρόνου της κυρίας Βουλευτού]] Κύριε Πρόεδρε, βλέπετε ότι προχωρώ πολύ γρήγορα στα θέματα. Περνώ τώρα στο δίλεπτο - τρίλεπτο που έχω για να σχολιάσω, κλείνοντας αυτό το νομοσχέδιο. Είναι σαφές ότι ούτε θέλατε τον κοινωνικό διάλογο και ούτε τον επιδιώξατε, γιατί τελευταία στιγμή φωνάξατε και ακούσαμε τριάντα φορείς μέσα σε ένα απόγευμα. Σας παρακαλώ θερμά, να μη μας λέτε ότι στείλατε στην ΟΚΕ. Ο νόμος λέει τι χρειάζεται η ΟΚΕ, για να μπορέσει να υπάρξει η ουσιαστική διαδικασία της επεξεργασίας του νομοσχεδίου από τις δικές της υπηρεσίες και της συζήτησης στο πλαίσιο της ΟΚΕ όλων των φορέων, εργοδοτικών και εργατικών. Καταλαβαίνετε, κυρία Υπουργέ, και είμαι σίγουρη ότι έχετε διαβάσει τον νόμο. Για το νομοσχέδιο που στείλατε στην ΟΚΕ, εάν θέλατε κοινωνικό διάλογο ουσίας και απόψεις ουσίας από τους κοινωνικούς εταίρους, επεξεργασμένες λέει ο νόμος - και ο κ. Βαρδάκης, που είναι εισηγητής και ως συνδικαλιστικό στέλεχος που ήταν το γνωρίζει πολύ καλά - ότι χρειάζονται τουλάχιστον τριάντα ημέρες πριν έως και σαράντα. Άρα μη μας λέτε αυτά τα πράγματα. Δεν θέλατε. Φάνηκε ότι θέλατε τελευταία στιγμή να φέρετε κάποιες θετικές διατάξεις, για να «μπαλώσετε» την κατάσταση, για να μπορεί ο κ. Τσίπρας να πάει στην ΔΕΘ και να πει κάτι, γιατί όπως είπα πριν, ο βασιλιάς είναι γυμνός. Κλείνοντας, εγώ αναρωτιέμαι κάτι τελευταίο. Τι ήταν αυτό που σας έκανε να αποσύρετε μια κατά τα άλλα θετική διάταξη; Γιατί την αποσύρατε; Μιλώ, κυρίες και κύριοι συνάδελφοι, για τη διάταξη για τη διαβούλευση. Πάλι για τη διαβούλευση εντός της πρωτοβάθμιας μονάδας που είναι η κάθε επιχείρηση, που υπάρχει από τον δικό μας νόμο, τον οποίο επεκτείνατε και εμείς είπαμε ότι είναι σωστό. Είναι σωστό, διότι έχει νόημα οι εργαζόμενοι να μπορούν, πραγματικά, να αποδεικνύουν ότι έλαβαν γνώση της διαβούλευσης και ότι έγινε πραγματικά. Γιατί, λοιπόν, αποσύρθηκε αυτό; Εγώ θέλω να μου πείτε. Σας ρώτησα και πριν κατ' ιδίαν, αλλά νομίζω ότι πρέπει να το θέσω αυτό στο κλείσιμο του νομοσχεδίου, γιατί θεωρώ ότι είναι ντροπή και αποδεικνύει ακριβώς ότι αυτό το νομοσχέδιο ήρθε τελευταία στιγμή, να «μπαλώσει» αυτά που δεν «μπαλώνονται». Μας ακούει κόσμος, μας ακούν συνταξιούχοι, νέοι άνθρωποι. Όσον αφορά στις μικροθετικές διατάξεις, ξαναλέω ότι εμείς θα σταθούμε θετικά στις θετικές, αλλά όταν μια θετική διάταξη τελευταία στιγμή την παίρνεις και την αποσύρεις, κάτι συμβαίνει. Υποχρεούστε, κυρία Υπουργέ, να μας πείτε γιατί, και να δώσετε στη Βουλή των Ελλήνων τη διασφάλιση και τη διαβεβαίωση ότι θα τη φέρετε αυτή τη διάταξη και πότε θα τη φέρετε. Σας ευχαριστώ, κύριε Πρόεδρε.
Κύριε Κατσώτη, έχετε τον λόγο για δυο λεπτά.
Κυρία Υπουργέ, φέραμε τις τέσσερις τροπολογίες. Τις απορρίψατε. Εάν, πράγματι, έχετε πρόθεση να συμβάλλετε ως Κυβέρνηση στην καταβολή των δεδουλευμένων ως απαράβατη υποχρέωση του όποιου εργοδότη, τότε οφείλετε να δείτε τι είναι αυτό που λείπει και δεν υλοποιείται το αυτόφωρο για τη μη καταβολή των δεδουλευμένων. Γιατί δεν υλοποιείται; Τι επικαλούνται οι εισαγγελείς; Επικαλούνται ακριβώς αυτό που σας λέμε, τη δήλη ημέρα, που μέσα από την τροπολογία μας αυτό αντιμετωπίζεται. Εσείς λέτε ότι ο νόμος το προβλέπει. Όμως αυτό επικαλούνται και δεν υλοποιούν το αυτόφωρο, με αποτέλεσμα κανείς να μην πληρώνει και κανείς να μην έχει καμμιά ποινή. Αυτό, λοιπόν, είναι ένα ζήτημα. Εάν, πράγματι, λοιπόν θέλετε, πρέπει να κάνετε αποδεκτή την τροπολογία μας. Όσον αφορά το Εταιρικό Δίκαιο, μιλάμε για την επέκταση της ευθύνης στους μετόχους, και λέτε ότι το Εταιρικό Δίκαιο για τις α.ε. είναι τέτοιο, που όπως φαίνεται δεν διασφαλίζει την απαράβατη υποχρέωση της καταβολής των δεδουλευμένων. Τρία χρόνια παρακολουθείτε, όμως, ανώνυμες εταιρίες, που έχουν ακριβώς την ίδια πρακτική απέναντι στους εργαζόμενους. Πτωχεύουν, πάμπλουτοι οι μέτοχοι και ο βασικός μέτοχος, και οι εργαζόμενοι στην κυριολεξία στον δρόμο. Εδώ ενώ φέραμε τροπολογία συγκεκριμένα για την ευθύνη τους, εσείς λέτε ότι δεν μπορείτε να την κάνετε αποδεκτή. Άρα στο απυρόβλητο οι α. ε., να μην πληρώνουν, να κάνουν τις παραβάσεις και οι εργαζόμενοι να μη βρίσκουν ποτέ το δίκιο τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Επίσης, κυρία Υπουργέ, εάν το Εταιρικό δίκαιο είναι έτσι, να το αλλάξετε. Να μας πείτε τι άλλο προτείνετε εσείς, για να μπορέσουν οι εργαζόμενοι να διασφαλίσουν αυτό που λέμε «το αυτονόητο». Το χθεσινό αυτονόητο να καταβάλλεται ο μισθός στους εργαζόμενους για τη δουλειά που προσέφεραν, σήμερα είναι αδιανόητο και εσείς δεν το διασφαλίζετε με την μη αποδοχή των τροπολογιών μας. Το Πτωχευτικό Δίκαιο, σας το είπε και ο Κοινοβουλευτικός Εκπρόσωπός μας, είναι δικό σας έργο. Τελευταίοι οι εργαζόμενοι. Γιατί δεν το αλλάζετε αυτό; Δεν είναι δεδουλευμένα; Από αυτά δεν ζει η οικογένεια του εργαζόμενου; Από αυτά δεν πληρώνει το ενοίκιό τους και τα υπόλοιπα; Από αυτό δεν ζουν τα παιδιά τους; Γιατί θα πρέπει να είναι τελευταίοι και να αναζητούν μέσα από αυτόν τον κυκεώνα του δικαίου που έχετε δημιουργήσει το αυτονόητο, να πάρουν τα λεφτά τους, τα δεδουλευμένα τους και τις υπόλοιπες απαιτήσεις;
Ευχαριστούμε, κύριε Κατσώτη.
Τελειώνοντας, κύριε Πρόεδρε, λέω ότι η εργατική τάξη δεν μπορεί να συμβιβαστεί με τις ανατροπές ούτε στα εργασιακά ούτε στα ασφαλιστικά δικαιώματα. Δεν συμβιβάζεται με την εργασιακή ζούγκλα, με την απλήρωτη και την ανασφάλιστη εργασία. Δεν συμβιβάζεται με την κατάργηση των συλλογικών συμβάσεων εργασίας. Δεν συμβιβάζεται με τη λογική του μικρότερου κακού, που εσείς εδώ μέσα - και οι μεν και οι δε οι προηγούμενοι και οι νυν - εφαρμόζετε. Οργανώνει τον αγώνα της, παρά τις δυσκολίες που συναντά, για κάλυψη των απωλειών, για υπογραφή συλλογικών συμβάσεων με αυξήσεις στους μισθούς, με επιβολή άλλων όρων εργασίας. Ο αγώνας τους χρειάζεται να πάρει ανατρεπτικά χαρακτηριστικά. Μπροστά θα βρείτε εμπόδια στην υλοποίηση αυτού που έχετε δεσμευτεί για τον συνδικαλιστικό νόμο. Θα βρείτε εμπόδια για να κωδικοποιήσετε το εργατικό δίκαιο με όλες αυτές τις ανατροπές που έχουν συμβεί μέχρι σήμερα.
Κύριε Πρόεδρε, μπορώ να έχω τον λόγο;
Κύριε Παπαχριστόπουλε, δεν είχατε ζητήσει τον λόγο, αλλά εντάξει έχετε δύο λεπτά.
Δεν θα το έκανα, κύριε Πρόεδρε, εάν δεν έκαναν χρήση όλοι οι εισηγητές και οι ειδικοί αγορητές. Δεν θα το είχα κάνει. Θα το σεβόμουν. Θα είμαι σύντομος παρ' όλα αυτά. Κάποιοι δεν άκουσαν φαίνεται σε αυτή την Αίθουσα ότι υπάρχει έκδοση διαταγής πληρωμής για πρώτη φορά. Δεν άκουσαν ότι μπορεί να την εκτελέσει ο εργαζόμενος σε βάρος της περιουσίας του εργοδότη. Δεν άκουσαν για το επίδομα ανεργίας, που ήταν άγνωστη δουλειά για αυτόν που δεν πληρώνεται. Το ξαναλέω, μας ακούνε πολλοί άνθρωποι που έχουν να πληρωθούν μήνες. Γιατί άκουσα, πολλοί εδώ μέσα να λένε ότι μας ακούει κόσμος. Ναι μας ακούει κόσμος που έχει να πληρωθεί δύο, τρεις, πέντε, δέκα, είκοσι μήνες. Δεν άκουσαν ότι τον σκόπελο του Αρείου Πάγου, που ήταν «ήξεις, αφήξεις», τον ξεπεράσαμε με ειδική νομολογία τον Ιούλιο. Δεν άκουσαν ότι η ατέρμονη δικαστική διαδικασία που κράταγε χρόνια, περιορίζεται σε εξήντα μέρες, επί αναβολής σε τριάντα ημέρες και η συζήτηση σε τριάντα μέρες. Δεν άκουσαν ότι για πρώτη φορά, λοιπόν, το δικαίωμα του εργαζόμενου κατοχυρώνεται και θωρακίζεται. Τελειώνω και λέω το εξής: Χθες, κύριε Πρόεδρε, βγήκαν δύο δημοσκοπήσεις, οι οποίες δίνουν επτά μονάδες διαφορά. Είχε συνηθίσει η Αξιωματική Αντιπολίτευση σε 18%, 19% διαφορά. Έτσι της έλεγε ο κ. Μαραντζίδης. Και τρώει το χαστούκι, όπου δικοί τους δημοσκόποι τους δίνουν 6%, 7%, 7,5% μονάδες διαφορά. Υπάρχει μεγάλη ταραχή στο κόμμα της Αξιωματικής Αντιπολίτευσης, για την οποία δεν ευθυνόμαστε εμείς. Να μάθει να αντιπολιτεύεται σοβαρά. Ευχαριστώ.
Κι εμείς ευχαριστούμε. Εύφημο μνεία στον κ. Παπαχριστόπουλο για την τήρηση του χρόνου όχι για τις δημοσκοπήσεις. Τον λόγο έχει η κυρία Υπουργός.
Ευχαριστώ, κύριε Πρόεδρε. Κυρίες και κύριοι Βουλευτές, θα ήθελα να ξεκινήσω την τοποθέτησή μου, με κάποια στοιχεία για την ευρύτερη οικονομική και πολιτική συγκυρία μέσα στην οποία έρχεται το παρόν νομοσχέδιο. Νομίζω ότι αυτό θα μας επιτρέψει και την κρισιμότητα της παρέμβασης, να κατανοήσουμε και την αντίληψη που το διαπνέει. Είναι σαφές πως η ελληνική οικονομία περνάει σε μια φάση δυναμικής ανάκαμψης. Αυτές δεν είναι δικές μου εκτιμήσεις, δεν είναι εκτιμήσεις μελλοντικές. Είναι μια πραγματικότητα, που στηρίζεται σε συγκεκριμένα δεδομένα. Τα πρόσφατα στοιχεία της ΕΛΣΤΑΤ για το δεύτερο τρίμηνο του 2017 δείχνουν μια αύξηση του ΑΕΠ κατά 0,8% σε σχέση με το αντίστοιχο τρίμηνο του 2016. Έχουμε μια σημαντική αύξηση στις εξαγωγές άνω του 20% τον Μάιο του 2017 σε σχέση με τον Μάιο του 2016 και μια σημαντική αύξηση των επενδύσεων το πρώτο τρίμηνο του 2017 σε σχέση με το αντίστοιχο του 2016. Θα καταθέσω στα Πρακτικά, γιατί δεν θέλω να μπω ξανά σε μια συζήτηση με αριθμούς, - κι εδώ ίσως έχει δίκιο ο ομιλητής του ΚΚΕ, ότι κάνουμε μια διαρκή αντιπαράθεση των αριθμών και κάποιος που παρακολουθεί τη συζήτηση, δεν είναι σε θέση να καταλάβει τι ακριβώς συζητάμε - όλα τα στοιχεία που αποδεικνύουν αυτά που ισχυρίστηκα τις προηγούμενες φορές, ότι δηλαδή οι διακόσιες χιλιάδες και πλέον θέσεις εργασίας μειώθηκαν κατά την περίοδο της κυβέρνησης της Νέας Δημοκρατίας, ότι η σεισμική ανατροπή στη σχέση μεταξύ της πλήρους εργασίας και της μερικής απασχόλησης συνέβη την περίοδο 2013-2014 και ότι η πραγματική συρρίκνωση των μισθών και νομοθετικά αλλά και στην αγορά συνέβη και πάλι την περίοδο 2013-2014. Τα δεδομένα δείχνουν ότι τώρα είμαστε σε μια φάση σταθεροποίησης σε σχέση με τους μισθούς. Προσέχω πάρα πολύ τις εκφράσεις μου, για να μη δημιουργούνται εντυπώσεις. [[Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δημιουργείται ένας θόρυβος όμως μέσα στην Αίθουσα και η πραγματικότητα πολλές φορές μας ξεπερνάει. Πριν από λίγο η ΕΛΣΤΑΤ ανακοίνωσε το ποσοστό της ανεργίας για τον Ιούνιο του 2017. Είναι ακόμη χαμηλότερο από αυτά που συζητούσαμε όλες αυτές τις ημέρες. Είναι 21,2%. Τι σημαίνει αυτό; Σημαίνει ότι η ανεργία παραμένει εξαιρετικά υψηλή στη χώρα. Ωστόσο έχουμε μια πολύ σημαντική και πολύ σταθερή μείωση της ανεργίας και αυτή τη στιγμή γυρίσαμε περίπου στην ανεργία, που ήταν προς τα τέλη του 2011. Φαίνεται, δηλαδή, ότι αρχίζουμε και κερδίζουμε το χαμένο έδαφος που διαμορφώθηκε στην κρίση. Ξαναλέω ότι τα στοιχεία αυτά δεν τα παραθέτω για τη δημιουργία εντυπώσεων αλλά για να πω τα εξής: Αυτή ακριβώς τη στιγμή που υπάρχει η θετική δυναμική, αυτή η τάση ανάκαμψης της οικονομίας, που οι δείκτες δείχνουν να πηγαίνουν καλύτερα, είναι ακριβώς αυτή η στιγμή που πρέπει να γίνει παρέμβαση σε ό,τι αφορά την κοινωνική προστασία, σε ό,τι αφορά την προστασία της εργασίας, για να μην ξαναγυρίσουμε σε ένα μοντέλο ανάπτυξης, που γνωρίσαμε τις προηγούμενες δεκαετίες, που συμπίεζε την εργατική προστασία και τα εργατικά δικαιώματα, την ίδια στιγμή που ευημερούσαν οι αριθμοί, για να μην ξαναγυρίσουμε σε αυτό το μοντέλο ανάπτυξης, που οι αριθμοί ευημερούν και οι άνθρωποι υποφέρουν, για να μπορέσουμε να κάνουμε πράξη αυτή η ευημερία που σημειώνεται στους δείκτες, να περάσει στην καθημερινότητα των εργαζομένων. Γι' αυτό νομίζω ότι αυτή η χρονική στιγμή είναι κατάλληλη για να κάνουμε αυτή τη συζήτηση για ένα τέτοιο νομοσχέδιο, που δεν νομίζω ότι κάποιος μέσα σε αυτή την Αίθουσα μπορεί να πει ότι δεν ενισχύει τα εργατικά δικαιώματα, για άλλους περισσότερο, για άλλους λιγότερο. Δεν μπορεί όμως κανείς διαβάζοντας τις διατάξεις, να μην καταλάβει ότι είναι μια παρέμβαση υπέρ του κόσμου της εργασίας. Γι' αυτό αυτή η στιγμή είναι κατάλληλη για να κάνουμε αυτή τη συζήτηση, και όχι γιατί είναι πριν τη ΔΕΘ, όχι για να γεμίσει κανένα «καλάθι» ή για επικοινωνιακά παιχνίδια ή για να δημιουργήσει καπνούς κ.λπ.. Είναι κρίσιμη η στιγμή, για να θέσουμε και πάλι ορισμένες δικλίδες ασφαλείας στον κόσμο της εργασίας, που βίωσε στα χρόνια της κρίσης τα δεδομένα να αμφισβητούνται. Είναι αυτή η κρίσιμη στιγμή, για να θωρακίσουμε το πλαίσιο, για να μην ξαναγυρίσουμε σε ένα μοντέλο ανάπτυξης που όξυνε τις κοινωνικές ανισότητες. Το νομοσχέδιο, λοιπόν, νομίζω ότι δεν χωρεί αμφιβολία ότι είναι ένα νομοσχέδιο θετικό σε κάθε του ρύθμιση για τους εργαζόμενους, για τους ασφαλισμένους. Κινείται σε τρεις κεντρικούς άξονες. Είναι οι ρυθμίσεις για το ασφαλιστικό, που λύνουν καθημερινά προβλήματα, χρόνια προβλήματα και διευθετούν πάγια αιτήματα των ασφαλισμένων. Είναι οι εργασιακές ρυθμίσεις για την αδήλωτη, την υποδηλωμένη και την απλήρωτη εργασία και είναι και οι πολύ σημαντικές ρυθμίσεις που δεν συζητήθηκαν όσο θα τους άξιζε, που αφορούν την επέκταση των δικαιωμάτων των ατόμων με αναπηρίες και τη βελτίωση της καθημερινότητάς τους. Θα επικεντρωθώ στο σκέλος των εργασιακών και θέλω να απαντήσω εδώ στο τι ακριβώς κάνει το Υπουργείο Εργασίας σε σχέση με την παραβατικότητα στους χώρους δουλειάς, σε σχέση με την αδήλωτη και την υποδηλωμένη εργασία, γιατί νομίζω ότι χρωστάω μια απάντηση και στον εισηγητή της Νέας Δημοκρατίας, που έθεσε κάποια νούμερα και ρώτησε τι κάνει αυτή η Κυβέρνηση για την αδήλωτη εργασία, αλλά και μια απάντηση και στον Βουλευτή της Δημοκρατικής Συμπαράταξης που είπε ότι εδώ έρχομαι για να δημαγωγώ και προέβη σε ένα σωρό προσωπικούς χαρακτηρισμούς, τους οποίους αντιπαρέρχομαι, ακριβώς γιατί σέβομαι την Εθνική Αντιπροσωπεία, αλλά δεν σημαίνει ότι τους ανέχομαι. Τι ακριβώς κάνει, λοιπόν, αυτή η Κυβέρνηση; Πρώτα απ' όλα θα δώσω στα Πρακτικά το διάγραμμα αυτό, το οποίο δείχνει ακριβώς πού βρίσκεται η αδήλωτη εργασία στα χρόνια κατ' έτος, γιατί νομίζω ότι αυτή είναι η σωστή ανάγνωση, να βλέπουμε κάθε έτος, πού βρίσκεται η αδήλωτη εργασία. [[Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά το προαναφερθέν διάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Νομίζω ότι θα μου συγχωρέσετε όταν είπα ότι το 2014 ήταν 20%, ενώ ήταν 19,17%. Δεν νομίζω ότι θα παρεξηγηθούμε για το 0,8%. Δείχνει, λοιπόν, ότι πήγαμε από το 30% το 2013, στο 19,17% το 2014, στο 16% το 2015, στο 13,3% το 2016. Τώρα τι πρέπει να προσέξουμε εδώ; Δεν νομίζω ότι θα διαφωνήσουμε στα νούμερα. Νομίζω ότι το σωστό είναι να μιλάμε για την κατ' έτος καταγραφή της αδήλωτης εργασίας. Αυτό, όμως, που πρέπει να προσέξουμε είναι το εξής. Είναι πολύ συχνό πλέον το φαινόμενο - αυτό λέει και το Σώμα Επιθεώρησης Εργασίας - η αδήλωτη εργασία να μειώνεται, αλλά να αυξάνεται η υποδηλωμένη εργασία. Δηλαδή είναι πιο συχνό το φαινόμενο που οι εργαζόμενοι δηλώνονται, αλλά δεν δηλώνονται για τόσο όσο πραγματικά δουλεύουν. Εκεί κρύβεται σήμερα το πρόβλημα κι αυτό το ζήτημα της υποδηλωμένης εργασίας, το βάζουμε στο στόχαστρο. Στο Υπουργείο Εργασίας, λοιπόν, κάνουμε το εξής: Ενισχύουμε το Σώμα Επιθεώρησης Εργασίας πρώτα απ' όλα σε ανθρώπινο δυναμικό. Έχουμε κάνει ήδη πενήντα προσλήψεις. Τις επόμενες μέρες θα γίνουν άλλες εξήντα, θα ανακοινωθούν, και περίπου εκατό από μετατάξεις. Το νέο οργανόγραμμά του προβλέπει εκατόν πενήντα θέσεις εργασίας επιπλέον στον ελεγκτικό μηχανισμό. Νομίζω ότι πρωτίστως έναν ελεγκτικό μηχανισμό, πρέπει να τον θωρακίσεις με προσωπικό. Ξαναλέω ότι επί κυβέρνησης Νέας Δημοκρατίας, καταργήθηκαν διακόσιες οργανικές θέσεις. Αυτό για να συζητάμε επί των πραγματικών δεδομένων. Καταργήθηκε το τμήμα νομικής στήριξης, καταργήθηκε το τμήμα πληροφοριακών συστημάτων. Όλα αυτά επανασυστήνονται και επιστρέφει το Σώμα Επιθεώρησης Εργασίας με μια μεγαλύτερη δυναμική στην αγορά εργασίας. Το ενισχύουμε χρηματοδοτικά. Εγκρίθηκαν 7,5 εκατομμύρια ευρώ από το ΕΣΠΑ για να γίνονται πιλοτικοί έλεγχοι, για να ενισχυθούν τα τμήματα νομικής υποστήριξης προς τους εργαζόμενους. Το ενισχύουμε και σε εργαλεία. Έχει πια από 1-1-2017 ένα πληροφοριακό σύστημα, που βοηθά να γίνονται στοχευμένοι και αποτελεσματικοί έλεγχοι. Ο τρίτος άξονας με τον οποίο κάνουμε την παρέμβασή μας, είναι ακριβώς αυτό το νομοσχέδιο, να ισχυροποιήσουμε δηλαδή το θεσμικό πλαίσιο, να βάλουμε δικλίδες ασφαλείας, για να διασφαλίσουμε την τήρηση δικαιωμάτων που μπορεί να υπήρχαν, αλλά στην πράξη καταπατούνταν ή για να επεκτείνουμε εργατικά δικαιώματα εκεί που δεν υπήρχαν. Άρα αυτό το νομοσχέδιο πρέπει κανείς να το αντιμετωπίσει ως έναν ακόμη κρίκο, σε μια αλυσίδα που αναπτύσσουμε για την αντιμετώπιση της παραβατικότητας στους χώρους δουλειάς, ως ένα ακόμη βήμα σε μια συνολική στρατηγική που εκπονούμε στο Υπουργείο Εργασίας. Δίνει απαντήσεις σε όλα αυτό το νομοσχέδιο; Όχι. Το είπα και άλλη φορά. Δεν ισχυριζόμαστε ότι με αυτό το νομοσχέδιο λύνονται όλα τα προβλήματα του κόσμου της εργασίας ή επουλώνονται όλες οι πληγές που υπάρχουν στην αγορά. Όμως είναι ένα σημαντικό - νομίζω - βήμα και είναι ένα σημείο καμπής σε ό,τι αφορά ιδίως την αντιμετώπιση της παραβατικότητας, την αντιμετώπιση της αδήλωτης εργασίας, της απλήρωτης εργασίας. Ενισχύει οπωσδήποτε - το δίχως άλλο - τα δικαιώματα των εργαζομένων απέναντι σε παραβατικές πρακτικές και σε καταχρηστικές εργοδοτικές συμπεριφορές. Ενισχύει στην πράξη την προστασία των εργαζομένων και αυτή είναι πολιτική επιλογή. Αυτή είναι η επιλογή που κάνουμε. Αυτή την επιλογή κάνουμε σε συνθήκες σκληρής επιτροπείας. Αυτή την επιλογή σκοπεύουμε να υπηρετήσουμε και μέχρι τον Αύγουστο του 2018, οπότε και θα βγούμε από το Πρόγραμμα Δημοσιονομικής Προσαρμογής. Άκουσα καθ' όλη τη διάρκεια της συζήτησης την Αξιωματική Αντιπολίτευση, κυρίως νομίζω λόγω ένδειας επιχειρημάτων, να κάνει κριτική ως προς τον χρόνο κατάθεσης του νομοσχεδίου, συνδέοντάς το με επικοινωνιακά παιχνίδια εν όψει ΔΕΘ ή «καλάθια» επικοινωνιακά εν όψει της Διεθνούς Έκθεσης. Νομίζω ότι πέρα από μια αποτυχημένη προσπάθεια άρθρωσης αντιπολιτευτικού λόγου, αποδεικνύει αυτή η στάση και κάτι άλλο. Αποδεικνύει ότι ορισμένοι έχουν μια δυσκολία να υποστηρίξουν μέτρα, που ενισχύουν τον κόσμο της εργασίας. Όμως αυτό που νομίζω ότι δεν κατανοείτε, κύριοι της Αντιπολίτευσης, όταν απαξιώνετε το νομοσχέδιο, είναι ότι δεν απαξιώνετε την Κυβέρνηση όταν απαξιώνετε κάθε ρύθμιση αυτού του νομοσχεδίου. Απαξιώνετε έναν ολόκληρο κόσμο και τα προβλήματά του. Αυτούς απαξιώνετε, διότι κάθε μία ρύθμιση αυτού του νομοσχεδίου απαντά σε συγκεκριμένα προβλήματα και υλοποιεί παρεμβάσεις. που βελτιώνουν την καθημερινότητα των εργαζομένων. Όσο θόρυβο και να δημιουργείτε, όσο καπνό και να προσπαθήσετε να ρίξετε πέρα από αυτή τη συζήτηση, αυτό δεν μπορεί να διαστρεβλωθεί. Δυστυχώς για εσάς οι εμβληματικές διατάξεις αυτού του νομοσχεδίου - που τώρα ξαφνικά σας έπιασε ένα φοβερό άγχος για την ενημέρωση και διαβούλευση στην επιχείρηση! - είναι εδώ, είναι μπροστά σας και θα πρέπει να πάρετε θέση. Άκουσα χθες στην προσπάθεια συνολικής απαξίωσης του νομοσχεδίου και από τους κυρίους της Αξιωματικής Αντιπολίτευσης να λένε και το εξής: «Τι σχέση έχει αυτό το νομοσχέδιο με την οικονομία και την ανεργία;». Αλήθεια; Τι σχέση έχει η «μαύρη» εργασία με την οικονομία και την ανεργία; Τι σχέση έχει η αδήλωτη εργασία με την οικονομία και την ανεργία; Αλήθεια; Είναι σοβαρή κριτική αυτή; Πραγματικά δεν βλέπετε τη σχέση ανάμεσα στη «μαύρη» εργασία και την οικονομία και την ανεργία; Νομίζω ότι αν θέλουμε να συζητάμε, ένα πράγμα που πρέπει να κάνουμε, είναι να συζητάμε σε ένα ορθολογικό πλαίσιο και να συζητάμε και να κάνουμε κριτική αλλά σε ένα λογικό πλαίσιο. Θα πάω, λοιπόν, σε μια άλλη κριτική, την οποία θεωρώ πιο δημιουργική και πιο προωθητική για τη συζήτηση, σε αυτή την κριτική που λέει ότι οι διατάξεις αυτού του νομοσχεδίου είναι πολύ κατασταλτικές ή πολύ τιμωρητικές, έχουν αυτόν τον τιμωρητικό χαρακτήρα. Νομίζω ότι το απάντησε και με έναν πολύ χαρακτηριστικό τρόπο και ο Υπουργός κ. Χαρίτσης που ήταν εδώ προηγουμένως, το πώς στην πραγματικότητα αυτές οι διατάξεις μπορούν να λειτουργήσουν ως ένα συνολικό κίνητρο για την αλλαγή της κουλτούρας στην αγορά εργασίας, μπορούν να θέσουν σε κίνηση, δηλαδή, έναν μηχανισμό συνολικής βελτίωσης της αγοράς εργασίας. Διότι ποιο μεγαλύτερο κίνητρο υπάρχει, από το να λες ότι από εδώ και στο εξής θα δίνεται δημόσιο χρήμα, μόνο σε όσους τηρούν την εργατική νομοθεσία, από εδώ και στο εξής θα δίνεται επιχορήγηση, μόνο σε όσους σέβονται τα εργασιακά δικαιώματα, από εδώ και στο εξής κοινοτικά κονδύλια θα παίρνουν μόνο όσοι σέβονται τα εργατικά δικαιώματα μόνο αυτοί όχι οι άλλοι; Δεν είναι αυτό ένα πραγματικά σοβαρό κίνητρο συμμόρφωσης με την εργατική νομοθεσία; Δεν είναι μια σοβαρή προσπάθεια, για να αρχίσει να αλλάζει αυτή η αγορά εργασίας και να προχωρήσουν και οι συνεπείς επιχειρήσεις, να προχωρήσει εκείνο το ευνοϊκό πλαίσιο και για την εργασία και για τους συνεπείς εργοδότες; Διότι νομίζω ότι εκεί τελικά πρέπει να στοχεύσουμε, στο να χτιστεί αυτή η ισχυρή συμμαχία του κράτους, των εργαζομένων, αλλά και εκείνων των επιχειρήσεων που μπορούν και θέλουν να είναι συνεπείς και σε αυτούς νομίζω ότι αυτό το νομοσχέδιο μόνο επιβοηθητικό είναι. Μια άλλη κριτική που γίνεται, είναι ότι υπάρχουν πάρα πολλές γραφειοκρατικές διαδικασίες σε αυτό το νομοσχέδιο, που επιβαρύνουν τους εργοδότες κ.λπ.. Στην πραγματικότητα οι περισσότερες διατάξεις για την αδήλωτη και την υποδηλωμένη εργασία είναι εκσυγχρονιστικές διατάξεις, δηλαδή αποσύρουν σε πολλές περιπτώσεις αυτά τα βιβλία που τηρούνταν στο χέρι και αυτά αντικαθίστανται από συστήματα ηλεκτρονικής αναγγελίας. Δουλεύουμε για να το απλοποιήσουμε ακόμη περισσότερο, να είναι δυνατόν, δηλαδή, με ένα απλό SMS να δηλώνονται οι υπερωρίες και να μην προστίθενται επιπλέον γραφειοκρατικά κόστη. Κάποια στιγμή, όμως, όταν έχουμε μπροστά μας ένα κοινωνικό πρόβλημα, όπως είναι η αδήλωτη, η απλήρωτη, η υποδηλωμένη εργασία, νομίζω ότι πρέπει να πάρουμε θέση. Όλους τους ακούμε, όλους τους φορείς τους ακούμε, καταγράφουμε τις διαφωνίες τους, τα προβλήματά τους, προσπαθούμε να τους διευκολύνουμε. Όταν, όμως, έχεις μπροστά σου ένα πρόβλημα τέτοιο, στο τέλος, τέλος πρέπει να πάρεις μία θέση. Η δική μας θέση είναι σαφής. Σε αυτό το πρόβλημα είμαστε με τον κόσμο της εργασίας. Θέτουμε τέτοιες δικλίδες ασφαλείας, που εξυπηρετούν αυτή την πλευρά. Κάποιους θα τους ξεβολέψουμε. Αυτοί που θα ξεβολέψουμε, είναι όσοι παρανομούν, όσοι δεν θέλουν να σέβονται τα εργασιακά δικαιώματα. Αυτοί θα ξεβολευτούν. Αυτό είναι πολιτική επιλογή. Γι' αυτό νομίζω ότι το κρίσιμο ερώτημα μπροστά σε αυτό το νομοσχέδιο όπως και σε κάθε νομοσχέδιο, είναι να αναρωτηθούν οι Βουλευτές ποιους εξυπηρετούν αυτές οι διατάξεις, τι εξυπηρετούν αυτές οι ρυθμίσεις και αν οι ίδιοι θεωρούν ότι πρέπει να ταχθούν υπέρ ή κατά αυτών, τους οποίους αυτές οι ρυθμίσεις εξυπηρετούν. Οι εμβληματικές διατάξεις είναι όλες εδώ. Για καλό ή κακό. Είναι όμως όλες εδώ και σας καλούν να πάρετε θέση. Νομίζω ότι και οι Βουλευτές της Αντιπολίτευσης, αν μη τι άλλο, πρέπει να αναρωτηθούν, αν καθεμία από αυτές τις διατάξεις βοηθά ή δεν βοηθά τους εργαζόμενους συγκεκριμένα. Τα ερωτήματα είναι απλά και συγκεκριμένα. Βοηθά η εκ των προτέρων δήλωση των υπερωριών τον εργαζόμενο να πληρώνεται και να δηλώνεται η υπερωρία του ή δεν τον βοηθά; Βοηθά η διαταγή πληρωμής - και εδώ προσοχή διαταγή πληρωμής σημαίνει εκτελεστός τίτλος σε βάρος της περιουσίας του εργοδότη και όταν είναι νομικό πρόσωπο, σε βάρος της περιουσίας του νομικού προσώπου, αυτό δεν αναιρείται - τον εργαζόμενο να πάρει πιο εύκολα τα δεδουλευμένα του ή δεν τον βοηθά; Βοηθά η γρήγορη εκδίκαση των υποθέσεων τον εργαζόμενο να πάρει πιο γρήγορα μία απόφαση και να πάρει πιο γρήγορα μία αποζημίωση απόλυσης ή δεν τον βοηθά; Βοηθά το επίδομα ανεργίας έναν εργαζόμενο που εγκλωβίστηκε σε μία επιχείρηση που δεν τον πληρώνει ή δεν τον βοηθά; Νομίζω ότι οι απαντήσεις είναι σαφείς, τα ερωτήματα είναι ξεκάθαρα, η θέση είναι ξεκάθαρη και υπάρχει σαφής προσανατολισμός. Σε αυτό θα πρέπει να τοποθετηθείτε. Σας ευχαριστώ πάρα πολύ.
Και εμείς ευχαριστούμε. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Συνταξιοδοτικές ρυθμίσεις Δημοσίου και λοιπές ασφαλιστικές διατάξεις, ενίσχυση της προστασίας των εργαζομένων, δικαιώματα ατόμων με αναπηρίες και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Όχι.
Παρών.
Όχι.
Παρών.
Ναι.
Παρών.
Παρών.
Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Συνταξιοδοτικές ρυθμίσεις Δημοσίου και λοιπές ασφαλιστικές διατάξεις, ενίσχυση της προστασίας των εργαζομένων, δικαιώματα ατόμων με αναπηρίες και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση επί των άρθρων και η ψήφισή τους θα γίνει χωριστά. Ερωτάται το Σώμα: Γίνεται δεκτό το άρθρο 1 ως έχει;
Ναι.
Όχι.
Παρών.
Όχι.
Παρών.
Ναι.
Παρών.
Παρών.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2, όπως τροποποιήθηκε από την κυρία Υπουργό;
Ναι.
Ναι.
Ναι.
Όχι.
Παρών.
Ναι.
Παρών.
Παρών.
Συνεπώς το άρθρο 2 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 3, όπως τροποποιήθηκε από την κυρία Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Παρών.
Συνεπώς το άρθρο 3 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 4, όπως τροποποιήθηκε από την κυρία Υπουργό;
Ναι.
Ναι.
Ναι.
Όχι.
Ναι.
Ναι.
Ναι.
Παρών.
Συνεπώς το άρθρο 4 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Παρών.
Συνεπώς, το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Όχι.
Παρών.
Όχι.
Παρών.
Ναι.
Ναι.
Όχι.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Όχι.
Παρών.
Όχι.
Παρών.
Ναι.
Ναι.
Παρών.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Όχι.
Παρών.
Όχι.
Παρών.
Ναι.
Ναι.
Ναι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Όχι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Όχι.
Παρών.
Όχι.
Παρών.
Ναι.
Παρών.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Όχι.
Όχι.
Παρών.
Όχι.
Ναι.
Ναι.
Όχι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Παρών.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Ναι.
Όχι.
Όχι.
Όχι.
Παρών.
Ναι.
Παρών.
Όχι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Ναι.
Παρών.
Ναι.
Όχι.
Ναι.
Ναι.
Όχι.
Όχι.
Συνεπώς το άρθρο 14 έγινε δεκτό ως έχει κατά πλειοψηφία. Τα αρχικά άρθρα 15 και 18 διαγράφονται. Ερωτάται το Σώμα: Γίνεται δεκτό το νέο άρθρο 15 ως έχει;
Ναι.
Όχι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 16, όπως τροποποιήθηκε από την κυρία Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το νέο άρθρο 16 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 17 ως έχει;
Ναι.
Ναι.
Παρών.
Όχι.
Όχι.
Ναι.
Ναι.
Ναι.
Συνεπώς το νέο άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 18 ως έχει;
Ναι.
Ναι.
Παρών.
Όχι.
Όχι.
Ναι.
Όχι.
Ναι.
Συνεπώς το νέο άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 19, όπως τροποποιήθηκε από την κυρία Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το νέο άρθρο 19 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 20, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Παρών.
Ναι.
Συνεπώς το νέο άρθρο 20 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 21 ως έχει;
Ναι.
Ναι.
Παρών.
Παρών.
Ναι.
Ναι.
Ναι.
Παρών.
Συνεπώς το νέο άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 22 ως έχει;
Ναι.
Παρών.
Παρών.
Όχι.
Παρών.
Ναι.
Παρών.
Παρών.
Συνεπώς το νέο άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 23 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 24 ως έχει;
Ναι.
Όχι.
Όχι.
Όχι.
Παρών.
Ναι.
Ναι.
Όχι.
Συνεπώς το νέο άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 25 ως έχει;
Ναι.
Όχι.
Ναι.
Όχι.
Παρών.
Ναι.
Όχι.
Παρών.
Συνεπώς το νέο άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 26 ως έχει;
Ναι.
Όχι.
Όχι.
Όχι.
Όχι.
Ναι.
Ναι.
Ναι.
Συνεπώς το νέο άρθρο 26 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 27 ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Παρών.
Συνεπώς το νέο άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 28 ως έχει;
Ναι.
Όχι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 29 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 30 ως έχει;
Ναι.
Ναι.
Ναι.
Ναι.
Ναι.
Ναι.
Ναι.
Ναι.
Συνεπώς, το νέο άρθρο 30 έγινε δεκτό ως έχει ομοφώνως. Ερωτάται το Σώμα: Γίνεται δεκτό το νέο άρθρο 31 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 31 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 32 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 33, όπως τροποποιήθηκε από την κυρία Υπουργό;
Ναι.
Όχι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 33 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 34 ως έχει;
Ναι.
Όχι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 34 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 35 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 35 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 36 ως έχει;
Ναι.
Ναι.
Ναι.
Παρών.
Ναι.
Ναι.
Παρών.
Ναι.
Συνεπώς το νέο άρθρο 36 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 37 ως έχει;
Ναι.
Όχι.
Παρών, λόγω ατέλειας της διάταξης.
Παρών.
Ναι.
Ναι.
Παρών.
Ναι.
Συνεπώς το νέο άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 38, όπως τροποποιήθηκε από την κυρία Υπουργό;
Ναι.
Παρών.
Παρών.
Παρών.
Ναι.
Ναι.
Ναι.
Ναι.
Συνεπώς το νέο άρθρο 38 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 39, όπως τροποποιήθηκε από την κυρία Υπουργό;
Ναι.
Όχι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 39 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Προστίθεται νέο άρθρο 40. Ερωτάται το Σώμα: Γίνεται δεκτό το νέο άρθρο 40 ως έχει;
Ναι.
Όχι.
Παρών.
Παρών.
Ναι.
Ναι.
Παρών.
Παρών.
Συνεπώς το νέο άρθρο 40 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 41 ως έχει;
Ναι.
Όχι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 42 ως έχει;
Ναι.
Όχι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 42 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 43- αρχικό άρθρο 44- ως έχει;
Ναι.
Όχι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 43 έγινε δεκτό ως έχει κατά πλειοψηφία. Το αρχικό άρθρο 45 διαγράφεται. Ερωτάται το Σώμα: Γίνεται δεκτό το νέο άρθρο 44 ως έχει;
Ναι.
Ναι.
Ναι.
Ναι.
Ναι.
Ναι.
Ναι.
Ναι.
Συνεπώς το νέο άρθρο 44 έγινε δεκτό ως έχει ομοφώνως. Ερωτάται το Σώμα: Γίνεται δεκτό το νέο άρθρο 45 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 45 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 46 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 46 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 47 ως έχει;
Ναι.
Ναι.
Ναι.
Παρών.
Ναι.
Ναι.
Παρών.
Ναι.
Συνεπώς το νέο άρθρο 47 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 48, όπως τροποποιήθηκε από την κυρία Υπουργό;
Ναι.
Παρών.
Παρών.
Παρών.
Ναι.
Ναι.
Ναι.
Ναι.
Συνεπώς το νέο άρθρο 48 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 49 ως έχει;
Ναι.
Παρών.
Παρών.
Παρών.
Ναι.
Ναι.
Ναι.
Ναι.
Συνεπώς το νέο άρθρο 49 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 50 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το νέο άρθρο 50 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 51 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το νέο άρθρο 51 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 52 ως έχει;
Ναι.
Ναι.
Παρών.
Παρών.
Ναι.
Ναι.
Ναι.
Ναι.
Συνεπώς το νέο άρθρο 52 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 53 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το νέο άρθρο 53 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 54 ως έχει;
Ναι.
Παρών.
Ναι.
Όχι.
Παρών.
Ναι.
Παρών.
Ναι.
Συνεπώς το νέο άρθρο 54 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 55 ως έχει;
Ναι.
Ναι.
Ναι.
Όχι.
Παρών.
Ναι.
Παρών.
Ναι.
Συνεπώς το νέο άρθρο 55 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 56 ως έχει;
Ναι.
Όχι.
Ναι.
Όχι.
Ναι.
Ναι.
Όχι.
Ναι.
Συνεπώς το νέο άρθρο 56 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 57, όπως τροποποιήθηκε από την κυρία Υπουργό;
Ναι.
Ναι.
Παρών.
Παρών.
Ναι.
Ναι.
Ναι.
Ναι.
Συνεπώς το νέο άρθρο 57 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 58 ως έχει;
Ναι.
Παρών.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 58 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 59 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 59 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 60 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 60 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 61, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 61 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 62, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 62 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 63, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 63 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 64 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 64 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 65, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 65 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 66, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 66 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 67, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 67 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 68, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 68 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 69, όπως τροποποιήθηκε από την κυρία Υπουργό;
Ναι.
Όχι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 69 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 70, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 70 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 71, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 71 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 72, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 72 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 73 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 73 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 74, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 74 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 75 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 75 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 76 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 76 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 77, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 77 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 78 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 78 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 79 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 79 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 80 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 80 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 81 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 81 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 82 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 82 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 83 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 83 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 84 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 84 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 85 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 85 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 86 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 86 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 87 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 87 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 88 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 88 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 89 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 89 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 90 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 90 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 91 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 91 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 92 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 92 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 93 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 93 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 94 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 94 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 95 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 95 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 96 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 96 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 97 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 97 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 98 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 98 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 99 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 99 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 100 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 100 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 101 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 101 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 102 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 102 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 103 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 103 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 104 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 104 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 105, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 105 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 106 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 106 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 107 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 107 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 108, όπως τροποποιήθηκε από την κυρία Υπουργό;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 108 έγινε δεκτό, όπως τροποποιήθηκε από την κυρία Υπουργό, κατά πλειοψηφία. Ερωτάται το Σώμα: Γίνεται δεκτό το νέο άρθρο 109 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 109 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 110 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 110 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 111 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 111 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 112 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 112 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 113 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 113 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 114 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 114 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 115 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το νέο άρθρο 115 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το νέο άρθρο 116 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το νέο άρθρο 116 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 1242 και ειδικό 94 ως έχει;
Ναι.
Παρών.
Ναι.
Όχι.
Παρών.
Ναι.
Παρών.
Παρών.
Συνεπώς η τροπολογία με γενικό αριθμό 1242 και ειδικό 94 έγινε δεκτή ως έχει κατά πλειοψηφία και εντάσσεται στο νομοσχέδιο ως άρθρο 117 . Ερωτάται το Σώμα: Γίνεται δεκτή η τροπολογία με γενικό αριθμό 1248 και ειδικό 97 ως έχει;
Ναι.
Παρών.
Παρών.
Όχι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 1248 και ειδικό 97 έγινε δεκτή ως έχει κατά πλειοψηφία και εντάσσεται στο νομοσχέδιο ως άρθρο 118. Ερωτάται το Σώμα: Γίνεται δεκτή η τροπολογία με γενικό αριθμό 1250 και ειδικό 98, όπως τροποποιήθηκε από την κυρία Υπουργό;
Ναι.
Παρών.
Παρών.
Παρών.
Παρών.
Ναι.
Παρών.
Ναι.
Συνεπώς η τροπολογία με γενικό αριθμό 1250 και ειδικό 98 έγινε δεκτή, όπως τροποποιήθηκε από την κυρία Υπουργό, κατά πλειοψηφία και εντάσσεται στο νομοσχέδιο ως άρθρο 119. Ερωτάται το Σώμα: Γίνεται δεκτή η τροπολογία με γενικό αριθμό 1243 και ειδικό 95 ως έχει;
Ναι.
Όχι.
Ναι.
Παρών.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 1243 και ειδικό 95 έγινε δεκτή ως έχει κατά πλειοψηφία και εντάσσεται στο νομοσχέδιο ως άρθρο 120. Ερωτάται το Σώμα: Γίνεται δεκτή η τροπολογία με γενικό αριθμό 1244 και ειδικό 96 ως έχει;
Ναι.
Όχι.
Ναι.
Παρών.
Ναι.
Ναι.
Παρών.
Παρών.
Συνεπώς η τροπολογία με γενικό αριθμό 1244 και ειδικό 96 έγινε δεκτή ως έχει κατά πλειοψηφία και εντάσσεται στο νομοσχέδιο ως άρθρο 121. Ερωτάται το Σώμα: Γίνεται δεκτή η τροπολογία με γενικό αριθμό 1252 και ειδικό 100 ως έχει;
Ναι.
Παρών.
Παρών.
Παρών.
Ναι.
Ναι.
Παρών.
Παρών.
Συνεπώς η τροπολογία με γενικό αριθμό 1252 και ειδικό 100 έγινε δεκτή ως έχει κατά πλειοψηφία και εντάσσεται στο νομοσχέδιο ως άρθρο 122. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Όχι.
Παρών.
Όχι.
Παρών.
Ναι.
Παρών.
Παρών.
Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Συνταξιοδοτικές ρυθμίσεις Δημοσίου και λοιπές ασφαλιστικές διατάξεις, ενίσχυση της προστασίας των εργαζομένων, δικαιώματα ατόμων με αναπηρίες και άλλες διατάξεις» έγινε δεκτό επί της αρχής και επί των άρθρων. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Παρών.
Όχι.
Όχι.
Ναι.
Παρών.
Παρών.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Συνταξιοδοτικές ρυθμίσεις Δημοσίου και λοιπές ασφαλιστικές διατάξεις, ενίσχυση της προστασίας των εργαζομένων, δικαιώματα ατόμων με αναπηρίες και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.36΄ λύεται η συνεδρίαση για αύριο, ημέρα Παρασκευή 8 Σεπτεμβρίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.